
1 စဟံၫလကဲအၫ အဖိၪခွၫ စယ့ၫရမဲအၫ လၧၦလုဆၧအကျၩ, လၧအအီၪဝ့ၫ လၧအၫ့အၥီၭ လၧခးဘံၪ့ယမံၫ့ အဖၧၩ့ လဂၩ အဆၧချဲၩ့; 2 အဝ့ၫဒၪနီၪ ယဟိဝၩအလူ လၩ့ဘၪဝ့ၫ လၧယုဒၫ အစဎွၩ အၫမၧၫ့ အဖိၪခွၫ စယိၫစံအၫ အမုနံၩလဖၪ လၧအကဲၪစဎွၩ လဆံၫၥၧၫ့နံၪ့လနံၪ့ အဖၧၩ့နီၪလီၫ. 3 တၭ ဘၪဆ့ လၧယုဒၫ အစဎွၩ ယိၫစံအၫ အဖိၪခွၫ စယဟီအကံၫ့ အမုနံၩလဖၪ ထီၩ့လၩ့လၧယုဒၫ အစဎွၩ ယိၫစံအၫ အဖိၪခွၫ စဇ့ၭဒကဲအၫ အနံၪ့ လဆံၫလနံၪ့ ထီၩ့လၩ့လၧဆၧဆိၬထၪ့ခွံၬ အၪ့မၧၫ့ဎီး ၦယရုစလံၫ့ဖိၪ လၧလၩယဲဘံၪ့လဘံၪ့အဖၧၩ့လီၫ. 4 ထီးနီၪလဖၧၫ့ ယဟိဝၩအလူ လၩ့ဘၪယၧၩတၭ, စံၭဝ့ၫဒၪ, 5 လၧယလချုၭ မၩကဲၪထၪ့ဒံၭဘၪနၧၩ လၧဆၧဂူၭဖိၫ့ဖၧၩ့နီၪ, ယၥ့ၪယၫနၧၩ, ဒဲနလချုၭ ဂဲၫထၪ့ခွံၬဒံၭဘၪ လၧဆၧဒၧၩ့လးဖၧၩ့နီၪ, ယအီၪက့ၪဆံၫ့ဎံၪနၧၩ လၧမီၪလဂၩ လၧၦဆၨၩလဖၪ အဂးလီၫ. 6 တၭယစံၭ, အၩလါ, ကဆါ ယဟိဝၩဧ့; ယချဲၩ့ဆၧ ၥ့ၪအ့ၬ, အဂဲးဘဲၫယီၩ ယမွဲဖိၪၥၪဒံၭလီၫ. 7 အ့ၪမွဲ ယဟိဝၩစံၭယၧၩ, ယမွဲဖိၪၥၪဒံၭနီၪ, ထီးစံၭလဂ့ၩ. အဂဲးဘဲၫယီၩ နမိဘၪလ့ၩ လၧကယဲ ၦလၧယအၪ့မၧၫ့လၩ့န့ နၧၩအအီၪတၭ, နမိဘၪလီၩ ကယဲ ဆၧလၧယမၪလူၬ နၧၩ ကိၭအမံၩ့ဒ့ၭလီၫ. 8 ထီးၥၭမဲၪ အဝ့ၫၥံၪ အမ့ၬလဂ့ၩ, အဂဲးဘဲၫယီၩ ယအီၪလၧနၥိၭ ဘဲၫၥိၭ ယမိမၩဖီၩ့ဖျ့ၭနၧၩ; ယဟိဝၩ စံၭဝ့ၫဒၪ. 9 ထီးနီၪလဖၧၫ့ ယဟိဝၩ ယူၬထၪ့အစူၪ, ထိၭဘၪ ယနိၭလီၫ. တၭ ယဟိဝၩစံၭ ယၧၩ, ယိခွါ, ယအီၪက့ၪယူၭ ယဆၧချဲၩ့ လၧနနိၭဖၧၩ့ ယူၭ. 10 ယိခွါ, ဆၧလၧမုဆၫလနံၩယီၩ, ယအီၪက့ၪလၩ့နၧၩ လၧၦဆၨၩလဖၪအဖၫ့ခိၪ, ဒဲလၧဘၩ့မုးလဖၪ အဖၫ့ခိၪ, ဘဲၫၥိၭ နမိထ့ၭထၪ့ခွံၬဆၧ, ဒဲမၩလၩ့ဎီးဆၧ, ဒဲမၩဂၭဂီၩ့ဆၧ, ဒဲရိလၩ့ခွံၬဆၧ, ဘဲၫၥိၭ နမိမၩထၪ့ထဲၩ့ဆၧ, ဒဲၥုၪ့လၩ့ဖျၭလၩ့ဆၧလီၫ. 11 လၧနီၪအမ့ၬယၫ ယဟိဝၩအလူ လၩ့ဘၪယၧၩတၭ, စံၭဝ့ၫဒၪ, စယ့ၫရမဲအၫဧ့, မွဲနဒၪဘၪဆၧနီၪလဲၪ. တၭ ယစံၭ, ယဒၪဘၪ ၥံၪ့ၡၩကၭထံၭအထဲၩ့လီၫ. 12 ထီးနီၪလဖၧၫ့ ယဟိဝၩစံၭယၧၩ, နဒၪဆၧဘၪယူၭ, အဂဲးဘဲၫယီၩ ယမိမၩလၧၫ့ထၪ့ဎွ့ၩထၪ့ ယလူ ချဲၫ့ချဲၫ့လီၫ. 13 ယဟိဝၩအလူ လၩ့ဘၪယၧၩ နံၫဖၧၫ့လဖၧၫ့တၭ, စံၭဝ့ၫဒၪ, မွဲနဒၪဘၪ ဆၧနီၪလမံၩ့လဲၪ. တၭ ယစံၭ, ယဒၪဘၪ ဖၧၩ့လၬထၪ့တၭ, အမ့ၬ အီၪတီၩ လၧမုဖၩလခီၫ လီၫ. 14 ထီးနီၪလဖၧၫ့ ယဟိဝၩစံၭယၧၩ, ဆၧအၧၩ့ လၧအမိဘၪ ၦၡၩထံၫဖိၪခးဖိၪ ထီးအလူၬနီၪ မိဂဲၫ လၧမုဖၩလခီၫနီၪလီၫ. 15 အဂဲးဘဲၫယီၩ, ယိခွါ, ယမိကိၭန့ ဘၩ့ၥံၪမုးၥံၪ လၧမုဖၩအၡၩဂံၪ့ဒီၪ့ ထီးအလူၬနီၪ, ယဟိဝၩ စံၭဝ့ၫဒၪ; အဝ့ၫၥံၪ မိဂဲၫဝ့ၫ, မိအီၪက့ၪ လဂၩလၧအလးဆီၩ့ဆီဒၪဝ့ၫ, လဂၩလၧအလးဆီၩ့ဆီဒၪဝ့ၫ, ထီးဆၧလ့ၩနုၬ လၧယရုစလံၫ့အတရၫ့ဖၧၩ့, ဒဲလၧအထၫ့ဒၩ အခိၪဒၧၩ့ဝၬဖီၩ့ဝ့ၫ, ဒဲထၫ့ဒၩ ယုဒၫအဒိၩ့ ထီးအလူၬလီၫ. 16 ယမိစ့ၩရၫ့အခွး, ဒဲစ့ၩရၫ့စၪ အဝ့ၫၥံၪ လၧအဆၧအၧၩ့ ထီးအလူၬအကၠီၩ့, လၧအစဲၪ့ဒၪယၧၩ, ဒဲဆူၭခဲၩ ဆၧနၧၫ့မၧၫ့ လၧယွၩအဂူၫဂၩလဖၪ အဂး, ဒဲဘိၪ့ထၪ့ဘၩထၪ့ဆၧ လၧအဝ့ၫၥံၪအစူၪဒၪဝ့ၫ တဲၩ့န့အကၠီၩ့နီၪလီၫ. 17 မၩအၥၭဘဲၫနီၪတၭ, နဝ့ၫဒၪယီၩ ခဲးထူၬနယးဒံၩ့, ဂဲထုၪ့တၭ, စံၭအဝ့ၫၥံၪ လၧကယဲ ဆၧလၧယမၪလူၬနၧၩ ကိၭအမံၩ့ဒ့ၭဆံၭ. ထီးၥၭမဲၪ အဝ့ၫၥံၪအမ့ၬလဂ့ၩ. ဘၪလဘၪ ယမိမၩမဲဘၪခိၬနမ့ၬ လၧအဝ့ၫၥံၪ အမ့ၬယၫလီၫ. 18 အဂဲးဘဲၫယီၩ, ယိခွါ, ယဝ့ၫဒၪယီၩ, လၧမုဆၫလနံၩယီၩ ယအီၪက့ၪနၧၩ လၧဒိၩ့ အီၪလၧအခိၪဒၧၩ့လဖျိၪ့, ဒဲထုၪ့ထၭလကုၭ, ဒဲအဒီၪ့ၥံၪ ထီးဘၩ့ထၫ့ဒၩ ခးထၧၫ့ဘံၪ့ယၫ, ဒဲထၫ့ဒၩ ယုဒၫ အစဎွၩ, ဒဲထၫ့ဒၩ အၦဒိၪဖၭဒိၪလဖၪ, ထၫ့ဒၩ အၡၩလုဆၧလဖၪ, ဒဲထၫ့ဒၩ ထံၫၥံၪခးၥံၪအၡၩခမျၧးလီၫ. 19 တၭ အဝ့ၫၥံၪ မိဒုၭဆၧထၫ့ဒုၪဒၩနၧၩ, အ့ၪမွဲ အဝ့ၫၥံၪ မိမၩစၪဘၪနၧၩအ့ၬ. အဂဲးဘဲၫယီၩ ယအီၪလၧနၥိၭ ဘဲၫၥိၭ ယမိမၩဖီၩ့ဖျ့ၭနၧၩ, ယဟိဝၩ စံၭဝ့ၫဒၪ.

1 မၩဒီၭလဖၧၫ့ ယဟိဝၩအလူ လၩ့ဘၪယၧၩတၭ, စံၭဝ့ၫဒၪ, 2 လ့ၩထၪ့တၭ, ကိၭထၪ့ လၧယရုစလံၫ့ အနါဖၧၩ့ဘီၪ, စံၭ, ယဟိဝၩ စံၭဘဲၫယီၩ, ယနၪ့ထၪ့ထဲၩ့ နၥၭဘၪ့ အဂ့ၩအဘွၩ လၧနဂး, ဆၧဖျၫ့လိၬနၧၩ အဆၧအဲၪ, ထီးနဖိၬယခဲၫ့ လၧၡါမုနၧၫ့ဖၫ လၧခးလဘံၪ့အဖၧၩ့ ထီးဆၧချံၫလဎွံၪဘၪအၥၭ လၧအဖၧၩ့လီၫ. 3 အံၫစရ့လၭမွဲ ဆၧဆံၫ့ဎံၪ လၧယဟိဝၩ အဂး, အဆၧအၪထၪ့အၥၪဆိၫလီၫ. ကယဲ ၦလၧအအၪ့ဝ့ၫ ထီးအလူၬနီၪ ဘၪ ဆၧဒဲၩဘၭလီၫ. ဆၧအၧၩ့ မိဘၪ အဝ့ၫၥံၪနီၪ, ယဟိဝၩ စံၭဝ့ၫဒၪ, 4 စယၫကူၭအၡၩဂံၪ့ဖိၪ, ဒဲအံၫစရ့လၭ အၡၩဂံၪ့ဖိၪအဒီၪ့ ထီးအလူၬၥံၪဧ့, ခိၭနၪ ယဟိဝၩအလူဆံၭ. 5 ယဟိဝၩ စံၭဘဲၫယီၩ, ဘဲၫၥိၭ နၥံၪအဖါၥံၪ မိလ့ၩဆၧယဲၩ့ လၧယၧၩတၭ, ဖိၬ ဆၧပျီၩပျီၩအခဲၫ့, ဒဲကဲၪထၪ့ ဆၧပျီၩပျီၩအကၠီၩ့နီၪတၭ, မွဲအဒၪဘၪဆၧလတီၩဘၪနီၪ လၧယဖၧၩ့ လမံၩ့လဲၪ. 6 ယဟိဝၩ လၧအဒုၭဂဲၫထၪ့ခွံၬပၧၩ လၧခးအံဇံၭအဖၧၩ့ လၧအၥိၫ့ပၧၩ လၧၡါမုနၧၫ့ဖၫ, ခးလၧဆၧလမဲၪထၪ့ဘၪ လၧအဖၧၩ့တၭ, အီၪလၧဆၧဖၧၩ့လဖၪ, ခးလၧထံၫလအီၪဘၪတၭ, အီၪလၧဆၧၥံၫအလၩၡူၪ, ခးလၧၦၡၩလခၫ့ဂၬဘၪ ဒဲထီးၦၡၩလအီၪဘၪ နးဂၩနီၪ, မွဲအအီၪ ခီၫခီၫလဲၪတၭ, အဝ့ၫၥံၪ အၪ့စၪ့ဘၪအ့ၬ. 7 တၭယဒုၭဂဲၫနၥံၪ လၧခးအီၪဝ့ၫ လၧဆၧၥၪအလးလဖၪ, ဘဲၫၥိၭ နၥံၪ မိအၪ့အဆၧၥၪ ဒဲအဆၧဂ့ၩလီၫ. အ့ၪမွဲ ထီးနၥံၪ ဂဲၫနုၬတၭ, နၥံၪ မၩဘၪၥၭလိၪယခးတၭ, ဒုၭကဲၪထၪ့ ယဆၧန့ၥၫနီၪ လၧဆၧၥၭလိၪအလးလီၫ. 8 ယဟိဝၩ အီၪခီၫခီၫလဲၪနီၪ, ၦလုဆၧလဖၪ စံၭဝ့ၫဆ့အ့ၬ. တၭ ၦလၧအၥီၪ့လိၪ ယဆၧၥီၪ့ဆၧၥၫ့နီၪ ၥ့ၪယၫယၧၩအ့ၬ. တၭ ၦအခိၪနီၪ မၩမၪဘၪယၧၩ, ဒဲမီၪၥံၪ ချဲၩ့ဆၧ လၧမီၪအချိၬ လၧဘၫအလၭအလူ ဒဲဖိၬဆၧ လၧအလန့ကၩဘၪဆၧ အခဲၫ့လီၫ. 9 မၩအၥၭဘဲၫနီၪတၭ, ယမိဂဲးလိၬတ့ၭလိၬဒံၭ လၧနၥံၪ, ယဟိဝၩ စံၭဝ့ၫဒၪ; တၭ ယမိဂဲးလိၬတ့ၭလိၬ နၥံၪအဖိၪနၥံၪအလံၩ အဖိၪအလံၩလီၫ. 10 အဂဲးဘဲၫယီၩ လ့ၩထီၩ့လၧဆံၭထံၫ့အကျိၩ့လဖၪတၭ, ယိဆံၭ. တၭ အၪ့မၧၫ့လၩ့ ဆၧ လၧကံဒၧၫတၭ, ဆီၫ့မီၪ့ ထံၫထံၫဆၭဆၭတၭ, ဆၧဘဲၫနီၪ မွဲအအီၪလအီၪဘၪလဲၪ နီၪ, ယိခွါဘီၪ. 11 ၦလဆၨၩ အၪ့လဲၩအယွၩၥံၪ လၧအလမွဲဘၪ အယွၩဒၪဝ့ၫဆ့ဧၪ. အ့ၪမွဲ ယၡၩခမျၧး အၪ့လဲၩအလၩအဖၩ့ လၧဆၧလန့ကၩဘၪဆၧအဂး လီၫ. 12 မူၭခိၪဧ့, အီၪက့ၪ ထီၫမံၫထီၫမၪ နၥံၪအၥၭ လၧဆၧနီၪအကၠီၩ့ဆံၭ. ၥၭမဲၪၥၭဖျဲၩ့ နၭနၭဆံၭ. ဒဲအီၪယူတၡါ နၥံၪဝ့ၫဆံၭ, ယဟိဝၩ စံၭဝ့ၫဒၪ. 13 အဂဲးဘဲၫယီၩ ယၡၩခမျၧး မၩဆၧအၧၩ့နံၫမံၩ့, ယဝ့ၫဒၪ ထံၫမၧၫ့ အထံၫထၪ့ဖျိၭနီၪ, အဝ့ၫၥံၪ စဲၪ့ဒၪခွံၬဝ့ၫ, ဒဲခုၪ့န့ ကမၫလဖၪ လၧအဂးဒၪဝ့ၫ, ကမၫဂၭဂီၩ့ လၧထံၫအီၪခၧၫ့ လၧအဖၧၩ့ လၥ့ၪဘၪလီၫ. 14 အံၫစရ့လၭမွဲ ဆၧအဎီးအၡၩဧၪ. မွဲအအီၪဖျဲၪ လၧဂံၪ့ဖၧၩ့ဆ့ဧၪ. မွဲဘၪနီၫ လၧအကဲၪဘၪ ဆၧအၪ့ဂူၬန့ဝ့ၫနီၪလဲၪ. 15 ဆၬလၥၧၫ့ဖိၪ ယုၩ့ဆၧ လၧအလီၩ့တၭ, ထုၭထၪ့အလူနီၪ အဝ့ၫၥံၪ ဒုၭအီၪယူ အထံၫအခးလီၫ. အဒိၩ့အထၫ့လဖၪနီၪ မ့ၪအၪ့ခွံၬယူၭဝ့ၫယူၭ. ၦအီၪဝ့ၫ လၧအဖၧၩ့ နးဂၩအ့ၬ. 16 ၦနီဖၭဖိၪဆ့ ဒဲၦတဟၭဖနံၭဖိၪ ဒုၭအၪ့လူၬခွံၬ နခိၪဒၧၩ့ယူၭ. 17 လၧအၥိၫ့နၧၩ လၧဖၧၩ့ၥၭနီၪ, မွဲလၧနစဲၪ့ဒၪ ယဟိဝၩ နယွၩအကၠီၩ့တၭ နမၩလၩ့နၥၭ လၧဆၧနီၪလမံၩ့ မွဲအ့ၬဧၪ. 18 တၭ ဘိၩ့နဲၪ့ယီၩ, ဆၧဘၪဆဲၫ့ လၧနၧၩ လၧအံဇံၭ အဖၧၩ့ၥၭဖၧၩ့ ဘဲၫၥိၭ နမိအီၩ အံဇံၭ အထံၫမိၡါအထံၫနီၪ, မွဲဆၧနီၪလမံၩ့လဲၪ. မွဲဆၧဘၪဆဲၫ့လၧနၧၩနီၪ လၧအစံရအၫ အဖၧၩ့ၥၭဖၧၩ့ ဘဲၫၥိၭ နမိအီၩ ထံၫမိၡါအထံၫနီၪ, မွဲဆၧနီၪလမံၩ့လဲၪ. 19 နဆၧအၧၩ့ဒၪနဝ့ၫ မိအၪ့ၥီၪ့နၧၩ, ဒဲနမၩမၪဆၧနီၪ, မိမၩၡၪ့မၩနၭ နၧၩလီၫ. မၩအၥၭဘဲၫနီၪတၭ ၥ့ၪယၫ, ယိထံၫဆၧ လၧနစဲၪ့ဒၪ ယဟိဝၩ နယွၩ, ဒဲဆၧၥၭမဲၪယွၩ လအီၪဘၪ လၧနဖၧၩ့နီၪ, မွဲဆၧအၧၩ့ ဒဲဆၧကၪဆၧဂဲၩနီၪဘီၪ. ယဟိဝၩ ဆၧၥုၭမုခမျၧး အကဆါ စံၭဝ့ၫဒၪ. 20 မွဲမၬ, လၧဖျိၩ့ ယမၩခါ နနိၪယိၭဘီၩ့, ဒဲမၩထ့ၬဖျံၩ ဆၧစၧၩ့ထၬနၧၩတၭ, နစံၭ, ယမိမၩမၪဆၧအ့ၬ. မွဲလါနၫ့ လၧဆၧစီၩ့ခိၪထီၫ ကိၭစီၪ့ဒ့ၭအလီၩ့, ဒဲလၧၥံၪ့ၥံၫ့ဆ့ၬ ကိၭထုၪ့ဒ့ၭ အဖၫ့လၬနီၪ, နမံၫနၩ့ယူၭ, ဒဲမၩ ဆၧလဲးဆၧဘျၪယူၭလီၫ. 21 တၭ ယဝ့ၫဒၪယီၩ ယၥုၪ့လၩ့ နၧၩ လၧစဘံၭမု ဂ့ၩဂ့ၩလ့ၬ, ဆၧအချံၫအၥၪ တၡါ ထၧၫ့ဖျိၪ့ယၫတၭ, နအၪ့လဲၩလိၬနၥၭ လၧစဘံၭမုအထဲၩ့ လၧအအၧၩ့လၩ့ဒၪဝ့ၫ လၧယမ့ၬယၫနီၪ, မွဲဘၪလဲၪ. 22 အဂဲးဘဲၫယီၩ နအ့ၪၥူၫဝၭဆံၫ့နၥၭ လၧဂၪ့ခိၪဆၭပၠၫ, ဒဲမၩန့ဆၭပၠၫ လၧအအၪ လါနၫ့တၭ, နဆၧအၧၩ့ ကွ့ၭအၥၭ လၧယမ့ၬယၫ, ကဆါ ယဟိဝၩ စံၭဝ့ၫဒၪ. 23 ယဘၪၥၭလိၪအ့ၬ, ယဖိၬ ဘၫအလၭလဖၪ အခဲၫ့အ့ၬ. နမိစံၭ ဘဲၫၥ့ၪလဲၪ. ယိနဖၧၩ့ၥၭ လၧခိၪလီၩ့ဆူၭဖၧၩ့, ၥ့ၪယၫဆၧ လၧနမၩဆၧဘီၪ. နမွဲကလအူၭဖိၪ ဖိၬဘၪအဖၧၩ့ၥၭ ဒၪဝ့ၫ; 24 ကၥ့ၪယီၩ့မံၩ့ လၧအၥ့ၪယၫ ၡါမုနၧၫ့ဖၫနီၪ, ထီးဒၪအၥၭ ၥွံၭထၪ့လံၩလီၫ. ထီးအဆၧၫ့အထီဘၪ နီၪ, မွဲပလၫ ဘိၭကၠၪခွံၬ အဝ့ၫ မိၥ့ၪလဂၩလဲၪ. ၦလၧအအၪ့ဎၬ အဝ့ၫ မၩပွံၭအၥၭ နးဂၩအ့ၬ. အလၩအ့ၪဘၪ တၭ အဝ့ၫၥံၪ မိဒၪန့အဝ့ၫလီၫ. 25 နလၥိၭဘၪ ခၪ့ဖံၭနီၪ ထီးအီၪလဂ့ၩ; ဒဲထီးဒုၭဎဲၫ့ထၬ နခိၬဖၧၩ့ လၧဆၧၥူၫ အီၩထံၫအကၠီၩ့ လဂ့ၩ; အ့ၪမွဲ နစံၭ, ယိလါဆၧအလးအီၪအ့ၬ; လအီၪဘၪနီၪ, အဂဲးဘဲၫယီၩ ယအဲၪယူၭ ၦၡၩဂူၫဂၩတၭ, ယမိဖိၬ အဝ့ၫၥံၪအခဲၫ့လီၫ. 26 ဘဲၫၦအၪ့ဂူၪအၪ့ဘျၪဆၧလဂၩ ထီးၦၡၩဒၪန့အဝ့ၫ တၭ, အီၪက့ၪမဲအမ့ၬအၥိၭနီၪ, အံၫစရ့လၭ အၡၩဂံၪ့ဖိၪ အမ့ၬမဲ ဘဲၫနီၪအၥိၭ; အဝ့ၫၥံၪနီၪ အစဎွၩလဖၪ, အၦဒိၪဖၭဒိၪလဖၪ, ဒဲအၡၩလုဆၧလဖၪ, အမီၪၥံၪလဖၪနီၪလီၫ. 27 အဝ့ၫၥံၪစံၭ, ၥံၪ့လကုၭဧ့, နဝ့ၫဒၪ နမွဲယဖါလီၫ. တၭ စံၭ လိးလဖျိၪ့ဧ့, နဆီၫ့အီၪန့ယၧၩလီၫ. အဂဲးဘဲၫယီၩ အဝ့ၫၥံၪ ကၠၪဒိၭချိၫ့အၥၭ လၧယၧၩ, မွဲလၧအမ့ၬ အ့ၬ. မွဲလါနၫ့တၭ, လၧအဆၧအၧၩ့အထီနီၪ မိစံၭဝ့ၫ, ဂဲထုၪ့တၭ ထိးထဲၩ့တၩ့ထဲၩ့ပၧၩဆံၭ. 28 တၭ နယွၩလဖၪ လၧနတဲၩ့န့ လၧနဂးဒၪနဝ့ၫနီၪ, မွဲအအီၪခီၫခီၫလဲၪ. လၧဆၧအၧၩ့အထီနီၪ မၩဖီၩ့မၩဖျ့ၭနၧၩ အ့ၪၥ့ၪတၭ, မွဲအဂဲထုၪ့ဆံၭ. အဂဲးဘဲၫယီၩ နယွၩ အၪဎွ့ၩၥိၭ လၧနဒိၩ့လဖၪနီၪ, ယုဒၫဧ့, 29 နမိချဲၩ့ခွး လၧယၧၩ မွဲဘၪလဲၪ. နၥံၪ မၩမၪဘၪယူၭယၧၩ ကိၭဂၩဒ့ၭယူၭ, ယဟိဝၩ စံၭဝ့ၫဒၪ. 30 ယထးယူၭ နၥံၪအဖိၪ ပျီၩပျီၩယူၭ; အဝ့ၫၥံၪ ဒိၭန့ ဆၧအၪ့ၥီၪ့ဝ့ၫအ့ၬ. နၥံၪအနၭဒၪနၥံၪဝ့ၫ အၪ့ခွံၬ နၥံၪအမီၪလဖၪ ဘဲၫဆၬလၥၧၫ့ မၩဂၭဂီၩ့ဆၧ အၥိၭနီၪလီၫ. 31 ၦလဆိၩယီၩၥံၪဧ့, ယိထံၫယိဆၭ ယဟိဝၩအလူ ဆံၭ. မွဲယကဲၪထၪ့ယူၭ ၡါမုနၧၫ့ဖၫ လၧအံၫစရ့လၭအဂးနီၪ ဆ့ဧၪ. ဒဲဆၧခံၭအခးဆ့ဧၪ. ပစဲၪ့ဒၪဆၧတၭ, ပ ဂဲၫထဲၩ့လၧၩ့ လၧနအီၪအ့ၬ, မွဲဘၪနီၫ ယၡၩခမျၧး စံၭ ဘဲၫနီၪလဲၪ. 32 ၦမုၪနၩ့ မိၥၭနၪ့ အကယၧၩ့ကယီၫ, ဒဲတလၭမူၭမုၪ အခၧၩ့ယးနီၪဆ့ဧၪ. မွဲလါနၫ့တၭ ယၡၩခမျၧး ၥၭနၪ့ယူၭယၧၩ မုနံၩ လၧပဝံထၪ့နၬထၪ့ လၥ့ၪဘၪယူၭလီၫ. 33 နမၩဂ့ၩထၪ့ နဖၧၩ့ၥၭ ဘဲၫၥိၭ နမိအၪ့ဎၬ ဆၧအဲၪနီၪ, မွဲဘၪလဲၪ. မၩအၥၭဘဲၫနီၪတၭ, န ၥီၪ့လိၪ ၦအၧၩ့ လၧနဖၧၩ့ၥၭလီၫ. 34 တၭ ၦၡၪ့ဖိၪ လၧအဆၧဒဲၩဘၭ လအီၪဘၪလဖၪ အဆၧမၧၫ့အၥွံၪနီၪ ဘုၭထၬဝ့ၫ လၧနဆၧကီၩ့ဆၧၥိၭလီၫ. ယအၪ့ဎၬၥူၪဝ့ၫ လဒၪဘၪ နီၪ, အဂဲးဘဲၫယီၩ, အီၪဝ့ၫ လၧၦထီးအလူၬနီၪ အလီၩ့ လီၫ. 35 မွဲလါနၫ့ဘိၩ, နစံၭ, မွဲယဆၧဒဲၩဘၭ လအီၪတၭ, အၥၭထၪ့ မိကၠၪအၥၭ လၧယအီၪ တၡါလ့ၬလီၫ. ယိခွါ, ယမိချဲၩ့ခွး လၧနၧၩ လၧနစံၭ ယဆၧဒဲၩဘၭ လအီၪဘၪနီၪ အကၠီၩ့လီၫ. 36 နစဲၪ့ဝံၩ့ဝၩ့ဆၧ လၧအအၪ ဘဲၫၥိၭ နမိအၪ့လဲၩ နဖၧၩ့ၥၭနီၪ မွဲဘၪလဲၪ. နမ့ၬ မိမဲဆ့ လၧခးအံဇံၭအကၠီၩ့ ဘဲၫနမ့ၬမဲ လၧအစံရအၫ အကၠီၩ့အၥိၭနီၪလီၫ. 37 မွဲမၬ, နမိစဲၪ့ထၪ့ဆ့ လၧအဖၧၩ့ အီၪဒဲ နစူၪ လၧနခိၪအလီၩ့လီၫ. အဂဲးဘဲၫယီၩ ယဟိဝၩ ခွံၬၡိၭဆၧ လၧနဒိၭနဲၩ့နၥၭ လၧအဝ့ၫၥံၪတၭ, နဘီၪထၪ့ယီၫထၪ့ လၧအဖၧၩ့အ့ၬ.

ယ့ၫရမဲအၫ Jeremiah 3

1 အဝ့ၫၥံၪ စံၭ ၦၡၩ အ့ၪခွံၬၡိၭ အမၫတၭ, အဝ့ၫဒၪ စဲၪ့ထၪ့ခွံၬဝ့ၫ ကဲၪထၪ့ ၦခွၫအဂူၫဂၩအမၫနီၪ, အဝၩ မိထဲၩ့ကဒၩထဲၩ့ လၧအအီၪဆ့ဧၪ. ဆၧလၧခးလဘံၪ့နီၪ မိဘၪ ဆၧမၩစံၪစၪဖၭဒိၪ မွဲအ့ၬဧၪ. မွဲလါနၫ့တၭ, နမၩမၪဆၧ လၧၦလၧနအဲၪဝ့ၫ အၪဂၩတၭ, နမိဂဲၫထဲၩ့ထဲၩ့ လၧယအီၪဆ့ဧၪ, ယဟိဝၩ စံၭဝ့ၫဒၪ. 2 စၪ့ထၪ့ နမ့ၬၥၪ လၧဆၧအလးထၪ့ထီၫတၭ, ယိဆၧအလး ထီးၦၡၩလမံၫဘၪ ဒဲနၧၩနီၪဆံၭ. နဆၧၫ့နၩ့ အီၪခိၭ ၦၡၩ လၧအဖၧၩ့ၥၭ အနဲၩ့ထံၭ ဘဲၫၦအရ့ဘၠၫဖိၪ လၧၡါမုနၧၫ့ဖၫနီၪတၭ, နမၩဘၪၥၭလိၪ ထံၫၥံၪခးၥံၪ လၧနမၩ ဆၧလဲးဆၧဘျၪ, ဒဲနဆၧအၧၩ့လီၫ. 3 မၩအၥၭဘဲၫနီၪတၭ, ဆၧပဒၩ့ ဆၧဆၧၩ့, ဒဲဆၧဂဲၫဆၧၩ့ လၧခဲၫ့အထီနီၪ အီၪဆ့အ့ၬ; တၭ နအီၪလၧၦမဲၩဎွဲၩမုၪ အမ့ၬထုးခိၪ, နအီၪက့ၪမ့ၬမဲနၥၭ အ့ၬ. 4 ထီးယီၩစူၩယၫ နမိကိၭထၪ့ယၧၩ, ယဖါဧ့, နမွဲ ၦလၧအၥိၫ့ယၧၩ လၧယၥၭဘၪ့နီၪ, မွဲအ့ၬဧၪ. 5 ယိခွါ, နမိချဲၩ့ဆၧ လါနၫ့တၭ, နမၩဆၧအၧၩ့ ထီးနမၩၥ့ၪလီၫ. 6 လၧစဎွၩ ယိၫစံအၫ အမုနံၩလဖၪနီၪ, ယဟိဝၩစံၭ ယၧၩ အံၫစရ့လၭ လၧအၥၭဂၭဂီၩ့နီၪ, မွဲအမၩဝ့ၫ ဘဲၫၥ့ၪလဲၪ, ဘဲၫၥ့ၪလဲၪနီၪ, နဒၪဘၪယူၭဧၪ. မွဲအလ့ၩထၪ့ လၧကယဲ ခိၪလီၩ့ထီၫအလီၩ့, ဒဲလၧကယဲ ၥံၪ့ၥံၫ့ဆ့ၬ အဖၫ့လၬတၭ, မၩဆၧလဲးဆၧဘျၪထီးနီၪလီၫ. 7 တၭမွဲအမၩဝ့ၫ ဘဲၫနီၪ အလးခဲၫ့တၭ, ယစံၭ, ဂဲၫထဲၩ့ထဲၩ့လၧယအီၪဆံၭ. မွဲလါနၫ့တၭ, ဂဲၫထဲၩ့ဝ့ၫအ့ၬ. တၭအထၧၫ့ဖုဝဲမုၪ ယုဒၫ လၧအလူလတီၩဘၪနီၪ ဒၪဘၪဝ့ၫလီၫ. 8 တၭ ထီးယခွံၬၡိၭ အံၫစရ့လၭ လၧအၥၭဂၭဂီၩ့အကၠီၩ့ တၭ, ဖ့ၫလၫ့ အဝ့ၫ လၧလံၬလၩ့ၡၪလဘံၪ့, လၧအအဲၪဘိၩ့အဝၩအဂဲး ထီးအလူၬအကၠီၩ့တၭ, ယဒၪဘၪ လၧအထၧၫ့ဖုဝဲမုၪ ယုဒၫ လၧအလူလတီၩဘၪနီၪ ၥၭမဲၪဆၧ အ့ၬ. အ့ၪမွဲ အလ့ၩမၩ ဆၧလဲးဆၧဘျၪ လခီၫဆ့လီၫ. 9 ဆၧမၩအၥၭ လၧအမၩ ဆၧလဲးဆၧဘျၪနီၪ ဂၧၫ့ထၪ့ၥၩလၩ့တၭ, မၩဘၪၥၭလိၪ ခးထၧၫ့ဘံၪ့ယၫ, ဒဲအဲၪဘိၩ့ဝၩ လၧလိးၥံၪလဲၫ့ၥံၪ, ဒဲၥံၪ့ၥံၪဝၪၥံၪနီၪလီၫ. 10 တၧလၧဆၧထီးအလူၬအကၠီၩ့နီၪ အထၧၫ့ဖုဝဲမုၪ ယုဒၫ လၧအလူလတီၩဘၪနီၪ ဂဲၫထဲၩ့ထဲၩ့လၧယအီၪလၧအၥၭ ထၧၫ့ဖျိၪ့ယၫအ့ၬ, အ့ၪမွဲ ကျဲၩ့မၩဝ့ၫနီၪ ယဟိဝၩ စံၭဝ့ၫဒၪ. 11 တၭ ယဟိဝၩ စံၭယၧၩ, အံၫစရ့လၭ လၧအၥၭဂၭဂီၩ့နီၪ အီၪက့ၪအၥၭဒၪဝ့ၫ တီၩနဲၪ့လီၩ့နဲၪ့ ယုဒၫ လၧအလူလတီၩဘၪဒံၭလီၫ. 12 လ့ၩကိၭထၪ့ ဆၧချဲၩ့ယီၩ လၧမုဖၩတၭ, စံၭ, အံၫစရ့လၭ လၧအၥၭဂၭဂီၩ့ဧ့; ဂဲၫထဲၩ့ထဲၩ့ဘီၪ; ယၥၭထၪ့နီၪ, မွဲယဒုၭလၩ့ဘၪ လၧနၥံၪအလီၩ့အ့ၬ. ယဟိဝၩ စံၭဝ့ၫဒၪ. အဂဲးဘဲၫယီၩ ယအီၪလၧဆၧအခိးအတၩတၭ, ယၥၭထၪ့ အဆိၩအကၠၪ အ့ၬ; ယဟိဝၩ စံၭဝ့ၫဒၪ. 13 မွဲလါနၫ့ဘိၩ လီၩလၩ့ နဆၧဒဲၩဘၭ အၪ့ကံၩ့လၩ့နၥၭ လၧနမၩမၪဘၪယူၭ ယဟိဝၩ နယွၩ ဒဲလၧနစဲၪ့ဝံၩ့ဝၩ့ဆၧ လၧဂူၫဂၩအအီၪ လၧကယဲ ၥံၪ့ၥံၫ့ဆ့ၬ အဖၫ့လၬ, ဒဲလၧနၥံၪ လခိၭနၪဘၪ ယလူနီၪ ဆံၭ. ယဟိဝၩ စံၭဝ့ၫဒၪ. 14 ဖိၪၥံၪလံၩၥံၪ လၧအၥၭဂၭဂီၩ့ၥံၪဧ့, ဂဲၫထဲၩ့ထဲၩ့ဘီၪ. ယခွံၬၡိၭခွံၬ လါနၫ့နၥံၪ တၭ ယမိထိးဆၧၫ့ထဲၩ့ဒီၭ, ယဟိဝၩ စံၭဝ့ၫဒၪ. လဂၩလၧလဒိၩ့ လဂၩလၧလဒိၩ့အဖၧၩ့, ဒဲနံၫဂၩလၧလဂံၪ့ဒီၪ့ နံၫဂၩလၧလဂံၪ့ဒီၪ့အကျၩ, ဒဲယမိဒုၭဂဲၫနၥံၪ လၧဇံအိၫ့လီၫ. 15 တၭ ယမိဖ့ၪလၫ့နၥံၪ လၧၦၡၩယိဆၧလဖၪ လၧအဘၪယၥၭ လၧအမိဒုၭအၪ့နၥံၪ လၧဆၧၥ့ၪယၫ, ဒဲဆၧဒုၭ ထီးလၩ့နၥံၪအၥၭလီၫ. 16 တၭ ထီးနၥံၪ အ့ၪအၪထၪ့, ဒဲဒိၪထၪ့လဲထၪ့ လၧခးဖၧၩ့တၭ, ဆၧမိမၩအၥၭ လၧမုနံၩလဖၪနီၪ ယဟိဝၩ စံၭဝ့ၫဒၪ, အဝ့ၫၥံၪ စံၭလၧၩ့ယဟိဝၩ အဆၧအုၩ့လၩ့ အတလၫနီၪအ့ၬ. ဒဲဆီၫ့မီၪ့လၧၩ့ဝ့ၫ လၧအဂဲးအ့ၬ, ဒဲနၪ့ထၪ့ထဲၩ့လၧၩ့ဝ့ၫ အ့ၬ; ဒဲအီၪၡီၩ့လၧၩ့ဝ့ၫအ့ၬ; ဒဲမၩလၧၩ့ဝ့ၫအ့ၬ. 17 အထီထီးနီၪ အဝ့ၫၥံၪ မိကိၭယရုစလံၫ့ လၧယဟိဝၩ အလးဆီၩ့ဆီတၭ, ၦအဆၨၩ ထီးအလူၬ မိအီၪကိၩ့အီၪကီၪ့ ထီးနီၪ လၧယဟိဝၩအမံၩ့, လၧယရုစလံၫ့အဖၧၩ့လီၫ. တၭ အဝ့ၫၥံၪ လ့ၩဖိၬလၧၩ့အၥၭအၧၩ့ အနါကဲၪ့အဖၧၩ့ၥၭနီၪဆ့အ့ၬ. 18 ဆၧလၧမုနံၩလဖၪနီၪ, ယုဒၫအၡၩဂံၪ့ဖိၪ မိလ့ၩဎုၬ လၧအံၫစရ့လၭအဂံၪ့ဖိၪတၭ, မိဂဲၫလစီၪ့ဎး လၧခးမုဖၩ လၧခးလၧယဖ့ၪၥၫ နၥံၪအဖါလဖၪ လီၫ. 19 အ့ၪမွဲ ယစံၭ, ယမိအီၪက့ၪနၧၩ လၧဖိၪၥၪအကျၩ, ဒဲဖ့ၪလၫ့နၧၩ လၧအခးမုၬ, ဆၧန့ၥၫ အလၩအဖၩ့ လၧၦဆၨၩလဖၪ အၥုၭမုခမျၧးအကျၩ ဘဲၫၥ့ၪလဲၪ; တၭ ယစံၭနကိၭယၧၩ, ယဖါဧ့, တၭ နမိကၠၪခွံၬနၥၭ လၧယအီၪအ့ၬ. 20 မွဲမၬ ဘဲၫၦအမၫ လၧအလူလတီၩဘၪ လၧအဝၩအၥိၭနီၪ, နၥံၪအလူ လတီၩဘၪ လၧယၧၩ ဘဲၫနီၪၥိၭ, အံၫစရ့လၭ အၡၩဂံၪ့ဖိၪၥံၪဧ့, ယဟိဝၩ စံၭဝ့ၫဒၪ. 21 ဆၧအၥီၫ ဂၧၫ့ထၪ့ လၧဆၧစီၩ့ခိၪ အလီၩ့လဖၪတၭ, မွဲၦအံၫစရ့လၭဖိၪ ဂၪ့ဆၧ, ဒဲအၪ့ကံၩ့အၪ့ယၫဆၧလီၫ. အဂဲးဘဲၫယီၩ အဝ့ၫၥံၪ မၩကဲၪ့အဖၧၩ့ၥၭ, ဒဲၥၭနၪ့ ယဟိဝၩ အဝ့ၫၥံၪအယွၩလီၫ. 22 ဖိၪၥံၪလံၩၥံၪ လၧအၥၭဂၭဂီၩ့ၥံၪဧ့, ဂဲၫထဲၩ့ထဲၩ့ဘီၪ. တၭ ယမိမၩဘျၪထဲၩ့ နၥံၪအၥၭဂၭဂီၩ့နီၪလီၫ. ယိခွါ, ပဂဲၫလၧနအီၪလီၫ. အဂဲးဘဲၫယီၩ နမွဲယဟိဝၩ ပယွၩ လီၫ. 23 မွဲမၬ, ပအၪ့ဎၬ ဆၧအၪ လၧဆၧစီၩ့ခိၪလဖၪ, ဒဲလၧခိၪလီၩ့ ထိၩ့ချိၬနီၪ ပျီၩပျီၩလီၫ. မွဲမၬ, အံၫစရ့လၭ အဆၧထိးထဲၩ့တၩ့ထဲၩ့နီၪ, အီၪဝ့ၫလၧယဟိဝၩ ပယွၩ အဖၧၩ့လီၫ. 24 အဂဲးဘဲၫယီၩ ဆၧမ့ၬမဲအလး အၪ့ခွံၬ ပဖါအစူၪလးအခၪ့ခိၪ ခီၫလၧပဖိၪၥၪခွၫထၪ့လံၩလံၩ, အၥိၪအဘ့ၪ, ဒဲအချီ, အဖိၪခွၫၥံၪ, ဒဲအဖိၪမုၪၥံၪလီၫ. 25 ပမံၫနၩ့ လၧပဆၧမ့ၬမဲအဖၧၩ့တၭ, ပဆၧအၧၩ့လုၬဘံၭပၧၩ လီၫ. အဂဲးဘဲၫယီၩ ပမၩမၪဘၪ ယဟိဝၩ ပယွၩ, ပဝ့ၫဒၪ ဒဲပဖါ ခီၫလၧပဖိၪၥၪခွၫထၪ့ ထီးမုဆၫလနံၩယီၩ တၭ, ပခိၭနၪ ယဟိဝၩ ပယွၩအလူအ့ၬ.

ယ့ၫရမဲအၫ Jeremiah 4

1 န အ့ၪဂဲၫထဲၩ့ထဲၩ့, အံၫစရ့လၭဧ့, ယဟိဝၩ စံၭဝ့ၫဒၪ, ဂဲၫထဲၩ့လၧယအီၪဆံၭ. တၭ န အ့ၪအီၪက့ၪခွံၬ နဆၧဘၪၥၭလိၪလဖၪ လၧယမ့ၬယၫတၭ, နမိဂၭဝံၩ့ဝၩ့လၧၩ့အ့ၬ. 2 န အ့ၪဆိၪလၩ့နၥၭ လၧယဟိဝၩမၧၫ့ဝ့ၫ လၧဆၧမွဲဆၧတီၩ, လၧဆၧစ့ၩရၫ့တီၩ, ဒဲလၧဆၧတီၩဆၧလီၩ့ အဖၧၩ့တၭ, ၦဆၨၩလဖၪ မိဆိၪဂ့ၩလၩ့အၥၭ လၧယဟိဝၩအဖၧၩ့တၭ, အဝ့ၫၥံၪ မိအီၪက့ၪဖိၫလိၫအၥၭ လၧအဝ့ၫဒၪအဖၧၩ့လီၫ. 3 အဂဲးဘဲၫယီၩ ယဟိဝၩ စံၭယုဒၫ ဒဲယရုစလံၫ့ အၦၡၩၥံၪ ဘဲၫယီၩ, ထဲၫထၪ့ နၥံၪအဂၪ့ခိၪ လၧအလဘၪဘၪဆၧ ထဲၫဝ့ၫဘီၪ; ထီးဎွံၪဆၧ လၧဆၧဆူၪဆၧမဲၪအကျၩ လဂ့ၩ. 4 ကူၭတရံၭလၩ့နၥံၪအၥၭ လၧယဟိဝၩ အဂး တၭ, ၥုၭခွံၬ နၥံၪအၥၭ အခိၪဖံၭနီၪဆံၭ, ယုဒၫအၡၩ ဒဲယရုစလံၫ့အဒိၩ့ဖိၪၥံၪဧ့; လၧနၥံၪ မၩဆၧအၧၩ့အကၠီၩ့နီၪ, ယၥၭထၪ့ မိဂဲၫဘၪခိၬ ဘဲၫမ့ၪအၥိၭတၭ, မိအၪ့ဆၧ ထီးၦမၩလၩ့ဖံၬခွံၬၥ့ၪ နးဂၩအ့ၬ. 5 ဒုၭလီၩလၩ့လၬလၩ့ဆၧ လၧယုဒၫအဖၧၩ့, ဒဲဒုၭနါဂၧၫ့ဆၧ လၧယရုစလံၫ့အဖၧၩ့တၭ, စံၭ, အူၪခွ့ၩ လၧခးဖၧၩ့, ကိၭၡၭထၪ့တၭ, စံၭ, အီၪကိၩ့အီၪကီၪ့တၭ, လ့ၩနုၬၡီၩ့ လၧဒိၩ့လဖၪ လၧအအီၪဝ့ၫ လၧအခိၪဒၧၩ့ၥံၪအဖၧၩ့ဘီၪ. 6 ဘီၩ့ထၪ့ ၥုၭဖိၪအလၫ့ လၧဇံအိၫ့ဘီၪ. စဲၪ့ထၪ့ခွံၬ, အီၪထီလဂ့ၩ, အဂဲးဘဲၫယီၩ ယမိဒုၭဂဲၫဆၧအၧၩ့ လၧမုဖၩ, ဒဲဆၧမၩဂၭဂီၩ့ဖၭဒိၪလီၫ. 7 ဆၬလၥၧၫ့ ဂဲၫထၪ့ လၧအဆၧၡိၬကျၩတၭ, ဆၧမၩဂၭဂီၩ့ ၦဆၨၩလဖၪ ဂဲၫဝ့ၫတၭ, စဲၪ့ထၪ့ယူၭ လၧအလးနီၪ ဘဲၫၥိၭ အမိမၩအီၪယူနခးလီၫ. နဒိၩ့ၥံၪ မိအီၪယူ ထီးၦၡၩအီၪဝ့ၫ လၧအဖၧၩ့ နးဂၩအ့ၬ. 8 လၧဆၧယီၩအကၠီၩ့နီၪ ခဲးထူၬ နၥံၪအယးဒံၩ့ လၧရၧၬအဆၧယၬ, ဒဲနၥံၪအၥၭနၫၡါ နီၪ, အိၩ့ယိၩ့ထၪ့ဘီၪ. အဂဲးဘဲၫယီၩ ယဟိဝၩ အဆၧၥၭထၪ့နီၪ ကၠၪခွံၬအၥၭ လၧပအီၪအ့ၬ. 9 တၭ ဆၧမိမၩအၥၭ လၧမုလနံၩနီၪ, ယဟိဝၩ စံၭဝ့ၫဒၪ, စဎွၩအၥၭ မိဂၭဂီၩ့, ဒဲၦဒိၪဖၭဒိၪလဖၪအၥၭ, ဒဲၦလုဆၧ မိထီၫမံၫထီၫမၪ, ဒဲမီၪလဖၪ မိဆီၫ့မီၪ့လၩ့လၭဆၧလီၫ. 10 ထီးနီၪလဖၧၫ့ ယစံၭ, အၩလါ, ကဆါ ယဟိဝၩဧ့; မွဲမၬ, နအၪ့လီၫန့ ၦခမျၧးယီၩ ဒဲၦယရုစလံၫ့ဖိၪ ဒိၪမၬ လီၫ. န စံၭ လါနၫ့နၥံၪ မိအီၪ လၧဆၧဘၪလိၬအိၭလိၭ တၭ, နၭၥံၪဖၩ့ၥံၪ နုၬ ဖိးလၧအၥၭလီၫ. 11 အထီထီးနီၪ ဆၧမိစံၭၦခမျၧး ဒဲၦယရုစလံၫ့ဖိၪ, လံၩအူၪၥူၫထၪ့ ဂဲၫလၧဆၧစီၩ့ခိၪလဖၪ လၧၡါမုနၧၫ့ဖၫ တီၩလၧယၡၩခမျၧးအဖိၪမုၪအအီၪ ဘဲၫအမိဎၬဘုၪ, ဒဲမၩဆံၫ့ထၪ့ဆၧအၥိၭနီၪ မွဲအ့ၬ. 12 လံၩဆီၪ့နဲၪ့အနီၪ မိဂဲၫ လၧယဂးလီၫ. ဘိၩ့နဲၪ့ယီၩ ယမိစ့ၩရၫ့ ထၫ့ဒုၪဒၩ အဝ့ၫၥံၪအခွးလီၫ. 13 ယိခွါ, မွဲအမိဂဲၫထၪ့ ဘဲၫဆၧအုၪ့အၥိၭနီၪတၭ, အလဲၪ့ၥုၭလဖၪ မၩအၥၭ ဘဲၫလံၩ၁ဝံၭအၥိၭ လီၫ. အကၥ့ၪလဖၪ လ့ၩဆၧချဲၫ့ နဲၪ့ လံၬကျီၫ့ကျီၫ့ၥံၪဒံၭ လီၫ. ပဝ့ၫဒၪယီၩ ပဘၪဆၧအၡၪ့, အဂဲးဘဲၫယီၩ ဆၧမၩဂၭဂီၩ့ပၧၩလီၫ. 14 ယရုစလံၫ့ဧ့, ဘဲၫၥိၭ နမိထီၩ့လၧဆၧထိးထဲၩ့တၩ့ထဲၩ့နၧၩ, ၥူၫဝၭခွံၬ ဆၧအၧၩ့ လၧနၥၭ နီၪဆံၭ. ဆၧကိၪ့ထၪ့ဖၭလၩ့ အအၧၩ့အၥၫ့နီၪ မိအီၪလၧနဖၧၩ့ ဆံၭယံၬလဲၪ. 15 အဂဲးဘဲၫယီၩ ဆၧအလူ လီၩလၩ့လၬလၩ့ဆၧ လၧဒၫ့တၭ, ဒုၭနါဂၧၫ့ ဆၧအၧၩ့ လၧခိၪလီၩ့ အံဖြံၫ့နီၪလီၫ. 16 ဒုၭၥ့ၪယၫ ၦဆၨၩလဖၪဘီၪ. ယိခွါ, ဒုၭနါဂၧၫ့ ဆၧထၫ့ဒၩ ယရုစလံၫ့, ၦခိၭဆၧၥံၪ ဂဲၫဝ့ၫလၧခးယဲၩ့, ကိၭၡၭထၪ့ ထၫ့ဒုၪဒၩ ယုဒၫအဒိၩ့လဖၪ လီၫ. 17 ဘဲၫၦပၧၩ့ဆံၬၥံၪနၩၥံၪအၥိၭနီၪ, ၦအီၪဝၬဖီၩ့ ထၫ့ဒုၪဒၩ အဝ့ၫ; အဂဲးဘဲၫယီၩ မွဲအပိၩ့ထၪ့ယၧၩ, ယဟိဝၩ စံၭဝ့ၫဒၪ. 18 နဖၧၩ့ၥၭ ဒဲနမၩဆၧနီၪ မၩန့ဆၧလဖၪနီၪ လၧနဂးတၭ; အနီၪမွဲ နဆၧအၧၩ့ဆၧၥၫ့, မွဲဆၧမၩခိမၩဝီၩ နၭမၬ, အဂဲးဘဲၫယီၩ မွဲအဖိးလၧနၥၭခံဖၧၩ့လီၫ. 19 ယဎွံၬဧ့! ယဎွံၬဧ့! ဆၧဆိၭက့ၭ လၧယၥၭဖၧၩ့လီၫ. ယၥၭ ၥီၫထၪ့, ယအီၪလၩ့မါပံၭ ကဲၪအ့ၬ. အဂဲးဘဲၫယီၩ ယၥၭဧ့, နနါဂၧၫ့ ခွ့ၩအၥီၫဆၧဒုၭၥုၭ ကိၭၡၭထၪ့ လီၫ. 20 ဆၧကိၭထၪ့ ဆၧဂၭဂီၩ့ လၧဆၧဂၭဂီၩ့အဖၫ့ခိၪ နီၪလီၫ. မွဲမၬ, ခးထၧၫ့ဘံၪ့ယၫ အီၪယူဝ့ၫလီၫ. ဆၧမၩဂၭဂီၩ့ၡူၭ ယတဲၩလဖၪ, ဒဲယတဲၩ အကလကၫလဖၪ လီၫ. 21 ယမိဒၪဘၪ ၥုၭဖိၪအလၫ့, ယမိနါဂၧၫ့ ခွ့ၩအၥီၫနီၪ ဆံၭယံၬလဲၪ. 22 အဂဲးဘဲၫယီၩ ယၡၩခမျၧးမွဲ ယၡၩဂၭဂီၩ့ဖိၪ, ၥ့ၪယၫယၧၩအ့ၬ. မွဲဖိၪလၧအဂီၩ့ အၥုၪ့ဆၭ အၥၭဆၭအီၪအ့ၬ. ကိၪ့ဆၧၥ့ၪ ဘဲၫၥိၭ အမိမၩဆၧအၧၩ့နီၪ အ့ၪမွဲ ဘဲၫၥိၭ အမိမၩ ဆၧဂ့ၩ ၥ့ၪယၫဝ့ၫအ့ၬ. 23 ယယိဂၪ့ခိၪတၭ, ယိခွါ, အီၪယူ ဒဲအီၪပျီၩတၭ, ယယိမူၭခိၪနီၪ, အဆၧဖၩ့အီၪအ့ၬ. 24 ယယိခိၪလီၩ့ ထိၩ့ချိၬတၭ, ယိခွါ, ဝၭဝ့ၫ, ဒဲဆၧစီၩ့ခိၪ ထီးအလူၬ ဝၬၡိၩ့ၡိၬဝ့ၫလီၫ. 25 ယယိဆၧတၭ, ယိခွါ, ၦၡၩအီၪအ့ၬ. ဒဲဆၧဖိၭဖၫ့ အထိၪၥံၪလံၪၥံၪ ယူၩထၪ့ခွံၬယူၭ. 26 ယယိဆၧ တၭ, ယိခွါ, ဆၧၥၪအလးနီၪ မွဲၡါမုနၧၫ့ဖၫ, ဒဲအဒိၩ့ၥံၪ ထီးအလူၬ လၩ့ဎီး လၧယဟိဝၩ အမ့ၬယၫ လၧအၥၭခဲၩထၪ့အကၠီၩ့လီၫ. 27 အဂဲးဘဲၫယီၩ ယဟိဝၩ စံၭဘဲၫယီၩ, ခးထၧၫ့ဘံၪ့ယၫ မိအီၪယူဝ့ၫ; မွဲလါနၫ့ ယမၩထီးအလူၬ အ့ၬ. 28 မၩအၭ ဘဲၫနီၪတၭ, ဂၪ့ခိၪ ၥုၪ့အုၭၥၭအုၭ, ဒဲမူၭခိၪ လၧထၭလခီၫ မိၥၧၫ့ထၪ့ဝ့ၫလီၫ. အဂဲးဘဲၫယီၩ ယမိချဲၩ့ထၪ့တၭ, ယနီၫ့ယါလၩ့ထဲၩ့ယၥၭအ့ၬ. ယစ့ၩရၫ့ဝဲၩယူၭတၭ, ယဂၧၩ့ထဲၩ့ယၥၭဆ့အ့ၬ. 29 ဒိၩ့ထၧၫ့ဒိၩ့ယၫ စဲၪ့ဖျိၭ လၧကၥ့ၪၥုၭဖိၪ, ဒဲၦခၭချံၪဖိၪ အၥီၫအကၠီၩ့; လ့ၩနုၬဝ့ၫ လၧဆၧၡိၬတၪ့အကျၩနီၪ, ဒဲထၪ့ လိးၥံၪလဲၫ့ၥံၪလီၫ. ၦၡၩ မိစဲၪ့ဒၪဒိၩ့ ကိၭဒိၩ့ဒ့ၭတၭ, ၦအီၪဝ့ၫလၧအဖၧၩ့ နးဂၩအ့ၬ. 30 တၭ နဝ့ၫဒၪနဘၪ ဆၧမၩဂၭဂီၩ့နၧၩ ဧ့, နမိမၩ ဆၧနီၪလဲၪ; န အ့ၪကီၩ့ၥိၭ ဆၧအဝီၩ လါနၫ့တၭ, န အ့ၪကယၧၩ့ကယီၫနၥၭ လၧဆၧကယၧၩ့ကယီၫထီၫ့ လါနၫ့, န အ့ၪဂုၪမၩဆွၪ့ထၪ့ နမ့ၬ လၧၥံၪလါနၫ့, နအီၪက့ၪနၥၭ လၧအဎံၫအလၩ ပျီၩပျီၩလီၫ. ၦလၧနအဲၪဝ့ၫလဖၪ မိမၩကြၩ့ထမးနၧၩ, မိအၪ့ဎၬ နၥၭမၧၫ့ လီၫ. 31 မွဲမၬ, ယနါဂၧၫ့ ၦၡၩအလူ ဘဲၫၦမုၪ လၧအဂူၭဆၫအၥိၭနီၪ, ဆၧၡၪ့ဆၧနၭ ဘဲၫၦမုၪ လၧအဆီၫ့အီၪ အဖိၪဝဲၡါအၥိၭနီၪ မွဲဇံအိၫ့ အဖိၪမုၪအလူ, ၥၪၡိၪဝ့ၫ, ယူၬထၪ့ အစူၪတၭ, စံၭဝ့ၫ, ယဘၪၡၪ့ဖီၩ! အဂဲးဘဲၫယီၩ ယၥၭလၩ့ဘဲၩ လၧၦမၩၥံၫ ၦၡၩအကၠီၩ့လီၫ.

ယ့ၫရမဲအၫ Jeremiah 5

1 စဲၪ့တလဲးဝံၩ့ဝၩ့ လၧယရုစလံၫ့အဖၧၩ့ၥၭဖၧၩ့တၭ, အၪ့ဎၬ ၥ့ၪယၫ ဒဲယိဆၧ လၧအလးဖၭလဲနီၪဘီၪ. နၥံၪ အ့ၪဒၪၦၡၩလဂၩ, ၦအ့ၪအီၪလၧအမၩ ဆၧစ့ၩရၫ့တီၩ လၧအအၪ့ဎၬ ဆၧမွဲဆၧတီၩတၭ, ယမိမၩဖီၩ့ဖျ့ၭဝ့ၫ လီၫ. 2 တၭ ယဟိဝၩ မၧၫ့ဝ့ၫနီၪ, အဝ့ၫၥံၪ အ့ၪစံၭလါနၫ့ တၭမွဲအဆိၪလၩ့အၥၭ ကဘျံၭကဘျၪ ၡါမၫလ့ၬလီၫ. 3 ယဟိဝၩဧ့, နမ့ၬၥၪ ယိဆၧတီၩဆၧလီၩ့ မွဲအ့ၬဧၪ. နထး အဝ့ၫၥံၪ လါနၫ့တၭ, အၥုၪ့အုၭအၥၭအုၭဝ့ၫအ့ၬ; နမၩလူၬခွံၬဝ့ၫ လါနၫ့နီၪ, အဝ့ၫၥံၪ ဒိၭန့ ဆၧအၪ့ၥီၪ့ဝ့ၫဆ့အ့ၬ; တၭ အဝ့ၫၥံၪ အီၪက့ၪအမ့ၬနီၩ့ နဲၪ့ဒံၭလိးလီၫ. ဂဲၫထဲၩ့ထဲၩ့နီၪ အၥၭအီၪအ့ၬ. 4 မၩအၥၭဘဲၫနီၪတၭ, ယစံၭ, အဝ့ၫၥံၪယီၩ, မွဲန့ၫ ၦၡၪ့ဖိၪယၬဖိၪ, မွဲၦဂၭဂီၩ့ဖိၪလီၫ. အဂဲးဘဲၫယီၩ မွဲအၥ့ၪယၫ ယဟိဝၩအဖၧၩ့ၥၭ ဒဲအယွၩအဆၧစ့ၩရၫ့အ့ၬ. 5 ယမိလ့ၩလၧၦအဒိၪလဖၪအအီၪ တၭ, ယမိချဲၩ့ဆၧ လၧအဝ့ၫၥံၪလီၫ. အဂဲးဘဲၫယီၩ အဝ့ၫၥံၪနီၪ ၥ့ၪယၫ ယဟိဝၩအဖၧၩ့ၥၭ အယွၩအဆၧစ့ၩရၫ့လီၫ. မွဲလါနၫ့တၭ အဝ့ၫၥံၪနီၪ, မၩခါ နိၪယိၭဘီၩ့, မၩထ့ၬခွံၬ ဖျံၩစၧၩ့ထၬနီၪလီၫ. 6 မၩအၥၭဘဲၫနီၪတၭ, ဆၬလၥၧၫ့ လၧမံၩ့လၬကျၩ မိမၩၥံၫ အဝ့ၫၥံၪ, မုဂၪလၩ့ အထွံၪမံၩ့ မိမၩဂၭဂီၩ့ဝ့ၫ, ခ့ၫစံၫဖီး အီၪခိၭၥူၪ လၧအဒိၩ့အနဲၩ့ထံၭလီၫ. ကယဲ ၦလၧအလ့ၩထၪ့ လၧခီၫ့ လဂၩလါလါနီၪ, ဆၧမိအဲၪ့ၡၫ့ခွံၬဝ့ၫလီၫ. အဂဲးဘဲၫယီၩ အဆၧမၪ အီၪအၪမၬ, ဒဲအၥၭဂၭဂီၩ့ အဘျၩ့ အၪထၪ့ဝ့ၫလီၫ. 7 ယမိမၩဖီၩ့မၩဖျ့ၭနၧၩ လၧဆၧယီၩအကၠီၩ့ ဘဲၫၥ့ၪလဲၪ. နဖိၪနလံၩ စဲၪ့ဒၪယၧၩယူၭ; ဒဲဆိၪလၩ့အၥၭ လၧဆၧလၧအလမွဲဘၪ ယွၩ အမ့ၬယၫလီၫ. ယဒုၭဘျဲၩအၪ့အဝ့ၫၥံၪ လါနၫ့တၭ, အဲၪဘိၩ့မၫအဲၪဘိၩ့ဝၩ, ဒဲအီၪကိၩ့အီၪကီၪ့ လၧမဲၩဎွဲၩမုၪ အဂံၪ့ဖၧၩ့လီၫ. 8 မွဲဝ့ၫ ဘဲၫကၥ့ၪဖၫ လၧအအၪ့ဘျဲၩအၪ့လီၫ. ကိၭထၪ့ဆိၫ့န့ဘၪ ဂူၫဂၩအမၫ ကိၭဂၩဒ့ၭ ဆုၬဆုၬလီၫ. 9 ယမိစ့ၩရၫ့ဆၧ လၧဆၧနီၪလဖၪအကၠီၩ့ မွဲအ့ၬဧၪ; ယဟိဝၩ စံၭဝ့ၫဒၪ. တၭယၥၭ မိမၩဆၧၫ့ ဆၧအၧၩ့ လၧၦလဆၨၩ ဘဲၫယီၩ မွဲအ့ၬဧၪ. 10 ထၪ့ဘၭ အခိၪဒၧၩ့, မၩဂၭဂီၩ့ဆၧဆံၭ. မွဲလါနၫ့တၭ မၩထီးအလူၬ လဂ့ၩ. မၩန့ခွံၬ အစဘံၭမု အစူၪဖုၬဆံၭ. အဂဲးဘဲၫယီၩ မွဲယဟိဝၩအဆၧအ့ၬ. 11 အဂဲးဘဲၫယီၩ အံၫစရ့လၭ အၡၩဂံၪ့ဖိၪ ဒဲယုဒၫအၡၩဂံၪ့ဖိၪ အၪ့လီၫ ဆၧထၫ့ဒၩယၧၩ ဒိၪမၬ, ယဟိဝၩ စံၭဝ့ၫဒၪ. 12 အဝ့ၫၥံၪ ချဲၩ့ဆၧကဘျံၭကဘျၪ လၧယဟိဝၩ အဂဲးတၭ, စံၭဝ့ၫဒၪ, ယဟိဝၩ အီၪအ့ၬ; တၭ ဆၧအၧၩ့ ဘၪပၧၩအ့ၬ. တၭဖၩ့ၥံၪနၭၥံၪ ဒဲဆၧၥၭဝံလၩ့ဒိၩနီၪ ပမိဒၪဘၪဆ့အ့ၬ. 13 ဒဲမီၪလဖၪနီၪ မွဲလံၩမုတၭ ဆၧအလူနီၪ အီၪလၧအဖၧၩ့အ့ၬ. ဆၧမိမၩ ဘဲၫနီၪၥိၭလီၫ. 14 မၩအၥၭဘဲၫနီၪတၭ, ဆၧၥုၭမုခမျၧး အယဟိဝၩ စံၭဝ့ၫ ဘဲၫယီၩ, မွဲနၥံၪ ချဲၩ့ ဆၧချဲၩ့လထံၪနီၪ အကၠီၩ့တၭ, ယိခွါ, ယမိအီၪက့ၪ ယဆၧချဲၩ့ လၧနနိၭဖၧၩ့ လၧမ့ၪ, ဒဲၦခမျၧး လၧၥံၪ့မုတၭ, မိအၪ့ခွံၬ အဝ့ၫၥံၪလီၫ. 15 ယိခွါ, ယမိဒုၭဂဲၫ ၦလဆၨၩ လၧအယဲၩ့ထၫ့ဒုၪဒၩနၥံၪ, အံၫစရ့လၭ အၡၩဂံၪ့ဖိၪၥံၪဧ့, ယဟိဝၩ စံၭဝ့ၫဒၪ, မွဲၦလဆၨၩအဒိၪအဆီၪ့, ၦလဆၨၩ လၧအအီၪဝ့ၫ လၧဖျိၩ့, ၦလဆၨၩ လၧနလၥ့ၪယၫဘၪအလၨ, ဒဲအဆၧချဲၩ့ ဘဲၫၥ့ၪလဲၪ, ဘဲၫၥ့ၪလဲၪနီၪ နနၪၥ့ၪဆ့အ့ၬ. 16 အလၧၫ့ဖီၩ့နီၪမွဲ ဆၧၥွၪခိၪဖၧၩ့ အီၪဝဲထၪ့အၥၭလီၫ. အဝ့ၫၥံၪမွဲဝ့ၫ လၧၦအဆီၪ့ ထီးအလူၬလီၫ. 17 တၭ အဝ့ၫၥံၪ မိအၪ့ခွံၬ နဘုၪကူၭအၥၭ, ဒဲနကိၪ လၧနဖိၪမုၪၥံၪ, ဒဲနဖိၪခွၫၥံၪ ကြၨၭအၪ့ဝ့ၫ; မိအၪ့ခွံၬ နၥိၪနဘ့ၪၥံၪ, ဒဲနချီၥံၪတၭ; မိအၪ့ခွံၬ နစဘံၭမုၥံၪ ဒဲနချိၪ့ဒိၩ့ၥံၪ, မိမၩလၩ့ၡၪ့ခွံၬ နဒိၩ့ၥံၪ အီၪလၧအခိၪဒၧၩ့ လၧနဒိၭနဲၩ့နၥၭ လၧအဝ့ၫၥံၪ, လၧနၭၥံၪဖၩ့ၥံၪလီၫ. 18 မွဲလါနၫ့ဘိၩ, လၧမုနံၩလဖၪနီၪ ယမိမၩလူၬခွံၬ နၥံၪ ထီးနၥံၪ မိလူၬလခီၫနီၪဆ့အ့ၬ. 19 ယဟိဝၩ စံၭဝ့ၫဒၪ, တၭ ထီးနၥံၪ အ့ၪစံၭ, ယဟိဝၩ ပယွၩ မၩပၧၩ လၧဆၧလဖၪနီၪ မွဲဘၪလဲၪနီၪ; ဆၧမိမၩအၥၭ လၧနမိဘၪစံၭဆၧၫ့အဝ့ၫၥံၪ, ဘဲၫနၥံၪ စဲၪ့ဒၪယၧၩတၭ, မၩ ၦလခီၫဘၩ့မုးဖိၪ အယွၩလဖၪအဆၧ လၧနၥံၪ အထံၫအခးအဖၧၩ့ အၥိၭနီၪ, နၥံၪ မိဘၪမၩ ၦလခီၫဘၩ့မုးဖိၪအဆၧ လၧခးဖၧၩ့ လၧအလမွဲဘၪ နၥံၪအဆၧ ဘဲၫနီၪၥိၭလီၫ. 20 လီၩလၩ့လၬလၩ့ဆၧယီၩ လၧစယၫကူၭအၡၩဂံၪ့ဖိၪ, ဒဲဒုၭနါဂၧၫ့ ဆၧယီၩ လၧယုဒၫအဖၧၩ့ဆံၭ; 21 တၭ စံၭ, ၦဂီၩ့ဖိၪခမျၧး လၧအၥုၪ့ဆၭအၥၭဆၭ လအီၪဘၪ, ဒဲအမ့ၬၥၪ အီၪလါနၫ့ လဒၪဘၪဆၧ, ဒဲအနါ အီၪလါနၫ့ လနါဂၧၫ့ဘၪဆၧၥံၪဧ့, ခိၭနၪဆံၭ. 22 ယဟိဝၩ စံၭဝ့ၫဒၪ, နၥံၪ ဝၭထိၬ လၧယမ့ၬယၫအ့ၬဧၪ. ၦလၧအစ့ၩရၫ့ ဂုးဂုးခၧၫ့ခၧၫ့ အကၠီၩ့ ယအီၪက့ၪလၩ့မ့ၭ ဘဲၫဆၧမၩထၬ မၫဆမံၭနဲၩ့အၥိၭ, ဘဲၫၥိၭ အလ့ၩဖီၩ့ခွံၬၥ့ၪအ့ၬ; အလပီၩလဖၪ ထၪ့ ဆီၪ့ဆီၪ့လ့ၬ လါနၫ့ မၩနၧၩ့ဝ့ၫအ့ၬ; အဝ့ၫၥံၪ ၥီၫထၪ့ဖၭဒိၪ လါနၫ့ လ့ၩဖၬခွံၬဝ့ၫၥ့ၪအ့ၬ. နၥံၪ ၥၭမဲၪယၧၩအ့ၬဧၪ. 23 အ့ၪမွဲ ၦခမျၧးယီၩ အီၪဝ့ၫ လၧအၥၭ လၧအပိၩ့ထၪ့ဒၪဆၧ, ဒဲတုၩ့ထၪ့တုၩ့လၩ့ဒၪဆၧလီၫ. ပိၩ့ထၪ့ဝ့ၫတၭ စဲၪ့ထၪ့ခွံၬယူၭ. 24 အဝ့ၫၥံၪ လစံၭဘၪ လၧအၥၭဖၧၩ့, မွဲပၥၭမဲၪၡီၩ့ ယဟိဝၩ ပယွၩ လၧအဖ့ၪလၫ့ ဆၧဆၧၩ့ လၧအဆိၫ မွဲဂ့ၩ, ဒဲလၧခဲၫ့ မွဲဂ့ၩ, လၧအထီဒၪဝ့ၫအဖၧၩ့; လၧအအီၪက့ၪခၧၫ့ဆၧ နွ့ၫလဖၪ လၧပဂး လၧအအီၪဝဲၩဝ့ၫ လၧကူၭဘုၪအဂးနီၪဆံၭ. 25 နၥံၪအဆၧအၧၩ့ ဘိၭကၠၪကဒၩထဲၩ့ ဆၧနီၪလဖၪ လၧနၥံၪအအီၪတၭ, နၥံၪ အဆၧဒဲၩဘၭ ပဒၩ့ထၬ ဆၧဂ့ၩ လၧနၥံၪလီၫ. 26 အဂဲးဘဲၫယီၩ ၦလတီၩလလီၩ့ဘၪလဖၪ အီၪဝ့ၫ လၧယၡၩခမျၧးအကျၩလီၫ. အဝ့ၫၥံၪ ခိၭၥူၪဝ့ၫ ဘဲၫ ၦမၩန့ ထိၪၥံၪလံၪၥံၪအၥိၭနီၪ, အီၪက့ၪ ဖျံၩခွၩ့ ဘဲၫၥိၭ အမိဖီၪ့န့ ၦၡၩလီၫ. 27 ဘဲၫထိၪအဎၩ လၧအဎွ့ၩဝ့ၫ လၧထိၪၥံၪလံၪၥံၪအၥိၭတၭ, အဝ့ၫၥံၪ အဂံၪ့လဖၪ ဎွ့ၩဝ့ၫ လၧဆၧအၪ့လီၫဝ့ၫ ဘဲၫနီၪၥိၭဆ့; မၩအၥၭဘဲၫနီၪတၭ, အဝ့ၫၥံၪ ကဲၪဒိၪကဲၪၡါထၪ့, ဒဲအဎၧၩ့အဎီ လၧၫ့ထၪ့ဎွ့ၩထၪ့လီၫ. 28 အဝ့ၫၥံၪ ဘီၪ့ထၪ့ဝ့ၫ ယုၩ့ယဲထၪ့ဝ့ၫ, မွဲမၬ, အမၩဆၧအၧၩ့ ဒိၪဒံၭလီၫ. အဝ့ၫၥံၪ စ့ၩရၫ့ ၦၡၩအခွးအ့ၬ, ဒဲစ့ၩရၫ့ ၦဖိၪဎွ့ၪအခွးဆ့အ့ၬ. မွဲလါနၫ့တၭ ဘီၪထၪ့ယီၫထၪ့ဝ့ၫတၭ; ၦၡၪ့ဖိၪယၬဖိၪ အခွးနီၪ အဝ့ၫၥံၪ စ့ၩရၫ့အ့ၬ. 29 ယမိစ့ၩရၫ့ဆၧ လၧဆၧနီၪလဖၪ အကၠီၩ့ မွဲအ့ၬဧၪ; ယဟိဝၩ စံၭဝ့ၫဒၪ, ယၥၭ မိမၩဆၧၫ့ ဆၧအၧၩ့ လၧၦလဆၨၩ ဘဲၫယီၩၥိၭ, မွဲအ့ၬဧၪ. 30 ဆၧၥၭလိၪလၩ့လၭ မၩအၥၭ လၧခးဖၧၩ့, 31 မီၪၥံၪ ချဲၩ့ဆၧ လၧမီၪအချိၬ အဘျံၭအဘျၪ, ဒဲၦလုဆၧလဖၪ ပၧၩ့ဆၧ လၧအဝ့ၫၥံၪ အစူၪဖၧၩ့တၭ; ယၡၩခမျၧး အဲၪဆၧ ဘဲၫနီၪၥိၭဆ့တၭ, လၧအထုၬနီၪ, မွဲနၥံၪ မိမၩ ဘဲၫၥ့ၪလဲၪ.

1 ၦဘံၪ့ယမံၫ့ဖိၪၥံၪဧ့, အီၪကီၪ့နၥံၪဝ့ၫ ဘဲၫၥိၭ နၥံၪ မိစဲၪ့ထၪ့ခွံၬ လၧယရုစလံၫ့အဖၧၩ့ဘီၪ; အူၪထၪ့ ခွ့ၩ လၧတကိအၫအဖၧၩ့တၭ, အီၪက့ၪထၪ့ ဆၧမၩနဲၪ့ လၧမ့ၪ လၧဘ့ၫ၁ဟ့ၭစရံၫ့ အဖၧၩ့ဆံၭ. အဂဲးဘဲၫယီၩ ဆၧအၧၩ့ လၧအမွဲဆၧဂၭဂီၩ့ဖၭဒိၪနီၪ ဂဲၫလၧမုဖၩလခီၫ ဖျီၪထၪ့လီၫ. 2 ယမိဒီၩ့လၩ့ ဇံအိၫ့ အဖိၪမုၪ, ဘဲၫ ၦအီၪလၧအဎံၫအလၩ ၦအဆါအၥိၭနီၪလီၫ. 3 ၦယိၥိၪလဖၪ အီၪလၧအၥိၪအဘ့ၪၥံၪ မိဂဲၫလၧအအီၪ, မိၥုၪ့အတဲၩ အီၪဝၬဖီၩ့ဝ့ၫတၭ, အဝ့ၫၥံၪ မိအၪ့အဆၪ လဂၩလၧအလးဒၪဝ့ၫ, လဂၩလၧအလးဒၪဝ့ၫနီၪလီၫ. 4 တဲၩ့ဝဲၩ ဆၧဒုၭၥုၭထၫ့ဒၩအဝ့ၫ, ဂဲထုၪ့, မွဲပလ့ၩထၪ့ၡီၩ့ ထီးမုထုၪ့နီၪဘီၪ, ပဘၪအၡၪ့ဖီၩ! အဂဲးဘဲၫယီၩ မုဎဲးလၩ့, မုဂၪလၩ့ အလၩၡူၪ ထုၭထီၫထၪ့အၥၭလီၫ. 5 ဂဲထုၪ့ဘီၪ, မွဲ ပလ့ၩၡီၩ့ လၧမုနၩလခီၫတၭ, မၩဂၭဂီၩ့ၡီၩ့ အနီးၥံၪ ဆံၭ. 6 အဂဲးဘဲၫယီၩ ဆၧၥုၭမုခမျၧး အယဟိဝၩ စံၭ ဘဲၫယီၩ, ခူၬလၩ့ ၥံၪ့နီၪ, အီၪက့ၪ ထိၬၥံၪထၫ့ဒၩ ယရုစလံၫ့ဘီၪ, ဒိၩ့လၧဆၧမိစ့ၩရၫ့ဝ့ၫ ထၧၫ့ဒိၩ့ယၫနီၪ မွဲ အယီၩ; ဆၧမၩအၧၩ့ ထီးအလူၬ အီၪဝ့ၫလၧအၥၭကျၩလီၫ. 7 ဘဲၫ ထံၫထၪ့ဖျိၭ ဒုၭယွၩလၩ့ အထံၫ အၥိၭနီၪ, အဝ့ၫဒၪ ဒုၭယွၩလၩ့ အဆၧအၧၩ့ ဘဲၫနီၪၥိၭလီၫ. ဆၧမၩအၧၩ့ ဒဲဆၧအၪ့ဂူၬန့နီၪ ဂၧၫ့ထၪ့ဝ့ၫ လၧအဖၧၩ့; ဆၧဘၪထံၭ ဆၫအလး, ဒဲဆၧဖၧၩ့လး အီၪဝ့ၫလၧယမ့ၬယၫ လထံၪဎးလီၫ. 8 ဒိၭဆၧအၪ့ၥီၪ့ဆံၭ, ယရုစလံၫ့ဧ့, ယၥၭ မိစဲၪ့ထၪ့ခွံၬ ဘၪခိၬ လၧနအီၪလီၫ. ယမိဒုၭအီၪယူ ဘၪခိၬ နၧၩ, ခးလၧၦၡၩ အီၪလၧအဖၧၩ့ နးဂၩအ့ၬ. 9 ဆၧၥုၭမုခမျၧး အယဟိဝၩ စံၭဝ့ၫ ဘဲၫယီၩ, ယၡၩ မိမၩန့ အံၫစရ့လၭအၡၩ အီၪလၩ့ထး လူၬထူၬဆံၫ့ဘၩ့ ဘဲၫစဘံၭမုအၥၪအၥိၭနီၪလီၫ. ကၠၪစိၩဒီၭ နစူၪ ဘဲၫၦအၪ့ဒ့ၭ စဘံၭၥၪ လၧဒၩ့ဖၧၩ့အၥိၭနီၪဘီၪ. 10 ယမိချဲၩ့ဆၧ တၭ, ပဂၨၪထၪ့ အခဲၫ့ ဘဲၫၥိၭ အမိခိၭနၪဆၧ လၧပလၫလဂၩလဲၪ. ယိခွါ, အနါဒိၭ ဆၧကူၭတရံၭအ့ၬ; မွဲ အနါဂၧၫ့ဆၧၥ့ၪအ့ၬ. ယိခွါ, ယဟိဝၩအလူ, မွဲဆၧဒုၪဒွ့ၪအလး လၧအဝ့ၫၥံၪအဂး, မုၬလၩ လၧအဖၧၩ့ နးစီၪ့အ့ၬ. 11 မၩအၥၭဘဲၫနီၪတၭ, ယလၧၫ့ထၪ့ဎွ့ၩထၪ့ လၧယဟိဝၩ အၥၭခဲၩထၪ့တၭ, ယထိးကဲၪအ့ၬ. ယမိလူၫလၩ့ အဝ့ၫ လၧဖိၪၥၪၥံၪ အီၪလၧခီၫ့ ဒဲလၧဖိၪၥၪခွၫ အီၪကိၩ့အီၪကီၪ့ အဖၫ့ခိၪ နီၪလီၫ. မွဲမၬ, ၦၡၩ မိဖီၪ့န့ ထၧၫ့မၫဝၩနံၫဂၩ, ဒဲအၥၭၡါ ဒဲၦလၧအနံၩအၥၫ့ ဎွ့ၩထၪ့ဝ့ၫလီၫ. 12 တၭ အဝ့ၫၥံၪ အဂံၪ့အဎၫ့နီၪ ဆၧမိဖ့ၪလၫ့ဝ့ၫ လၧၦဂူၫဂၩအဆံၬအနၩ ဒဲအဖိၪအမၫ လစီၪ့ဎးလီၫ. အဂဲးဘဲၫယီၩ ယမိယၩ့ထၪ့ ယစူၪ လၧၦခးဖိၪအဖၫ့ခိၪ, ယဟိဝၩ စံၭဝ့ၫဒၪ. 13 အဂဲးဘဲၫယီၩ ဆၧအဆံၭထုၬ ထီၩ့လၧအဒိၪထုၬနီၪ ၦၡၩၥၭကွံၩဆၧ ကိၭဂၩဒ့ၭ, ဒဲအမီၪၥံၪ ထီၩ့လၧၦလုဆၧနီၪ ၦၡၩ အၪ့လီၫဆၧ ကိၭဂၩဒ့ၭ လီၫ. 14 အဝ့ၫၥံၪ မၩဘျၪထဲၩ့ ယၡၩခမျၧး အဖိၪမုၪ အဖၧၩ့လး ပျီၩပျီၩတၭ, စံၭဝ့ၫ, ဆၧမုၬလၩ, ဆၧမုၬလၩ တၭ; ဆၧမုၬလၩ အီၪအ့ၬ. 15 ထီးအဝ့ၫၥံၪ မၩ ဆၧဘၪၥၭလိၪနီၪ, မွဲအမ့ၬမဲဆ့ဧၪ. မွဲအ့ၬ; အမ့ၬမဲ နးဆံၭအ့ၬ. အမ့ၬထၪ့ဝီၩနီၪဆ့အ့ၬ. မၩအၥၭဘဲၫနီၪတၭ, အဝ့ၫၥံၪ မိလၩ့ထံၩဖါ လၧၦလၩ့ထံၩဖါအကျၩလီၫ. အဆၧၫ့အထီ လၧယစ့ၩရၫ့ဝ့ၫနီၪ အဝ့ၫၥံၪအခၪ့ မိဘၪထၧၩ့လီၫ; ယဟိဝၩ စံၭဝ့ၫဒၪ. 16 ယဟိဝၩ စံၭဘဲၫယီၩ, ဆၧၫ့ထုၪ့ လၧဖၧၩ့ၥၭဖၧၩ့, ယိဆၧ ဒဲအၪ့စၪ့ဆၧ လၧဖၧၩ့ၥၭလးလံၩလဖၪအဂဲး, ဖၧၩ့ၥၭအဂ့ၩနီၪ, မွဲအအီၪ ခီၫခီၫလဲၪနီၪဘီၪ; တၭ ဖိၬ ဖၧၩ့ၥၭနီၪဘီၪ. တၭ နၥံၪ မိဒၪန့ ဆၧအီၪပွံၭ လၧနၥံၪအၥၭ အဂးလီၫ. အ့ၪမွဲ အဝ့ၫၥံၪနီၪ စံၭဝ့ၫဒၪ, ပဖိၬအ့ၬ. 17 ယ အီၪက့ၪဆ့ ၦခိၭဆၧ လၧနၥံၪအဖၫ့ခိၪတၭ, စံၭ, ခိၭနၪ ခွ့ၩအၥီၫဘီၪ. တၭ အဝ့ၫၥံၪစံၭ, ပခိၭနၪအ့ၬ. 18 မၩအၥၭဘဲၫနီၪတၭ, ၦဆၨၩၥံၪဧ့, ခိၭနၪဆံၭ. ၦခမျၧးအီၪကီၪ့ၥံၪဧ့, ၥ့ၪယၫ ဆၧအီၪလၧအကျၩဘီၪ. 19 ဂၪ့ခိၪဧ့, ခိၭနၪဘီၪ, ယိခွါ, ယမိဒုၭဘၪ ၦခမျၧးယီၩ လၧဆၧအၧၩ့ အကိၪ့ထၪ့ဖၭလၩ့ဆၧ အဆၧၥၪ, အဂဲးဘဲၫယီၩ အဝ့ၫၥံၪ လခိၭနၪဘၪ ယဆၧချဲၩ့လဖၪ မွဲဂ့ၩ, ယဆၧၥီၪ့ဆၧၥၫ့နီၪ မွဲဂ့ၩ, အ့ၪမွဲ ခွံၬၡိၭခွံၬဝ့ၫဒၪ လခီၫလီၫ. 20 ၦဂဲၫဆိၬ လီဘၫ့ လၧၡံဘၫနီၪ, ထီၩ့လၧယအီၪ, ဒဲဆံၫဖိၬ လၧထံၫယဲၩ့ခးယဲၩ့တၭ, မွဲအအိၭနီၪလဲၪ. နၥံၪ အဆၧလုမ့ၪ ဘၪယၥၭအ့ၬ. နၥံၪ လုထၪ့ဆၧနီၪ ယအဲၪဒိၭအ့ၬ. 21 မၩအၥၭဘဲၫနီၪတၭ, ယဟိဝၩ စံၭဘဲၫယီၩ, ယိခွါ, ယမိအီၪက့ၪ ဆၧဘၪထၧၩ့အလးယီၩ လၧၦခမျၧး အမ့ၬယၫတၭ, ဖါလဖၪ ဒဲဖိၪခွၫၥံၪ မိလၩ့ထံၩဖါ လၧအဖၫ့ခိၪ လစီၪ့ဎးနီၪ, ဒဲၦလၧအနဲၩ့ထံၭ, ဒဲအထံၩအၥိၭ မိထီၩ့လၧဆၧဂၭဂီၩ့ လစီၪ့ဎးလီၫ. 22 ယဟိဝၩ စံၭဘဲၫယီၩ, ယိခွါ, ၦခမျၧး မိဂဲၫလၧမုဖၩ, ၦလဆၨၩဖၭဒိၪ မိဂဲထုၪ့ လၧဂၪ့ခိၪအထုၬလီၫ. 23 အဝ့ၫၥံၪ ဖီၪ့ထၬ ချံၪဒဲဖၩ့; အၥုၪ့နီၩ့အၥၭနီၩ့တၭ, ယၫ့ၥၭဆၧအ့ၬ. အလူၥီၫထၪ့ ဘဲၫမၫဆမံၭအၥိၭ; တဲၩ့ဝဲၩ ကၥ့ၪတၭ, ထူၬဝ့ၫ ဘဲၫၦၥုၭဖိၪအၥိၭ ထၫ့ဒၩနၧၩ, ဒဲဇံအိၫ့ အဖိၪမုၪဧ့, 24 ပနါဂၧၫ့အပရၧၫ့, ပစူၪလၩ့ဆါ, ဆၧၡၪ့ဆၧနၭ ဖီၪ့ထၬပၧၩ, ဆၧဆိၭက့ၭ ဘဲၫၦမုၪဘၪ ဆၧဂူၭဆၫအၥိၭနီၪလီၫ. 25 လ့ၩထၪ့ လၧဆၧပျၩ့ဖၧၩ့ လဂ့ၩ, ဖိၬ ဖၧၩ့ၥၭမုလဂ့ၩ. အဂဲးဘဲၫယီၩ ဆၧအဒုၪအဒၩ အနၭ, ဆၧၥၭမဲၪ အီၪ ကိၭစီၪ့ဒ့ၭလီၫ. 26 ယၡၩခမျၧးအဖိၪမုၪ ဧ့, ခဲးထူၬ နယးဒံၩ့ လၧရၧၬ အဆၧယၬတၭ, လွၫလၩ့ နၥၭ လၧဖံၫ့ချၪအကျၩ, ၥုၪ့အုၭၥၭအုၭ ဘဲၫဖိၪလဂၩဎး အၥိၭနီၪ, ဂၪ့ ကိၭၡၭထၪ့ဘီၪ. အဂဲးဘဲၫယီၩ ဆၧမၩဂၭဂီၩ့ဆၧနီၪ မိဂဲၫဘၪၡူၭပၧၩလီၫ. 27 ယအီၪက့ၪနၧၩ လၧၦအၪ့ကဲၪ့စ့ၩ လၧယၡၩခမျၧးအကျၩ, ၦခိၭဆၧ ဘဲၫၥိၭ နမိၥ့ၪယၫ, ဒဲမၩခွါအဖၧၩ့ၥၭလီၫ. 28 အဝ့ၫၥံၪ ထီးအလူၬနီၪ မွဲၦပိၩ့ထၪ့ဆၧတၭ, ပိၩ့ထၪ့ဝ့ၫ လၧဆၧချဲၩ့ခဲၪၥံၪလီၫ. မွဲထီး ဒဲထၭ; ၦမၩဘၪၥၭလိၪဆၧ ကိၭဂၩဒ့ၭလီၫ. 29 အဎီၫ့နီၪ မ့ၪအၪ့ခွံၬယူၭ. ၡၬနီၪ လူၬယူၭ လၧမ့ၪဖၧၩ့ယူၭ. ၦအၪ့ကဲၪ့ဆၧနီၪ မၩဝ့ၫ ပျီၩပျီၩလီၫ. အဂဲးဘဲၫယီၩ ၦလတီၩလလီၩ့ဘၪနီၪ လၩ့ဖၭအ့ၬ. 30 ၦၡၩ မိကိၭအဝ့ၫၥံၪ စ့ၩလၧဆၧခွံၬၡိၭခွံၬဝ့ၫနီၪ, အဂဲးဘဲၫယီၩ ယဟိဝၩ ခွံၬၡိၭဝ့ၫလီၫ.

1 ယဟိဝၩအလူ လၧအလၩ့ဘၪ စယ့ၫရမဲအၫနီၪ, စံၭဝ့ၫဒၪ, ဆၧၫ့ထုၪ့ လၧယဟိဝၩ အဂံၪ့အတရၫ့ဖၧၩ့တၭ, ကိၭထၪ့ ဆၧချဲၩ့ယီၩ ထီးနီၪတၭ, 2 စံၭ, ၦယုဒၫဖိၪ လၧအလ့ၩနုၬ လၧတရၫ့ၥံၪယီၩ ဘဲၫၥိၭ နၥံၪ မိဘၩထၪ့ ယဟိဝၩ ထီးအလူၬၥံၪဧ့, ခိၭနၪ ယဟိဝၩအလူဆံၭ. 3 ဆၧၥုၭမုခမျၧး အယဟိဝၩ, အံၫစရ့လၭအယွၩ စံၭဘဲၫယီၩ, မၩဂ့ၩထၪ့ထဲၩ့ နၥံၪအဖၧၩ့ၥၭ ဒဲနၥံၪအဆၧမၩ ဘီၪ. တၭ ယမိဒုၭအီၪ နၥံၪ လၧအလးယီၩလီၫ. 4 ဒိၭနဲၩ့နၥံၪအၥၭ လၧဆၧချဲၩ့ အဘျံၭအဘျၪ လၧအစံၭ, ယဟိဝၩအနီး, ယဟိဝၩအနီး, ယဟိဝၩအနီး, မွဲ အယီၩလဖၪနီၪ လဂ့ၩ. 5 မွဲလါနၫ့တၭ နၥံၪ အ့ၪမၩဂ့ၩထၪ့ထဲၩ့ တၡါ နၥံၪအဖၧၩ့ၥၭ, ဒဲနၥံၪ မၩဆၧ ဂ့ၩဂ့ၩလ့ၬ, နၥံၪ အ့ၪစ့ၩရၫ့ ၦလဂၩ ဒဲၦလၧအနဲၩ့ထံၭ အခွး တီၩတီၩ တၭ, 6 နၥံၪ အ့ၪလမၩအၧၩ့ဘၪ ၦလခီၫဘၩ့မုးဖိၪ, ၦဖိၪဎွ့ၪ ဒဲၦမုၪမဲၫ, ဒဲအ့ၪလဂါလၩ့ဘၪ ဆၧၥွံၪ လၧအဆၧဒဲၩဘၭ လအီၪဘၪ ထီးယီၩ, ဒဲလဖိၬဘၪ ၦဂူၫဂၩၥံၪ အခဲၫ့ လၧနၥံၪအဆၧအၧၩ့ဒၪ နၥံၪဝ့ၫအဂးတၭ; 7 ထီးနီၪလဖၧၫ့ ယမိဒုၭအီၪနၥံၪ လၧအလးထီးယီၩ, လၧခးဖၧၩ့ လၧယဖ့ၪလၫ့ နၥံၪအဖါလဖၪ လၩ့ဆိၩလၩ့ကၠၪလီၫ. 8 ယိခွါ, နၥံၪ ဒိၭနဲၩ့နၥံၪအၥၭ လၧဆၧချဲၩ့ဘျံၭချဲၩ့ဘျၪ လၧအလန့ကဲၩ့ န့ကၩဘၪဆၧလီၫ. 9 နၥံၪအၪ့ဂူၪဆၧ, ဒဲမၩၥံၫၦၡၩ, ဒဲအဲၪဘိၩ့မၫအဲၪဘိၩ့ဝၩ, ဒဲဆိၪဆၧလတီၩဘၪ, ဒဲဆူၭခဲၩ ဆၧနၧၫ့မၧၫ့ လၧဘၭဘလၧၫ့အဂး, ဖိၬ ယွၩအဂူၫဂၩလဖၪအခဲၫ့ လၧနၥံၪ လၥ့ၪယၫဘၪဝ့ၫ လါနၫ့, 10 တၭမွဲနၥံၪ ဂဲၫဆၧၫ့ထုၪ့ လၧယမ့ၬယၫ လၧဂံၪ့ဖၧၩ့ယီၩ, လၧဆၧကိၭဝ့ၫ လၧယမံၩ့တၭ, စံၭ, ပဖီၩ့ဖျ့ၭယူၭ လၧနၥံၪမၩ ဆၧဘၪၥၭလိၪ အဘိၩ့ဘၭနီၪ, ဘၪမိၥ့ၪ ဘဲၫၥ့ၪလဲၪ. 11 ဂံၪ့ယီၩ လၧဆၧကိၭဝ့ၫ လၧယမံၩ့နီၪ, မွဲအကဲၪထၪ့ ထမျၬအအိၩ့ဖၧၩ့ လၧနၥံၪ အမ့ၬယၫဆ့ဧၪ. ယိခွါ, အဝ့ၫဒၪယီၩ ယဒၪဘၪဆ့ယူၭ, ယဟိဝၩ စံၭဝ့ၫဒၪ. 12 တၭလ့ၩလါ လၧယလး လၧၡဲလိၫအဖၧၩ့ ထီးယအီၪက့ၪ ယမံၩ့ လၧအခၪ့ထံၭ, ဒဲဆၧလၧယမၩဝ့ၫ လၧယၡၩခမျၧး အံၫစရ့လၭ အဆၧအၧၩ့ဆၧၥၫ့ အကၠီၩ့နီၪ, ယိဆီၫ့မီၪ့ ယဆၧမၩနီၪဆံၭ. 13 ဘိၩ့နဲၪ့ယီၩ မွဲလၧနၥံၪ မၩဆၧယီၩ ထီးအလူၬ အကၠီၩ့တၭ, ယဟိဝၩ စံၭဝ့ၫဒၪ, ယချဲၩ့ဆၧ လၧနၥံၪ, ယဂဲထုၪ့ ဂီၩဂီၩတၭ, ချဲၩ့ဆၧ လၧနၥံၪတၭ, နၥံၪ ခိၭနၪဆၧအ့ၬ. တၭယ ကိၭထၪ့ နၥံၪတၭ, နၥံၪ စံၭဆၧၫ့ဆ့အ့ၬ. 14 မၩအၥၭဘဲၫနီၪတၭ, ယမိမၩဂံၪ့ယီၩ လၧဆၧကိၭ လၧယမံၩ့, ထီးနၥံၪ ဒိၭနဲၩ့နၥံၪအၥၭ လၧအဖၧၩ့, လၧအလး လၧယဖ့ၪလၫ့နၥံၪ ဒဲနၥံၪအဖါလဖၪနီၪ, ဘဲၫယမၩၡဲလိၫအၥိၭနီၪလီၫ. 15 တၭယ မိခွံၬၡိၭခွံၬ နၥံၪ လၧယမ့ၬယၫ, ဘဲၫယခွံၬၡိၭခွံၬယူၭ နၥံၪအထၧၫ့ဖုဝဲ ထီးအလူၬ အၥိၭနီၪ, အံဖြံၫ့ အချံၫအၥၪ ထီးအလူၬလီၫ. 16 မၩအၥၭဘဲၫနီၪတၭ, နဝ့ၫဒၪယီၩ ထီးဘၩဆိၪဖၪန့ ၦခမျၧးယီၩအဂး လဂ့ၩ; တၭကိၭၡၭထၪ့ ဆၧဘၩဆိၪဖၪ လၧအဝ့ၫၥံၪအဂး လဂ့ၩ; တၭအၪ့ကံၩ့အၪ့ယၫယၧၩ လၧအဂးလဂ့ၩ. အဂဲးဘဲၫယီၩ ယခိၭနၪ နလူအ့ၬ. 17 ဆၧလၧအဝ့ၫၥံၪ မၩ လၧယုဒၫ အဒိၩ့လဖၪအဖၧၩ့, ဒဲလၧယရုစလံၫ့ အဖၧၩ့ၥၭအဖၧၩ့နီၪ နဒၪဘၪအ့ၬဧၪ. 18 ဖိၪဒံၩဖိၪၥၪလဖၪ အၪ့ထုၫ့ကီၪ့ ၥံၪ့မု, ဒဲအဖါလဖၪ ဆူၭခဲၩမ့ၪ, ဒဲၦမုၪ ဘံၭကိၪၥံၫ့ဆ့ၬ လၧအမိမၩကိၪပၪပဲၪ လၧမူၭခိၪ အနးဎွၩမုၪအဂး, ဒဲလၧအမိလူၫလၩ့ ဆၧလုအီၩ လၧယွၩအဂူၫဂၩလဖၪအဂး ဘဲၫၥိၭ အမိထိၪဂဲၩ ၥၭထၪ့ ယၧၩလီၫ. 19 မွဲအထိၪဂဲၩ ၥၭထၪ့ယၧၩဧၪ; ယဟိဝၩ စံၭဝ့ၫဒၪ, မၩခိအၥၭဒၪဝ့ၫ ထီးအအီၪက့ၪမဲအမ့ၬနီၪ, မွဲအ့ၬဧၪ. 20 မၩအၥၭဘဲၫနီၪတၭ, ယဟိဝၩ စံၭဝ့ၫ ဘဲၫယီၩ, ယိခွါ, ယၥၭထၪ့ ဒဲယၥၭခဲၩထၪ့ မိလူၫလၩ့အၥၭ လၧအလးယီၩ အဖၫ့ခိၪ လၧၦၡၩအလီၩ့, ဒဲလၧဆၧဖိၪဆၧဎါအလီၩ့, ဒဲလၧၥံၪ့ လၧမံၩ့လၬကျၩအဖၫ့ခိၪ, ဒဲလၧဂၪ့ခိၪ အဆၧၥၪ အဖၫ့ခိၪလီၫ. တၭ မိအၪ့ခွံၬဆၧ တၭ, လၩ့ဖံၬဝ့ၫအ့ၬ. 21 ၥုၭမုခမျၧး အယဟိဝၩ အံၫစရ့လၭအယွၩ, စံၭဘဲၫယီၩ, အီၪက့ၪကီၪ့ နၥံၪအဆၧလုမ့ၪ လၧနၥံၪအဆၧလုလး အဖၫ့ခိၪတၭ, အၪ့ ဆၧယၪဘီၪ. 22 အဂဲးဘဲၫယီၩ မုလနံၩ လၧယဒုၭစဲၪ့ထၪ့ နၥံၪအဖါ လၧခးအံဇံၭအဖၧၩ့နီၪ ယလီၩဘၪ အဝ့ၫၥံၪအ့ၬ. ယမၪလူၬ အဝ့ၫၥံၪ လၧဆၧလုမ့ၪ ဒဲဆၧလု အဂဲးအကၠီၪ့အ့ၬ. 23 အ့ၪမွဲ ယမၪလူၬယူၭ အဝ့ၫၥံၪ လၧဆၧယီၩလမံၩ့တၭ, စံၭ, ခိၭနၪ ယလူဆံၭ; တၭယ မိကဲၪထၪ့ နၥံၪအယွၩ, ဒဲနၥံၪ မိကဲၪထၪ့ ယၡၩခမျၧး; ဘဲၫၥိၭ ဆၧမိဂ့ၩထၪ့ လၧနၥံၪအဂးနီၪ, ဖိၬဖၧၩ့ၥၭ လၧယမၪလူၬနၥံၪ ကိၭဘီၩ့ဒ့ၭဆံၭ. 24 မွဲလါနၫ့တၭ, အဝ့ၫၥံၪ ခိၭနၪအ့ၬ; ဒဲဒိၭအနါဆ့အ့ၬ. လ့ၩဝ့ၫ ထီးဒၪ အၥၭအၧၩ့အနါကဲၪ့ အဆၧကိၪ့ထၪ့ဖၭလၩ့အဖၧၩ့တၭ, ဂုၩ့ထဲၩ့အၥၭတၭ, လ့ၩလၧယၫအ့ၬ. 25 ခီၫလၧမုလနံၩ လၧနၥံၪအဖါၥံၪ စဲၪ့ထၪ့ခွံၬ, လၧခးအံဇံၭ နီၪ, ထီၩ့လၩ့ လၧမုလနံၩယီၩ, ယအၪ့မၧၫ့လၩ့ ယခ့ၫယၡၩ မီၪၥံၪ ထီးအလူၬ, ယဂဲထုၪ့ ဂီၩဂီၩ ကိၭမုနံၩဒ့ၭ တၭ, ယအၪ့မၧၫ့လၩ့ အဝ့ၫၥံၪလီၫ. 26 မွဲလါနၫ့တၭ အဝ့ၫၥံၪ ခိၭနၪ ယလူအ့ၬ. မွဲအခိၬဆီၪ့တၭ, ဒိၭအနါအ့ၬ. မၩဝ့ၫနၭနဲၪ့ဒံၭ အဖါၥံၪလီၫ. 27 မၩအၥၭဘဲၫနီၪတၭ, ထီးန အ့ၪချဲၩ့ ဆၧချဲၩ့ယီၩ ထီးအလူၬ လါနၫ့တၭ, အဝ့ၫၥံၪ မိခိၭနၪ နလူအ့ၬ. ထီးန အ့ၪကိၭ အဝ့ၫၥံၪတၭ, မိချဲၩ့ဆၧၫ့ နၧၩဆ့အ့ၬ. 28 မွဲလါနၫ့ဘဲၫနီၪတၭ, န မိဘၪစံၭ အဝ့ၫၥံၪ, အယီၩမွဲ ၦလဆၨၩ လၧအလခိၭနၪဘၪ ယဟိဝၩ အဝ့ၫၥံၪအယွၩအလူ, ဒဲလဒိၭန့ဘၪ အဆၧၥီၪ့တၭ, ဆၧမွဲဆၧတီၩ လၩ့မါယူၭ, ဒဲဘၪ ဆၧဒၪ့ထ့ၬခွံၬ လၧအနိၭယူၭ. 29 ထံၬခွံၬ နခိၪၥူၫတၭ, ခွံၬၡိၭခွံၬဘီၪ; ဂၪ့ဆၧယၧၩ့ဆၧ လၧဆၧအလးထၪ့ထီၫ အဖၫ့ခိၪဆံၭ. အဂဲးဘဲၫယီၩ ယဟိဝၩ ခွံၬၡိၭ ဒဲစဲၪ့ဒၪခွံၬ ၦလဆၨၩယီၩ လၧအၥၭထၪ့ဝ့ၫလီၫ. 30 အဂဲးဘဲၫယီၩ ၦယုဒၫဖိၪ မၩဆၧအၧၩ့ လၧယမ့ၬယၫ, ယဟိဝၩ စံၭဝ့ၫဒၪ; အဝ့ၫၥံၪ အီၪက့ၪ ဆၧဘၪၥၭလိၪအလးနီၪ လၧဂံၪ့ဖၧၩ့ လၧဆၧကိၭဝ့ၫ လၧယမံၩ့ ဘဲၫၥိၭ အမိဘၪၥၭလိၪဝ့ၫလီၫ. 31 တၭ အဝ့ၫၥံၪ ၥုၪ့ထၪ့ ထိဖ့ၭ အလးထၪ့ထီၫလဖၪ လၧအအီၪဝ့ၫ လၧစဟံၪ့နၧၫ့ အဖိၪခွၫ အခိၪလီၩ့ဆူၭဖၧၩ့, ဘဲၫၥိၭ အဝ့ၫၥံၪ မိဆူၭခွံၬ အဖိၪခွၫလဖၪ, ဒဲအဖိၪမုၪလဖၪ လၧမ့ၪဖၧၩ့ လၧယလမၪလူၬဘၪ, ဒဲအီၪလၧယၥၭခံဖၧၩ့ဆ့အ့ၬ. 32 မၩအၥၭဘဲၫနီၪတၭ, ယဟိဝၩ စံၭဝ့ၫဒၪ, ယိခွါ, မုနံၩလဖၪ မိဘၪဝ့ၫ, ထီးထိဖ့ၭမွဲဂ့ၩ, စဟံၪ့နၧၫ့ အဖိၪခွၫ အခိၪလီၩ့ဆူၭမွဲဂ့ၩ, ဆၧကိၭလၧၩ့ဝ့ၫအ့ၬ, အ့ၪမွဲ မၩၥံၫ ဆၧအခိၪလီၩ့ဆူၭလီၫ. အဂဲးဘဲၫယီၩ ၦၡၩ မိခုၪ့လၩ့ဘၧၩ့ခွံၬဆၧ လၧထိဖ့ၭ ထီးအလး လအီၪလၧၩ့ဘၪ လီၫ. 33 ၦၡၩခမျၧးယီၩ အစွၪလဖၪ မိကဲၪထၪ့ ဆၧအၪ့ လၧထိၪၥံၪလံၪၥံၪ လၧဆၧဖိၭဖၫ့အဂး, ဒဲဂၪ့ခိၪ အဆၧဖိၪဆၧဎါအဂးတၭ, ဆၧမၩတုၩ့ခွံၬဝ့ၫအ့ၬ. 34 ထီးနီၪလဖၧၫ့ ယမိဒုၭလၩ့မါ ဆၧၥုၪ့ထိၬၥၭထိၬအၥီၫ, တလၭမူၭအခွၫအလူ ဒဲတလၭမူၭအမုၪအလူ လၧယုဒၫ အဒိၩ့လဖၪအဖၧၩ့, ဒဲယရုစလံၫ့ အဖၧၩ့ၥၭဖၧၩ့တၭ, ထံၫၥံၪခးၥံၪမိအီၪယူဝ့ၫလီၫ.

1 ယဟိဝၩ စံၭဝ့ၫဒၪ, အထီထီးနီၪ ၦၡၩ မိဂဲၫဆိၬထၪ့ခွံၬ ယုဒၫ အစဎွၩလဖၪ အဎွံၪ, ဒဲၦဒိၪဖၭဒိၪလဖၪ အဎွံၪ, ဒဲၦလုဆၧအဎွံၪ, ဒဲမီၪလဖၪအဎွံၪ, ဒဲၦယရုစလံၫ့ဖိၪလဖၪ အဎွံၪ လၧအၥွၪခိၪဖၧၩ့လီၫ. 2 တၭ အဝ့ၫၥံၪ မိအီၪက့ၪလၩ့ဝ့ၫ လၧမုအမ့ၬယၫ, ဒဲလၩ အမ့ၬယၫ, ဒဲမူၭခိၪ အၥုၭမုခမျၧး အမ့ၬယၫ လၧအအဲၪယူၭဝ့ၫ, လၧအမၩအဆၧ, လၧအဖိၬအခဲၫ့, လၧအအၪ့ဎၬဝ့ၫ, ဒဲလၧအဘိၪ့ထၪ့ဘၩထၪ့ဝ့ၫလီၫ. ဆၧအၪ့ထုၫ့ကီၪ့ဘၪ အဝ့ၫအ့ၬ. တၭ ဆၧခုၪ့လၩ့ဘၧၩ့ခွံၬဝ့ၫဆ့အ့ၬ. မိအီၪဝ့ၫ ဘဲၫဆၧအ့ၪ အၥိၭနီၪ လၧဂၪ့ခိၪချိၫ့လီၫ. 3 တၭ ၦလၧအအီၪလၩ့ထး လၧၦလဆၨၩအအၧၩ့ယီၩအကျၩ, လၧအအီၪလၩ့ထး ထီးယနၫ့ထၪ့ခွံၬ ဒုၭအီၪဝ့ၫအလး ထီးအလူၬနီၪ, မိအၪ့ဎၬ ဆၧၥံၫ အၪနဲၪ့ဒံၭ ဆၧမၧၫ့အလးလီၫ. ဆၧၥုၭမုခမျၧး အယဟိဝၩ စံၭဝ့ၫဒၪ. 4 လၧနီၪအမ့ၬယၫ နမိဘၪစံၭအဝ့ၫၥံၪ, ယဟိဝၩစံၭ ဘဲၫယီၩ, အဝ့ၫၥံၪ မိလၩ့ထံၩဖါတၭ, ဂဲထုၪ့ထဲၩ့အ့ၬ ဧၪ. မိကၠၪခွံၬအၥၭတၭ, ကၠၪထဲၩ့အၥၭအ့ၬဧၪ. 5 ယရုစလံၫ့ အၡၩခမျၧး ထဲၩ့ထဲၩ့ ဒဲထဲၩ့ထဲၩ့ဒၪဆၧ လထံၪဎး နီၪ, မွဲဘၪလဲၪ. အဝ့ၫၥံၪ ဖီၪ့ထၬ ဆၧအၪ့လီၫ, ဂဲၫထဲၩ့ထဲၩ့နီၪ အၥၭအီၪအ့ၬ. 6 ယခိၭနၪဆၧ, ယနါဂၧၫ့ဆၧ တၭ, အဝ့ၫၥံၪ ချဲၩ့ဆၧအတီၩအ့ၬ. ၦၡၩ နီၫ့ယါလၩ့ထဲၩ့ အၥၭ လၧဆၧအၧၩ့အကၠီၩ့ နးဂၩအ့ၬ; မွဲယမၩနီၫလဲၪ နီၪ, စံၭဝ့ၫဆ့အ့ၬ. ၦၡၩ ကၠၪစိၩအၥၭ လၧအစဲၪ့ဆၧ အလး, ဘဲၫ ကၥ့ၪ ၡိၫနုၬ လၧဒုၭၥုၭအဖၧၩ့ အၥိၭနီၪလီၫ. 7 မွဲမၬ, ထိၪဖၭဒိၪ ၥ့ၪယၫ အဆၧၫ့အထီ, ထိၪဘျံၪ့ဘျၪ့ ဒဲထိၪယီၩ့ ထီးန့ အဆၧၫ့အထီ လၧအမိဂဲၫထဲၩ့ထဲၩ့; အ့ၪမွဲ ယၡၩခမျၧးၥံၪ ၥ့ၪယၫ ယဟိဝၩ အဆၧစ့ၩရၫ့အ့ၬ. 8 ၦကိၪ့ဆၧၥ့ၪတၭ, ယဟိဝၩ အဆၧၥီၪ့ဆၧၥၫ့ အီၪဝ့ၫလၧပၥိၭနီၪ, နၥံၪ မိစံၭ ဘဲၫၥ့ၪလဲၪ, ယိခွါ, မၩဝ့ၫ ပျီၩပျီၩလီၫ. ၦကွ့ၭဆဲၫလံၬအနိၪကွ့ၭ အီၪပျီၩပျီၩ လီၫ. 9 ၦကိၪ့ဆၧၥ့ၪ အမ့ၬမဲတၭ; ၡူၭဝ့ၫတၭ နုၬဝ့ၫ လၧဖျံၩခွၩ့ဖၧၩ့နီၪ; ယိခွါ, အဝ့ၫၥံၪ ခွံၬၡိၭ ယဟိဝၩအလူတၭ ဆၧကိၪ့ၥ့ၪကိၪ့ဘၪ လၧအဝ့ၫၥံၪအဖၧၩ့နီၪမွဲ ဆၧနီၪလဲၪ. 10 မၩအၥၭဘဲၫနီၪတၭ, ယ မိဖ့ၪလၫ့ အဝ့ၫၥံၪအမၫလဖၪ လၧၦဂူၫဂၩ, ဒဲအဂၪ့ခိၪအဝၩ့လဖၪ လၧၦလၧအမိန့ၥၫဝ့ၫလီၫ. အဂဲးဘဲၫယီၩ အဝ့ၫၥံၪ လၧအဆံၭထုၬ ဖိးလၧအဒိၪထုၬနီၪ ၥၭကွံၩဆၧ ကိၭဂၩဒ့ၭလီၫ. လၧမီၪလဖၪ ဖိးလၧၦလုဆၧနီၪ မၩဝ့ၫတၭ, အၪ့လီၫဆၧ ကိၭဂၩဒ့ၭလီၫ. 11 အဂဲးဘဲၫယီၩ မွဲအမၩဘျၪထဲၩ့ ယၡၩခမျၧး အဖိၪမုၪအဖၧၩ့လး ပျီၩပျီၩတၭ, စံၭဝ့ၫဆၧအမုၬ, ဆၧအမုၬနီၪ; ထီးဆၧအမုၬ အီၪနးစီၪ့အ့ၬ. 12 ထီးအမၩဆၧၥၭလိၪတၭ, မွဲအမ့ၬမဲဆ့ဧၪ; အမ့ၬမဲ နးဆံၭအ့ၬ. ၥ့ၪယၫ ဆၧမ့ၬမဲအ့ၬ. မၩအၥၭဘဲၫနီၪတၭ, အဝ့ၫၥံၪ မိလၩ့ထံၩဖါဝ့ၫ လၧၦလၧအလၩ့ထံၩဖါလဖၪအကျၩလီၫ. အဆၧၫ့အထီ လၧအမိစ့ၩရၫ့ဝ့ၫနီၪ, အခၪ့ မိဘၪထၧၩ့, ယဟိဝၩ စံၭဝ့ၫဒၪ. 13 မွဲမၬ, ယမိမၩလူၬခွံၬ အဝ့ၫၥံၪ လူၬထူၬဆံၫ့ဘၩ့, ယဟိဝၩ စံၭဝ့ၫဒၪ. စဘံၭၥၪ အီၪဘၪ လၧစဘံၭမုအလီၩ့အ့ၬ, ချိၪ့ဒိၩ့ၥၪ အီၪလၧချိၪ့ဒိၩ့အလီၩ့ဆ့အ့ၬ. တၭအလၪ မိဎဲၫ့ထၪ့တၭ, ဆၧလၧယဖ့ၪလၫ့အဝ့ၫၥံၪ မိလၩ့မါခွံၬဝ့ၫဒၪလီၫ. 14 ပ ဆၧၫ့နၩ့ အီၪလၩ့မါပံၭ မွဲဘၪလဲၪ. အီၪကိၩ့အီၪကီၪ့ တၭ, လ့ၩနုၬၡီၩ့ ဒိၩ့လဖၪ အီၪလၧအခိၪဒၧၩ့ အဖၧၩ့ တၭ, အီၪလၩ့မါပံၭ ၡီၩ့ ထီးနီၪဘီၪ. အဂဲးဘဲၫယီၩ ယဟိဝၩ ပယွၩ ဒုၭအီၪလၩ့မါပံၭပၧၩတၭ, ဖ့ၪအီၩပၧၩ လၧထံၫလဲၩဎုၬ လၧၥံၪခၪ, အဂဲးဘဲၫယီၩ ပမၩမၪဘၪ ယဟိဝၩ လီၫ. 15 ပယိလါ ဆၧဘၪလိၬအိၭလိၬ အဖၧၩ့ၥၭ မွဲလါနၫ့ဘိၩ, ဆၧအဂ့ၩ အီၪအ့ၬ; လၧဆၧမၩဘျၪထဲၩ့အထီအဂးတၭ, ယိခွါ, ဆၧမၩခိမၩဝီၩဆၧလီၫ. 16 အကၥ့ၪၥၪ လၧအနၫဖၧၩ့အၥီၫနီၪ ဆၧနါဂၧၫ့ဂဲၫထၪ့ လၧဒၫ့အခးဖၧၩ့တၭ, ခးဝၭဝ့ၫ ထၧၫ့ဘံၪ့ယၫ လၧဆၧအဆီၪ့လဖၪ အၥီၫထၪ့ဝ့ၫအကၠီၩ့လီၫ. အဂဲးဘဲၫယီၩ အဝ့ၫၥံၪ ဂဲၫဝ့ၫတၭ, အၪ့ခွံၬခး, ဒဲကယဲ ဆၧအီၪဝ့ၫ လၧအဖၧၩ့, ဒိၩ့နီၪ ဒဲၦလၧအအီၪလၧအဖၧၩ့လီၫ. 17 အဂဲးဘဲၫယီၩ, ယိခွါ, ယမိအၪ့မၧၫ့လၩ့ဂူၥံၪ, ဂူအၧၩ့ လၧနၥံၪအကျၩ, လၧဆၧအူၪဆၧပီၩ မၩနၧၩ့ လၥ့ၪဘၪ တၭ, မိဖျၬနၥံၪ, ယဟိဝၩ စံၭဝ့ၫဒၪ. 18 မွဲဆၧမၩမုၬထၪ့ထဲၩ့ယၧၩ လၧယၥုၪ့အုၭၥၭအုၭ အကၠီၩ့ဆံၭ. ယၥၭလၩ့ဆါ လၧယဖၧၩ့လီၫ. 19 ယိခွါ, ယၡၩခမျၧးအဖိၪမုၪ အဆၧကိၭၡၭထၪ့ လၧထံၫယဲၩ့ခးယဲၩ့လီၫ. ယဟိဝၩ အီၪဝ့ၫ လၧဇံအိၫ့ အဖၧၩ့ မွဲအ့ၬဧၪ. အစဎွၩ အီၪဝ့ၫ လၧအဖၧၩ့ မွဲအ့ၬဧၪ. မွဲအမၩၥၭထၪ့ယၧၩ လၧအဆၧဂၩ့ဆၧဖၪ့, လၧၦလခီၫဘၩ့မုးဖိၪ အဆၧပျီၩပျီၩနီၪ မွဲဘၪလဲၪ. 20 ကူၭဆၧအထီ ဖီၩ့ခွံၬယူၭ; ဆၧခိအထီ ထုၬဝ့ၫဒၪတၭ, ပထီၩ့ဒံၭ လၧဆၧထိးထဲၩ့တၩ့ထဲၩ့ ဆ့အ့ၬ. 21 လၧယၡၩခမျၧး အဖိၪမုၪဆၫအကၠီၩ့နီၪ ယၥုၪ့ခါၥၭလၩ့, ဒဲၥုၪ့အုၭၥၭအုၭ, ယၥၧၫ့တၭ, ဆၧထီၫမံၫထီၫမၪဖီၪ့ ထၬယၧၩလီၫ. 22 လၧဂံလအၭအဖၧၩ့နီၪ, ၥံၪ့စရံအထူၭ အီၪအ့ၬဧၪ. ၥံၪဆရၫ အီၪထီးနီၪအ့ၬဧၪ. အ့ၪမွဲဘဲၫနီၪ ယၡၩခမျၧး အဖိၪမုၪ အဆၧဆၫ လဘျၪထဲၩ့ဘၪနီၪ မွဲဘၪလဲၪ.

1 ဘဲၫၥိၭ ယမ့ၬထံၫ မိလၩ့ မုဆၫဆၫ မုနၩနၩ လၧၦဘၪဆဲၫ့ လၧယၡၩခမျၧး အဖိၪမုၪနီၪ ဘၪ ဆၧမၩၥံၫဝ့ၫအကၠီၩ့တၭ, ယခိၪဎွံၪ မွဲလါထံၫၥံၪနီၫ့ၥံၪ, ဒဲယမ့ၬၥၪၥံၪ မွဲလါမ့ၬထံၫ အထံၫထၪ့ဖျိၭနီၪဆံၭ! 2 ဘဲၫၥိၭ ယမိစဲၪ့ဒၪ ယၡၩခမျၧး, ဒဲစဲၪ့ထၪ့ခွံၬ လၧအဝ့ၫၥံၪအအီၪနီၪ, မွဲယအီၪလါ လၧ၁ရိၬ ဘၪဆဲၫ့ လၧၦမွံၩနီၪ လၧၡါမုနၧၫ့ဖၫ နးဖျိၪ့ဆံၭ! အဂဲးဘဲၫယီၩ အဝ့ၫၥံၪ မွဲၦအဲၪဘိၩ့မၫ ထီးအလူၬ, ၦအၪ့လီၫဆၧ အဆၧအီၪကီၪ့လီၫ. 3 မွဲအဘိၭထၪ့အဖျ့ၩ ဘဲၫအချံၪအၥိၭ လၧအၪ့လီၫဆၧအဂး, ဒဲအီၪက့ၪဒူၩအၥၭ လၧအဆၧမွဲဆၧတီၩ အဂး လၧခးဖၧၩ့အ့ၬ. အဂဲးဘဲၫယီၩ အဝ့ၫၥံၪ လ့ၩဆၧ လၧအဆၧအၧၩ့ နၭထၪ့ထူထူ လၧအဆၧအၧၩ့တၭ, ၥ့ၪယၫယၧၩအ့ၬ; ယဟိဝၩ စံၭဝ့ၫဒၪ. 4 ထီးလၩ့နၥံၪအၥၭ ကိၭဂၩဒ့ၭ လၧနၥံၪအထံၩအၥိၭအကၠီၩ့ဘီၪ. တၭ ဒိၭနဲၩ့နၥံၪအၥၭ လၧနၥံၪအထၧၫ့ဖုဝဲ နးဂၩလဂ့ၩ. အဂဲးဘဲၫယီၩ ကယဲ ထၧၫ့ဖုဝဲ လဂၩလါလါနီၪ မိအၪ့လီၫဆၧ တၡါ, ဒဲကယဲ ၦထံၩၦၥိၭ လဂၩလါလါနီၪ မိလ့ၩချဲၩ့ခဲၪဆၧလီၫ. 5 အဝ့ၫၥံၪ မိအၪ့လီၫန့ ၦလၧအနဲၩ့ထံၭတၭ, ချဲၩ့ဆၧမွဲ ဆၧတီၩအ့ၬ. အဝ့ၫၥံၪ ၥီၪ့လိၪ အဖျ့ၩ ဘဲၫၥိၭ မိချဲၩ့ဆၧအဘျံၭအဘျၪ, မၩဆၧအၧၩ့ ထီးဆၧပွံၭအၥၭလီၫ. 6 နအီၪအလးနီၪမွဲ ဆၧအၪ့လီၫအကျၩလီၫ. မွဲအအၪ့လီၫဆၧအကၠီၩ့တၭ, မိၥ့ၪယၫယၧၩယီၩ အၥၭအီၪအ့ၬ; ယဟိဝၩ စံၭဝ့ၫဒၪ. 7 မၩအၥၭဘဲၫနီၪတၭ, ဆၧၥုၭမုးခမျၧး အယဟိဝၩ စံၭဝ့ၫ ဘဲၫယီၩ, ယိခွါ, ယမိမၩဖံၪထၪ့ အဝ့ၫၥံၪ ဒဲမၩခွါဝ့ၫလီၫ. အဂဲးဘဲၫယီၩ လၧယၡၩခမျၧး အဖိၪမုၪအဂးနီၪ, ယမိမၩ ဆၧအဂူၫဂၩၥ့ၪ ဘဲၫၥ့ၪလဲၪ. 8 အဝ့ၫၥံၪ အဖျ့ၩမၩအၥၭ ဘဲၫဖျါခၭယူၭ အၥိၭနီၪတၭ, ချဲၩ့အၪ့လီၫဆၧလီၫ. ၦလဂၩ ချဲၩ့ဆၧဘၪလိၬအိၭလိၬ လၧၦလၧအနဲၩ့ထံၭ လၧအနိၭလခီၫ လီၫ. အ့ၪမွဲ လၧအၥၭခံဖၧၩ့နီၪ အီၪခိၭၥူၪဆၧ လၧအဂး လီၫ. 9 ယမိဘၪစ့ၩရၫ့ အဝ့ၫၥံၪ လၧဆၧလဖၪနီၪအကၠီၩ့ မွဲအ့ၬဧၪ. ယဟိဝၩ စံၭဝ့ၫဒၪ, ယၥၭ မိမၩဆၧၫ့ ဆၧအၧၩ့ လၧၦဆၨၩ ဘဲၫယီၩၥိၭ မွဲအ့ၬဧၪ. 10 ယမ့ၬထံၫ မိလၩ့တၭ, ယမိဂၪ့ လၧခိၪလီၩ့ ထိၩ့ချိၬအကၠီၩ့, ယမိဂၪ့ လၧၡါမုနၧၫ့ဖၫ အၪ့အဆၪအလး အကၠီၩ့လီၫ. အဂဲးဘဲၫယီၩ မ့ၪအၪ့ခွံၬဝ့ၫ ထီးၦလ့ၩခၫ့ဂၬအလးနီၪ ၥ့ၪ နးဂၩအ့ၬ. ဒဲဆၧဖိၪဆၧဎါ အဒိၩ့အလူနီၪ ၦၡၩနါဂၧၫ့ဘၪ လၧၩ့အ့ၬ. တၭထိၪၥံၪလံၪၥံၪ လၧဆၧဖိၭဖၫ့နီၪ ဒဲဆၧဖိၪဆၧဎါနီၪ စဲၪ့ခွံၬယူၭ; 11 ယမိမၩ ယရုစလံၫ့ လၧဆၧပိၩ့လဖၪ, ထွံၪဂၪ့ခိၪ အီၪအလးတၭ, ယမိမၩအီၪယူ ယုဒၫအဒိၩ့လဖၪ ထီးၦအီၪဝ့ၫ လၧအဖၧၩ့ နးဂၩအ့ၬ. 12 ၦကိၪ့ဆၧၥ့ၪ လၧအနၪၥ့ၪဆၧယီၩ မွဲပလၫလဂၩလဲၪ. တၭ ၦလၧယဟိဝၩအနိၭ မိချဲၩ့ဝ့ၫ, ဘဲၫၥိၭ အမိဒုၭနဲၪဝ့ၫနီၪ, မွဲပလၫလဂၩလဲၪ. ခးဂၭဂီၩ့, မ့ၪအၪ့ခွံၬဝ့ၫ ဘဲၫ ၡါမုနၧၫ့ဖၫအၥိၭနီၪ, ထီးၦၡၩ လလ့ၩခၫ့ဂၬဘၪဝ့ၫ နးဂၩနီၪ မွဲဘၪလဲၪ. 13 ယဟိဝၩ စံၭဝ့ၫဒၪ, မွဲအဝ့ၫၥံၪ ခွံၬၡိၭ ယဆၧၥီၪ့ဆၧၥၫ့ လၧယအီၪက့ၪလၩ့ လၧအမ့ၬယၫတၭ, လခိၭနၪဘၪ ယလူတၭ, လ့ၩဝ့ၫ လၧအဖၧၩ့ဆ့အ့ၬ. 14 အ့ၪမွဲ လ့ၩဖိၬ အၥၭဒၪဝ့ၫ အနါကဲၪ့အခဲၫ့တၭ, လ့ၩဖိၬ ဘၫအလၭလဖၪအခဲၫ့ လၧပဖါၥံၪ ၥီၪ့လိၪဝ့ၫလီၫ. 15 မၩအၥၭဘဲၫနီၪတၭ, ဆၧၥုၭမုခမျၧး အယဟိဝၩ အံၫစရ့လၭအယွၩ စံၭဝ့ၫဒၪ, ယိခွါ, ယမိဒုၭအၪ့ ၦခမျၧးယီၩ လၧရီးခၥီၫ, ဒဲဒုၭအီၩဝ့ၫ လၧၥံၪခၪအထံၫလီၫ. 16 ယမိမၩ လၩ့ပြံၩလၩ့ပြၩ အဝ့ၫၥံၪ လၧၦဆၨၩလဖၪအကျၩ လၧအဝ့ၫၥံၪ မွဲဂ့ၩ, ဒဲအဖါလဖၪမွဲဂ့ၩ ၥ့ၪယၫဝ့ၫအ့ၬ, တၭ ယမိအၪ့မၧၫ့ နၭလဘံၪ့ လ့ၩဖိၬအခဲၫ့ ထီးယမၩလူၬခွံၬဝ့ၫလီၫ. 17 ဆၧၥုၭမုခမျၧး အယဟိဝၩ စံၭဘဲၫယီၩ, ဆီၫ့မီၪ့ဆၧ တၭ ကိၭန့ ၦမုၪလၧအဂၪ့ဆၧ ဘဲၫၥိၭ အမိဂဲၫတၭ, အၪ့မၧၫ့လၩ့ ဆၧ လၧၦမၩဆၧၥ့ၪ အအီၪနီၪ ဘဲၫၥိၭ အမိဂဲၫ ဆံၭ. 18 တၭမွဲအမၩဆၧ ချဲၫ့ချဲၫ့, ဒဲဂၪ့လၧပကၠီၩ့ ဘဲၫၥိၭ ပမ့ၬထံၫ မိယွၩလၩ့, ဒဲပမ့ၬထံၫ ဂဲၫဖျိၭထၪ့ လၧပမ့ၬဖံၭနီၪဘီၪ. 19 မွဲမၬ, ဂၪ့ဆၧယၧၩ့ဆၧ အၥီၫ ဂၧၫ့ထၪ့ဝ့ၫ လၧဇံအိၫ့ အဖၧၩ့လီၫ. ပဘၪ ဆၧမၩဆီၪ့န့ပၧၩ ဆံၭဒိၪလဲၪ! ပအီၪက့ၪမဲပမ့ၬ ဒိၪမၬလီၫ. အဂဲးဘဲၫယီၩ ပ စဲၪ့ထၪ့ လၧခးဖၧၩ့, မွဲၦၡၩ မၩလၩ့ဎီးခွံၬ ပဂံၪ့အဂဲး လီၫ. 20 မွဲလါနၫ့တၭ, ၦမုၪၥံၪဧ့, ခိၭနၪ ယဟိဝၩအလူ တၭ, ဒုၭနါဂၧၫ့ နၥံၪအနါ လၧအနိၭ အဆၧချဲၩ့တၭ, ၥီၪ့လိၪ နၥံၪအဖိၪမုၪ လၧအမိဂၪ့ဆၧဘီၪ. တၭမွဲၦၡၩၥီၪ့လိၪ လဂၩအလိၭဖၪ့ လဂၩအလိၭဖၪ့ လၧဆၧဂၪ့ဆၧယၧၩ့ဆံၭ. 21 အဂဲးဘဲၫယီၩ ဆၧၥံၫဂဲၫနုၬ လၧပဂံၪ့တရၫ့လံၩလဖၪနီၪ, ဒဲဂဲၫနုၬဝ့ၫ လၧပနီးလဖၪ အဖၧၩ့နီၪ, ဘဲၫၥိၭ အမိဖ့ၬခွံၬ ဖိၪဒံၩဖိၪၥၪ လၧဖၧၩ့ၥၭဖၧၩ့, ဒဲၦဖိၪၥၪခွၫ လၧဖၧၩ့ၥၭမုဖၭလဲ အဖၧၩ့နီၪလီၫ. 22 စံၭ, ယဟိဝၩ စံၭဝ့ၫ ဘဲၫယီၩ, ၦၡၩအစွၪနီၪ မိလၩ့ထ့ၬ ဘဲၫဆၧအ့ၪလၧဆၧပျၩ့ဖၧၩ့ အၥိၭနီၪ, ဒဲဘဲၫဘုၪအစူၪၥံၪ လၧၦကူၭဆၧအလးခဲၫ့ လၧၦလအၪ့ထုၫ့ထၪ့ဘၪ နးဂၩ အၥိၭနီၪလီၫ. 23 ယဟိဝၩ စံၭဘဲၫယီၩ, ၦကိၪ့ဆၧၥ့ၪနီၪ, မွဲအထီးအၪ့အူၭလၩ့အၥၭ လၧဆၧကိၪ့ၥ့ၪ အကၠီၩ့နီၪ လဂ့ၩ; တၭ ၦလၧအဂဲးဆီၪ့အဘၭဆီၪ့နီၪ, မွဲအထီးအၪ့အူၭလၩ့အၥၭ လၧအဂဲးအဘၭ အကၠီၩ့ လဂ့ၩ; တၭ ၦ၁ထံၫနီၪ, မွဲအထီးအၪ့အူၭလၩ့အၥၭ လၧအဆၧထူၭဆၧလၧၫ့ အကၠီၩ့နီၪ လဂ့ၩ. 24 အ့ၪမွဲ ၦလၧအအၪ့အူၭလၩ့အၥၭ နီၪ, မွဲအအၪ့အူၭလၩ့အၥၭ လၧအယီၩလမံၩ့ အကၠီၩ့, လၧအနၪၥ့ၪ ယဂဲးယကၠီၪ့, ဒဲၥ့ၪယၫယၧၩ လၧယမွဲ ယဟိဝၩ လၧအမၩ ဆၧအဲၪအခိးအတၩ ဒဲဆၧစ့ၩရၫ့တီၩ, ဒဲဆၧတီၩဆၧလီၩ့ လၧဂၪ့ခိၪချိၫ့နီၪဆံၭ. အဂဲးဘဲၫယီၩ ဘၪယၥၭ လၧဆၧနီၪလဖၪ, ယဟိဝၩ စံၭဝ့ၫဒၪ. 25 ယဟိဝၩ စံၭဝ့ၫဒၪ, ယိခွါ, မုနံၩလဖၪ ဂဲၫလၧယမိစ့ၩရၫ့စၪ ကယဲ ၦဒိၭဆၧကူၭတရံၭ အီၪဝ့ၫလၧၦလဒိၭဘၪ ဆၧကူၭတရံၭအၥိၭနီၪ, 26 အံဇံၭ ဒဲယုဒၫ, ဒဲအံဒၧၫ့, ၦအၫမၧၫ့ဖိၪ, ဒဲၦမိအၭဖိၪ, ဒဲၦလၧအလိၩ့အခၪလၬဆီၪ့ အနိၪ့လဖၪ လၧအအီၪဝ့ၫ လၧၡါမုနၧၫ့ဖၫလီၫ. အဂဲးဘဲၫယီၩ ၦဆၨၩ ထီးအလူၬနီၪ ဒိၭဆၧကူၭတရံၭအ့ၬ. တၭ အံၫစရ့လၭအဂံၪ့ဖိၪ ထီးအလူၬ ဒိၭဆၧကူၭတရံၭ လၧအၥၭခံဖၧၩ့ဆ့အ့ၬ.

1 အံၫစရ့လၭ အၡၩဂံၪ့ဖိၪၥံၪဧ့, ခိၭနၪ ဆၧချဲၩ့ လၧယဟိဝၩ ချဲၩ့ဆၧလၧနၥံၪဆံၭ. 2 ယဟိဝၩ စံၭဝ့ၫ ဘဲၫယီၩ, ထီးမၩလိၪ ၦဆၨၩလဖၪ အဖၧၩ့ၥၭလဂ့ၩ; တၭမူၭခိၪ အဆၧလၩ့လၭလဖၪနီၪ ၦဆၨၩလဖၪ ၥၭမဲၪ လါနၫ့, ထီးၥၭမဲၪ နၥံၪဝ့ၫလဂ့ၩ; 3 အဂဲးဘဲၫယီၩ ၦခမျၧး အထူၫအရူၫနီၪမွဲ ဆၧပျီၩပျီၩလီၫ. အဂဲးဘဲၫယီၩ ၦလဂၩ ခူၬလၩ့ဝ့ၫ လၧၥံၪ့လထံၭ လၧမံၩ့လၬကျၩ, ၦမၩဆၧၥ့ၪ အစူၪစိၭဝ့ၫ လၧကွၩလီၫ. 4 အဝ့ၫၥံၪ ကယၧၩ့ကယီၫဝ့ၫ လၧကျိၪၥံၪစ့ၩၥံၪ, ဒဲထီၫ့ၥံၪလွ့ၫၥံၪတၭ, ဖျၩထၬဝ့ၫ လၧထၭစဲၩၥံၪ ဒဲစၭခုၪ ဘဲၫၥိၭ အထီးဂဲၩဝၭလဂ့ၩ. 5 မွဲအအီၪထုၪ့လုၪ့ ဘဲၫ ၥံၪ့စီၩ့မလီၫ့အၥိၭ လါနၫ့တၭ, ချဲၩ့ဆၧၥ့ၪအ့ၬ. ၦၡၩ ဘၪဆိၬဝ့ၫနီၪ, အဂဲးဘဲၫယီၩ လ့ၩဆၧ ၥ့ၪအ့ၬ. ထီးၥၭမဲၪ အဝ့ၫၥံၪ လဂ့ၩ; အဂဲးဘဲၫယီၩ မၩအၧၩ့ဆၧ ၥ့ၪအ့ၬ, ဒဲမၩဂ့ၩဆၧ ၥ့ၪဆ့အ့ၬ. 6 မွဲမၬ, ဆၧလၩ့ဂၬ လၧနၧၩ အီၪအ့ၬ, ယဟိဝၩဧ့, နမွဲ ဆၧအဒိၪ တၭ, နမံၩ့ဒိၪဝ့ၫ လၧဆၧအစီၩ့အမၩ့ အကၠီၩ့လီၫ. 7 ၦဆၨၩလဖၪ အစဎွၩဧ့, ၦလၧအလၥၭမဲၪဘၪနၧၩနီၪ, မွဲပလၫလဂၩလဲၪ. အဂဲးဘဲၫယီၩ ဆၧၥၭမဲၪ ကြၨၭလၧနၧၩလီၫ. အဂဲးဘဲၫယီၩ လၧၦကိၪ့ၥ့ၪ ထီးအလူၬ လၧၦဆၨၩလဖၪအကျၩ, ဒဲလၧအဘၩ့အမုး ထီးအလူၬ အဖၧၩ့နီၪ ဆၧလၩ့ဂၬ နၧၩ အီၪအ့ၬ. 8 တၭ အဝ့ၫၥံၪမွဲ ၦဘၪဆဲၫ့ လၧဆၧဖိၪဆၧဎါ, ဒဲၦဂၭဂီၩ့ဖိၪ လစီၪ့ဎးလီၫ. ၥံၪ့အထုၪ့နီၪမွဲ ဆၧၥီၪ့ထဲၩ့ၥၫ့ထဲၩ့ အဆၧပျီၩပျီၩလီၫ. 9 စ့ၩပၪပဲၪ အဘံၪ့ၥံၪနီၪ ၦဂဲၫဆိၬဝ့ၫ လၧတၫၡံၭ, ဒဲဂဲၫန့ ထီၫ့ လၧယုဖဇၭနီၪ, ၦမၩဆၧ, ဒဲၦၥိၫ့ဆၧ အဆၧမၩ လီၫ. ဆၧလၫ ဒဲဆၧလုၭဖုၭနီၪ မွဲအကီၩ့အၥိၭလီၫ. ဆၧထီးအလူၬနီၪ မွဲၦမၩဆၧၥ့ၪ အဆၧမၩလီၫ. 10 အ့ၪမွဲ ယဟိဝၩမွဲယွၩ အမွဲအတီၩ, အဝ့ၫဒၪမွဲ ယွၩ လၧအမၧၫ့ဝ့ၫ, ဒဲစဎွၩအဆိၩအကၠၪလီၫ. ဂၪ့ခိၪ မိဝၭ လၧအၥၭထၪ့ အကၠီၩ့, ဒဲၦဆၨၩလဖၪ အီၪဝ့ၫ လၧအၥၭခဲၩထၪ့ အမ့ၬယၫ ကဲၪအ့ၬ. 11 (နၥံၪ မိဘၪစံၭ အဝ့ၫၥံၪ ဘဲၫယီၩ, ယွၩလဖၪ လၧအလတဲၩ့လၩ့ဘၪ မူၭခိၪ ဒဲဂၪ့ခိၪနီၪ, မိလၩ့မါခွံၬ လၧဂၪ့ခိၪချိၫ့ ဒဲလၧမူၭခိၪယီၩ အဖၫ့လၬလီၫ.) 12 အဝ့ၫဒၪ တဲၩ့လၩ့ ဂၪ့ခိၪ လၧအစီၩ့အမၩ့, မၩခၧၫ့ ဂၪ့ခိၪ ထၧၫ့ဖျိၪ့ယၫ လၧအဆၧကိၪ့ၥ့ၪကိၪ့ဘၪ ဒဲပၠၪထၪ့ မူၭခိၪ လၧအဆၧကိၪ့ဆၧဖၭလီၫ. 13 ထီးအဒုၭၥီၫထၪ့အလူနီၪ, ထံၫခမျၧး အီၪဝ့ၫ လၧမူၭဖိၭဖၫ့, ဒဲဒုၭအွံၩထၪ့ဆၧ လၧဂၪ့ခိၪအထုၬနီၪလီၫ. အဆၧတဲၩ့လၫ့ဝဲဒံၭ အီၪလၧဆၧဆၧၩ့ တၭ, ဂဲၫဆိၬထၪ့ခွံၬ လံၩ လၧအဆၧအီၪက့ၪကီၪ့ အလးဖၧၩ့လီၫ. 14 လၧဆၧၥ့ၪယၫအဖၧၩ့နီၪ အဝ့ၫၥံၪ ဘၪဆဲၫ့ လၧဆၧဖိၪဆၧဎါ ကိၭဂၩဒ့ၭလီၫ. ကယဲ ၦၥိၫ့ဆၧ အဆၧဂၩ့နီၪ အီၪက့ၪမဲအမ့ၬလီၫ. အဂဲးဘဲၫယီၩ အဆၧဂၩ့ၥိၫ့အၥၭနီၪမွဲ ဆၧအဘျံၭအဘျၪတၭ, အၥၪၡိၫ အီၪလၧအဖၧၩ့အ့ၬ. 15 အဝ့ၫၥံၪမွဲ ဆၧပျီၩပျီၩ, ဆၧဒုၪဒွ့ၪအလးလီၫ. ထီးဆၧစ့ၩရၫ့ အဆၧၫ့အထီနီၪ, အဝ့ၫၥံၪ မိဂၭဂီၩ့လီၫ. 16 စယၫကူၭအဂးနီၪ လၩ့ဂၬ အဝ့ၫၥံၪအ့ၬ. အဂဲးဘဲၫယီၩ အဝ့ၫဒၪ မွဲၦတဲၩ့ဆၧ ထီးအလူၬတၭ, အံၫစရ့လၭ မွဲအဆၧန့ၥၫ အနိၪထိၪလီၫ. ဆၧၥုၭမုခမျၧး အယဟိဝၩနီၪ မွဲအမံၩ့လီၫ. ဆၧဆိၬန့ အၪ့မၧၫ့ဎီး လၧမိဂဲၫဝ့ၫအဂဲး. 17 ၦအီၪလၧထိၬဖၧၩ့ၥံၪဧ့, အၪ့ထုၫ့ထၪ့ နဆၧဖိၪဆၧလံၩ လၧခးဖၧၩ့ဘီၪ. 18 အဂဲးဘဲၫယီၩ ယဟိဝၩ စံၭဘဲၫယီၩ, ယိခွါ, ယမိခွံၬၡိၭ ၦခးဖိၪလဖၪ လၧဆၧခွံၬ လဖၧၫ့ဎးတၭ, ယမိမၩခိမၩဝီၩဝ့ၫ ထီးအၥ့ၪယၫအၥၭလီၫ. 19 မွဲယဘၪ ဆၧမၩဆၫ ယၧၩတၭ, ယဘၪ ဆၧအၡၪ့, ယဖၧၩ့လးဆၫ နၭမၬလီၫ. မွဲလါနၫ့တၭ ယစံၭ, မွဲမၬ, အဝ့ၫယီၩ မွဲယဆၧၡၪ့ဆၧနၭ ဒဲယဘၪအွံၪၥၭဆၧၩ့ လီၫ. 20 ယတဲၩ ဂၭဂီၩ့ယူၭ, ဒဲယဖျံၩ ထီးအလူၬ ထ့ၬခွံၬယူၭ, ယဖိၪၥံၪ ထီးအလူၬ စဲၪ့ထၪ့ခွံၬယူၭ လၧယအီၪတၭ အီၪလၧၩ့အ့ၬ. ၦဆုးထၪ့ ယတဲၩ ဒဲဘျၭထၪ့ ကလကၫနီၪ အီၪလၧၩ့အ့ၬ. 21 အဂဲးဘဲၫယီၩ ၦယူၬၥိၪၥံၪ ထီးအလူၬနီၪ ကဲၪထၪ့ ၦဘၪဆဲၫ့ လၧဆၧဖိၪဆၧဎါတၭ, အၪ့ဎၬ ယဟိဝၩအ့ၬ. မၩအၥၭဘဲၫနီၪတၭ, ဘီၪထၪ့ယီၫထၪ့အ့ၬ, တၭအၥိၪအဒီၪ့ၥံၪ လၩ့ပြံၩလၩ့ပြၩ ထီးအလူၬလီၫ. 22 ဆၧအပရၧၫ့ ၥီၫထၪ့, ယိခွါ, ဂဲၫဝ့ၫ, ဒဲဆၧတုၩ့ထၪ့တုၩ့လၩ့ဖၭဒိၪ လၧခး လၧမုဖၩလခီၫ ဘဲၫၥိၭ အမိမၩယူ ယုဒၫအဒိၩ့လဖၪ, ဒဲမၩဝ့ၫ လၧထွံၪဂၪ့ခိၪ အီၪဝ့ၫအလးလီၫ. 23 ယဟိဝၩဧ့, ယၥ့ၪယၫ လၧၦၡၩအဖၧၩ့ၥၭ အီၪလၧအနၫ့ဆါဒၪဝ့ၫ အဖၧၩ့အ့ၬ; တၭ ၦလၧအလ့ၩဆၧနီၪ ပၧၩ့အခၫထၪ့လဖၪ ၥ့ၪအ့ၬ. 24 ယဟိဝၩဧ့, အၪ့ၥီၪ့ ယၧၩလါနၫ့, မွဲလၧနဆၧစ့ၩရၫ့အဖၧၩ့, မၩလၧနၥၭထၪ့လဂ့ၩ, နမိမၩလၩ့မါခွံၬ ဘၪခိၬ ယၧၩလီၫ. 25 လူၫလၩ့ခွံၬ နၥၭထၪ့ လၧၦဆၨၩလဖၪ လၧအလၥ့ၪယၫဘၪ နၧၩ, ဒဲလၧၦဂံၪ့ဒီၪ့လဖၪ လၧအလကိၭထၪ့ဘၪ နမံၩ့နီၪ အလီၩ့ဆံၭ. အဂဲးဘဲၫယီၩ အဝ့ၫၥံၪ အၪ့ခွံၬ စယၫကူၭ တၭ, ယုလၩ့ခွံၬဝ့ၫ ဒဲမၩလူၬခွံၬဝ့ၫ, ဒဲမၩယူဝ့ၫ အလးလၧအအီၪလီၫ.

1 ယဟိဝၩအလူ လၧအလၩ့ဘၪ စယ့ၫရမဲအၫ, စံၭဝ့ၫဒၪ, 2 ခိၭနၪ ဆၧအုၩ့လၩ့ယီၩအလူ, ချဲၩ့ဆၧ လၧယုဒၫအၡၩ, ဒဲၦယရုစလံၫ့ဖိၪ, 3 တၭ စံၭအဝ့ၫၥံၪ, ယဟိဝၩ အံၫစရ့လၭအယွၩ စံၭဘဲၫယီၩ, ၦလၧအလခိၭနၪဘၪ ဆၧအုၩ့လၩ့ယီၩအလူ လၧယမၪလူၬနၥံၪအဖါနီၪ, မွဲ အဘၪ ဆၧဆိၪအၧၩ့ဆံၭ. 4 လၧမုလနံၩ လၧယဒုၭစဲၪ့ထၪ့ခွံၬ အဝ့ၫၥံၪ လၧခးအံဇံၭ အဖံၫ့ချၪထၭ အဖၧၩ့, ယ စံၭခိၭနၪ ယလူတၭ, မၩနၥံၪဝ့ၫ ဘဲၫ ကယဲ ဆၧလၧယမၪလူၬနၥံၪဆံၭ. နၥံၪ ကဲၪထၪ့ ယၡၩခမျၧး ဘဲၫနီၪၥိၭ တၭ, ယမိကဲၪထၪ့ နၥံၪအယွၩ, 5 ဘဲၫၥိၭ ယမိမၩဎွ့ၩထၪ့ဆၧ လၧယဆိၪလၩ့ယၥၭ လၧနၥံၪအဖါလဖၪ လၧယမိဖ့ၪလၫ့ဝ့ၫ လၧခးလဘံၪ့ လၧအယွၩလၩ့ဝ့ၫ လၧဆၧနူထံၫ ဒဲန့ၫစၩ့ ဘဲၫလၧမုဆၫလနံၩယီၩ အၥိၭလီၫ. ထီးနီၪလဖၧၫ့ ယစံၭဆၧၫ့ဆၧတၭ, စံၭ, အၩမံၩ့, ယဟိဝၩဧ့, 6 တၭ ယဟိဝၩ စံၭယၧၩ, မၩဂၧၫ့ထၪ့ၥၩလၩ့ ဆၧချဲၩ့ ထီးအလူၬယီၩ လၧယုဒၫအဒိၩ့လဖၪအဖၧၩ့, ဒဲလၧယရုစလံၫ့အဖၧၩ့ၥၭဖၧၩ့တၭ, စံၭ, ဆၧအုၩ့လၩ့အလူယီၩ ခိၭနၪ ဒဲထီးန့ဆံၭ. 7 အဂဲးဘဲၫယီၩ ယထိးယၥၭ တၡါလ့ၬ လၧနၥံၪအဖါလဖၪ လၧမုလနံၩ လၧယဒုၭစဲၪ့ထၪ့ခွံၬ အဝ့ၫၥံၪ လၧခးအံဇံၭ ထီးလၩ့မုဆၫလနံၩယီၩ, ယဂဲထုၪ့ ဂီၩဂီၩတၭ, ထိးယၥၭတၭ, စံၭ, ခိၭနၪ ယလူဆံၭ. 8 မွဲလါနၫ့တၭ အဝ့ၫၥံၪ ခိၭနၪအ့ၬ. မွဲအဒိၭ အနါဆ့အ့ၬတၭ, လ့ၩဖိၬ အၥၭအၧၩ့ အဖၧၩ့ၥၭ လဂၩဘၪလဂၩ ဆုၬဆုၬလီၫ. မၩအၥၭဘဲၫနီၪတၭ, ယမိဒုၭဂဲၫဘၪ အဝ့ၫၥံၪ လၧဆၧအုၩ့လၩ့အလူယီၩ ထီးအလူၬ လၧယမၪလူၬ လၧအမိဘၪမၩတၭ, အဝ့ၫၥံၪ မၩဝ့ၫအ့ၬ. 9 တၭ ယဟိဝၩ စံၭယၧၩ, ဆၧအုၩ့လၩ့အအၧၩ့ အီၪဝ့ၫ လၧယုဒၫအၦၡၩအကျၩ, ဒဲလၧယရုစလံၫ့ဖိၪအကျၩလီၫ. 10 အဝ့ၫၥံၪ ထဲၩ့ထဲၩ့ဝ့ၫ လၧအဖါအဆၧမၪ လၧအခၪ့ထံၭ, လၧအလခိၭနၪဘၪ ယဆၧချဲၩ့တၭ, ဖိၬ ယွၩဂူၫဂၩလဖၪ အခဲၫ့ ဘဲၫၥိၭ အမိမၩအဆၧလီၫ. အံၫစရ့လၭ အၡၩဂံၪ့ဖိၪ, ဒဲယုဒၫအၡၩဂံၪ့ဖိၪ, မၩဂၭဂီၩ့ယူၭ ယဆၧအုၩ့လၩ့ လၧယအုၩ့လၩ့ယူၭ လၧအဝ့ၫၥံၪ အဖါလဖၪလီၫ. 11 မၩအၥၭဘဲၫနီၪတၭ, ယဟိဝၩ စံၭဘဲၫယီၩ, ယိခွါ, ယမိဒုၭဘၪ အဝ့ၫၥံၪ လၧဆၧအၧၩ့ လၧအဖီၩ့ဖျ့ၭဝ့ၫ လၥ့ၪဘၪတၭ, အ့ၪကိၭထၪ့ယၧၩ လါနၫ့ တၭ, ယခိၭနၪ အလူအ့ၬ. 12 ထီးနီၪလဖၧၫ့ ယုဒၫ အဒိၩ့လဖၪအဖိၪ, ဒဲၦယရုစလံၫ့ဖိၪ မိလ့ၩကိၭထၪ့ဆၧ လၧယွၩလဖၪ လၧအဝ့ၫၥံၪ ဆူၭခဲၩ ဆၧနၧၫ့မၧၫ့ လၧအဂး လီၫ. မွဲလါနၫ့တၭ, လၧအဘၪ ဆၧၡၪ့ဆၧနၭ အဘိၩ့ဘၭ, ဆၧလဖၪနီၪ မိမၩဖီၩ့မၩဖျ့ၭ အဝ့ၫၥံၪအ့ၬ. 13 အဂဲးဘဲၫယီၩ နယွၩလဖၪ အီၪဝ့ၫ ဎွ့ၩဎီၩ့ လၧနဒိၩ့လဖၪ, ယုဒၫဧ့; တၭ နၥံၪ မၩထၪ့ ဆၧလုအလး, ဆၧမ့ၬမဲအလး ဎွ့ၩဎီၩ့ လၧယရုစလံၫ့ အဖၧၩ့ၥၭလဖၪ, ဆၧလုအလး ဘဲၫၥိၭ နၥံၪ မိဆူၭခဲၩ ဆၧနၧၫ့မၧၫ့ လၧဘၫအလၭအဂး လီၫ. 14 မၩအၥၭဘဲၫနီၪတၭ, ထီးဘၩဆိၪဖၪန့ ၦခမျၧးယီၩအဂး လဂ့ၩ; တၭ ထီးကိၭၡၭထၪ့ ဆၧအၪ့ယၫ လၧအဂးလဂ့ၩ; အဂဲးဘဲၫယီၩ အထီ လၧအကိၭထၪ့ယၧၩ လၧအဘၪ ဆၧခိဆၧဝီၩ အကၠီၩ့တၭ, ယခိၭနၪအလူ အ့ၬ. 15 ၦလၧယအဲၪဝ့ၫလဂၩ မၩဆၧလဲးဆၧဘျၪ လၧၦအၪဂၩတၭ, မွဲအမိမၩ ဆၧနီၫလၫ လၧယဂံၪ့ဖၧၩ့နီၪ လဲၪ. တၭ ဆၧယၪဆံၫ့ဎံၪ လ့ၩဖီၩ့ခွံၬယူၭ လၧနအီၪယူၭ. ထီးနမၩဆၧအၧၩ့တၭ နၥုၪ့ဎွံၫၥၭယီၫလီၫ. 16 ယဟိဝၩ ကိၭ နမံၩ့ လၧအလဲအိၫ့အၥံၫ့ဆ့ၬ အဎံၫအလၩ, ဒဲအဆၧၥၪဂ့ၩလီၫ. ဆူၭခဲၩထၪ့ မ့ၪလၧအဖၫ့ခိၪ အီၪလၧအၥီၫဖၭဒိၪတၭ, အထဲၩ့ခါလၩ့ယူၭလီၫ. 17 အဂဲးဘဲၫယီၩ ဆၧၥုၭမုခမျၧး အယဟိဝၩ လၧအၥုၪ့လၩ့န့နၧၩနီၪ ချဲၩ့ထၪ့ ဆၧအၧၩ့ထၫ့ဒုၪဒၩနၧၩ, ဒဲလၧအံၫစရ့လၭ အၡၩဂံၪ့ဖိၪ အဆၧအၧၩ့အကၠီၩ့ ဒဲလၧယုဒၫ အၡၩဂံၪ့ဖိၪ အဆၧအၧၩ့အကၠီၩ့ လၧအမၩဝ့ၫ လၧအဆူၭခဲၩ ဆၧနၧၫ့မၧၫ့ လၧဘၫအလၭ အဂးတၭ, ထိၪဂဲၩ ယၥၭထၪ့ လီၫ. ဆၧပိၩ့ထၪ့ ထၫ့ဒၩ စယ့ၫရမဲအၫ အၥၭမၧၫ့. 18 ယဟိဝၩ ဒုၭၥ့ၪယၫယၧၩတၭ, ယၥ့ၪယၫလီၫ. ထီးနီၪလဖၧၫ့ နဒုၭနဲၪယၧၩ လၧအဝ့ၫၥံၪ အဆၧမၩလီၫ. 19 အ့ၪမွဲ ယဝ့ၫဒၪယီၩ, ယမၩယၥၭ ဘဲၫ ၥိၪဖိၪ မွဲဂ့ၩ, ချီဖၫ မွဲဂ့ၩ, လၧဆၧမီၩ့မၩၥံၫဝ့ၫ အၥိၭနီၪလီၫ. အဝ့ၫၥံၪ ကိၪ့ထၪ့ဖၭလၩ့ ဆၧထၫ့ဒၩယၧၩနီၪ ယၥ့ၪယၫအ့ၬ, တၭ စံၭဝ့ၫ, မွဲပမၩဂၭဂီၩ့ၡီၩ့ ၥံၪ့အဆၧၥၪဘီၪ; မွဲပဒၪ့ထ့ၬၡီၩ့ အဝ့ၫ လၧဆၧမၧၫ့အခးဖၧၩ့ ဘဲၫၥိၭ ဆၧထီးနၪ့ထၪ့ထဲၩ့ အမံၩ့နီၪ လဂ့ၩဆံၭ. 20 တၭ ဆၧၥုၭမုခမျၧး အယဟိဝၩ လၧအစ့ၩရၫ့ဆၧတီၩ, လၧအမၩခွါ ပလ့ ဒဲပၥၭလဂၩဧ့, ဒုၭဒၪဘၪလါယၧၩ လၧနမၩဆၧၫ့ ဆၧအၧၩ့ လၧအဝ့ၫၥံၪအလီၩ့ဆံၭ. အဂဲးဘဲၫယီၩ ယနဲၪဖျီၪယခွး လၧနမ့ၬယၫလီၫ. 21 မၩအၥၭဘဲၫနီၪတၭ, ဆၧဘၪဆဲၫ့ လၧၦအၫ့အၥီၭဖိၪ, ၦလၧအအၪ့ဎၬ မၩၥံၫနၧၩတၭ, စံၭဝ့ၫ, ဘဲၫၥိၭ န ထီးၥံၫ လၧပစူၪ လဂ့ၩတၭ, ထီးချဲၩ့ဆၧ လၧမီၪအချိၬ လၧယဟိဝၩအမံၩ့လဂ့ၩ, ယဟိဝၩ စံၭဘဲၫနီၪလီၫ; 22 မၩအၥၭဘဲၫနီၪတၭ, ဆၧၥုၭမုခမျၧး အယဟိဝၩစံၭ ဘဲၫယီၩ, ယိခွါ, ယမိစ့ၩရၫ့ အဝ့ၫၥံၪလီၫ. ၦဖိၪၥၪခွၫနီၪ မိၥံၫ လၧနၭ, အဖိၪခွၫၥံၪ ဒဲအဖိၪမုၪၥံၪ မိၥံၫ လၧဆၧၥၭဝံလၩ့ဒိၩ; 23 တၭ ၦအီၪလၩ့ထး ဘၪလၧအကျၩအ့ၬ, အဂဲးဘဲၫယီၩ ယမိဒုၭဘၪ ၦအၫ့အၥီၭဖိၪ လၧဆၧအၧၩ့, ဆၧစ့ၩရၫ့ အနံၪ့အလၩ ဒၪလ့ၬလီၫ.

1 ယဟိဝၩဧ့, ထီးယချဲၩ့ခွး လၧနၧၩတၭ, နမွဲဆၧတီၩ လီၫ. မွဲလါနၫ့တၭ, ဒုၭချဲၩ့ယၧၩ လၧနစ့ၩရၫ့ဆၧ အဂဲးအကၠီၪ့ဆံၭ. ၦလတီၩလလီၩ့ဘၪ အဖၧၩ့ၥၭ ဘီၪထၪ့ယီၫထၪ့ မွဲအဂဲး ဘဲၫၥ့ၪလဲၪ. ၦလၧအအၪ့လီၫဆၧ ထီးအလူၬနီၪ, မွဲအအီၪမုၬဝ့ၫ ဘဲၫၥ့ၪလဲၪ. 2 န ၥုၪ့လၩ့ အဝ့ၫၥံၪတၭ, အဝံ ဆဲၩလၩ့ ဒိၪထၪ့ဝ့ၫ, ဒဲၥၪထၪ့ဝ့ၫလီၫ. န အီၪဘူၭ လၧအနိၭတၭ, ယဲၩ့လၧအၥၭလီၫ. 3 အ့ၪမွဲ နဝ့ၫဒၪ ယဟိဝၩဧ့, နၥ့ၪယၫယၧၩ, နယိယၧၩတၭ, နမၩခွါယၥၭ လၧအအီၪလၧနၧၩလီၫ. ထုၭထၪ့ အဝ့ၫၥံၪ ဘဲၫ ၥိၪလၧဆၧမၩၥံၫဝ့ၫအဂး အၥိၭ, ဒဲအီၪက့ၪဝ့ၫ လၧဆၧမၩၥံၫ အမုနံၩအဂးနီၪဆံၭ. 4 ခးနီၪ မိၥုၪ့အုၭၥၭအုၭ, ဒဲနၪ့ၥံၪမံၩ့ၥံၪ လၧခးထၧၫ့ဘံၪ့ယၫအဖၧၩ့ ဎဲၫ့ထၪ့ခွံၬ လၧၦလၧအအီၪဝ့ၫ လၧအဖၧၩ့ အဆၧအၧၩ့အကၠီၩ့နီၪ ဆံၭယံၬလဲၪ. ဆၧဖိၪဆၧဎါ ဒဲထိၪၥံၪလံၪၥံၪ လူၬဝ့ၫ လီၫ. အဂဲးဘဲၫယီၩ အဝ့ၫၥံၪစံၭ, ထီးၦအ့ၪထုၬခိၬတၭ, အဝ့ၫနီၪ မိဒၪဘၪဆ့အ့ၬ. 5 နစဲၪ့လၧၦလၧအစဲၪ့ လၧအခၪ့လဖၪအၥိၭနီၪ, အဝ့ၫၥံၪ အ့ၪမၩပွံၭနၥၭတၭ, နမိစဲၪ့ပြၧၩ့ လၧကၥ့ၪၥုၭ ဘဲၫၥ့ၪလဲၪ. တၭ ဆၧအ့ၪမၩအၥၭဘဲၫနီၪ လၧခးမုၬအဖၧၩ့ တၭ, ထီးယီၫဒၫ့ အထံၫ အ့ၪလုၬဘံၭဆၧတၭ, နမိမၩ ဘဲၫၥ့ၪလဲၪ. 6 အဂဲးဘဲၫယီၩ နထၧၫ့ဖုဝဲဒၪနဝ့ၫ နဖါအၡၩဂံၪ့ဖိၪဒၪလ့ၬ, မၩနၧၩ လၧဆၧအၪ့လီၫတၭ, မွဲမၬ, အဝ့ၫၥံၪ ကိၭၦၡၩခမျၧးၥံၪ ဖိၬအခဲၫ့လီၫ. အဝ့ၫၥံၪ အ့ၪချဲၩ့ လၧနၧၩ မုၬမုၬ လါနၫ့တၭ, နဲၩအဝ့ၫၥံၪ လဂ့ၩ. 7 ယစဲၪ့ဒၪယူၭ ယဂံၪ့, ယစဲၪ့ဖၭ လၧယဆၧန့ၥၫ, ဆၧလၧယၥၭအဲၪဝ့ၫနီၪ ယဖ့ၪလၫ့ခွံၬယူၭ လၧအဒုၪအဒၩ အစူၪဖၧၩ့ယူၭ. 8 ယဆၧန့ၥၫမွဲ လၧယဂး ဘဲၫဆၬလၥၧၫ့ လၧမံၩ့လၬကျၩအၥိၭနီၪလီၫ. မွဲအကိၭၡၭထၪ့အလူ ထၫ့ဒၩယၧၩလီၫ. မၩအၥၭဘဲၫနီၪတၭ, ယၥၭဂဲၫ့အဝ့ၫလီၫ. 9 ယဆၧန့ၥၫနီၪ မၩအၥၭ ဘဲၫထိၪအဒူၩလဘံၪ့ အၥိၭ, ထိၪအဒူၩအီၩဝၬဖီၩ့ဝ့ၫလီၫ. ဂဲၫ နၥံၪဝ့ၫဘီၪ, ဆၧဖိၪဆၧဎါ လၧမံၩ့လၬကျၩ ထီးအလူၬနီၪ ဒုၭအီၪကိၩ့အီၪကီၪ့ဘီၪ, ဒုၭအၪ့ဆၧဘီၪ. 10 ၦယိဆၧလဖၪ အၪဂၩ မၩဂၭဂီၩ့ယူၭ ယစဘံၭမုအလး, အဝ့ၫၥံၪ ယဲးလၩ့ ယဆၧန့ၥၫ လၧအခၪ့ယၫၥၭ အဖၩ့လၬ, မၩ ယဆၧန့ၥၫ လၧအဘၪဒၪဆၧအၥၭ လၧမံၩ့လၬကျၩ အီၪယူဝ့ၫလီၫ. 11 အဝ့ၫၥံၪ မၩအီၪယူဝ့ၫနီၪ, အီၪယူဝ့ၫအကၠီၩ့တၭ, မွဲအၥုၪ့အုၭၥၭအုၭ လၧယကၠီၩ့လီၫ. ခးနီၪ အီၪယူဝ့ၫ ထၧၫ့ဘံၪ့ယၫလီၫ. အဂဲးဘဲၫယီၩ ၦၡၩအီၪက့ၪဆၧ လၧအၥၭဖၧၩ့ နးဂၩအ့ၬ. 12 ၦအၪ့ဂူၬဆီၪ့ဆၧ ဂဲၫထၪ့ဘၪ လၧအလးထၪ့ထီၫ လၧမံၩ့လၬကျၩ ထီးအလူၬလီၫ. အဂဲးဘဲၫယီၩ ယဟိဝၩ အနၭ အၪ့ဆၧ လၧခးအထုၬ လခီၫတၭ, ဖိးလၧခးအထုၬ လခီၫဒၪနီၪ, ဆၧဖံၭဆၧယၪ အီၪမုၬ နးစီၪ့အ့ၬ. 13 အဝ့ၫၥံၪ ဎွံၪယူၭ ဘုၪကၠိၩ့ယူၭတၭ, မိကူၭ ဆၧဆူၪလီၫ. မၩပွံၭလၩ့ယူၭ အၥၭယူၭတၭ, န့အခိးအ့ၬ. အမ့ၬ မိမဲ လၧအန့ဘၪ ဆၧအကၠီၩ့, လၧယွၩ အၥၭခဲၩထၪ့ အကၠီၩ့လီၫ. 14 ၦအအၧၩ့ အီၪလၧယနဲၩ့ထံၭလဖၪနီၪ, လၧအထိၭဘၪ ယဆၧန့ၥၫ လၧယဒုၭန့ၥၫ ယၡၩခမျၧး အံၫစရ့လၭနီၪ, ယဟိဝၩ ချဲၩ့ထၫ့ဒုၪဒၩဝ့ၫ ဘဲၫယီၩ, ယိခွါ, ယမိထ့ၭထၪ့ခွံၬဝ့ၫ လၧအခးဖၧၩ့တၭ, ယမိထ့ၭထၪ့ခွံၬ ယုဒၫ အၡၩဂံၪ့ဖိၪ လၧအကျၩလီၫ. 15 တၭ ဆၧမၩအၥၭ လၧယထ့ၭထၪ့ခွံၬ အဝ့ၫၥံၪ အလးခဲၫ့နီၪ, ယမိထဲၩ့ထဲၩ့ ဒဲယၫ့ၥုၪ့ယၫ့ၥၭဝ့ၫ, ယမိဒုၭဂဲၫထဲၩ့ထဲၩ့ ၦၡၩလဂၩ လၧအဆၧန့ၥၫ ဆုၬဆုၬ, ဒဲၦၡၩလဂၩ လၧအခးဖၧၩ့ ဆုၬဆုၬလီၫ. 16 တၭ ဆၧမိမၩအၥၭ, လၧအဝ့ၫၥံၪ အ့ၪမၩလိၪ တၡါ ယၡၩခမျၧး အဖၧၩ့ၥၭလဖၪ, ဘဲၫၥိၭ အမိဆိၪလၩ့အၥၭ လၧယမံၩ့အမ့ၬယၫ, ယဟိဝၩမၧၫ့ဝ့ၫ; ဘဲၫၥိၭ အဝ့ၫၥံၪ ၥီၪ့လိၪ ယၡၩခမျၧး လၧအမိဆိၪလၩ့အၥၭ လၧဘၭဘလၧၫ့ အမ့ၬယၫ အၥိၭနီၪတၭ, ထီးနီၪလဖၧၫ့ အဝ့ၫၥံၪ မိဘၪ ဆၧမၩထၪ့ဝ့ၫ လၧယၡၩခမျၧးအကျၩ လီၫ. 17 အ့ၪမွဲ အဝ့ၫၥံၪ အ့ၪလခိၭနၪဘၪ ဆၧနီၪ ယမိထ့ၭထၪ့ခွံၬ ၦလဆၨၩနီၪ ဒဲမၩဂၭဂီၩ့လူၬဆ့လီၫ. ယဟိဝၩ စံၭဝ့ၫဒၪ.

ယ့ၫရမဲအၫ Jeremiah 13

1 ယဟိဝၩ စံၭယၧၩ ဘဲၫယီၩ, လ့ၩမၩန့ နခၧၩ့ယး လၧဘၩ့ဘွၩ ဖျ့ၫလံၬကံၭတၭ, ခဲးထူၬ နယးဒံၩ့ဘီၪ. တၭ အီၪက့ၪဝ့ၫ လၧထံၫကျၩလဂ့ၩ. 2 အခိးမွဲ ယမၩန့ ခၧၩ့ယးလဘံၪ့ ဘဲၫယဟိဝၩအလူအၥိၭတၭ, ခဲးထူၬ ယယးဒံၩ့လီၫ. 3 တၭ ယဟိဝၩအလူ လၩ့ဘၪယၧၩ နံၫဖၧၫ့လဖၧၫ့တၭ, စံၭဝ့ၫဒၪ, 4 မၩန့ နခၧၩ့ယးနီၪ လၧနန့ဘၪဝ့ၫ လၧအအီၪဝ့ၫ လၧနယးဒံၩ့အလီၩ့တၭ, ဂဲထုၪ့လ့ၩ လၧယုၫပြ့တံၫ တၭ, အီၪက့ၪၥူၪဝ့ၫ လၧလိးအိၩဖၧၩ့ ထီးနီၪဆံၭ. 5 တၭ ယလ့ၩအီၪက့ၪၥူၪဝ့ၫ လၧယုၫပြ့တံၫ ဘဲၫ ယဟိဝၩ မၪလူၬယၧၩအၥိၭနီၪလီၫ. 6 ဆၧမၩအၥၭ လၧအၪနံၩအၪၥၫ့ ဖီၩ့ခွံၬနီၪ, ယဟိဝၩ စံၭယၧၩ, ဂဲထုၪ့လ့ၩ လၧယုၫပြ့တံၫတၭ, မၩန့ ခၧၩ့ယးနီၪ လၧယမၪလူၬနၧၩ အီၪက့ၪၥူၪ ထီးနီၪဆံၭ. 7 ထီးနီၪလဖၧၫ့ ယလ့ၩလၧယုၫပြ့တံၫ ယခုၪ့ဆၧတၭ, ယမၩန့ထၪ့ ခၧၩ့ယးနီၪ ထီးအလး လၧယအီၪက့ၪၥူၪဝ့ၫတၭ, ယိခွါ, ခၧၩ့ယးနီၪ ဂၭဂီၩ့ယူၭ, အိၭလၧၩ့ဆၧ နးမံၩ့အ့ၬ. 8 ထီးနီၪလဖၧၫ့ ယဟိဝၩအလူ လၩ့ဘၪယၧၩတၭ, စံၭဝ့ၫဒၪ. 9 ယဟိဝၩ စံၭဘဲၫယီၩ, ယုဒၫ အၥၭထၪ့ထီၫ, ဒဲယရုစလံၫ့ အၥၭထၪ့ထီၫ ဒိၪဒိၪလ့ၬနီၪ, ယမိမၩဂၭဂီၩ့ဝ့ၫ ဘဲၫနီၪၥိၭလီၫ. 10 ၦၡၩခမျၧး အအၧၩ့ယီၩ, လၧအမိခိၭနၪ ယလူအၥၭ လအီၪဘၪနီၪ; လၧအလ့ၩဖိၬ အၥၭအၧၩ့ အဖၧၩ့ၥၭ, ဒဲဖိၬ ယွၩအဂူၫဂၩလဖၪအခဲၫ့, ဘဲၫၥိၭ အမိမၩ အဆၧ ဒဲဘိၪ့ထၪ့ဘၩထၪ့ဝ့ၫနီၪ, မိမၩအၥၭ ဘဲၫခၧၩ့ယးလဘံၪ့ယီၩ လၧအလန့ကဲၩ့ န့ကၩလၧၩ့ဘၪဆၧ နးမံၩ့အၥိၭနီၪလီၫ. 11 အဂဲးဘဲၫယီၩ ဘဲၫ ခၧၩ့ယး ဘုၭထၬ လၧၦၡၩအယးဒံၩ့အၥိၭနီၪ , အံၫစရ့လၭ အၡၩဂံၪ့ဖိၪ ထီးအလူၬ, ဒဲယုဒၫ အၡၩဂံၪ့ဖိၪ ထီးအလူၬနီၪ, ယမိဒုၭဘုၭထၬ လၧယၧၩ ဘဲၫနီၪအၥိၭ, ယဟိဝၩ စံၭဝ့ၫဒၪ. ဘဲၫၥိၭ အဝ့ၫၥံၪ မိကဲၪထၪ့ ၦခမျၧး လစီၪ့ဎး လၧယဂး, ဒဲလၧဆၧလမံၩ့အဂး, ဒဲလၧဆၧစံၭထၪ့အၪ့အူၭ အလးအဂး, ဒဲလၧဆၧလၩဆၧဖၩ့အလး အဂးလီၫ. မွဲလါနၫ့ဘိၩ အဝ့ၫၥံၪ ခိၭနၪ အ့ၬ. 12 မၩအၥၭဘဲၫနီၪတၭ, နမိဘၪစံၭ အဝ့ၫၥံၪ လၧဆၧချဲၩ့ယီၩ, ယဟိဝၩ အံၫစရ့လၭအယွၩ စံၭဘဲၫယီၩ, ကယဲ ထိၪ့ဆၧဖံၭ မိဎွ့ၩဝ့ၫ လၧစဘံၭထံၫလီၫ. တၭ အဝ့ၫၥံၪ မိစံၭနၧၩ, ပၥ့ၪယၫ လၩ့ထံးလၩ့ဆ့ၭ လၧကယဲ ထိၪ့ဆၧဖံၭ မိဎွ့ၩဝ့ၫ လၧစဘံၭထံၫ မွဲအ့ၬဧၪ. 13 ထီးနီၪလဖၧၫ့ နမိဘၪစံၭအဝ့ၫၥံၪ, ယဟိဝၩ စံၭဘဲၫယီၩ, ယိခွါ, ယမိမၩဎွ့ၩ ၦၡၩခးဖိၪ ထီးအလူၬယီၩ, စဎွၩလဖၪ လၧအဆၧၫ့နၩ့ လၧစဒၫဝံၭ အလးဆီၩ့ဆီ ဒၪလ့ၬ, ဒဲၦလုဆၧၥံၪ, ဒဲမီၪၥံၪ, ဒဲယရုစလံၫ့ဖိၪ ထီးအလူၬ လၧဆၧအီၩမၧၩ့အၥၭ; 14 တၭ ယမိစုၭလၩ့ဝ့ၫ လဂၩဒဲလဂၩ, ဖါၥံၪ ဒဲဖိၪခွၫၥံၪ ဒၪလ့ၬ လစီၪ့ဎး, ယဟိဝၩ စံၭဝ့ၫဒၪ; ယၥၭ လလၩ့ဘၪ, ယလလီၫ့ကီၩ့ဘၪ, ယလယၫ့ၥၭဘၪ; အ့ၪမွဲ ယမိမၩဂၭဂီၩ့ အဝ့ၫၥံၪ လခီၫလီၫ. စယ့ၫရမဲအၫ ဒုၭထီးလၩ့ထၫ့ဒၩ ဆၧအီၪက့ၪထၪ့ထီၫၥၭ. 15 ခိၭနၪတၭ, ဒိၭ နၥံၪအနါဆံၭ. အီၪက့ၪထၪ့ထီၫ နၥံၪအၥၭလဂ့ၩ အဂဲးဘဲၫယီၩ ယဟိဝၩ ချဲၩ့ဆၧလီၫ. 16 လၧအလချုၭ မၩဒံၭဘၪ ဆၧခံၭ, လၧနၥံၪအခၪ့ လချုၭ ဘၪထၧၩ့ဒံၭဘၪ လၧခိၪလီၩ့ခံၭ အလီၩ့တၭ, နၥံၪ ယိလါ ဆၧဖၩ့ အဖၧၩ့ၥၭ အဘိၩ့ဘၭတၭ, အဆၧဒုၭကဲၪထဲၩ့ဝ့ၫ လၧဆၧၥံၫအလၩၡူၪ အီၪက့ၪဝ့ၫ လၧဆၧခံၭၥၧၫ့နီၪတၭ, မၩနၥံၪဝ့ၫ ဒုၭလၩဖၩ့ ယဟိဝၩ နၥံၪအယွၩဆံၭ. 17 အ့ၪမွဲ နၥံၪ အ့ၪလခိၭနၪဘၪတၭ, ယၥၭ အမ့ၬထံၫ မိလၩ့ လၧအလးအီၪကဒုၩ လၧနၥံၪအၥၭထၪ့ထီၫ အကၠီၩ့ လီၫ. ယမ့ၬထံၫ မိလၩ့ နၭနၭလ့ၬတၭ, ယမ့ၬထံၫ မိယွၩလၩ့လီၫ. အဂဲးဘဲၫယီၩ ယဟိဝၩ အၥိၪလဒီၪ့နီၪ ဆၧဆိၬ အၪ့မၧၫ့ဎီးဝ့ၫလီၫ. 18 စံၭစဎွၩ ဒဲနးဎွၩမုၪ, ဆၧၫ့နၩ့ လၧအလးလၩ့ဖၨၪနီၪဆံၭ. အဂဲးဘဲၫယီၩ နၥံၪ အလၩအဖၩ့ အခိၪလူၬ မိလၩ့ထ့ၬခွံၬ လၧနၥံၪအခိၪဎွံၪအလီၩ့ နီၪလီၫ. 19 ဒိၩ့ၥံၪ လၧမုခံၫ့လဖၪ အတရၫ့ၥံၪ ကၭဘံၭထၬ အၥၭတၭ, ၦၡၩ ဝဲထၪ့ အဝ့ၫၥံၪ နးဂၩအ့ၬ. ၦၡၩ မိဆိၬထၪ့ အၪ့မၧၫ့ဎီး ယုဒၫ ထီးအလူၬ, ဆၧမိဆိၬထၪ့ အၪ့မၧၫ့ဎီးဝ့ၫ လူၬထူၬဆံၫ့ဘၩ့လီၫ. 20 စၪ့ထၪ့ နၥံၪ အမ့ၬၥၪတၭ, ယိအဝ့ၫၥံၪ, ၦၡၩ ဂဲၫလၧမုဖၩလခီၫဆံၭ. ၥိၪလဒီၪ့ လၧဆၧဖ့ၪလၫ့နၧၩ နၥိၪလဒီၪ့ အီၪလၧအဎံၫအလၩနီၪ, မွဲ အအီၪခီၫခီၫလဲၪ. 21 ထီးအဝ့ၫဒၪ အ့ၪစ့ၩရၫ့စၪနၧၩတၭ, မွဲန မိစံၭဆၧနီၪလဲၪ. အဂဲးဘဲၫယီၩ နၥီၪ့လိၪ အဝ့ၫၥံၪ ဘဲၫၥိၭ အမိကဲၪထၪ့ ၦဒိၪဖၭဒိၪ လၧနဖၫ့ခိၪလီၫ. ဆၧၥုၪ့အုၭၥၭအုၭ မိဖီၪ့ထၬနၧၩ ဘဲၫ ၦမုၪ လၧအဂူၭဆၫအၥိၭနီၪ မွဲအ့ၬဧၪ. 22 နအ့ၪစံၭ လၧနၥၭခံဖၧၩ့, ဆၧယီၩလဖၪ ဘၪယၧၩ မွဲဘၪလဲၪတၭ, နဆၧဒဲၩဘၭ အဒိၪအကၠီၩ့နီၪ ဆၧဝဲထၪ့ နနံၪတၭ, နခၪ့နိးခဲၫ့ အီၪဘိၪ့ဝ့ၫလီၫ. 23 ၦကုၡၫဖိၪ အၪ့လဲၩ အဖံၭမွဲဂ့ၩ, ခ့ၫစံၫဖီး အၪ့လဲၩအဖံၭ အစံၫဖီး အဖျိၪ့ၥံၪနီၪ မွဲဂ့ၩ, ဘၪမိၥ့ၪဧၪ. အ့ၪမွဲဘဲၫနီၪတၭ, နၥံၪဝ့ၫဆ့, နၥံၪ မၩယုၩယါ ဆၧအၧၩ့နီၪ မိမၩ ဆၧဂ့ၩ ၥ့ၪဆ့လီၫ. 24 မၩအၥၭဘဲၫနီၪတၭ, ယမိမၩ လၩ့ပြံၩလၩ့ပြၩ အဝ့ၫၥံၪ ဘဲၫလီခၫ့အမုၬ လၧအဒံၩခွံၬ လၧမံၩ့လၬကျၩ အလံၩ အမ့ၬယၫ အၥိၭနီၪလီၫ. 25 အနီၪမွဲ နဂး, ဆၧလၧယတိၪ့န့နၧၩ, ယဟိဝၩ စံၭဝ့ၫဒၪ, အဂဲးဘဲၫယီၩ နၥၭနၪ့ ယၧၩတၭ, နဒိၭနဲၩ့နၥၭ လၧဆၧကဘျံၭကဘျၪလီၫ. 26 မၩအၥၭဘဲၫနီၪတၭ, ယမိဘျံၭထၪ့ နနံၪ လၧနခိၪလခီၫတၭ, နဆၧမ့ၬမဲအလး မိဖျီၪထၪ့လီၫ. 27 ယဒၪဘၪယူၭ နမၩမၪ ၦမၫၦဝၩ နအဲၪဘိၩ့မၫအဲၪဘိၩ့ဝၩ တၭ, နၥၭလဲးၥၭဘျၪ အမၩမၪဆၧ, ဒဲနဆၧၥၭလိၪအလး လၧခိၪလီၩ့ခိၪ ဒဲလၧဆၧပျၩ့ဖၧၩ့လီၫ. ယရုစလံၫ့ ဧ့, နဘၪ အၡၪ့လီၫ. န မိထိးဆၧမၩဆံၫ့နၧၩအ့ၬဧၪ. မွဲ ဆံၭယံၬခိၬ နးဖၧၫ့လဲၪ.

ယ့ၫရမဲအၫ Jeremiah 14

1 ယဟိဝၩအလူ လၧအလၩ့ဘၪ စယ့ၫရမဲအၫ လၧထံၫလအီၪဘၪ အဂဲးအကၠီၪ့လီၫ. 2 ယုဒၫ ၥုၪ့အုၭၥၭအုၭ, ဒဲအတရၫ့လဖၪ လၩ့ဘဲၩဝ့ၫ, ၡီၫ့လၩ့အခိၪ ထီၩ့လၩ့လၧဂၪ့ခိၪလီၩ့တၭ, ယရုစလံၫ့ အကိၭၡၭထၪ့နီၪ လ့ၩထၪ့ဝ့ၫလီၫ. 3 တၭ ၦအီၪလၧအလၩအဖၩ့လဖၪ အၪ့မၧၫ့လၩ့ အခ့ၫအၡၩလဖၪ လၧထံၫအလးလီၫ. အဝ့ၫၥံၪ ဂဲၫလၧထံၫဖၧၩ့တၭ, ထံၫအီၪအ့ၬ. ဂဲၫထဲၩ့ထဲၩ့တၭ, အထံၫဆဲၩ အီၪပျီၩလီၫ. အမ့ၬမဲတၭ, အီၪက့ၪမဲအမ့ၬတၭ, ချုၬဘံၭအခိၪလီၫ. 4 အဂဲးဘဲၫယီၩ ဂၪ့ခိၪ ထ့ဖၭလီၫ. မွဲဆၧလဂဲၫဆၧၩ့ဘၪ လၧဂၪ့ခိၪချိၫ့အဂဲးလီၫ. ၦမၩကၩ လၧဂၪ့ခိၪလဖၪ အမ့ၬမဲတၭ, ချုၬဘံၭ အခိၪလီၫ. 5 ထီး ခံၫဘၩ့ မိဖိၪဆါ လၧဆၧပျၩ့ဖၧၩ့တၭ, စဲၪ့ဒၪဝ့ၫ လၧနၪ့ၥံၪမံၩ့ၥံၪ လအီၪဘၪ အကၠီၩ့ လီၫ. 6 တၭကၥ့ၪယီၩ့မံၩ့ ဆၧၫ့ထုၪ့ဝ့ၫ လၧဆၧစီၩ့ခိၪအလီၩ့, ၥွံၭထၪ့လံၩ ဘဲၫ ထွံၪဂၪ့ခိၪအၥိၭနီၪ, အမ့ၬၥၪၥံၪ လူၬခွံၬဝ့ၫ လၧနၪ့ၥံၪမံၩ့ၥံၪ လအီၪဘၪ အကၠီၩ့လီၫ. 7 ယဟိဝၩဧ့, ၦဆၧအၧၩ့လဖၪ ထိးအၥၭ ထၫ့ဒၩပၧၩ လါနၫ့တၭ, နဝ့ၫဒၪ မၩ လၧနမံၩ့ဒၪ နဝ့ၫအကၠီၩ့ဆံၭ. အဂဲးဘဲၫယီၩ ပၥၭဂၭဂီၩ့ယူၭ အၪဘျၩ့ယူၭ, ပမၩမၪဘၪ နၧၩယူၭ. 8 အံၫစရ့လၭ အဆၧယိလါ, ဆၧထိးထဲၩ့တၩ့ထဲၩ့ဝ့ၫ လၧအဘၪၡၪ့ဘၪနၭ အထီနီၪ, လဂၩဧ့, န ကဲၪထၪ့ဆၧ ဘဲၫၦလခီၫဘၩ့မုးဖိၪ လၧခးအဖၧၩ့, ဒဲဘဲၫ ၦဖိၬဖၧၩ့ၥၭလဂၩ လၧအပၠၪထၪ့ အတဲၩ လၧမုလနၩအဂးနီၪ, မွဲအဂဲး ဘဲၫၥ့ၪလဲၪ. 9 နမၩနၥၭ ဘဲၫၦလၧအၥၭ အီၪယူတၡါ, ဒဲဘဲၫၦအဆီၪ့ လၧအထိးထဲၩ့တၩ့ထဲၩ့ ဆၧလၥ့ၪဘၪအၥိၭနီၪ, မွဲဘၪလဲၪ. မွဲလါနၫ့တၭ ယဟိဝၩဧ့, နအီၪလၧပကျၩတၭ, ဆၧကိၭပၧၩ လၧနမံၩ့လီၫ. ထီးစဲၪ့ဒၪပၧၩလဂ့ၩ. 10 ယဟိဝၩ စံၭၦခမျၧးယီၩ ဘဲၫယီၩ, အဝ့ၫၥံၪ အဲၪဆၧ လၧအမိဂၭဝံၩ့ဝၩ့ဆၧ ဘဲၫနီၪတၭ, ပဒၩ့ အခၪ့အ့ၬ. မၩအၥၭဘဲၫနီၪတၭ, ယဟိဝၩ ထိးဆၧၫ့ အဝ့ၫၥံၪအ့ၬ. ဘိၩ့နဲၪ့ယီၩ မွဲအနၪ့ထၪ့ထဲၩ့ အဝ့ၫၥံၪ အဆၧအၧၩ့, ဒဲစ့ၩရၫ့ အဆၧဒဲၩဘၭလီၫ. 11 ထီးနီၪလဖၧၫ့ ယဟိဝၩစံၭယၧၩ ထီးဘၩဆိၪဖၪန့ ၦခမျၧးယီၩ လၧဆၧအဂ့ၩအဂး လဂ့ၩ. 12 အ့ၪဒုၪဆၧအၪ့ဆၧအီၩ လါနၫ့တၭ, ယခိၭနၪအ အၪ့ကံၩ့အၪ့ယၫဆၧအ့ၬး အ့ၪလုထၪ့ ဆၧလုမ့ၪ ဒဲဆၧမၩဘိၪ့ကိၪ လါနၫ့တၭ, ယထိးဆၧၫ့ဝ့ၫအ့ၬ. ယမိမၩလူၬခွံၬဝ့ၫ လၧနၭ, ဒဲလၧဆၧၥၭဝံလၩ့ဒိၩ ဒဲလၧဆၧၥံၫချဲၫ့လီၫ. 13 ထီးနီၪလဖၧၫ့ ယစံၭ, အၩလါ, ကဆါ ယဟိဝၩဧ့; ယိခွါ, မီၪလဖၪ စံၭအဝ့ၫၥံၪ, နၥံၪ ဒၪဘၪနၭအ့ၬ, ဒဲနၥံၪ အဆၧၥၭဝံလၩ့ဒိၩ မိအီၪဆ့အ့ၬ. အ့ၪမွဲ ယဟိဝၩ မိဖ့ၪလၫ့ တၡါနၥံၪ, လၧဆၧဘၪလိၬအိၭလိၬ လၧအလးယီၩအဖၧၩ့လီၫ. 14 ထီးနီၪလဖၧၫ့ ယဟိဝၩစံၭယၧၩ, မီၪလဖၪ ချဲၩ့ဆၧ လၧမီၪအချိၬ အဘျံၭအဘျၪ ယလအၪ့မၧၫ့လၩ့န့ဘၪ အဝ့ၫၥံၪတၭ, ယမၪလူၬ အဝ့ၫၥံၪဆ့အ့ၬ. ယချဲၩ့ဆၧ လၧအဝ့ၫၥံၪဆ့အ့ၬ. အဝ့ၫၥံၪ ချဲၩ့ဆၧ လၧမီၪအချိၬ လၧဆၧဒၪဆၧအၪ့လီၫဝ့ၫတၭ, ဒဲလၧဆၧအူၪဆၧပီၩ, ဒဲဆၧပျီၩပျီၩ, ဒဲဆၧဘၪဆဲၫ့ လၧအၪ့လီၫဆၧ လၧအၥၭဒၪဝ့ၫအဖၧၩ့လီၫ. 15 မၩအၥၭဘဲၫနီၪတၭ, ယဟိဝၩ စံၭလၧမီၪၥံၪ အဂဲးအကၠီၪ့, လၧအချဲၩ့ဆၧ လၧမီၪအချိၬ လၧယမံၩ့တၭ, ယအၪ့မၧၫ့လၩ့န့ဝ့ၫအ့ၬ. အဝ့ၫၥံၪစံၭဝ့ၫ, နၭ, ဒဲဆၧၥၭဝံလၩ့ဒိၩ မိအီၪဘၪ လၧခးဖၧၩ့ယီၩဆ့အ့ၬ. တၭမီၪလဖၪနီၪ မိလူၬခွံၬဝ့ၫ လၧနၭ, ဒဲလၧဆၧၥၭဝံလၩ့ဒိၩနီၪလီၫ. 16 တၭ ၦခမျၧး လၧအဝ့ၫၥံၪ ချဲၩ့ဆၧ လၧမီၪအချိၬ လၧအမ့ၬယၫနီၪ, မိဘၪ ဆၧခွံၬၡိၭခွံၬဝ့ၫ လၧယရုစလံၫ့ အဖၧၩ့ၥၭဖၧၩ့, လၧဆၧၥၭဝံလၩ့ဒိၩ, ဒဲလၧနၭအကၠီၩ့လီၫ. တၭ အဝ့ၫၥံၪ အမၫၥံၪ, ဒဲအဖိၪခွၫၥံၪ, ဒဲအဖိၪမုၪၥံၪနီၪ ၦခုၪ့လၩ့ဘၧၩ့ခွံၬဝ့ၫ အီၪအ့ၬ. အဂဲးဘဲၫယီၩ ယမိလူၫလၩ့ အဆၧအၧၩ့ လၧအလီၩ့လီၫ. 17 တၭ နဘၪချဲၩ့ ဆၧချဲၩ့ယီၩ လၧအဝ့ၫၥံၪ, ဒဲမ့ၬထံၫယွၩလၩ့ လၧမုဆၫဆၫ မုနၩနၩဆံၭ. တၭမွဲအထီးထုၬလဂ့ၩ. အဂဲးဘဲၫယီၩ ယၡၩခမျၧး အမုၪနၩ့ ဘၪ ဆၧဆ့ၭဝ့ၫ လၧဆၧဆ့ၭဖၭဒိၪတၭ, ဆၧဖ့ၬဝ့ၫနၭ, မၬလီၫ. 18 ယ အ့ၪလ့ၩထၪ့ လၧခီၫ့တၭ, ထီးနီၪလဖၧၫ့ ယိခွါ, ၦလၧအဘၪ ဆၧမၩၥံၫဝ့ၫ လၧနၭ! ယ အ့ၪလ့ၩနုၬ လၧဒိၩ့ဖၧၩ့တၭ, ထီးနီၪလဖၧၫ့, ယိခွါ, ၦလၧအဎွ့လၩ့ဝ့ၫ လၧဆၧၥၭဝံလၩ့ဒိၩဖီၩ! မွဲမၬ, မီၪ ဒဲၦလုဆၧ နံၫဂၩလူၬ မိစဲၪ့ဝံၩ့ဝၩ့ လၧခးလဘံၪ့ လၧအလၥ့ၪယၫဘၪဝ့ၫလီၫ. 19 ယုဒၫနီၪ မွဲနခွံၬၡိၭလူၬထူၬဆ့ဧၪ; ဇံအိၫ့နီၪ မွဲနၥၭလိၪဆ့ဧၪ. နထးပၧၩတၭ, ဆၧမၩဘျၪထဲၩ့ပၧၩနီၪ, မွဲ အအီၪအ့ၬဧၪ. ပယိလါ ဆၧဘၪလိၬအိၭလိၬ အဖၧၩ့ၥၭ တၭ, ဆၧဂ့ၩအီၪအ့ၬ. ပယိလါ ဆၧမၩဘျၪထဲၩ့အထီ တၭ, ယိခွါ, ဆၧမၩခိမၩဝီၩဖီၩ! 20 ယဟိဝၩဧ့, ပအုၩ့လၩ့ ပဆၧအၧၩ့ ဒဲပဖါၥံၪ အဆၧအၧၩ့လီၫ. အဂဲးဘဲၫယီၩ ပမၩမၪဘၪယူၭ နၧၩယူၭ. 21 လၧနမံၩ့အကၠီၩ့နီၪ ထီးခွံၬၡိၭပၧၩလဂ့ၩ, မၩဂၭဂီၩ့ နလးဆီၩ့ဆီ အလၩအဖၩ့လဂ့ၩ, နၪ့ထၪ့ထဲၩ့ဆံၭ; ထီးမၩဂၭဂီၩ့ နဆၧအုၩ့လၩ့ လၧပၧၩနီၪ လဂ့ၩ. 22 လၧၦဆၨၩလဖၪ အဆၧပျီၩပျီၩအကျၩနီၪ, ဆၧဖ့ၪလၫ့ ဆၧဂဲၫဆၧၩ့ၥ့ၪနီၪ, မွဲအအီၪဝ့ၫ လမံၩ့မံၩ့ဆ့ဧၪ. မွဲမူၭခိၪ ဒုၭဆၧၩ့လၩ့ဒၪဆၧဘၪမိၥ့ၪ ဧၪ. ယဟိဝၩ ပယွၩဧ့, နဝ့ၫဒၪယီၩ နမွဲအဝ့ၫဒၪ မွဲအ့ၬဧၪ. မၩအၥၭဘဲၫနီၪတၭ, ပမိဒိၭနဲၩ့ပၥၭ လၧနၧၩလီၫ. အဂဲးဘဲၫယီၩ နတဲၩ့လၩ့ ဆၧထီးအလူၬနီၪလီၫ.

ယ့ၫရမဲအၫ Jeremiah 15

1 မၩဒီၭလဖၧၫ့ ယဟိဝၩစံၭယၧၩ, စမိစ့ၭ, ဒဲစစၫမုၫအ့လၭ အ့ၪဆၧၫ့ထုၪ့ လၧယမ့ၬယၫ လါနၫ့တၭ, ယကၠၪစိၩယၥၭ လၧယၡၩခမျၧး အအီၪအ့ၬ. နၫ့ထၪ့ခွံၬ အဝ့ၫၥံၪ လၧယမ့ၬယၫတၭ, ဒုၭစဲၪ့ထၪ့ခွံၬ အဝ့ၫၥံၪဆံၭ. 2 တၭ ဆၧမိမၩအၥၭ ထီးၦၡၩ အ့ၪစံၭနၧၩ, မွဲပမိစဲၪ့ထၪ့ ခီၫခီၫလဲၪနီၪတၭ; ထီးနီၪလဖၧၫ့ နမိဘၪစံၭ အဝ့ၫၥံၪ, ယဟိဝၩ စံၭဘဲၫယီၩ, ၦလၧအအီၪဝ့ၫ လၧဆၧၥံၫအဂးနီၪ, လၧဆၧၥံၫအအီၪ; ဒဲၦလၧအအီၪဝ့ၫ လၧနၭအဂးနီၪ, လၧနၭ အအီၪ; ဒဲၦလၧအအီၪဝ့ၫ လၧဆၧၥၭဝံလၩ့ဒိၩ အဂးနီၪ, လၧဆၧၥၭဝံလၩ့ဒိၩ အအီၪ; ဒဲၦလၧအအီၪ လၧဆၧအၪ့မၧၫ့ဎီး အဂးနီၪ, လၧဆၧအၪ့မၧၫ့ဎီး အအီၪနီၪလီၫ. 3 တၭ ယဟိဝၩ စံၭဝ့ၫဒၪ, ယမိအီၪက့ၪလၩ့ဆၧ လၧအဖၫ့ခိၪ နးလံမံၩ့, နၭလမံၩ့ ဘဲၫၥိၭ အမိမၩၥံၫဆၧ, ဒဲထွံၪၥံၪလမံၩ့, ဘဲၫၥိၭ အမိအဲၪ့ၡၫ့ဆၧ, ဒဲထိၪ လၧဆၧဖိၭဖၫ့ လမံၩ့, ဒဲဆၧဖိၪဆၧဎါ လၧမံၩ့လၬကျၩလမံၩ့, ဘဲၫၥိၭ အမိအၪ့ဆၧ ဒဲမၩဂၭဂီၩ့ဆၧလီၫ. 4 တၭ ယမိမၩ လၩ့ပြံၩလၩ့ပြၩဝ့ၫ ဖိးလၧဂၪ့ခိၪအဘၩ့မုး ထီးအလူၬအဖၧၩ့, လၧယုဒၫ အစဎွၩ ဟ့ၭဇကဲအၫ အဖိၪခွၫ, စမနၭစ့ၫ အကၠီၩ့, လၧဆၧလၧအမၩဝ့ၫ လၧယရုစလံၫ့ အဖၧၩ့ အကၠီၩ့လီၫ. 5 အဂဲးဘဲၫယီၩ မွဲပလၫ မိယၫ့ၥၭနၧၩ လဂၩလဲၪ. ယရုစလံၫ့ဧ့, မွဲပလၫ မိမၩမုၬထၪ့နၧၩ လဂၩလဲၪ; မွဲပလၫ မိကၠၪအၥၭတၭ, အၪ့စၪ့ နအီၪမုၬဆ့ဧၪနီၪ, လဂၩလဲၪ. 6 ယဟိဝၩ စံၭဝ့ၫဒၪ, နစဲၪ့ဒၪယူၭ ယၧၩယူၭ. နဂုၩ့ထဲၩ့ နလးခဲၫ့လီၫ. မၩအၥၭဘဲၫနီၪတၭ, ယ မိယၩ့ထၪ့ ယစူၪ လၧနလီၩ့, ဒဲမၩဂၭဂီၩ့နၧၩလီၫ. ဆၧနီၫ့ယါလၩ့ထဲၩ့နီၪ မၩပွံၭယၥၭလီၫ. 7 ယ မိဎၬအဝ့ၫၥံၪ လၧချဲၩ လၧခးအတရၫ့ဖၧၩ့, ယမိမၩန့ခွံၬ အဖိၪလဖၪ, ယမိမၩဂၭဂီၩ့ ယၡၩခမျၧးလီၫ. အဂဲးဘဲၫယီၩ အဝ့ၫၥံၪ ထဲၩ့ခွံၬ လၧအဖၧၩ့ၥၭဒၪဝ့ၫအ့ၬ. 8 အဝ့ၫၥံၪ အမုၪမဲၫလဖၪ မိအၪနဲၪ့ဒံၭ မၫဆမံၭနဲၩ့ အမ့ၭဒံၭလီၫ. ယမိဒုၭဂဲၫထၪ့ ထၫ့ဒုၪဒၩ ၦဖိၪၥၪခွၫၥံၪ အမိနီၪ, လၧၦအၪ့ဂူၬန့ဆၧ လၧမုထုၪ့, ဒဲယဒုၭလၩ့ဘၪ အဝ့ၫၥံၪ လၧဆၧၥၭမဲၪဝၭထိၬ လၧဒိၩ့နီၪ ချဲၫ့မၬလီၫ. 9 ၦလၧအအီၪဖျဲၪန့ နွ့ၫဂၩနီၪ လၩ့ဘဲၩဝ့ၫ, အၥၭစဲၪ့ထၪ့ခွံၬ, အမုလၩ့နုၬ လၧမုဆၫလခီၫ, အမ့ၬမဲတၭ, အီၪမဲအမ့ၬတၭ, ၦအီၪလၩ့ထ့ၬ လၧအကျၩနီၪ ယမိဖ့ၪလၫ့ခွံၬဝ့ၫ လၧနၭအဂး လၧအဒုၪအဒၩ အမ့ၬယၫလီၫ. ယဟိဝၩ စံၭဝ့ၫဒၪ. 10 ယဘၪ ဆၧအၡၪ့လီၫ; ယမိဧ့, နဆီၫ့အီၪန့ယၧၩ, ဘဲၫၥိၭ ယမိကဲၪထၪ့ ၦအဲၪ့လိၬဆိၭချဲၩ့လိၬဆၧ, ဒဲၦလၧအဂဲးလိၬတ့ၭလိၬ လၧအၡၩခးဖိၪ ထီးအလူၬလီၫ. ယ အၪ့လီး စ့ၩ လၧမျၭအဂးအ့ၬ ဒဲယဒုၭအၪ့လီးစ့ၩ လၧအမျၭအဂး လၧၦၡၩနီၪဆ့အ့ၬ. မွဲလါနၫ့ ၦထီးအလူၬနီၪ ဆိၪအၧၩ့ယၧၩ ကိၭဂၩဒ့ၭလီၫ. 11 တၭ ယဟိဝၩစံၭ ယၧၩ, မွဲတီၩ ယမိမၩဖီၩ့မၩဖျ့ၭနၧၩ လၧဆၧဂ့ၩအဂး လီၫ. လၧဆၧအၧၩ့အထီ ဒဲဆၧခိအထီနီၪ ယမိဒုၭမၩဆၧၩ့နၧၩ လၧဆၧအဒုၪအဒၩလီၫ. 12 ၦမၩခါထၭ ဒဲထီး ဘၪဆဲၫ့ လၧမုဖၩနီၪ ဘၪမိၥ့ၪဧၪ. 13 နစူၪလးခၪ့ခိၪ ဒဲနဆၧအီၪက့ၪကီၪ့လဖၪနီၪ ယမိဖ့ၪလၫ့ဝ့ၫ လၧဆၧအၪ့ဂူၬန့လီၫ. လၧဆၧအဎွ့ၩအကၠီၩ့ မွဲအ့ၬ; မွဲလၧနဆၧဒဲၩဘၭ ထီးအလူၬအကၠီၩ့ လၧနခးအနဲၩ့ထံၭ ထီးအလူၬ အဖၧၩ့လီၫ. 14 တၭ ယမိဒုၭမၩနၧၩ လၧနဒုၪနဒၩအဆၧ လၧခးလဘံၪ့အဖၧၩ့ လၧနလၥ့ၪယၫဘၪလီၫ. အဂဲးဘဲၫယီၩ ယၥၭထၪ့ ဆူၭခဲၩထၪ့ မ့ၪတၭ, မိအၪ့ဆၧထၫ့ဒုၪဒၩ နၥံၪလီၫ. 15 ယဟိဝၩဧ့, နၥ့ၪယၫဆၧ ဘၪဆဲၫ့လၧယၧၩလီၫ. နၪ့ထၪ့ထဲၩ့ယၧၩတၭ, စ့ၩရၫ့တီၩန့ယၧၩ ဒဲမၩဆၧၫ့ ဆၧအၧၩ့ လၧၦလၧအမၩအၧၩ့ယၧၩဆံၭ. မွဲနအွံၪၥၭဆၧၩ့ဆၧတၭ, ဆိၬထၪ့ခွံၬ ယၧၩလဂ့ၩ, ၥ့ၪယၫ လၧယဘၪ ဆၧဒုၪဒွ့ၪ လၧနကၠီၩ့ဆံၭ. 16 ယဒၪန့ နဆၧချဲၩ့ၥံၪတၭ, ယအၪ့ခွံၬဝ့ၫလီၫ. နလူမွဲ ယဆၧၥုၪ့ထိၬၥၭထိၬ, ဒဲယဆၧၥုၪ့ဎွံၫၥၭယီၫ အလးလီၫ. အဂဲးဘဲၫယီၩ ယဟိဝၩ ဆၧၥုၭမုခမျၧးအယွၩဧ့, ဆၧကိၭယၧၩ လၧနမံၩ့လီၫ. 17 ယၥၭထိၬ ဒဲဆၧၫ့နၩ့ လၧၦဒုၪဒွ့ၪ အဆၧအီၪကီၪ့ အဖၧၩ့နီၪ မွဲအ့ၬ. ယဆၧၫ့နၩ့လဂၩဎး လၧနစူၪအကၠီၩ့လီၫ. အဂဲးဘဲၫယီၩ နမၩဎွ့ၩယၥၭ ဒဲဆၧခိဆၧဝီၩလီၫ. 18 ယ ဆၧဆိၭက့ၭ အီၪဝ့ၫ လထံၪဎးလဘီၩ့ဎးတၭ, ယဖၧၩ့လး လၧအလအုၩ့လၩ့ဘၪ လၧဆၧမၩဘျၪထဲၩ့ဝ့ၫနီၪ, ဘျၪထဲၩ့ၥ့ၪအ့ၬ; မွဲဘၪလဲၪ. နမိကဲၪထၪ့ လၧယဂး ဘဲၫ ၦအၪ့လီၫဆၧအၥိၭ, ဘဲၫ ထံၫလၧအလၩ့ၥံၭဝ့ၫအၥိၭနီၪ ဆ့ဧၪ. 19 မၩအၥၭဘဲၫနီၪတၭ, ယဟိဝၩ စံၭဘဲၫယီၩ, န အ့ၪထဲၩ့ထဲၩ့တၭ, ယမိဒုၭဂဲၫထဲၩ့နၧၩတၭ, နမိဆၧၫ့ထုၪ့ လၧယမ့ၬယၫလီၫ. န အ့ၪအၪ့နၩ့ဖၭ မၩန့ ဆၧလူဒိၪဎွ့ၩဒိၪ လၧဆၧအၧၩ့အကျၩတၭ, နမိမၩနၥၭ ဘဲၫယနိၭ အၥိၭနီၪလီၫ. အဝ့ၫၥံၪ မိထဲၩ့ထဲၩ့ လၧနအီၪလီၫ. အ့ၪမွဲ နဝ့ၫဒၪယီၩ ထီးထဲၩ့ထဲၩ့ လၧအဝ့ၫၥံၪ အအီၪလဂ့ၩ. 20 တၭ ယမိအီၪက့ၪနၧၩ လၧဆၧအဒီၪ့ ထီးဘၩ့နီၪ လၧၦခမျၧးယီၩအဂးတၭ, ထီးအဝ့ၫၥံၪ မိဒုၭဆၧလၧနၧၩနီၪ လါနၫ့ မၩနၧၩ့ဘၪနၧၩအ့ၬ. အဂဲးဘဲၫယီၩ ယအီၪလၧနၥိၭ ဘဲၫၥိၭ ယမိထိးထဲၩ့တၩ့ထဲၩ့နၧၩ, ဒဲမၩဖီၩ့မၩဖျ့ၭ နၧၩ, ယဟိဝၩ စံၭဝ့ၫဒၪ, 21 ယမိမၩဖီၩ့မၩဖျ့ၭနၧၩ လၧၦလတီၩဘၪ အစူၪဖၧၩ့တၭ, ယမိဎွ့ၩန့ထဲၩ့နၧၩ လၧၦလၧအၥၭမဲၪဆၧ အလး အစူၪဖၧၩ့လီၫ.

ယ့ၫရမဲအၫ Jeremiah 16

1 ယဟိဝၩအလူ လၩ့ဘၪယၧၩ တၭ, စံၭဝ့ၫဒၪ, 2 နဝ့ၫဒၪယီၩ ထီးန့မၫလဂ့ၩတၭ, ဖိၪခွၫမွဲဂ့ၩ, ဖိၪမုၪမွဲဂ့ၩ, ထၪ့ဖိၪ လၧဆၧအလး ထီးယီၩ လဂ့ၩ. 3 အဂဲးဘဲၫယီၩ ယဟိဝၩ စံၭလၧၦအဖိၪခွၫ, ဒဲၦအဖိၪမုၪ, လၧအအီၪဖျဲၪ လၧဆၧအလး ထီးယီၩအဂဲး, ဒဲအမိ လၧအဆီၫ့အီၪန့ဝ့ၫအဂဲး, ဒဲအဖါ လၧအထၪ့ဖိၪဝ့ၫ လၧခးယီၩအဂဲး ဘဲၫယီၩ, 4 မိၥံၫဝ့ၫ လၧဆၧၥံၫလမုၬဘၪ, ၦဂၪ့ဝ့ၫ လၧအကၠီၩ့ အ့ၬ. တၭ ၦခုၪ့လၩ့ဘၧၩ့ခွံၬဝ့ၫအ့ၬ, မိမၩအၥၭဘဲၫ ဆၧအ့ၪလၧဂၪ့ခိၪအၥိၭနီၪတၭ, မိလူၬခွံၬဝ့ၫ လၧနၭ ဒဲဆၧၥၭဝံလၩ့ဒိၩတၭ, အစွၪလဖၪ မိကဲၪထၪ့ ဆၧအၪ့ လၧဆၧဖိၭဖၫ့ အထိၪလဖၪအဂး, ဒဲလၧဂၪ့ခိၪ အဆၧဖိၪဆၧဎါ အဂးလီၫ. 5 အဂဲးဘဲၫယီၩ ယဟိဝၩ စံၭဘဲၫယီၩ, လ့ၩနုၬ လၧၦဂၪ့ဆၧအဂံၪ့ဖၧၩ့ လဂ့ၩတၭ, လ့ၩဂၪ့ဆၧ လၧၦၡၩအကၠီၩ့ လဂ့ၩ, မၩမုၬထၪ့ထဲၩ့ဝ့ၫလဂ့ၩ, အဂဲးဘဲၫယီၩ ယဟိဝၩ စံၭဝ့ၫဒၪ, ယဆၧမုၬဆၧလၩ, ဒဲယဆၧအဲၪအခိးအတၩ, ဒဲယၥၭအီၪဆၧနီၪ ယမၩန့ထၪ့ထဲၩ့ လၧၦၡၩခမျၧးယီၩလီၫ. 6 အဒိၪမွဲဂ့ၩ, အဆံၭမွဲဂ့ၩ, မိၥံၫဝ့ၫ လၧခးလဘံၪ့ယီၩ အဖၧၩ့တၭ, ၦခုၪ့လၩ့ဘၧၩ့ခွံၬ အဝ့ၫၥံၪအ့ၬ; တၭ ၦဂၪ့ဝ့ၫ လၧအကၠီၩ့နီၪ ဆ့အ့ၬ. ၦဂ့ၬလၩ့အၥၭ လၧအကၠီၩ့အ့ၬ; ၦလိၩ့အခိၪ လၧအကၠီၩ့နီၪ ဆ့အ့ၬ. 7 ၦကံၪ့ဘျ့ၭကိၪ လၧအကၠီၩ့ လၧအၥၭအုၭ အဘိၩ့ဘၭ, ဘဲၫၥိၭ အမိမၩမုၬထၪ့ထဲၩ့ဝ့ၫ လၧၦၥံၫ အကၠီၩ့အ့ၬ. လၧအဖါအကၠီၩ့ မွဲဂ့ၩ, လၧအမိအကၠီၩ့ မွဲဂ့ၩ, ၦဖ့ၪအီၩဝ့ၫ လၧထွ့ၫမၩမုၬဆၧအ့ၬ. 8 တၭ နလ့ၩဘၪ လၧဆၧအၪ့ဆၧအီၩ အဂံၪ့ဖၧၩ့ ဘဲၫၥိၭ နမိဆၧၫ့နၩ့ အၪ့ဆၧ ဒဲအီၩဆၧဆ့အ့ၬ. 9 အဂဲးဘဲၫယီၩ ဆၧၥုၭမုခမျၧး အယဟိဝၩ အံၫစရ့လၭအယွၩ စံၭဝ့ၫဒၪ, ယိခွါ, လၧနၥံၪ အမ့ၬယၫ, လၧနၥံၪ အနံၩအၥၫ့နီၪ, ယမိဒုၭအီၪလၩ့မါပံၭ ဆၧၥုၪ့ဎွံၫၥၭယီၫ အၥီၫ, ဒဲဆၧၥုၪ့ထိၬၥၭထိၬ အၥီၫ, ဒဲအတလၭမူၭခွၫ အၥီၫ, ဒဲအတလၭမူၭမုၪ အၥီၫ ထီးယီၩလီၫ. 10 ဆၧမိမၩအၥၭ ထီးနလီၩဘၪ ဆၧချဲၩ့ ထီးအလူၬလဖၪယီၩ လၧၦၡၩခမျၧးနီၪတၭ, အဝ့ၫၥံၪ မိစံၭနၧၩ, ယဟိဝၩစံၭ ဆၧအၧၩ့ဖၭဒိၪယီၩ ထၫ့ဒုၪဒၩပၧၩ မွဲဘၪလဲၪ; တၭ ပဆၧဒဲၩဘၭ မွဲနီၫလဲၪ; တၭ ပဆၧမၪ လၧပမၩမၪ ယဟိဝၩ ပယွၩ မွဲနီၫလဲၪနီၪတၭ, 11 ထီးနီၪလဖၧၫ့ နမိဘၪစံၭ အဝ့ၫၥံၪ, အဂဲးဘဲၫယီၩ နၥံၪစဲၪ့ဒၪယၧၩ, ယဟိဝၩ စံၭဝ့ၫဒၪ, ဒဲဖိၬ ယွၩအဂူၫဂၩလဖၪ အခဲၫ့, မၩအဆၧ, ဘိၪ့ထၪ့ဘၩထၪ့ဝ့ၫ, ဒဲစဲၪ့ဒၪယၧၩတၭ, ထီးန့ ယဆၧၥီၪ့ဆၧၥၫ့အ့ၬ. 12 နၥံၪမၩယူၭ ဆၧအၧၩ့နဲၪ့ နၥံၪအဖါလဖၪဒံၭလီၫ. အဂဲးဘဲၫယီၩ နၥံၪ လ့ၩဖိၬလဂၩ အၥၭအၧၩ့ အဆၧဆီၫ့မီၪ့အခဲၫ့, လဂၩဘၪလဂၩ ကိၭဂၩဒ့ၭ ဆုၬဆုၬတၭ, နၥံၪ ခိၭနၪယလူအ့ၬ. 13 မၩအၥၭဘဲၫနီၪတၭ, ယမိနၫ့ထၪ့ခွံၬ နၥံၪ လၧခးလဘံၪ့ယီၩအဖၧၩ့, ထီၩ့လၧခးလဘံၪ့ဒၪအဖၧၩ့, လၧနၥံၪမွဲဂ့ၩ, နၥံၪအဖါလဖၪ မွဲဂ့ၩ, လၥ့ၪယၫဘၪဝ့ၫတၭ, နၥံၪ မိမၩ ယွၩအဂူၫဂၩလဖၪအဆၧ လၧမုနၩနၩမုဆၫဆၫ ထီးနီၪလီၫ. အဂဲးဘဲၫယီၩ ယ ယၫ့ၥၭ နၥံၪအ့ၬ. 14 မွဲလါနၫ့တၭ, ယဟိဝၩ စံၭဝ့ၫဒၪ, ယိခွါ, မုနံၩလဖၪ မိဂဲၫ လၧၦလစံၭလၧၩ့ဘၪ, ယဟိဝၩ မၧၫ့ဝ့ၫ လၧအဒုၭ စဲၪ့ထၪ့ခွံၬ အံၫစရ့လၭဖိၪ လၧခးအံဇံၭအဖၧၩ့နီၪတၭ, 15 အ့ၪမွဲ, ဆၧမိစံၭ, ယဟိဝၩမၧၫ့ဝ့ၫ လၧအဒုၭဂဲၫထဲၩ့ထဲၩ့ဝ့ၫ ၦအံၫစရ့လၭဖိၪ လၧခးမုဖၩလခီၫ, ဒဲလၧကယဲ ခးလၧအဒုၭစဲၪ့ထၪ့ခွံၬဝ့ၫ ထီၩ့လၧအဖၧၩ့နီၪလီၫ. အဂဲးဘဲၫယီၩ ယမိဒုၭဂဲၫထဲၩ့ဝ့ၫ လၧအခးဒၪဝ့ၫ လၧယဖ့ၪလၫ့ အဖါဒၪဝ့ၫအဖၧၩ့လီၫ. 16 ယိခွါ, ယဟိဝၩ စံၭဝ့ၫဒၪ, ယမိအၪ့မၧၫ့လၩ့ ၦမၩယၪဖိၪ အၪဂၩတၭ, အဝ့ၫၥံၪ မိမၩန့ ၦလဖၪနီၪတၭ, လၧအလးခဲၫ့နီၪ ယမိအၪ့မၧၫ့လၩ့ ၦလီၩ့ခၭ ဆၧဖိၪဆၧဎါလဖၪ လၧအမိလီၩ့ခၭ အဝ့ၫၥံၪ လၧခိၪလီၩ့ ထိၩ့ချိၬ, ဒဲလၧကယဲ လၧစီၩ့ခိၪ, ဒဲလၧလိးအိၩဖၧၩ့လီၫ. 17 အဂဲးဘဲၫယီၩ ယမ့ၬၥၪ အီၪဝ့ၫ လၧအဝ့ၫၥံၪအဖၧၩ့ၥၭလီၩ့လီၫ. အဝ့ၫၥံၪ အီၪကဒုၩခွံၬ လၧယမ့ၬ အ့ၬ. တၭအဆၧဒဲၩဘၭ အီၪၥူၪ လၧယမ့ၬယၫဆ့အ့ၬ. 18 တၭ လၧအခၪ့ထံၭနီၪ ယမိမၩဆၧၫ့ အဆၧဒဲၩဘၭ ဒဲအဆၧမၪ နံၫစၩလီၫ. အဂဲးဘဲၫယီၩ အဝ့ၫၥံၪ မၩဘၪၥၭလိၪ ယခး လၧဆၧအစွၪလဖၪ လၧဆၧလုထၪ့ ဆၧဂၩ့ဆၧဖၪ့, ဒဲမၩဎွ့ၩ ယဆၧန့ၥၫ လၧဆၧၥၭဂဲၫ့အလးလဖၪ လီၫ. 19 ယဂဲးယဘၭ, ယထိၬယထၬ, ယအီၪကဒုၩအလး လၧဆၧမၩခိမၩဝီၩအမုနံၩ, ယဟိဝၩဧ့; ၦဆၨၩလဖၪ မိဂဲၫလၧနအီၪ လၧဂၪ့ခိၪအထုၬလဖၪတၭ, မိစံၭ, မွဲမၬ, ပဖါလဖၪ န့ၥၫ ဆၧအဘျံၭအဘျၪ, ဆၧပျီၩပျီၩ ဒဲဆၧလၧအလန့ကဲၩ့ န့ကၩဘၪလီၫ. 20 ၦၡၩ မိတဲၩ့ အယွၩလဖၪ လၧအဂးဒၪဝ့ၫ, ဒဲလမွဲဘၪ အယွၩၥံၪဆ့ဧၪ. 21 မၩအၥၭဘဲၫနီၪတၭ, ယိခွါ, အယီၩလဖၧၫ့ ယမိဒုၭၥ့ၪယၫ အဝ့ၫၥံၪ လၧယစူၪ, ဒဲယစီၩ့ယမၩ့; တၭ အဝ့ၫၥံၪ မိၥ့ၪယၫ လၧယမံၩ့မွဲ ယဟိဝၩ လီၫ.

1 ယုဒၫအဆၧဒဲၩဘၭ ကွ့ၭအၥၭ လၧနိၪကွ့ၭတၭ, လၧလိးစံၪ့အခိၪစူၩလီၫ. ကွ့ၭဝ့ၫ လၧအၥၭ အပၪအလီၩ့, ဒဲလၧဆၧလုလး အနိၩ့လဖၪအလီၩ့လီၫ. 2 တၭအဖိၪအလံၩ နၪ့ထၪ့ထဲၩ့ အဝ့ၫၥံၪ အဆၧလုလးလဖၪ, ဒဲအၡ့ရိၫ အဆၧဂၩ့ လၧၥံၪ့ၥံၫ့ဆ့ၬအနဲၩ့, လၧဆၧစီၩ့ခိၪထီၫအလီၩ့လီၫ. 3 ယခိၪလီၩ့ ဒဲဆၧအီၪလၧခီၫ့ဧ့, ယမိဖ့ၪလၫ့ နဆၧဖိၪဆၧလံၩ, နဆၧအီၪက့ၪကီၪ့လဖၪ လၧဆၧအၪ့ဂူၬန့အဂး, နလး အီၪထၪ့ထီၫ လၧဆၧဒဲၩဘၭအကၠီၩ့, လၧနခးအနဲၩ့ထံၭ ထီးအလူၬလီၫ. 4 တၭ နနၫ့ဆါဒၪနဝ့ၫ နမိအီၪလၧၩ့အ့ၬ; လၧနဆၧန့ၥၫအဖၧၩ့ လၧယဖ့ၪလၫ့နၧၩတၭ, ယမိဒုၭမၩနၧၩ လၧနဒုၪနဒၩအဆၧ လၧခးလဘံၪ့ လၧနလၥ့ၪယၫဘၪအဖၧၩ့လီၫ. အဂဲးဘဲၫယီၩ ယဆူၭခဲၩထၪ့ မ့ၪ လၧယၥၭထၪ့အဖၧၩ့ လၧအမိအၪ့ခွံၬဆၧ လၩ့ဆိၩလၩ့ကၠၪလီၫ. 5 ယဟိဝၩ စံၭဘဲၫယီၩ, ၦလၧအဒိၭနဲၩ့အၥၭ လၧၦၡၩ, ဒဲအီၪက့ၪ ၦၡၩ လၧအစီၩ့အမၩ့တၭ, အၥၭစဲၪ့ဒၪ ယဟိဝၩနီၪ, ဘၪဆိၪအၧၩ့ဝ့ၫလီၫ. 6 အဂဲးဘဲၫယီၩ အဝ့ၫဒၪ မိမၩအၥၭ ဘဲၫၥံၪ့ဎဲၫ့ လၧဆၧပျၩ့ဖၧၩ့အၥိၭ, ထီး ဆၧဂ့ၩဂဲၫဝ့ၫတၭ, ဒၪဘၪဝ့ၫအ့ၬ; အ့ၪမွဲ မိအီၪဝ့ၫ လၧဂၪ့ခိၪဎဲၫ့ထၬ လၧၡါမုနၧၫ့ဖၫအဖၧၩ့ လၧဂၪ့ခိၪ အီၪလၧထံၫလၪတၭ, ၦၡၩ အီၪဝ့ၫလၧအဖၧၩ့အ့ၬ. 7 ၦလၧအဒိၭနဲၩ့အၥၭ လၧယဟိဝၩ, လၧအယိလါဆၧအလးနီၪ မွဲယဟိဝၩတၭ, ဘၪဆိၪဂ့ၩဝ့ၫလီၫ. 8 အဂဲးဘဲၫယီၩ အဝ့ၫဒၪ မိမၩအၥၭ ဘဲၫၥံၪ့ၥုၪ့လၩ့အၥၭ လၧထံၫချိၬနဲၩ့ အၥိၭ, လၧအဝံတရၩလၩ့အၥၭ လၧထံၫချိၬနဲၩ့တၭ, ထီးဆၧခိဂဲၫဝ့ၫတၭ, ဒၪဘၪဝ့ၫအ့ၬ; အ့ၪမွဲ အလၪအီၪ ၥံၫ့ဆ့ၬတၭ, နံၪ့ လၧဆၧလဆၧၩ့လၩ့ဘၪနီၪ လၩ့ယံၭဝ့ၫအ့ၬ; တၭၥၪထၪ့ ဆၧၥၪနီၪ ထုၬဝ့ၫအ့ၬ. 9 ၦၡၩအၥၭနီၪ အၪ့လီၫန့ ဆၧဒိၪနဲၪ့ဒံၭ ဆၧထီးအလူၬ တၭ, အၧၩ့ဝ့ၫ ဒိၪဒိၪလ့ၬတၭ; မွဲပလၫ ၥ့ၪယၫဝ့ၫ မိၥ့ၪ လဂၩလဲၪ. 10 ယၧၩ ယဟိဝၩယီၩ ယအၪ့ဎူၫအၪ့ဎၬဆၧ လၧၦအၥၭခံဖၧၩ့, ယမၩခွါ ၦအလ့ ဘဲၫၥိၭ ယမိဖ့ၪလၫ့ ၦၡၩ ဆုၬဆုၬ ဘဲၫအဖၧၩ့ၥၭအၥိၭ, ဒဲအမၩဆၧ အဆၧၥၪအၥိၭနီၪလီၫ. 11 ဘဲၫထိၪဂံၬဂုၪ လၧအလမွဲဘၪအဒံၪ ဒၪဝ့ၫအဖၫ့ခိၪ အၥိၭနီၪ; ၦလၧအန့ဘၪ အစူၪလးခၪ့ခိၪ လတီၩဘၪတၭ, မိစဲၪ့ဒၪဝ့ၫ လၧအမုနံၩလဖၪအကျၩ တၭ, အထုၬနီၪ, အဝ့ၫ မိကဲၪထၪ့ ၦဂီၩ့ဖိၪလီၫ. 12 ပလးဆံၫ့ဎံၪနီၪမွဲ ဆၧလးဆီၩ့ဆီ လၧအလၩအဖၩ့ ခီၫလၧအခၪ့ထံၭလီၫ. 13 အံၫစရ့လၭဖိၪ အဆၧယိလါ, ယဟိဝၩဧ့, ကယဲ ၦလၧအစဲၪ့ဒၪနၧၩနီၪ အမ့ၬ မိမဲ ထီးအလူၬ, ၦလၧအစဲၪ့ဒၪယၧၩလဖၪနီၪ အမံၩ့ မိကွ့ၭအၥၭ လၧဂၪ့ခိၪအလီၩ့, အဂဲးဘဲၫယီၩ မွဲအစဲၪ့ဒၪ ယဟိဝၩ လၧအမွဲ ထံၫမၧၫ့အထံၫထၪ့ဖျိၭလီၫ. 14 ယဟိဝၩဧ့; မၩဘျၪထဲၩ့ယၧၩဆံၭ, တၭ ယမိဘျၪထဲၩ့ယဝ့ၫ; ထိးထဲၩ့တၩ့ထဲၩ့ယၧၩဆံၭ; တၭ ယမိန့ဘၪ ဆၧထိးထဲၩ့တၩ့ထဲၩ့ယၧၩလီၫ. အဂဲးဘဲၫယီၩ နမွဲ ယဆၧစံၭထၪ့အၪ့အူၭ အလးလီၫ. 15 ယိခွါ, ၦစံၭယၧၩ, ယဟိဝၩ အလူအထၫနီၪ မွဲအအီၪခီၫခီၫလဲၪ. မွဲအဂဲၫထၪ့ ဘိၩ့နဲၪ့ယီၩ ဆံၭ. 16 အ့ၪမွဲ ဆၧလၧယၧၩယီၩ ကဲၪ ၦယိၥိၪဖိၬနခဲၫ့အလးနီၪ ယစဲၪ့ဒၪအ့ၬ. တၭယလဆိၫ့ဘၪ ဆၧၡၪ့ဆၧနၭအနံၩနီၪ နၥ့ၪယၫနဝ့ၫလီၫ. ဆၧထၪ့ဖျ့ၭ လၧယနိၭနီၪ အီၪတီၩဝ့ၫ လၧနမ့ၬယၫလီၫ. 17 ထီး ကဲၪထၪ့ ဆၧၥၭမဲၪအလး လၧယဂးလဂ့ၩ. နမွဲ ယဆၧယိလါ လၧဆၧအၧၩ့ အမုနံၩ အထးဖၧၩ့နီၪလီၫ. 18 ၦလၧအမၩအၧၩ့ယၧၩလဖၪနီၪ မွဲအမ့ၬမဲဆံၭ. အ့ၪမွဲ ယဝ့ၫဒၪယီၩ မွဲယထီးဘၪ ဆၧမ့ၬမဲလဂ့ၩ. မွဲအဝ့ၫၥံၪ ၥၭမဲၪဆၧ ဆံၭ. အ့ၪမွဲ ယဝ့ၫဒၪယီၩ မွဲယထီးၥၭမဲၪဆၧ လဂ့ၩ. ဒုၭဘၪ အဝ့ၫၥံၪ လၧဆၧအၧၩ့ အမုလနံၩနီၪ, ဒုၭဂၭဂီၩ့ အဝ့ၫၥံၪ လၧဆၧဂၭဂီၩ့ နံၫစၩဆံၭ. 19 ယဟိဝၩ စံၭယၧၩ ဘဲၫယီၩ, လ့ၩဆၧၫ့ထုၪ့ လၧၦခမျၧး အဖိၪအတရၫ့ဖၧၩ့, ထီးယုဒၫ အစဎွၩၥံၪ ဂဲၫနုၬ, ဒဲအဝ့ၫၥံၪ စဲၪ့ထၪ့အလး, ဒဲလၧယရုစလံၫ့ အတရၫ့ ထီးအလူၬ အဖၧၩ့; 20 တၭ စံၭအဝ့ၫၥံၪ, ယုဒၫ အစဎွၩလဖၪ, ဒဲၦယုဒၫဖိၪ ထီးအလူၬ, ဒဲကယဲ ၦယရုစလံၫ့ဖိၪ လၧအလ့ၩနုၬ လၧတရၫ့ယီၩၥံၪဧ့, ခိၭနၪ ယဟိဝၩအလူအထၫဆံၭ. 21 ယဟိဝၩ စံၭဘဲၫယီၩ, ထီးလၩ့ နၥံၪအၥၭ တၭ, ဆၧအွံၪဆၧယိၭ လၧမးၥံၫအနံၩနီၪ, ထီးဆိၬလဂ့ၩ. ဂဲၫဆိၬနုၬ ဆၧအွံၪဆၧယိၭ လၧယရုစလံၫ့အဖၧၩ့ လဂ့ၩ. 22 ဒဲဆိၬထၪ့ခွံၬ နၥံၪအဆၧအွံၪဆၧယိၭ လၧနၥံၪအဂံၪ့ဖၧၩ့, ဒဲမၩဆၧ လၧမးၥံၫအနံၩ နးမံၩ့လဂ့ၩ. အ့ၪမွဲ အီၪက့ၪဆံၫ့ဎံၪ မးၥံၫအနံၩ ဘဲၫ ယမၪလူၬ နၥံၪအဖါလဖၪ အၥိၭနီၪဆံၭ. 23 မွဲလါနၫ့ဘိၩ အဝ့ၫၥံၪ ခိၭနၪအ့ၬ, ဒိၭအနါဆ့အ့ၬ. အ့ၪမွဲ အဝ့ၫၥံၪ မၩဆီၪ့အခိၬ ဘဲၫၥိၭ အထီးနါဂၧၫ့ဘၪလဂ့ၩ, ဒဲဘဲၫၥိၭ အထီးဒိၭဘၪ ဆၧၥီၪ့လိၪနီၪ လဂ့ၩလီၫ. 24 ယဟိဝၩ စံၭဝ့ၫဒၪ, နၥံၪ အ့ၪခိၭနၪ တၡါ ယလူတၭ, လဂဲၫထၪ့ဆိၬဘၪ ဆၧအွံၪဆၧယိၭ လၧဒိၩ့ယီၩ အတရၫ့ဖၧၩ့ လၧမးၥံၫအနံၩ, ဒဲအ့ၪအီၪက့ၪဆံၫ့ဎံၪ မးၥံၫအနံၩ ဘဲၫၥိၭ နၥံၪ ထီးမၩဆၧမၩ လၧအဖၧၩ့လဂ့ၩတၭ, 25 ထီးနီၪလဖၧၫ့ ဆၧမိမၩအၥၭ လၧစဎွၩလဖၪ, ဒဲၦဒိၪဖၭဒိၪလဖၪ ဆၧၫ့နၩ့ဝ့ၫ လၧစဒၫဝံၭ အလးဆီၩ့ဆီ အဖၫ့ခိၪ နီၪ, မိလ့ၩနုၬ လၧဒိၩ့ယီၩ အတရၫ့ဖၧၩ့, ထူၬ လဲၪ့ကၥ့ၪ, ဒဲကၥ့ၪ, အဝ့ၫၥံၪ ဒဲအၦဒိၪဖၭဒိၪ, ယုဒၫအၦၡၩ, ဒဲၦယရုစလံၫ့ဖိၪ, ဒဲဒိၩ့ယီၩ မိအီၪဝ့ၫ လၩ့ဆိၩလၩ့ကၠၪ လီၫ. 26 တၭ ၦမိဂဲၫဝ့ၫ လၧယုဒၫ အဒိၩ့လဖၪအဖၧၩ့ ဒဲလၧဆၧအလးလဖၪ အီၪဝၬဖီၩ့ ယရုစလံၫ့, ဒဲလၧစဘံၪ့ယမံၫ့ အခးဖၧၩ့, ဒဲလၧဆၧပျၩ့ဖၧၩ့နီၪ, ဒဲလၧခိၪလီၩ့ ထိၩ့ချိၬ, ဒဲလၧမုခံၫ့တၭ, ဂဲၫဆိၬ ဆၧလုမ့ၪၥံၪ, ဒဲဆၧလုၥံၪ ဒဲဆၧမၩဘိၪ့, ဒဲလီဘၫ့, ဒဲမိဂဲၫဆိၬ ဆၧလုစံၭထၪ့အၪ့အူၭ လၧယဟိဝၩအဂံၪ့ဖၧၩ့လီၫ. 27 အ့ၪမွဲ နၥံၪ အ့ၪလခိၭနၪဘၪ ယလူ ဘဲၫၥိၭ နၥံၪ မိအီၪက့ၪဆံၫ့ဎံၪ မးၥံၫအနံၩ တၭ, နၥံၪ ဆိၬ ဆၧအွံၪဆၧယိၭ လၧမးၥံၫအနံၩတၭ, အ့ၪလ့ၩနုၬ လၧယရုစလံၫ့ အတရၫ့ဖၧၩ့ ဒၪလ့ၬ လၧမးၥံၫအနံၩနီၪ, ထီးနီၪလဖၧၫ့ ယမိဆူၭခဲၩ မ့ၪ လၧအတရၫ့ၥံၪ အဖၧၩ့တၭ, မိအၪ့ခွံၬ ယရုစလံၫ့အနီးလဖၪတၭ, လၩ့ဖံၬဘၪအ့ၬ.

1 ယဟိဝၩအလူ လၩ့ဘၪ စယ့ၫရမဲအၫတၭ, စံၭဝ့ၫဒၪ, 2 ဂဲထုၪ့တၭ လ့ၩလၩ့ လၧၦကၧၩ့န့ဖၧၩ့ၥံၪ အဂံၪ့တၭ, ယမိဒုၭနါဂၧၫ့နၧၩ လၧယလူ ထီးနီၪလီၫ. 3 တၭယလ့ၩလၩ့ လၧၦကၧၩ့န့ဖၧၩ့ၥံၪ အဂံၪ့တၭ, ယိခွါ, ကၧၩ့န့ဖၧၩ့ လၧနိၪချံးဖၫ့ခိၪလီၫ. 4 တၭဖၧၩ့ လၧအကၧၩ့န့ဝ့ၫ လၧဖံၬနီၪ ဂၭဂီၩ့ဝ့ၫ လၧၦကၧၩ့န့ဖၧၩ့ အစူၪဖၧၩ့တၭ, မၩဒီၭ ဖၧၩ့လဖျိၪ့ ဘဲၫအဘၪ ၦကၧၩ့န့ဖၧၩ့ အၥၭ လၧအမိမၩဝ့ၫ အၥိၭလီၫ. 5 ထီးနီၪလဖၧၫ့ ယဟိဝၩအလူ လၩ့ဘၪယၧၩတၭ, စံၭဝ့ၫဒၪ, 6 အံၫစရ့လၭ အၡၩဂံၪ့ဖိၪၥံၪဧ့, ယမၩနၥံၪ ဘဲၫၦကၧၩ့န့ဖၧၩ့လဂၩအၥိၭနီၪ ၥ့ၪအ့ၬဧၪ, ယဟိဝၩ စံၭဝ့ၫဒၪ. ယိခွါ, ဘဲၫ ကဖံၬအီၪဝ့ၫ လၧၦကၧၩ့န့ဖၧၩ့ အစူၪဖၧၩ့အၥိၭနီၪ နၥံၪ အီၪလၧယစူၪဖၧၩ့ ဘဲၫနီၪၥိၭ, အံၫစရ့လၭ အၡၩဂံၪ့ဖိၪၥံၪဧ့, 7 ယ အ့ၪချဲၩ့ဆၧလဖၧၫ့ လၧၦဆၨၩအဂဲး, လၧဆၧအဘၩ့အမုးအဂဲး, ဘဲၫၥိၭ ဆၧမိထ့ၭထၪ့ခွံၬ, ဒဲမၩလၩ့ဎီး ဒဲမၩဂၭဂီၩ့ဝ့ၫနီၪ; 8 တၭ ၦလဆၨၩ လၧယချဲၩ့ဆၧ လၧအဂဲးနီၪ, အ့ၪဂဲၫထဲၩ့ထဲၩ့ လၧအဆၧအၧၩ့တၭ, ယမိနီၫ့ယါလၩ့ထဲၩ့ယၥၭ လၧဆၧအၧၩ့ လၧယကိၪ့ဝဲၩ ယမိမၩအဝ့ၫၥံၪလီၫ. 9 တၭယ အ့ၪချဲၩ့ဆၧလဖၧၫ့ လၧၦလဆၨၩအဂဲး; ဆၧအဘၩ့အမုး အဂဲး လၧယမိမၩထၪ့ဝ့ၫ. 10 ဒဲၥုၪ့လၩ့ဝ့ၫနီၪတၭ, အ့ၪမၩ ဆၧအၧၩ့ လၧယမ့ၬယၫ, ဒဲလခိၭနၪဘၪ ယလူတၭ, ယ မိနီၫ့ယါလၩ့ထဲၩ့ယၥၭ လၧဆၧဂ့ၩ လၧယစံၭ ယမိမၩဝ့ၫနီၪလီၫ. 11 မၩအၥၭဘဲၫနီၪတၭ, ဘိၩ့နဲၪ့ယီၩ လ့ၩဘီၪ, ချဲၩ့ဆၧ လၧယုဒၫ အၦၡၩ ဒဲၦယရုစလံၫ့ဖိၪတၭ, စံၭ, ယဟိဝၩ စံၭဘဲၫယီၩ, ယိခွါ, ယကိၪ့ဝဲၩ ဆၧအၧၩ့ ထၫ့ဒၩ နၥံၪ, ဒဲကိၪ့ ဆၧကိၪ့ထၫ့ဒၩ နၥံၪလီၫ. ဂဲၫထဲၩ့ထဲၩ့ လဂၩဘၪလဂၩ လၧအဖၧၩ့ၥၭအၧၩ့ ဆုၬဆုၬတၭ, မၩဂ့ၩထဲၩ့ နၥံၪအဖၧၩ့ၥၭ, ဒဲနၥံၪ အဆၧမၩလဖၪဆံၭ. 12 တၭ အဝ့ၫၥံၪ စံၭဝ့ၫဒၪ, ယိလါဆၧအလး အီၪအ့ၬ. ပမိလ့ၩဖိၬ ပဆၧကိၪ့ဒၪပဝ့ၫ အခဲၫ့တၭ, ပမိမၩဖိၬ လဂၩအၥၭအၧၩ့ လဂၩအၥၭအၧၩ့ အဖၧၩ့ၥၭဒၪဝ့ၫ ဆုၬဆုၬလီၫ. 13 မၩအၥၭဘဲၫနီၪတၭ, ယဟိဝၩ စံၭဘဲၫယီၩ, အၪ့စၪ့ဆၧ လၧၦဆၨၩလဖၪအကျၩ, မွဲပလၫနါဂၧၫ့ဆၧ ဘဲၫနီၪၥိၭ လဂၩလဲၪ. အံၫစရ့လၭ အမုၪနၩ့ မၩဆၧအၧၩ့ အဒိၪအယိၬ လမံၩ့လီၫ. 14 မူၭခိၪဖီၫ လၧလ့ၭဘနၧၫ့ အလိးလီၩ့နီၪ, မိစဲၪ့ဒၪ ဂၪ့ခိၪအဝၩ့ဆ့ဧၪ. ထံၫချံၫ့ လၧအယွၩလၩ့ လၧအယဲၩ့ယိၬနီၪ မိလၩ့ၥံၭဆ့ဧၪ. 15 မွဲလါနၫ့တၭ ယၡၩခမျၧး ၥၭနၪ့ယူၭယၧၩ, ဆၧဆူၭခဲၩ ဆၧနၧၫ့မၧၫ့ လၧဆၧပျီၩပျီၩ အဂးတၭ, အခၪ့ဘၪထၧၩ့ လၧအဖၧၩ့ၥၭဖၧၩ့, လၧဖၧၩ့ၥၭလးလံၩ, လ့ၩဝ့ၫ လၧဖၧၩ့ၥၭဖိၪ, ဖၧၩ့ၥၭ လၧဆၧလမၩထၪ့ဘၪဝ့ၫတၭ, 16 ဘဲၫၥိၭ အမိအီၪက့ၪ အခး လၧဆၧအီၪယူအလး, ဆၧဒုၪဒွ့ၪအလး လၩ့ဆိၩလၩ့ကၠၪလီၫ. ကယဲ ၦလၧအလဲးလီၩ့ဝ့ၫ လဂၩလါလါနီၪ မိအီၪက့ၪအၥၭ ထီၫမံၫထီၫမၪ တၭ, ဂံၩဂုအခိၪလီၫ. 17 ယမိမၩ လၩ့ပြံၩလၩ့ပြၩဝ့ၫ လၧဆၧအဒုၪအဒၩ အမ့ၬယၫ ဘဲၫ လံၩလၧမုထၪ့လခီၫ အၥိၭနီၪလီၫ. လၧအဆၧၡၪ့ဆၧနၭ အမုနံၩနီၪ ယမိဒုၭနဲၪဝ့ၫ လၧဆၧအချိၫ့တၭ, မွဲဆၧအမ့ၬအ့ၬ. 18 ထီးနီၪလဖၧၫ့ အဝ့ၫၥံၪ စံၭဝ့ၫဒၪ, ဂဲၫဘီၪ, မွဲပကိၪ့ၡီၩ့ ဆၧထၫ့ဒၩ စယ့ၫရမဲအၫဆံၭ. အဂဲးဘဲၫယီၩ ဆၧၥီၪ့ဆၧၥၫ့ လလၩ့မါဘၪ လၧၦလုဆၧ, ဒဲဆၧဒုၭကိၪ့နီၪ လၧၦကိၪ့ဆၧၥ့ၪ, ဒဲဆၧအလူနီၪ လၧမီၪလီၫ. ဂဲၫဘီၪ, မွဲပထးၡီၩ့ အဝ့ၫ လၧပဖျ့ၩဆံၭ. မွဲပထီးဒိၭပနါ လၧအဆၧချဲၩ့ နးထံၪလဂ့ၩ. 19 ဒိၭနနါ လၧယလူဆံၭ; ယဟိဝၩဧ့ ဒဲခိၭနၪ ၦလၧအဂဲးလိၬတ့ၭလိၬ လၧယၧၩအလူဆံၭ. 20 ဆၧမိမၩဆၧၫ့ ဆၧအၧၩ့ လၧဆၧဂ့ၩ အဂးဆ့ဧၪ; အဂဲးဘဲၫယီၩ ၦလဖၪနီၪ ခုၪ့လၩ့ ဆၧဖၧၩ့ လၧယၥၭမၧၫ့ အဂးလီၫ. ယ ဆၧၫ့ထုၪ့ လၧနမ့ၬယၫ ဘဲၫၥိၭ ယမိချဲၩ့ ဆၧဂ့ၩ လၧအဝ့ၫၥံၪအဂး, ဘဲၫၥိၭ ဆၧမိကၠၪခွံၬ နၥၭခဲၩထၪ့ လၧအအီၪနီၪ နၪ့ထၪ့ထဲၩ့ဆံၭ. 21 မၩအၥၭဘဲၫနီၪတၭ, ဖ့ၪလၫ့ခွံၬ အဝ့ၫၥံၪ အဖိၪအလံၩ လၧဆၧၥၭဝံလၩ့ဒိၩတၭ, ဂါလၩ့ခွံၬ အၥွံၪ လၧနၭအနါဆံၭ. တၭမွဲအမၫလဖၪ ကဲၪထၪ့ ၦမုၪမဲၫ လၧအဖိၪၥံၫလူၬဆံၭ. တၭမွဲအၡၩခွၫဘၪ ဆၧမၩၥံၫဝ့ၫ, ဒဲမွဲအၡၩဖိၪၥၪခွၫ ဘၪ ဆၧမၩၥံၫဝ့ၫ လၧနၭ လၧဆၧဒုၭၥုၭအဖၧၩ့ဆံၭ. 22 ထီးန အ့ၪဒုၭဂဲၫထၪ့ၡူၭ ၦလဒီၪ့ လၧအဝ့ၫၥံၪအဖၫ့ခိၪတၭ, မွဲဆၧအၥီၫ ဂၧၫ့ထၪ့ လၧဂံၪ့ဖၧၩ့ဆံၭ. အဂဲးဘဲၫယီၩ အဝ့ၫၥံၪ ခုၪ့လၩ့ ဆၧဖၧၩ့ ဘဲၫၥိၭ အမိမၩန့ယၧၩတၭ, အီၪက့ၪၥူၪ ဖျံၩခွၩ့လဖၪ လၧယခၪ့အဂးလီၫ. 23 တၭ အဝ့ၫၥံၪ ကိၪ့ထၪ့ လၧအမိမၩၥံၫယၧၩ အဂဲးအကၠီၪ့နီၪ, ယဟိဝၩဧ့, နၥ့ၪယၫ ထီးအလူၬလီၫ. ဖျါခွံၬ အဆၧဒဲၩဘၭ လဂ့ၩ, ဒဲထူၭခွံၬ အဆၧမၪ လၧနမ့ၬယၫ လဂ့ၩ. မွဲအဘၪ ဆၧမၩလၩ့ချုၬဝ့ၫ လၧနမ့ၬယၫဆံၭ. လၧနၥၭထၪ့အထီနီၪ မၩဝ့ၫဆံၭ.

1 ယဟိဝၩ စံၭဘဲၫယီၩ, လ့ၩမၩန့ ၦကၧၩ့ဖၧၩ့အတခီး နးဖျိၪ့တၭ, မၩန့ ၦခမျၧး အၥၭၡါလနၩ့, ဒဲၦလုဆၧ အၥၭၡါလနၩ့, 2 တၭလ့ၩထၪ့ လၧစဟံၪ့နၧၫ့ အဖိၪခွၫ အခိၪလီၩ့ဆူၭ ထီးဆၧလ့ၩနုၬ လၧၦကၧၩ့န့ဖၧၩ့ အတရၫ့ဖၧၩ့တၭ, ကိၭထၪ့ ဆၧချဲၩ့ လၧယမိလီၩဘၪနၧၩ ထီးနီၪတၭ, စံၭ, 3 ယုဒၫ အစဎွၩလဖၪ, ဒဲၦယရုစလံၫ့ဖိၪၥံၪဧ့, ခိၭနၪ ယဟိဝၩ အလူအထၫဆံၭ. ဆၧၥုၭမုခမျၧး အယဟိဝၩ အံၫစရ့လၭအယွၩ စံၭဘဲၫယီၩ, ယိခွါ, ယမိဒုၭဂဲၫ ဆၧအၧၩ့ဘၪ လၧအလးထီးယီၩ, ထီးၦလၧအနါဂၧၫ့ဝ့ၫ လဂၩလါလါ မိခံၭအနါၥံၪလီၫ. 4 အဂဲးဘဲၫယီၩ အဝ့ၫၥံၪ စဲၪ့ဒၪယၧၩတၭ, အီၪက့ၪ ဆၧအလးယီၩ လၧၦလခီၫဘၩ့မုးဖိၪအလး, ဒဲဆူၭခဲၩ ဆၧနၧၫ့မၧၫ့ လၧအဖၧၩ့ လၧယွၩအဂူၫဂၩအဂး လၧအဝ့ၫၥံၪ မွဲဂ့ၩ, အဖါၥံၪ မွဲဂ့ၩ, ယုဒၫ အစဎွၩၥံၪ မွဲဂ့ၩ, ၥ့ၪယၫဝ့ၫအ့ၬ; တၭမၩဎွ့ၩဆၧ လၧအလးယီၩ လၧၦလၧအဆၧဒဲၩဘၭ လအီၪဘၪအၥွံၪတၭ; 5 အဝ့ၫၥံၪ မၩထၪ့ ဆၧအလးထၪ့ထီၫလဖၪ လၧဘၫအလၭအဂး, ဘဲၫၥိၭ အမိဆူၭထၪ့ခွံၬ အဖိၪခွၫၥံၪ လၧမ့ၪ လၧဆၧလုမ့ၪ လၧဘၫအလၭအဂး လၧယလမၪလူၬဘၪ, ဒဲယလချဲၩ့ဘၪ လၧအဂဲး ဒဲလအီၪထၪ့ဘၪ လၧယၥၭခံဖၧၩ့လီၫ. 6 မၩအၥၭဘဲၫနီၪတၭ, ယိခွါ, ယဟိဝၩ စံၭဝ့ၫဒၪ, မုနံၩလဖၪ ဂဲၫလၧအလကိၭလၧၩ့ဘၪ လၧဆၧအလးယီၩ လၧထိဖ့ၭ မွဲဂ့ၩ, လၧစဟံၪ့နၧၫ့ အဖိၪခွၫ အခိၪလီၩ့ဆူၭ မွဲဂ့ၩတၭ, ဆၧမိကိၭဝ့ၫ လၧဆၧမၩၥံၫ ဆၧအခိၪလီၩ့ဆူၭလီၫ. 7 အဂဲးဘဲၫယီၩ ယမိမၩဂၭဂီၩ့ ယုဒၫ ဒဲယရုစလံၫ့ အဆၧကိၪ့လိၬအၥၭ လၧဆၧအလး ထီးယီၩတၭ, ယမိဒုၭလၩ့ထံၩဖါဝ့ၫ လၧနၭ လၧအဒုၪအဒၩ အမ့ၬယၫတၭ, ဒဲလၧၦလၧအအၪ့ဎၬ အၥၭမၧၫ့ အစူၪဖၧၩ့တၭ, ယမိဖ့ၪလၫ့ အစွၪလဖၪ လၧဆၧအၪ့ လၧဆၧဖိၭဖၫ့ အထိၪၥံၪလံၪၥံၪ, ဒဲလၧဂၪ့ခိၪ အဆၧဖိၪဆၧဎါအဂးလီၫ. 8 တၭ ယမိအီၪက့ၪ ဒိၩ့ယီၩ လၧဆၧထီၫမံၫထီၫမၪအလး, ဒဲဆၧဒုၪဒွ့ၪအလးလီၫ. ကယဲ ၦလၧအလဲးလီၩ့နီၪ မိအီၪက့ၪအၥၭ ထီၫမံၫထီၫမၪ, ဒဲဒုၪဒွ့ၪ အဆၧၡၪ့ဆၧနၭ ထီးအလူၬအကၠီၩ့လီၫ. 9 တၭ ယမိဒုၭအၪ့ အဝ့ၫၥံၪ လၧအဖိၪခွၫလဖၪအယၪ, ဒဲအဖိၪမုၪၥံၪ အယၪတၭ, လၧဆၧခိဆၧဝီၩအဖၧၩ့ လၧအဒုၪအဒၩ ဝၩ့ထၬ အဝ့ၫၥံၪ အဘိၩ့ဘၭနီၪ, ဒဲအၪ့ဎၬ အဝ့ၫၥံၪ အၥၭမၧၫ့ အကၠီၩ့တၭ, အဝ့ၫၥံၪ မိအၪ့ လဂၩ အထံၩအၥိၭအယၪ, လဂၩ အထံၩအၥိၭအယၪလီၫ. 10 ထီးနီၪလဖၧၫ့ နဘၪမၩထ့ဖၭခွံၬ တခီးလဖျိၪ့နီၪ လၧၦလၧအလ့ၩဖိၬနခဲၫ့ အမ့ၬယၫတၭ, 11 စံၭအဝ့ၫၥံၪ ဆၧၥုၭမုခမျၧး အယဟိဝၩ စံၭဘဲၫယီၩ, ယမိမၩခါ မၩဂၭဂီၩ့ခွံၬ ၦခမျၧးယီၩ, ဒဲဒိၩ့လဖျိၪ့ယီၩ, ဘဲၫ ၦမၩထ့ဖၭခွံၬ ၦကၧၩ့န့ဆၧအဖၧၩ့ လၧအမၩထဲၩ့ဒီၭ လၥ့ၪဘၪအၥိၭနီၪတၭ, ၦမိခုၪ့လၩ့ဘၧၩ့ခွံၬဆၧ လၧထိဖ့ၭအဖၧၩ့ ထီၩ့လၧၦခုၪ့လၩ့ဘၧၩ့ခွံၬဆၧအလး လအီၪလၧၩ့ဘၪ နီၪလီၫ. 12 ယဟိဝၩ စံၭဝ့ၫဒၪ, ယမိမၩဆၧအလး ထီးယီၩ ဒဲၦအီၪဝ့ၫလၧအဖၧၩ့ ဘဲၫနီၪၥိၭတၭ, ယမိမၩ ဒိၩ့လဒိၩ့ယီၩ ဘဲၫထိဖ့ၭအၥိၭ, 13 တၭယရုစလံၫ့ အဂံၪ့, ဒဲယုဒၫ အစဎွၩ အဂံၪ့လဖၪ လၧအလဆံၫ့ဘၪနီၪ မိမၩအၥၭ ဘဲၫထိဖ့ၭအၥိၭနီၪ, ဂံၪ့ထီးအလူၬ လၧၦဆူၭခဲၩထၪ့ယူၭ ဆၧနၧၫ့မၧၫ့ လၧအခိၪအဖၫ့ခိၪ, လၧမူၭခိၪအၥုၭမု ထီးအလူၬအဂး, ဒဲလူၫလၩ့ ဆၧလုအီၩ လၧယွၩအဂူၫဂၩလဖၪ အဂးလီၫ. 14 ထီးနီၪလဖၧၫ့ စယ့ၫရမဲအၫ ဂဲၫထဲၩ့လၧထိဖ့ၭအလး လၧယဟိဝၩ အၪ့မၧၫ့လၩ့န့ဝ့ၫ ဘဲၫၥိၭ အမိချဲၩ့ဆၧ လၧမီၪအချိၬနီၪတၭ, ဆၧၫ့ထုၪ့ဝ့ၫ လၧယဟိဝၩ အဂံၪ့အဝၩ့ဖၧၩ့တၭ, စံၭၦခမျၧး ထီးအလူၬ; 15 ဆၧၥုၭမုခမျၧး အယဟိဝၩ အံၫစရ့လၭအယွၩ စံၭဘဲၫယီၩ, ယမိဒုၭဂဲၫဘၪ ဒိၩ့ယီၩ, ဒဲအဝၩ့ ထီးအလူၬ လၧကယဲ ဆၧအၧၩ့ လၧယစံၭ လၧအဂဲးလီၫ. အဂဲးဘဲၫယီၩ အဝ့ၫၥံၪ မၩဆီၪ့အခိၬ ဘဲၫအထီးခိၭနၪဘၪ ယလူလဂ့ၩအၥိၭလီၫ.

1 တၭ ၦလုဆၧ စအံမၧၫ အဖိၪခွၫ, စပၭၡၧၫ, အဝ့ၫဒၪမွဲ ဆၧအခိၪပၧၩ့ဆၧ လၧယဟိဝၩအဂံၪ့ဖၧၩ့, နါဂၧၫ့ လၧစယ့ၫရမဲအၫ ချဲၩ့ဆၧ လၧမီၪအချိၬ လၧဆၧချဲၩ့လဖၪနီၪလီၫ. 2 ထီးနီၪလဖၧၫ့ စပၭၡၧၫ ထး မီၪစယ့ၫရမဲအၫတၭ, ၥံၫ့ထၬဝ့ၫ လၧၥံၫ့အဖၧၩ့ လၧအအီၪဝ့ၫ လၧစဘံၪ့ယမံၫ့ အတရၫ့ထီၫ လၧအအီၪဝ့ၫ လၧယဟိဝၩအဂံၪ့နဲၩ့ထံၭ လီၫ. 3 တၭ ဆၧမၩအၥၭ လၧမုဆဲၪ့ထၪ့လနံၩနီၪ လၧစပၭၡၧၫ ဖျါခွံၬ စယ့ၫရမဲအၫ လၧၥံၫ့အဖၧၩ့နီၪလီၫ. ထီးနီၪလဖၧၫ့ စယ့ၫရမဲအၫ စံၭဝ့ၫ, ယဟိဝၩ ကိၭနမံၩ့ လၧပၭၡၧၫ မွဲအ့ၬ; မွဲမ့ဂီၫမံၭစ့ဘံၭလီၫ. 4 အဂဲးဘဲၫယီၩ, ယဟိဝၩ စံၭဘဲၫယီၩ, ယိခွါ, ယမိအီၪက့ၪနၧၩ လၧဆၧၥၭမဲၪအလး လၧနဂးဒၪနဝ့ၫ, ဒဲလၧနထံၩနၥိၭ ထီးအလူၬအဂးတၭ, အဝ့ၫၥံၪ မိလၩ့ထံၩဖါ လၧအဒုၪအဒၩ အနၭတၭ, နမ့ၬၥၪၥံၪ မိဒၪဘၪဆ့တၭ, ယမိဖ့ၪလၫ့ ယုဒၫ ထီးအလူၬ လၧဘၭဘလၧၫ့ အစဎွၩ အစူၪဖၧၩ့တၭ, အဝ့ၫဒၪ မိဆိၬအၪ့မၧၫ့ဎီး အဝ့ၫၥံၪ လၧဘၭဘလၧၫ့တၭ, မိမၩၥံၫ အဝ့ၫၥံၪ လၧနၭလီၫ. 5 တၭ ယမိဖ့ၪလၫ့ ဒိၩ့ယီၩ အဂဲးအဘၭ, ဒဲအစူၪလးအခၪ့ခိၪ ထီးအလူၬ, ဒဲအဆၧဖိၪဆၧလံၩ, ဒဲကယဲ ဆၧလၧယုဒၫ အစဎွၩ အီၪက့ၪကီၪ့ဝ့ၫ ထီးအလူၬနီၪ, ယမိဖ့ၪလၫ့ခွံၬဝ့ၫ လၧအဒုၪအဒၩ အစူၪဖၧၩ့ လၧအမိအၪ့ဂူၬန့ အဆၧ ဒဲဖီၪ့ထၬဝ့ၫ ဒဲဆိၬခွံၬဝ့ၫ, ထီးလၧဘၭဘလၧၫ့အဖၧၩ့လီၫ. 6 တၭ နဝ့ၫဒၪ စပၭၡၧၫ ဒဲကယဲ ၦလၧအအီၪလၧနဂံၪ့ဖၧၩ့ ထီးအလူၬၥံၪဧ့, နၥံၪ မိဘၪလ့ၩကဲၪဎီး, ဒဲနၥံၪ မိဘၪလ့ၩ ထီၩ့လၧဘၭဘလၧၫ့တၭ, နမိၥံၫ ထီးနီၪတၭ, ၦၡၩ မိခုၪ့လၩ့ဘၧၩ့ခွံၬ နၧၩထီးနီၪ, နဝ့ၫဒၪ ဒဲနထံၩနၥိၭ ထီးအလူၬ လၧနဆၧချဲၩ့ ၥီၪ့ထဲၩ့ ဆၧအဘျံၭအဘျၪ လၧမီၪအချိၬနီၪလီၫ. 7 ယဟိဝၩဧ့, နအၪ့လွ့ၫယၧၩတၭ, ယဒိၭဆၧအၪ့လွ့ၫ ယၥၭ, နဆီၪ့နဲၪ့ယၧၩဒံၭ, နမၩနၧၩ့ဆၧလီၫ. ယဘၪ ဆၧဒုၪဒွ့ၪ ကိၭမုနံၩမုနၩဒ့ၭ, ၦမၩဒီၩ့ယၧၩ ကိၭဂၩဒ့ၭ လီၫ. 8 အဂဲးဘဲၫယီၩ ထီးဒၪ ယချဲၩ့ဆၧလဖၧၫ့ဖၧၫ့နီၪ ယကိၭၡၭထၪ့တၭ, ယကိၭထၪ့ ဆၧအၪ့ဂူၬန့, ဒဲဆၧမၩဂၭဂီၩ့လီၫ. အဂဲးဘဲၫယီၩ မွဲယဟိဝၩအလူအထၫ ကဲၪထၪ့ ဆၧဒုၪဒွ့ၪအလး, ဒဲမၩကြၩ့ထမး အလး လၧကိၭမုနံၩမုနၩဒ့ၭလီၫ. 9 ထီးနီၪလဖၧၫ့ ယစံၭ, ယချဲၩ့လၧၩ့ လၧအဂဲးအကၠီၪ့အ့ၬ; တၭယချဲၩ့လၧၩ့ဆၧ လၧအမံၩ့ဆ့အ့ၬ. မွဲလါနၫ့တၭ အဆၧချဲၩ့ ကဲၪထၪ့ လၧယၥၭခံဖၧၩ့ ဘဲၫ မ့ၪအၪ့ဆၧ ကၭဘံၭထၬအၥၭ လၧယဎွံၪဖၧၩ့အၥိၭနီၪတၭ, ယအွံၪၥၭဆၧၩ့နီၪ ဆၧပွံၭယၥၭ ယအီၪကဲၪအ့ၬ. 10 အဂဲးဘဲၫယီၩ ယနါဂၧၫ့ ၦဒုၪဒွ့ၪဆၧ အၪဂၩ, ဆၧၥၭမဲၪအလး အီၪဝ့ၫ လၧကိၭစီၪ့ဒ့ၭလီၫ. ဒုၭနဲၪဆၧဆံၭ, အဝ့ၫၥံၪ စံၭဝ့ၫဒၪ; တၭပမိဒုၭနဲၪထဲၩ့ဒီၭလီၫ. ကယဲ ၦအီၪအိၭလိၬ လၧယၧၩ ထီးအလူၬနီၪ အီၪခိၭဆၧ လၧယလၩ့ထံၩဖါလီၫ. စံၭဝ့ၫ, ဘၪလဘၪ အဝ့ၫဒၪ မိဒိၭအၪ့လွ့ၫအၥၭတၭ, ပမိမၩစၪဝ့ၫတၭ, ပမိမၩဆၧၫ့ ဆၧအၧၩ့ လၧအလီၩ့လီၫ. 11 မွဲလါနၫ့ ယဟိဝၩ အီၪယူၭ လၧယၥိၭ ဘဲၫၦအဆီၪ့ လၧအစီၩ့ဒိၪ အမၩ့ဒိၪ အၥိၭနီၪလီၫ. မၩအၥၭဘဲၫနီၪတၭ, ယဒုၪယဒၩအခၪ့ မိဘၪထၧၩ့တၭ, မၩစၪယၧၩအ့ၬ. မွဲအလမၩစၪဘၪ လကၭလၧၩ့, အမ့ၬမိမဲ ဒိၪမၬလီၫ. အမ့ၬမိမဲ လၩ့ဆိၩလၩ့ကၠၪတၭ, ဆၧၥၭနၪ့ ဘၪဝ့ၫအ့ၬ. 12 ဆၧၥုၭမုခမျၧး အယဟိဝၩ, ဆၧမၩခွါ ၦတီၩၦလီၩ့, ၦလၧအဒၪဘၪ ၦၥုၪ့ခံၦၥၭလဲၫလဂၩဧ့, ဒုၭဒၪဘၪယၧၩ လၧနမၩဆၧၫ့ ဆၧအၧၩ့ လၧအဝ့ၫၥံၪ အလီၩ့ဆံၭ. အဂဲးဘဲၫယီၩ ယဒုၭနဲၪနၧၩ လၧယခွးလီၫ. 13 ၥံၫကျံၩထၪ့ ယဟိဝၩ, စံၭထၪ့အၪ့အူၭ ယဟိဝၩဆံၭ. အဂဲးဘဲၫယီၩ အဝ့ၫဒၪ မၩဖီၩ့မၩဖျ့ၭ ၦၡၪ့ဖိၪအၥၭမၧၫ့ လၧၦလတီၩလလီၩ့ဘၪ အစူၪဖၧၩ့လီၫ. 14 မုလနံၩ လၧယအီၪဖျဲၪနီၪ, မွဲအဘၪဆိၪအၧၩ့ဆံၭ. မုလနံၩ လၧယမိဆီၫ့အီၪန့ယၧၩနီၪ, မွဲအထီးဘၪ ဆိၪဂ့ၩဝ့ၫလဂ့ၩ. 15 ၦလၧအဂဲၫလီၩဘၪ ယဖါတၭ စံၭ, ဖိၪခွၫ အီၪဖျဲၪ လၧနဂးတၭ, ဆၧဒုၭၥၭထိၬ အဝ့ၫဒၪ ဒိၪမၬနီၪ, မွဲၦလဂၩနီၪ ဘၪ ဆၧဆိၪအၧၩ့ဝ့ၫဆံၭ. 16 မွဲၦလဂၩနီၪ မၩအၥၭ ဘဲၫဒိၩ့လဖၪ လၧယဟိဝၩ မၩလၩ့ဎီးခွံၬဝ့ၫ တၭ, လနီၫ့ယါလၩ့ထဲၩ့ဘၪအၥၭ အၥိၭနီၪဆံၭ. မွဲအနါဂၧၫ့ ဆၧကိၭ မၩၥၭမဲၪဆၧ လၧမုဂီၩ, ဒဲဆၧကိၭၡၭထၪ့ လၧမုထုၪ့ဆံၭ. 17 အဂဲးဘဲၫယီၩ အဝ့ၫ မၩၥံၫယၧၩ ခီၫလၧဒၧၩ့လးဖၧၩ့အ့ၬ; အ့ၪလမွဲဘၪ ဘဲၫနီၪတၭ, ယမိကဲၪလါယူၭ ယၥွၪခိၪယူၭတၭ, အဒၧၩ့လးဒိၪလါ လၧယၧၩ လၩ့ဆိၩလၩ့ကၠၪဆံၭ. 18 ယဂဲၫထၪ့ လၧၦဒၧၩ့လးဖၧၩ့ ဘဲၫၥိၭ ယမိဒၪဘၪဆၧမၩခိမၩဝီၩ, ဒဲဆၧၥုၪ့အုၭ ၥၭအုၭ, ဒဲဘဲၫၥိၭ ယမုနံၩလဖၪ မိလူၬဝ့ၫ လၧဆၧမ့ၬမဲ အဖၧၩ့နီၪ မွဲဘၪလဲၪ.

1 ယဟိဝၩအလူ လၧအလၩ့ဘၪ စယ့ၫရမဲအၫ, ထီးအထီ လၧစဎွၩ ဇ့ၭဒကဲအၫ, အၪ့မၧၫ့လၩ့ စမ့ၫရခဲအၫ အဖိၪခွၫ စပၭၡၧၫ ဒဲၦလုဆၧ စမ့ၫအစဲအၫ အဖိၪခွၫ စဇ့ၭဖနဲအၫ လၧအအီၪတၭ, စံၭဝ့ၫဒၪ. 2 အၪ့စၪ့လါ ယဟိဝၩ လၧပဂးဆံၭ. အဂဲးဘဲၫယီၩ ဘၭဘလၧၫ့ အစဎွၩ န့ၭဘူၫခၭန့ဇၫ ဒုၭဆၧထၫ့ဒၩပၧၩလီၫ. ဘၪလဘၪ ယဟိဝၩ မိမၩပၧၩ; ဘဲၫ ကယဲ အဆၧမၩလၩ့လၭ အၥိၭနီၪတၭ, အဝ့ၫဒၪ မိစဲၪ့ထၪ့ခွံၬ လၧပအီၪလီၫ. 3 ထီးနီၪလဖၧၫ့ စယ့ၫရမဲအၫ စံၭဝ့ၫ, နၥံၪ မိဘၪစံၭ စဇ့ၭဒကဲအၫ ဘဲၫယီၩ, 4 ယဟိဝၩ အံၫစရ့လၭအယွၩ စံၭဘဲၫယီၩ, ယိခွါ, ယမိဘိၭကၠၪကဒၩထဲၩ့ နၥံၪအစူၪဝဲၩ အီၪလၧနၥံၪ အစူၪဖၧၩ့ လၧနၥံၪဒုၭဆၧထၫ့ဒၩ ဘၭဘလၧၫ့ အစဎွၩ ဒဲၦခၫလဒံအၫဖိၪ လၧအဝၩ့ထၬနၥံၪ လၧဒိၩ့ခိၪဒၧၩ့တၭ, ယမိဒုၭအီၪကီၪ့ အဝ့ၫၥံၪ လၧဒိၩ့ယီၩ အၥၭခံဖၧၩ့လီၫ. 5 တၭ ယဝ့ၫဒၪ ယနၫ့ဆါဒၪယဝ့ၫ ယမိဒုၭဆၧထၫ့ဒုၪဒၩနၥံၪ လၧယစူၪယၩ့ထၪ့အၥၭ တၭ, ယစူၪဒူၪဆီၪ့ အီၪလၧၥၭထၪ့ ဒဲၥၭခဲၩထၪ့, ဒဲၥၭခိ ဒိၪဒိၪလ့ၬလီၫ. 6 တၭ ယမိထး ဆၧအီၪဝ့ၫ လၧဒိၩ့ယီၩ အဖၧၩ့, ဒဲၦၡၩ ဒဲဆၧဖိၪဆၧဎါတၭ, မိၥံၫ လၧဆၧၥံၫချဲၫ့ ဖၭဒိၪလီၫ. 7 တၭ ယဟိဝၩ စံၭဝ့ၫဒၪ, လၧဆၧနီၪလဖၪ အလးခဲၫ့နီၪ ယမိဖ့ၪလၫ့ခွံၬ ယုဒၫ အစဎွၩ ဇ့ၭဒကဲအၫ ဒဲအခ့ၫအၡၩ, ဒဲၦခမျၧး, ၦအီၪလၩ့ထး လၧဆၧၥံၫချဲၫ့ ဒဲလၧနၭ, ဒဲလၧဆၧၥၭဝံလၩ့ဒိၩ လၧဒိၩ့ယီၩအဖၧၩ့, လၧဘၭဘလၧၫ့ အစဎွၩ န့ၭဘူၫခၭန့ဇၫ အစူၪဖၧၩ့, ဒဲလၧအဒုၪအဒၩ အစူၪဖၧၩ့, ဒဲၦလၧအအၪ့ဎၬ အၥၭမၧၫ့ အစူၪဖၧၩ့တၭ, အဝ့ၫဒၪ မိကျီၪ့ အဝ့ၫၥံၪ လၧနၭအနါတၭ, လမိလီၫ့ကီၩ့ဘၪဝ့ၫ ဒဲအၥၭလလၩ့ဘၪ, ဒဲယၫ့ၥၭဘၪဝ့ၫဆ့အ့ၬ. 8 တၭ နမိဘၪစံၭၦခမျၧးယီၩ, ယဟိဝၩ စံၭဘဲၫယီၩ, ယိခွါ, ယအီၪက့ၪ ဆၧမၧၫ့အဖၧၩ့ၥၭ, ဒဲဆၧၥံၫအဖၧၩ့ၥၭ လၧနၥံၪအမ့ၬယၫလီၫ. 9 ၦလၧအအီၪလၧဒိၩ့ယီၩ အဖၧၩ့နီၪ မိၥံၫလၧနၭ, ဒဲလၧဆၧၥၭဝံလၩ့ဒိၩ ဒဲလၧဆၧၥံၫချဲၫ့နီၪလီၫ. အ့ၪမွဲ ၦလၧအစဲၪ့ထၪ့တၭ, ဖ့ၪလၫ့ဒၪအၥၭ လၧၦခၫလဒံအၫဖိၪ အစူၪဖၧၩ့ လၧအဝၩ့ထၬန့ နၥံၪနီၪ မိမၧၫ့ဝ့ၫတၭ, အၥၭမၧၫ့နီၪ မိကဲၪထၪ့ဝ့ၫ လၧဆၧအၪ့ဂူၬန့လီၫ. 10 အဂဲးဘဲၫယီၩ ယအီၪက့ၪ ယမ့ၬထၫ့ဒုၪဒၩ ဒိၩ့ယီၩ လၧဆၧအၧၩ့အဂးတၭ, မွဲလၧဆၧဂ့ၩအဂး အ့ၬ, ယဟိဝၩ စံၭဝ့ၫဒၪ. ဆၧမိဖ့ၪလၫ့ခွံၬဝ့ၫ လၧဘၭဘလၧၫ့ အစဎွၩ အစူၪဖၧၩ့တၭ, အဝ့ၫဒၪ မိဆူၭထၪ့ခွံၬဝ့ၫ လၧမ့ၪလီၫ. 11 တၭ စံၭယုဒၫ အစဎွၩ အၡၩဂံၪ့ဖိၪနီၪ, ခိၭနၪ ယဟိဝၩအလူဆံၭ. 12 စဒၫဝံၭ အၡၩဂံၪ့ဖိၪၥံၪဧ့, မၩဆၧစ့ၩရၫ့ ချဲၫ့ချဲၫ့, ဒဲမၩဖီၩ့မၩဖျ့ၭ ၦလၧအဘၪ ဆၧအၪ့ဂူၬန့ဝ့ၫ လၧၦမၩအၧၩ့ဆၧ အစူၪဖၧၩ့ဆံၭ. ယၥၭခဲၩထၪ့ မိလ့ၩဘၪၡူၭ ဘဲၫမ့ၪအၥိၭ, အၪ့ခွံၬဆၧတၭ, ဆၧမၩလၩ့ဖံၬခွံၬဝ့ၫ လအီၪဘၪ လၧနၥံၪမၩ ဆၧအၧၩ့အကၠီၩ့လီၫ. 13 ယိခွါ, ယထၫ့ဒၩနၧၩ, ၦအီၪဝ့ၫ လၧခိၪလီၩ့ဆူၭဖၧၩ့, ဒဲအီၪလၧဆၧပျၩ့ အလဲၫ့ဖၧၩ့ၥံၪဧ့, ယဟိဝၩ စံၭဝ့ၫဒၪ, ၦလၧအစံၭ, မွဲပလၫ မိဂဲၫထၫ့ဒၩပၧၩလဖၪလဲၪတၭ, မွဲပလၫ မိဂဲၫနုၬ လၧပအီၪအလးလဖၪနီၪလဲၪ. 14 တၭ ယဟိဝၩ စံၭဝ့ၫဒၪ, ယမိစ့ၩရၫ့စၪနၥံၪ ဘဲၫ နၥံၪမၩဆၧ အဆၧၥၪအၥိၭနီၪတၭ, ယမိဆူၭခဲၩမ့ၪ လၧအမံၩ့လၬကျၩတၭ, မိအၪ့ခွံၬ ကယဲ ဆၧအီၪဝၬဖီၩ့ဝ့ၫလီၫ.

1 ယဟိဝၩ စံၭဘဲၫယီၩ, လ့ၩလၩ့ လၧယုဒၫ အစဎွၩ အဂံၪ့တၭ, ချဲၩ့ဆၧ လၧဆၧချဲၩ့ယီၩ, 2 တၭ စံၭ, ယုဒၫ အစဎွၩ လၧအဆၧၫ့နၩ့ လၧစဒၫဝံၭ အလးဆီၩ့ဆီ အဖၫ့ခိၪလဂၩဧ့, နဝ့ၫဒၪ ဒဲနခ့ၫနၡၩ, ဒဲနၡၩခမျၧး လၧအလ့ၩနုၬ လၧတရၫ့ယီၩလဖၪ အဖၧၩ့ၥံၪဧ့, ခိၭနၪ ယဟိဝၩအလူအထၫဆံၭ. 3 ယဟိဝၩ စံၭဘဲၫယီၩ, မၩဆၧစ့ၩရၫ့, ဒဲဆၧတီၩဆၧလီၩ့, ဒဲမၩဖီၩ့မၩဖျ့ၭ ၦလၧအဘၪ ဆၧအၪ့ဂူၬန့ဝ့ၫ လၧၦမၩအၧၩ့ဆၧ အစူၪဖၧၩ့ဆံၭ. တၭ ဆၧလတီၩဘၪမွဲဂ့ၩ, ဆၧမၩန့ဆီၪ့မွဲဂ့ၩ, မၩ ၦလခီၫဘၩ့မုးဖိၪ, ၦဖိၪဎွ့ၪ, ၦမုၪမဲၫနီၪ မွဲဂ့ၩ, တၭလူၫလၩ့ ဆၧၥွံၪ လၧအဆၧဒဲၩဘၭ လအီၪဘၪ လၧအလးထီးယီၩ လဂ့ၩ. 4 အဂဲးဘဲၫယီၩ နၥံၪ အ့ၪမၩတၡါ ဆၧလမံၩ့ယီၩ တၭ, ထီးနီၪလဖၧၫ့ စဎွၩလဖၪ မိဆၧၫ့နၩ့ လၧစဒၫဝံၭ အလးဆီၩ့ဆီ အဖၫ့ခိၪ, ထူၬလဲၪ့ကၥ့ၪ, ဒဲထူၬကၥ့ၪ, ဂဲၫနုၬ လၧဂံၪ့ယီၩ အတရၫ့အဖၧၩ့, အဝ့ၫဒၪ ဒဲအခ့ၫအၡၩခမျၧးလီၫ. 5 အ့ၪမွဲ နၥံၪ အ့ၪလခိၭနၪဘၪ ဆၧချဲၩ့ယီၩ, ယဟိဝၩ စံၭဝ့ၫဒၪ, ယဆိၪလၩ့ယၥၭ လၧယမ့ၬယၫဒၪယဝ့ၫ လၧဂံၪ့လဖျိၪ့ယီၩ မိကဲၪထၪ့ ဆၧအီၪယူဝ့ၫလီၫ. 6 အဂဲးဘဲၫယီၩ ယဟိဝၩ စံၭယုဒၫ အစဎွၩ အၡၩဂံၪ့ဖိၪ ဘဲၫယီၩ, နမွဲဂံလအၭလၧယဂး, လ့ၭဘနၧၫ့ အဒၩ့ခိၪလီၫ. မွဲလါနၫ့ ယမိမၩနၧၩ လၧမံၩ့လၬကျၩ, ဒိၩ့ၥံၪ လၧၦလအီၪဘၪ လၧအဖၧၩ့လီၫ. 7 တၭ ယမိတဲၩ့ဝဲၩ ၦမၩဂၭဂီၩ့ဆၧလဖၪ, လၧနဂး, လဂၩဒဲအစူၪဝဲၩ, လဂၩဒဲအစူၪဝဲၩတၭ, မိခူၬလၩ့ နၥံၪ့ၡိၫအ့ရ့ၭ လၧအဂ့ၩထုၬလဖၪ, ဒဲဖျုၭလၩ့ခွံၬ အဝ့ၫၥံၪ လၧမ့ၪဖၧၩ့လီၫ. 8 တၭ ၦအၪဆၨၩ မိလ့ၩဖီၩ့ခွံၬ ဒိၩ့လဖျိၪ့ယီၩတၭ, မိစံၭလိၬအၥၭ လဂၩဒဲလဂၩနီၪ, ယဟိဝၩ မၩ ဒိၩ့ဖၭဒိၪ လၧဆၧယီၩ မွဲဘၪလဲၪ. 9 တၭ ၦမိစံၭဆၧၫ့ဆၧ, အဂဲးဘဲၫယီၩ အဝ့ၫၥံၪ စဲၪ့ဒၪ ယဟိဝၩအယွၩ အဆၧအုၩ့လၩ့တၭ, ဘိၪ့ထၪ့ဘၩထၪ့ ယွၩဂူၫဂၩလဖၪ, ဒဲမၩအဝ့ၫၥံၪအဆၧလီၫ. 10 ထီးဂၪ့ လၧၦၥံၫအကၠီၩ့ လဂ့ၩ, ဂၪ့ဆၧယၧၩ့ဆၧ လၧအကၠီၩ့ လဂ့ၩ; အ့ၪမွဲ ဂၪ့ နၭနၭလ့ၬ လၧၦလၧအစဲၪ့ထၪ့ခွံၬ အကၠီၩ့ဆံၭ. အဂဲးဘဲၫယီၩ မွဲအဂဲၫထဲၩ့ဘၪလၧၩ့အ့ၬတၭ, ဒၪဘၪလၧၩ့ အခးဒၪဝ့ၫအ့ၬ; 11 အဂဲးဘဲၫယီၩ ယဟိဝၩ စံၭဆၧ ဘၪဆဲၫ့ လၧယုဒၫ အစဎွၩ စယိၫစဲအၫ အဖိၪခွၫ စၡၫလၧၫ့ လၧအကဲၪထၪ့ စဎွၩ လၧအဖါ စယိၫစဲအၫအလး, လၧအစဲၪ့ထၪ့ခွံၬ လၧအလးယီၩ ဂဲၫထဲၩ့လၧၩ့ ထီးယီၩအ့ၬ. 12 မွဲအမိၥံၫဝ့ၫ ထီးအလး လၧၦၡၩ အၪ့မၧၫ့ဎီးဝ့ၫ လၧအဖၧၩ့တၭ, ဒၪလၧၩ့ ခးယီၩအ့ၬ. 13 ၦလၧအမၩဂံၪ့ လၧဆၧလတီၩလလီၩ့ဘၪ, ဒဲအဒူၭ လၧထၭလခီၫလဖၪ လၧဆၧစ့ၩရၫ့လတီၩဘၪ, လၧဆၧအၪ့မၧၫ့ ၦလၧအနဲၩ့ထံၭ မၩအဆၧတၭ, ဖ့ၪလၫ့ အလံၩ့အလဲၫအ့ၬ; ဒဲလဖ့ၪလၫ့ဘၪ ဆၧလၧၦမၩဆၧ လၧအဂးနီၪ, 14 ၦလၧအစံၭ ယမိမၩ ဂံၪ့ဖၭဒိၪလၧယဂး, အီၪလၧဒူၭဖၭလဲလဖၪတၭ, မၩတရၫ့လံၩ ဒဲမၩဒူၭၥံၪအခိၪ လၧၥံၪ့ၡိၫအ့ရ့ၭတၭ, ဂုၪဝ့ၫ လၧၥံၪထံၫဝီၩနီၪ, ဘၪအၡၪ့လီၫ. 15 မွဲနထိၪဎီၩ့နၥၭ လၧၦဂူၫဂၩ လၧၥံၪ့ၡိၫအ့ရ့ၭ အဆၧမၩတၭ, နမိကဲၪ စဎွၩဆ့ဧၪ. နဖါအၪ့ဆၧ, ဒဲအီၩဆၧ, ဒဲစ့ၩရၫ့ဆၧ, ဒဲမၩဆၧတီၩဆၧလီၩ့ မွဲအ့ၬဧၪ. မၩအၥၭဘဲၫနီၪတၭ, မွဲအန့ဘၪ ဆၧအဂ့ၩလီၫ. 16 အဝ့ၫဒၪ စ့ၩရၫ့ ၦၡၪ့ဖိၪယၬဖိၪ, ဒဲၦဘၪၡၪ့ဘၪနၭ အခွးလီၫ. ထီးနီၪလဖၧၫ့ မွဲအန့ ဆၧဂ့ၩလီၫ. ဆၧနီၪမွဲ ဆၧၥ့ၪယၫယၧၩ မွဲအ့ၬဧၪ, ယဟိဝၩ စံၭဝ့ၫဒၪ. 17 အ့ၪမွဲ နမ့ၬၥၪ ဒဲနၥၭ အီၪန့ၫ လၧနၥၭကွံၩဆၧအဂး, ဒဲလၧနမိလူၫလၩ့ ဆၧၥွံၪ လၧအဆၧဒဲၩဘၭ လအီၪဘၪအဂး, ဒဲလၧနမၩအၧၩ့ဆၧအဂး, ဒဲလၧနအၪ့ဂူၬန့ဆၧအဂး ဘဲၫၥိၭ နမိမၩဝ့ၫ လီၫ. 18 မၩအၥၭဘဲၫနီၪတၭ, ယဟိဝၩ စံၭဘဲၫယီၩ, လၧယုဒၫ အစဎွၩ စယိၫစဲအၫ အဖိၪခွၫ စယဟီအကံၫ့အဂဲး, ၦဂၪ့လၧအကၠီၩ့တၭ, စံၭ, အၩလါ, ယထၧၫ့ဖုဝဲခွၫ, အ့ၪလမွဲဘၪ, အၩလါ, ယထၧၫ့ဖုဝဲမုၪနီၪ မွဲအ့ၬ. အဝ့ၫၥံၪ လဂၪ့ဘၪ လၧအကၠီၩ့တၭ, စံၭ, အၩလါ, ကဆါဧ့! အ့ၪလမွဲဘၪ, အၩလါ, အလၩအဖၩ့ဧ့! 19 ၦၡၩ မိခုၪ့လၩ့ဘၧၩ့ခွံၬဝ့ၫ လၧကၥ့ၪယီၩ့ အဆၧခုၪ့လၩ့ဘၧၩ့ခွံၬနီၪ မိမီၩ့ဝ့ၫ, ဒဲခွံၬၡိၭခွံၬဝ့ၫ လၧယရုစလံၫ့ အတရၫ့လၧခီၫ့ လီၫ. 20 လ့ၩထၪ့ဘၭ လၧလ့ၭဘနၧၫ့နီၪ, ကိၭထၪ့တၭ, ထုၭထၪ့ နလူ လၧဘၫၡၫ့အဖၧၩ့တၭ, ကိၭထၪ့ဆၧ လၧအၭဘရံၫ့အလီၩ့ဆံၭ. အဂဲးဘဲၫယီၩ ၦလၧအအဲၪနၧၩ ထီးအလူၬနီၪ ထီၩ့ယူၭ လၧဆၧဂၭဂီၩ့ယူၭ. 21 ယချဲၩ့ဆၧ လၧနၧၩ လၧနဘီၪထၪ့ယီၫထၪ့ အဘိၩ့ဘၭ တၭ, နစံၭ ယခိၭနၪအ့ၬ. လၧနလခိၭနၪဘၪ ယလူနီၪ, မွဲနထူၫနရူၫ ခီၫလၧနမုၪနၩ့ထၪ့လီၫ. 22 လံၩမိမၩလူၬခွံၬ နၡၩယိဆၧ ထီးအလူၬ, ဒဲၦလၧအအဲၪနၧၩ မိလ့ၩကဲၪဎီး လီၫ. မွဲမၬ, နမ့ၬမိမဲတၭ, မိအီၪက့ၪမဲနမ့ၬ လၧနဆၧဒဲၩဘၭ ထီးအလူၬအကၠီၩ့လီၫ. 23 ၦအီၪဝ့ၫ လၧလ့ၭဘနၧၫ့ အလီၩ့ လၧအမၩအၥွံၫ လၧၥံၪ့ၡိၫအ့ရ့ၭ အခံၫလဂၩ ဧ့, ထီးဆၧဆၫဘၪနၧၩ ဘဲၫၦမုၪဘၪ ဆၧဂူၭဆၫအၥိၭနီၪတၭ, နမိဘၪ ဆၧၡၪ့ဆၧနၭနီၪ, ဆၧနၭ ဆံၭဒိၪလဲၪ! 24 ယမၧၫ့ယဝ့ၫ ယဟိဝၩ စံၭဝ့ၫဒၪ, တၭ ယုဒၫ အစဎွၩ ယဟီအကံၫ့ အဖိၪခွၫ စကိၫနဲအၫနီၪ မွဲအစူၪၥံၭ အဆၧမၩနဲၪ့ လၧယစူၪထွ့ၪအလီၩ့ လါနၫ့နီၪ, ယမိထုၭန့ခွံၬ နၧၩ လၧအလးထီးနီၪ, 25 တၭ ယမိဖ့ၪလၫ့နၧၩ လၧၦလၧအအၪ့ဎူၫအၪ့ဎၬ နၥၭမၧၫ့ အစူၪဖၧၩ့, ဒဲလၧၦလၧနၥၭမဲၪဝ့ၫ အစူၪဖၧၩ့, လၧဘၭဘလၧၫ့ အစဎွၩ န့ၭဘူၫခၭန့ဇၫ အစူၪဖၧၩ့ ဒဲလၧၦခၫလဒံအၫဖိၪ အစူၪဖၧၩ့လီၫ. 26 ယ မိနၫ့ထၪ့ခွံၬနၧၩ, ဒဲနမိလၧအဆီၫ့အီၪန့နၧၩ လၧခးအဂူၫ လဘံၪ့ ထီးနၥံၪ လအီၪဖျဲၪဘၪ လၧအဖၧၩ့တၭ, နၥံၪ မိၥံၫ ထီးနီၪလီၫ. 27 အ့ၪမွဲ ခးလၧအဝ့ၫၥံၪ ဆိၫ့ဂဲၫထဲၩ့ ထီးအလးနီၪတၭ, အဝ့ၫၥံၪ မိဂဲၫထဲၩ့ဘၪအ့ၬ. 28 စကိၫနဲအၫ လဂၩယီၩ မွဲဖၧၩ့လၧအထ့ဖၭ လၧၦလယူၭယၪ့ ဘၪဝ့ၫဧၪ, မွဲဆၧအဎၧၩ့အဎီ လၧအလဘၪဘၪ ဆၧအၥၭဧၪ, ဘၪ ဆၧနၫ့ထၪ့ခွံၬဝ့ၫ, အဝ့ၫဒၪ, ဒဲအချံၫအၥၪ တၭ, လၩ့ဘၪ လၧခး လၧအလၥ့ၪယၫဘၪဝ့ၫ အဖၧၩ့နီၪ မွဲဘၪလဲၪ. 29 ထံၫၥံၪခးၥံၪဧ့! ထံၫၥံၪခးၥံၪဧ့! ထံၫၥံၪခးၥံၪဧ့! ခိၭနၪ ယဟိဝၩအလူအထၫဆံၭ. 30 ယဟိဝၩ စံၭဘဲၫယီၩ, ကွ့ၭန့ လၧစဎွၩလဂၩယီၩ, မွဲၦထူၬဖိၪ, ၦလၧအလဘီၪထၪ့ယီၫထၪ့ဘၪ လဆိၩဒၪအၥၭနီၪဆံၭ. အဂဲးဘဲၫယီၩ ၦလၧအချံၫအၥၪ အကျၩနီၪ ဘီၪထၪ့ယီၫထၪ့ နးဂၩအ့ၬ; တၭ ဆၧၫ့နၩ့ လၧစဒၫဝံၭ အလးဆီၩ့ဆီ အဖၫ့ခိၪအ့ၬ ဒဲပၧၩ့လၧၩ့ဆၧ လၧယုဒၫအဖၧၩ့ နးဂၩဆ့အ့ၬ.

1 ၦယိၥိၪလဖၪ လၧအမၩဂၭဂီၩ့, ဒဲမၩ လၩ့ပြံၩလၩ့ပြၩ ယဆၧအၪ့ အဆၪအလးလဖၪနီၪ, ဘၪအၡၪ့လီၫ. ယဟိဝၩ စံၭဝ့ၫဒၪ, 2 မၩအၥၭဘဲၫနီၪတၭ, ယဟိဝၩ အံၫစရ့လၭအယွၩ စံၭ လၧၦယိၥိၪလဖၪ လၧအယိ ယၡၩခမျၧးလဖၪ အဂဲးအကၠီၪ့, နၥံၪ မၩ လၩ့ပြံၩလၩ့ပြၩ ယၥိၪလဒီၪ့, ဒဲနၫ့ထၪ့ခွံၬဝ့ၫတၭ, အီၪၡီၩ့လၧၩ့ အဝ့ၫၥံၪ အ့ၬ. ယိခွါ, ယမိစ့ၩရၫ့နၥံၪ မၩဆၧအအၧၩ့အကၠီၩ့, ယဟိဝၩ စံၭဝ့ၫဒၪ. 3 မွဲလါနၫ့တၭ ယမိအၪ့ထုၫ့ကီၪ့ ယၥိၪလဒီၪ့ အဆၧအီၪလၩ့ထး လၧကယဲ ခးလၧယနၫ့ထၪ့ခွံၬ ဒုၭအီၪဝ့ၫ လၧအဖၧၩ့တၭ, ယမိဒုၭဂဲၫထဲၩ့ဝ့ၫ လၧအဝ့ၫၥံၪ အဖီၩ့ဖၧၩ့တၭ, အဝ့ၫၥံၪ မိၥၪထၪ့ ဒဲအၪထၪ့ဝ့ၫဒၪဆ့လီၫ. 4 တၭ ယမိအီၪက့ၪ ၦယိၥိၪလဖၪ လၧအဖၫ့ခိၪ လၧအမိယိဒုၭအၪ့ဝ့ၫတၭ, အဝ့ၫၥံၪ ၥၭမဲၪလၧၩ့ဆၧ အ့ၬ, ဒဲအၪ့ယိၪလၧၩ့ဆၧအ့ၬ, ဒဲလၩ့မါဘၪဆ့အ့ၬ, ယဟိဝၩ စံၭဝ့ၫဒၪ. 5 ယိခွါ, ယဟိဝၩ စံၭဝ့ၫဒၪ, မုနံၩလဖၪ မိဘၪ လၧယမိဒုၭဂဲထုၪ့ ဆၧတီၩဆၧလီၩ့အထဲၩ့ လၧစဒၫဝံၭအဂးတၭ, စဎွၩလဂၩ မိပၧၩ့ဆၧတၭ, မိဘီၪထၪ့ယီၫထၪ့ မိမၩဆၧစ့ၩရၫ့ ဒဲဆၧတီၩဆၧလီၩ့ လၧဂၪ့ခိၪချိၫ့လီၫ. 6 ဆၧလၧမုနံၩလဖၪနီၪ ယုဒၫ မိထီၩ့လၧဆၧထိးထဲၩ့တၩ့ထဲၩ့တၭ, အံၫစရ့လၭ မိအီၪလၧဆၧဒိၭနဲၩ့အၥၭ အလးတၭ, ဆၧမိကိၭအဝ့ၫဒၪအမံၩ့ ဘဲၫယီၩ, ယဟိဝၩ ပဆၧတီၩဆၧလီၩ့နီၪလီၫ. 7 မၩအၥၭဘဲၫနီၪတၭ, ယဟိဝၩ စံၭဝ့ၫဒၪ, ယိခွါ, မုနံၩလဖၪဘၪဝ့ၫ လၧၦလစံၭလၧၩ့ဘၪ ယဟိဝၩမၧၫ့ဝ့ၫ လၧအဒုၭစဲၪ့ထၪ့ခွံၬ ၦအံၫစရ့လၭဖိၪ လၧခးအံဇံၭနီၪ, 8 အ့ၪမွဲ အမိစံၭ, ယဟိဝၩ မၧၫ့ဝ့ၫ လၧအဂဲၫဆိၬထၪ့ခွံၬ, ဒဲဒုၭဂဲၫထဲၩ့ထဲၩ့ အံၫစရ့လၭ အၡၩဂံၪ့ဖိၪ အချံၫအၥၪ လၧခး လၧမုဖၩ, ဒဲလၧခးထီးအလူၬ လၧယနၫ့ထၪ့ခွံၬ ဒုၭအီၪဝ့ၫ လၧအဖၧၩ့တၭ, မိအီၪဝ့ၫ လၧအခးဒၪဝ့ၫအဖၧၩ့ လီၫ. 9 ယၥုၪ့ခါယၥၭလၩ့ လၧယၥၭခံဖၧၩ့ လၧမီၪလဖၪအကၠီၩ့တၭ, ယဎွံၪထီးအလူၬ ဝၭထိၬ, ယမၩယၥၭ ဘဲၫ ၦအီၩမၧၩ့အၥၭအၥိၭနီၪတၭ, မၩအၥၭ ဘဲၫၦလၧစဘံၭထံၫ မၩစၪဝ့ၫအၥိၭနီၪ လၧယဟိဝၩအကၠီၩ့, ဒဲလၧအလူဆံၫ့ဎံၪအကၠီၩ့လီၫ. 10 အဂဲးဘဲၫယီၩ ထံၫၥံၪခးၥံၪနီၪ ဎွ့ၩဝ့ၫ လၧၦမၩမၪၦမၫၦဝၩတၭ, ထံၫၥံၪခးၥံၪနီၪ ၥုၪ့အုၭၥၭအုၭ လၧဆၧဆိၪအၧၩ့အကၠီၩ့လီၫ. ဆၧအၪ့အဆၪအလး လၧမံၩ့လၬကျၩနီၪ ဎဲၫ့ထၪ့ခွံၬလီၫ. အဂဲးဘဲၫယီၩ အဝ့ၫၥံၪအဖၧၩ့ၥၭမွဲ အမၩဆၧအၧၩ့တၭ, အဂဲးအဘၭ တီၩအ့ၬ. 11 မွဲမၬ, မီၪမွဲဂ့ၩ, ၦလုဆၧမွဲဂ့ၩ, ယူၭယၪ့ဆၧအ့ၬ. တၭယဒၪန့ အဆၧအၧၩ့ လၧယဂံၪ့ဖၧၩ့ဒၪလ့ၬ, ယဟိဝၩ စံၭဝ့ၫဒၪ. 12 မၩအၥၭဘဲၫနီၪတၭ, အဝ့ၫၥံၪအဖၧၩ့ၥၭ မိကဲၪထၪ့ ဘဲၫဆၧအလးဖျ့ၫ လၧဆၧခံၭကျၩအၥိၭ လၧအဂးတၭ, ဆၧမိနၫ့ဆီၪ့ အဝ့ၫၥံၪ တၭ, မိလၩ့ထံၩဖါဝ့ၫ လၧအဖၧၩ့နီၪလီၫ. အဂဲးဘဲၫယီၩ ယမိဒုၭဘၪ အဝ့ၫၥံၪ လၧဆၧအၧၩ့ ထီးဆၧစ့ၩရၫ့ဝ့ၫ အနံၪ့ဘၪဝ့ၫနီၪ, ယဟိဝၩ စံၭဝ့ၫဒၪ. 13 ယဒၪဆၧဂီၩ့ ဆၧစၪ လၧစမ့ရအၫ အမီၪလဖၪအဖၧၩ့လီၫ. အဝ့ၫၥံၪ ချဲၩ့ဆၧ လၧမီၪအချိၬ လၧဘၫအလၭ, ဒဲဒုၭမၩမၪ ယၡၩခမျၧး အံၫစရ့လၭနီၪလီၫ. 14 ယဒၪယူၭဆ့ ဆၧအၧၩ့ နၭမၬ လၧယရုစလံၫ့ အမီၪလဖၪအဖၧၩ့လီၫ. အဝ့ၫၥံၪ အဲၪဘိၩ့မၫ, အဲၪဘိၩ့ဝၩတၭ, လ့ၩဝ့ၫ လၧဆၧအဘျံၭအဘျၪ အဖၧၩ့တၭ, ဒုၭဆီၪ့ထၪ့ ၦလၧအမၩဆၧအၧၩ့ အစူၪ, ထီးၦလဂဲၫထဲၩ့ဘၪ နးဂၩတၭ, အဝ့ၫၥံၪ ထီးအလူၬနီၪ အီၪဝ့ၫ လၧယမ့ၬယၫ ဘဲၫစီဒၧၫ့အၥိၭ ဒဲအၡၩအီၪဝ့ၫနီၪ ဘဲၫဂမိရၫအၥိၭနီၪလီၫ. 15 မၩအၥၭဘဲၫနီၪတၭ, ဆၧၥုၭမုခမျၧး အယဟိဝၩ စံၭ လၧမီၪလဖၪ အဂဲးအကၠီၪ့ ဘဲၫယီၩ, ယိခွါ, ယမိဒုၭအၪ့ အဝ့ၫၥံၪ လၧရီးခၥီၫ, ဒဲဒုၭအီၩဝ့ၫ လၧၥံၪခၪ အထံၫနီၪလီၫ. အဂဲးဘဲၫယီၩ ဆၧလယူၭလယၪ့ဘၪ ဆၧနီၪ စဲၪ့ထၪ့ခွံၬ လၧယရုစလံၫ့ အမီၪလဖၪ အစူၪဖၧၩ့ ဖိးလၧခးထၧၫ့ဘံၪ့ယၫ အဖၧၩ့လီၫ. 16 ဆၧၥုၭမုခမျၧး အယဟိဝၩ စံၭဘဲၫယီၩ, ထီးခိၭနၪ မီၪလဖၪအလူ လၧအမိချဲၩ့ဆၧ လၧမီၪအချိၬ လၧနၥံၪအကျၩ လဂ့ၩ, အဝ့ၫၥံၪ အၪ့လီၫ နၥံၪ လၧဆၧပျီၩပျီၩ တၭ; ချဲၩ့ဝ့ၫ လၧဆၧဒၪ လၧယၫလခီၫ, လၧအဂဲၫထၪ့ လၧအၥၭဒၪဝ့ၫအဖၧၩ့, မွဲဆၧလၧအထၪ့ဖျ့ၭ လၧယဟိဝၩအနိၭအ့ၬ. 17 တၭ အဝ့ၫၥံၪ စံၭဒံၭ လၧၦလၧအလယူၭယၪ့ ဘၪယၧၩလဖၪ, ယဟိဝၩ စံၭယူၭဝ့ၫ, နၥံၪ မိအီၪလၧဆၧဘၪလိၬအိၭလိၬလီၫ. တၭ စံၭ ကယဲ ၦလၧအလ့ၩဖိၬ အနါကဲၪ့အခဲၫ့နီၪ ဆၧအၧၩ့ဘၪနၥံၪ နးမံၩ့အ့ၬ. 18 အဂဲးဘဲၫယီၩ မွဲပလၫ ဆၧၫ့ထုၪ့ လၧယဟိဝၩ အဆၧအီၪၥူၪအဖၧၩ့တၭ, ဒၪဘၪ ဒဲနါဂၧၫ့ဘၪအလူ လဂၩလဲၪ. မွဲပလၫ ယိနဲၪ့ဝ့ၫတၭ, နါဂၧၫ့ အဆၧချဲၩ့လဂၩလဲၪ. 19 ယိခွါ, လံၩ၁ဝံၭ ဘၪဆဲၫ့ လၧယဟိဝၩ လ့ၩထၪ့ဆၧ ဆီၪ့ဆီၪ့လ့ၬနီၪ, လံၩဆီၪ့၁ဝံၭအၥၭတၭ; မွဲ အမိဘၪ ၦလတီၩဘၪ အခိၪဎွံၪ နၭနၭလ့ၬလီၫ. 20 ယဟိဝၩ အၥၭခဲၩထၪ့နီၪ လကၠၪထဲၩ့ဘၪ, ထီးအမၩဆၧ, ဒဲထီးအမၩ လၧၫ့ထၪ့ဎွ့ၩထၪ့ဆၧ လၧအၥၭခံဖၧၩ့နီၪလီၫ. လၧမုနံၩလၧယၫနီၪ နၥံၪ မိနၪၥ့ၪဆၧ လၩ့ထံးလၩ့ဆ့ၭလီၫ. 21 မီၪလဖၪ ယလအၪ့မၧၫ့ဘၪ လါနၫ့နီၪ စဲၪ့တလဲးဝ့ၫယူၭ; ယလမၪလူၬဘၪ လါနၫ့တၭ, အဝ့ၫၥံၪချဲၩ့ လၧမီၪအချိၬယူၭ. 22 အဝ့ၫၥံၪ အ့ၪဆၧၫ့ထုၪ့ လၧယဆၧကၩ့ကၩအဖၧၩ့တၭ, ဒဲဒုၭနါဂၧၫ့ ယၡၩခမျၧး လၧယဆၧချဲၩ့; ထီးနီၪလဖၧၫ့ မိဒုၭဂဲၫထဲၩ့ အဝ့ၫၥံၪ လၧအဖၧၩ့ၥၭအၧၩ့, ဒဲလၧအမၩဆၧအၧၩ့ အအီၪနီၪလီၫ. 23 ယမွဲ ယွၩအီၪဘူၭဝ့ၫတၭ, မွဲယွၩ အီၪယဲၩ့ဆ့အ့ၬဧၪ, ယဟိဝၩ စံၭဝ့ၫဒၪ. 24 ၦၡၩလဂၩဂၩ အီၪက့ၪၥူၪခွံၬအၥၭ လၧဆၧအီၪၥူၪအလးလဖၪ ဘဲၫၥိၭ ယထီးဒၪဘၪ အဝ့ၫ လဂ့ၩနီၪ ဘၪမိၥ့ၪဧၪ, ယဟိဝၩ စံၭဝ့ၫဒၪ, ယမၩဎွ့ၩ ဂၪ့ခိၪ ဒဲမူၭခိၪနီၪ, မွဲအ့ၬဧၪ, ယဟိဝၩ စံၭဝ့ၫဒၪ. 25 မီၪလဖၪ လၧအချဲၩ့ဆၧ လၧမီၪအချိၬ အဘျံၭအဘျၪ လၧယမံၩ့နီၪ, ယနါဂၧၫ့ယူၭ ဆၧလၧအစံၭယူၭဝ့ၫ, စံၭ, ယမံၫမးဆၧ, ယမံၫမးဆၧနီၪလီၫ. 26 ဆၧနီၪ မိအီၪလၧမီၪလၧအချဲၩ့ဆၧ လၧမီၪအချိၬ အဘျံၭအဘျၪ အၥၭခံဖၧၩ့ ဆံၭယံၬလဲၪ. မွဲဝ့ၫ လၧအၪ့လီၫဆၧအမီၪလီၫ. 27 ဆီၫ့မီၪ့ဝ့ၫ လၧအမိဒုၭၥၭနၪ့ ယၡၩခမျၧး လၧယမံၩ့ လၧအမံၫမးဆၧလဖၪအကၠီၩ့, လၧအလီၩလၩ့လၬလၩ့ လဂၩလၧၦလၧအနဲၩ့ထံၭ, လဂၩလၧၦလၧအနဲၩ့ထံၭ, ဘဲၫအဖါၥံၪ ၥၭနၪ့ခွံၬ ယမံၩ့ လၧဘၫအလၭ အကၠီၩ့အၥိၭနီၪလီၫ. 28 မီၪလၧအအီၪလၧဆၧမံၫမးနီၪ မွဲအလီၩလၩ့လၬလၩ့ဒၪဝ့ၫ ဆၧမံၫမးဆံၭ. တၭ ၦလၧအအီၪလၧယလူနီၪ, မွဲအလီၩလၩ့လၬလၩ့ ယလူ တီၩတီၩဆံၭ. ဖ့ၫထိၪဎီၩ့ လၧဂူၫဆၪနီၪမွဲ ဆၧနီၪလမံၩ့လဲၪ, ယဟိဝၩ စံၭဝ့ၫဒၪ. 29 ယလူ မၩအၥၭ ဘဲၫမ့ၪအၥိၭနီၪ, မွဲအ့ၬဧၪ, ယဟိဝၩ စံၭဝ့ၫဒၪ; မၩအၥၭ ဘဲၫစၭခုၪ လၧအမၩခါလၩ့ဘျ့ၭ လိးၥံၪလဲၫ့ၥံၪ အၥိၭနီၪ, မွဲအ့ၬဧၪ. 30 မၩအၥၭဘဲၫနီၪတၭ, ယိခွါ, ယ ထၫ့ဒၩ မီၪလဖၪ လၧအအၪ့ဂူၬန့ယလူ, လဂၩလၧၦလၧအနဲၩ့ထံၭ, လဂၩလၧၦလၧအနဲၩ့ထံၭ, ယဟိဝၩ စံၭဝ့ၫဒၪ. 31 ယိခွါ, ယဟိဝၩ စံၭဝ့ၫဒၪ, ယ ထၫ့ဒၩ မီၪလဖၪ လၧအမၩန့ ၦၡၩၥံၪအဖျ့ၩတၭ, စံၭဝ့ၫ, အဝ့ၫဒၪ စံၭဆၧ; 32 ယိခွါ, ယဟိဝၩ စံၭဝ့ၫဒၪ, ယ ထၫ့ဒၩ ၦလၧအချဲၩ့ လၧမီၪအချိၬ လၧအမံၫမး ဆၧအဘျံၭအဘျၪတၭ, လီၩလၩ့လၬလၩ့ဝ့ၫတၭ, ဒုၭလၩ့မၪ ယၡၩခမျၧး လၧအဆၧချဲၩ့အဘျံၭအဘျၪ, ဒဲလၧအအီၪက့ၪဖိၫလိၫအၥၭနီၪလီၫ. တၭယအၪ့မၧၫ့လၩ့န့ မွဲအ့ၬ. မွဲယမၪလူၬဆၧ လၧအဝ့ၫၥံၪဆ့အ့ၬ. မၩအၥၭဘဲၫနီၪတၭ, ၦၡၩခမျၧးယီၩ ဘၪခိးဘၪတၩ လၧအဝ့ၫၥံၪ နးမံၩ့အ့ၬ, ယဟိဝၩ စံၭဝ့ၫဒၪ. ယွၩအဆၧအွံၪဆၧယိၭ. 33 တၭ ထီးၦခမျၧးယီၩ မွဲဂ့ၩ, မီၪမွဲဂ့ၩ, ၦလုဆၧလဂၩ မွဲဂ့ၩ, အ့ၪအၪ့စၪ့နၧၩ, စံၭဝ့ၫ, ယဟိဝၩ အဆၧအွံၪဆၧယိၭ, မွဲဆၧနီၪလဲၪတၭ; နမိဘၪစံၭ အဝ့ၫၥံၪ, မွဲဆၧအွံၪဆၧယိၭ နီၪလဲၪ. ယမိခွံၬၡိၭနၥံၪ, ယဟိဝၩ စံၭဝ့ၫဒၪ. 34 တၭမီၪလဂၩ မွဲဂ့ၩ, ၦလုဆၧလဂၩ မွဲဂ့ၩ, ၦခမျၧး မွဲဂ့ၩ, လၧအစံၭ ယဟိဝၩ အဆၧအွံၪဆၧယိၭနီၪ, ယမိစ့ၩရၫ့စၪ ၦလဂၩနီၪ, ဒဲအၡၩဂံၪ့ဖိၪလီၫ. 35 နၥံၪ မိဘၪစံၭ ဘဲၫယီၩ, လဂၩ လၧၦအီၪလၧအနဲၩ့ထံၭ, လဂၩ လၧအထၧၫ့ဖုဝဲလဂၩနီၪ, ယဟိဝၩ စံၭဆၧၫ့ဆၧ ဘဲၫၥ့ၪလဲၪ. တၭ ယဟိဝၩ ချဲၩ့ယူၭမွဲ ဆၧနီၪလမံၩ့လဲၪ. 36 တၭ ယဟိဝၩ အဆၧအွံၪဆၧယိၭနီၪ, နၥံၪ စံၭလၧၩ့အ့ၬ. အဂဲးဘဲၫယီၩ ၦၡၩလဂၩဂၩ အလူဒၪဝ့ၫနီၪ မိကဲၪထၪ့ အဆၧအွံၪဆၧယိၭ ဆုၬဆုၬလီၫ. အဂဲးဘဲၫယီၩ နၥံၪ မၩကဒံၩကဒၩ ယွၩ လၧအမၧၫ့ဝ့ၫအလူ, ဆၧၥုၭမုခမျၧး အယဟိဝၩ ပယွၩနီၪလီၫ. 37 နၥံၪ မိဘၪစံၭ မီၪ, ယဟိဝၩ ချဲၩ့ဆၧၫ့ နၧၩ ဘဲၫၥ့ၪလဲၪ. ဒဲ, ယဟိဝၩ ချဲၩ့ထၪ့ ဆၧနီၪလမံၩ့လဲၪ. 38 အ့ၪမွဲ နၥံၪ အ့ၪစံၭ, ယဟိဝၩ အဆၧအွံၪဆၧယိၭနီၪတၭ, မွဲမၬ ယဟိဝၩ စံၭဘဲၫယီၩ, မွဲနၥံၪ စံၭဆၧချဲၩ့ယီၩ, ယဟိဝၩ အဆၧအွံၪဆၧယိၭနီၪတၭ, ယအၪ့မၧၫ့လၩ့ ဆၧ လၧနၥံၪ အအီၪတၭ စံၭ, နၥံၪ လစံၭဘၪ, ယဟိဝၩ အဆၧအွံၪဆၧယိၭနီၪတၭ, 39 မၩအၥၭဘဲၫနီၪတၭ, ယိခွါ, ယဝ့ၫဒၪယီၩ, ယၧၩဒၪလ့ၬ မိၥၭနၪ့ခွံၬ နၥံၪ လူၬထူၬဆံၫ့ဘၩ့တၭ, နၥံၪ မွဲဂ့ၩ, ဒဲဒိၩ့လဖျိၪ့ လၧယဖ့ၪလၫ့ နၥံၪအဖါလဖၪ မွဲဂ့ၩ, ယမိခွံၬၡိၭခွံၬ လၧယမ့ၬယၫလီၫ. 40 တၭ ယမိအီၪက့ၪ ဆၧဒုၪဒွ့ၪ အဆိၩအကၠၪ, ဒဲဆၧမ့ၬမဲ လၩ့ဆိၩလၩ့ကၠၪ လၧဆၧလၥၭနၪ့ဘၪဝ့ၫ လၧနၥံၪအလီၩ့ လီၫ.

1 လၧဘၭဘလၧၫ့ အစဎွၩ န့ၭဘူၫခၭန့ဇၫ ဆိၬထၪ့ခွံၬ ယုဒၫ အစဎွၩ ယ့ၭခနဲအၫ စယဟီအကံၫ့ အဖိၪခွၫလဂၩနီၪ, ဒဲယုဒၫ အၦဒိၪဖၭဒိၪ, ဒဲၦလဲၬ၁မါဖိၪ, ဒဲၦထမၬဖိၪ လၧယရုစလံၫ့တၭ, ဆိၬအၪ့မၧၫ့ဎီးဝ့ၫ လၧဘၭဘလၧၫ့ အလးခဲၫ့နီၪ, ယဟိဝၩ ဒုၭနဲၪယၧၩတၭ, ယိခွါ, ဒၩ့နံၫဖျိၪ့ အီၪလၧချိၪ့ဒိၩ့ၥၪနီၪ ဘၪဆၧအီၪက့ၪဝ့ၫ လၧယဟိဝၩ အဆၧလုအဂံၪ့ အမ့ၬယၫလီၫ. 2 ဒၩ့လဖျိၪ့ အီၪဝ့ၫ လၧချိၪ့ဒိၩ့အၥၪ ဂ့ၩမၬ, ဘဲၫချိၪ့ဒိၩ့ၥၪ လၧအမံၫ့ဆိၫဝ့ၫ အၥိၭနီၪလီၫ. တၭဒၩ့လဖျိၪ့ဒၪနီၪ အီၪလၧချိၪ့ဒိၩ့ၥၪ အၧၩ့နၭမၬတၭ, လၧအအၧၩ့ဝ့ၫ အကၠီၩ့နီၪ ၦၡၩ အၪ့နၧၩ့အ့ၬ. 3 တၭ ယဟိဝၩ စံၭယၧၩ, စယ့ၫရမဲအၫ ဧ့, နဒၪဘၪဆၧနီၪလဲၪ. တၭယစံၭ ချိၪ့ဒိၩ့ၥၪလီၫ. ချိၪ့ဒိၩ့ၥၪအဂ့ၩနီၪ ဂ့ၩ ဒိၪမၬတၭ, ချိၪ့ဒိၩ့ၥၪအအၧၩ့နီၪ အၧၩ့ ဒိၪမၬ, လၧအအၧၩ့ အကၠီၩ့နီၪ, ၦအၪ့ဝ့ၫ လကဲၪဘၪလီၫ. 4 တၭ ယဟိဝၩအလူ လၩ့ဘၪယၧၩတၭ, စံၭဝ့ၫဒၪ. 5 ယဟိဝၩ အံၫစရ့လၭအယွၩ စံၭဘဲၫယီၩ, ဘဲၫချိၪ့ဒိၩ့ၥၪအဂ့ၩယီၩ အၥိၭနီၪ, ယမိအီၪက့ၪ ၦလၧအဘၪ ဆၧဆိၬအၪ့မၧၫ့ဎီးဝ့ၫ လၧယုဒၫအကျၩ, လၧယနၫ့ထၪ့ခွံၬ လၧအလးယီၩ ဒုၭလ့ၩ ဖိးလၧၦခၫလဒံအၫဖိၪ အခးဖၧၩ့ လၧအဆၧဂ့ၩအဂးလီၫ. 6 တၭ ယမိအီၪက့ၪ ယမ့ၬၥၪ လၧအလီၩ့ လၧဆၧဂ့ၩအဂးတၭ, ယမိဒုၭဂဲၫထဲၩ့ အဝ့ၫၥံၪ လၧခးလဘံၪ့ယီၩ အဖၧၩ့တၭ, ယမိမၩထၪ့မၩထီၫ အဝ့ၫၥံၪတၭ, ယလမၩလၩ့ဎီးဘၪဝ့ၫတၭ, ယ မိၥုၪ့လၩ့ အဝ့ၫၥံၪတၭ, ယထ့ၭထၪ့ခွံၬဝ့ၫအ့ၬ. 7 တၭ ယမိဖ့ၪလၫ့ အဝ့ၫၥံၪအၥၭ လၧအမိၥ့ၪယၫယၧၩ, လၧယမွဲ ယဟိဝၩ လီၫ. တၭ အဝ့ၫၥံၪ မိကဲၪထၪ့ ယၡၩခမျၧး တၭ, ယဝ့ၫဒၪယီၩ ယမိကဲၪထၪ့ အဝ့ၫၥံၪအယွၩလီၫ. အဂဲးဘဲၫယီၩ အဝ့ၫၥံၪ မိဂဲၫထဲၩ့ထဲၩ့ လၧယအီၪ လၧအၥၭထၧၫ့ဖျိၪ့ယၫလီၫ. 8 အ့ၪမွဲ ချိၪ့ဒိၩ့ၥၪအအၧၩ့, လၧအအၧၩ့, ထီးၦအၪ့ဝ့ၫ လကဲၪဘၪ လၧအအၧၩ့အကၠီၩ့ နီၪ, မွဲမၬ ယဟိဝၩ စံၭဘဲၫယီၩ, ယမိဖ့ၪလၫ့ခွံၬ ယုဒၫ အစဎွၩ ဇ့ၭဒကဲအၫ, ဒဲအၦဒိၪဖၭဒိၪလဖၪ, ဒဲၦယရုစလံၫ့ဖိၪ အဆၧအီၪလၩ့ထး လၧအအီၪလၩ့ထးဝ့ၫ လၧခးယီၩအဖၧၩ့, ဒဲၦလၧအအီၪဝ့ၫ လၧခးအံဇံၭအဖၧၩ့ နီၪ; 9 ယမိဖ့ၪလၫ့ခွံၬ အဝ့ၫၥံၪ လၧဆၧမၩခိမၩဝီၩ, ဒဲလၧဆၧၡၪ့ဆၧနၭ လၧဂၪ့ခိၪ အဘၩ့အမုး ထီးအလူၬ အဖၧၩ့, ဘဲၫၥိၭ အမိကဲၪထၪ့ ဆၧဒုၪဒွ့ၪအလး ဒဲဆၧချဲၩ့ဒီၩ့အလး, ဒဲဆၧမၩကြၩ့ထမးအလး, ဒဲဆၧဆိၪအၧၩ့အလး, လၧကယဲ ဆၧအလးဖၧၩ့ ထီးယမိနၫ့ထၪ့ခွံၬ အဝ့ၫၥံၪလီၫ. 10 တၭယ မိအၪ့မၧၫ့လၩ့ နၭၥံၪဖၩ့ၥံၪ, ဒဲဆၧၥၭဝံလၩ့ဒိၩ, ဒဲဆၧၥံၫချဲၫ့ လၧအကျၩ ထီးအဝ့ၫၥံၪ မိလူၬခွံၬဝ့ၫ လၧခးလဘံၪ့အဖၧၩ့, လၧယဖ့ၪလၫ့ လၧအဝ့ၫၥံၪ အဖါလဖၪနီၪလီၫ.

1 လၧယုဒၫ အစဎွၩ စယိၫစဲအၫ အဖိၪခွၫ စယဟီအကံၫ့ အနံၪ့လံနံၪ့လနံၪ့နီၪ, မွဲဘၭဘလၧၫ့ အစဎွၩ န့ၭဘူၫခၭန့ဇၫ အခၪ့ထံၭလနံၪ့နီၪတၭ, ဆၧအလူ လၧအလၩ့ဘၪ စယ့ၫရမဲအၫ လၧယုဒၫ အၡၩခမျၧး ထီးအလူၬအဂဲး, 2 လၧမီၪစယ့ၫရမဲအၫ ချဲၩ့ဝ့ၫ လၧယုဒၫ အၡၩခမျၧး ထီးအလူၬ, ဒဲၦယရုစလံၫ့ဖိၪ ထီးအလူၬတၭ, စံၭဝ့ၫဒၪ, 3 လၧယုဒၫ အစဎွၩ, ခီၫလၧစအၫမၧၫ့ အဖိၪခွၫ စယိၫစဲအၫ အနံၪ့လဆံၫၥၧၫ့နံၪ့လနံၪ့နီၪ ထီၩ့လၩ့ လၧမုဆၫလနံၩယီၩ, အနံၪ့နံၫဆံၫၥၧၫ့နံၪ့ အထးဖၧၩ့နီၪ, ယဟိဝၩ အလူလၩ့ဘၪယၧၩတၭ, ယချဲၩ့ဆၧ လၧနၥံၪ, ယဂဲထုၪ့ ဂီၩဂီၩတၭ, ချဲၩ့ဆၧ လါနၫ့တၭ, နၥံၪ ခိၭနၪ နၥံၪဝ့ၫအ့ၬ. 4 တၭ ယဟိဝၩ အၪ့မၧၫ့လၩ့ အခ့ၫအၡၩ မီၪၥံၪ ထီးအလူၬ လၧနၥံၪအအီၪ, ဂဲထုၪ့ ဂီၩဂီၩလ့ၬတၭ, အၪ့မၧၫ့လၩ့ဝ့ၫတၭ, နၥံၪ ခိၭနၪအ့ၬ. တၭ နၥံၪ ဒိၭနၥံၪအနါဆ့ အ့ၬ. 5 ၦလဖၪနီၪ စံၭဝ့ၫ ဘဲၫၥိၭ နၥံၪ မိအီၪလၧခးဖၧၩ့ လၧယဟိဝၩဖ့ၪလၫ့နၥံၪ, ဒဲနၥံၪအဖါလဖၪ လၩ့ဆိၩလၩ့ကၠၪနီၪ, ကၠၪခွံၬ နၥံၪအၥၭ လဂၩ လၧအဖၧၩ့ၥၭအၧၩ့ဒၪဝ့ၫ, ဒဲလၧနၥံၪမၩ ဆၧအၧၩ့လဖၪဆံၭ. 6 တၭ ထီးလ့ၩဖိၬ ယွၩအဂူၫဂၩလဖၪအခဲၫ့, ဘဲၫၥိၭ နၥံၪမိမၩ အဆၧ, ဒဲဘိၪ့ထၪ့ဘၩထၪ့ဝ့ၫ လဂ့ၩ, ဒဲထိၪဂဲၩ ယၥၭထၪ့ လၧနၥံၪအစူၪမၩဆၧ လဂ့ၩတၭ, ယမၩအၧၩ့နၥံၪ နးမံၩ့အ့ၬ. 7 မွဲလါနၫ့တၭ, ယဟိဝၩ စံၭဝ့ၫဒၪ, နၥံၪ လခိၭနၪဘၪယလူနီၪ; ဘဲၫၥိၭ နၥံၪ မိထိၪဂဲၩ ယၥၭထၪ့ လၧနၥံၪအစူၪမၩဆၧ လၧနၥံၪအဆၧအၧၩ့ဒၪ နၥံၪဝ့ၫအဂး လီၫ. 8 မၩအၥၭဘဲၫနီၪတၭ, ဆၧၥုၭမုခမျၧး အယဟိဝၩစံၭဝ့ၫ ဘဲၫယီၩ, မွဲနၥံၪ လခိၭနၪဘၪ ယဆၧချဲၩ့တၭ, 9 ယိခွါ, ယမိအၪ့မၧၫ့လၩ့ ဆၧတၭ, မၩန့ ကယဲ ၦအဂံၪ့ဒီၪ့ လၧမုဖၩလခီၫ, ယဟိဝၩ စံၭဝ့ၫဒၪ, ဒဲယခ့ၫယၡၩ ဘၭဘလၧၫ့ အစဎွၩ န့ၭဘူၫခၭန့ဇၫဆ့တၭ, ယမိဒုၭဂဲၫ အဝ့ၫၥံၪ ထၫ့ဒၩ ခးလဘံၪ့ယီၩ, ဒဲထၫ့ဒၩ ၦအီၪဝ့ၫလၧအဖၧၩ့, ဒဲထၫ့ဒၩ ၦဆၨၩလဖၪ အီၪဝၬဖီၩ့ဝ့ၫ ဝၬဝၬ ထီးအလူၬ, ယမိမၩဂၭဂီၩ့ဝ့ၫ ထီးအလူၬ, ဒဲအီၪက့ၪ အဝ့ၫၥံၪ လၧဆၧထီၫမံၫထီၫမၪ အလး, ဒဲဆၧဒုၪဒွ့ၪအလး, ဒဲဆၧအီၪယူအလး လၩ့ဆိၩလၩ့ကၠၪလီၫ. 10 တၭ ယမိမၩလၩ့မါ အဆၧၥုၪ့ဎွံၫၥၭယီၫအၥီၫ, ဒဲအဆၧၥုၪ့ထိၬၥၭထိၬအၥီၫ, ဒဲတလၭမူၭခွၫအလူ, ဒဲတလၭမူၭမုၪအလူ, ဆုၪ့ဂူၬလိး အၥီၫ, ဒဲမၩလၩ့ဖံၬခွံၬ မ့ၪဒိၩ့အဆၧဖၩ့လီၫ. 11 တၭခး ထၧၫ့ဘံၪ့ယၫယီၩ မိကဲၪထၪ့ ဆၧအီၪယူအလး, ဆၧထီၫမံၫထီၫမၪအလးတၭ, ၦဆၨၩလဖၪယီၩ မိမၩ ဘၭဘလၧၫ့ အစဎွၩ အဆၧ အနံၪ့နွ့ၫဆံၫလီၫ. 12 ထီးအနံၪ့နွ့ၫဆံၫနီၪ အ့ၪဎွ့ၩထၪ့တၭ, ဆၧမိမၩအၥၭ လၧယမိစ့ၩရၫ့ ဘၭဘလၧၫ့ အစဎွၩ, ဒဲၦလဆၨၩနီၪ, ၦခၫလဒံအၫဖိၪအခး လၧအဆၧဒဲၩဘၭအကၠီၩ့တၭ, ယမိမၩယူဝ့ၫ အလး လၩ့ဆိၩလၩ့ကၠၪလီၫ. ယဟိဝၩ စံၭဝ့ၫဒၪ, 13 တၭ ယမိဒုၭဘၪ ခးလဘံၪ့နီၪ, လၧယဆၧချဲၩ့ ထီးအလူၬ လၧယချဲၩ့ထၫ့ဒၩဝ့ၫ, ကယဲ ဆၧလၧအကွ့ၭအၥၭ လၧလံၬယီၩအဖၧၩ့, လၧစယ့ၫရမဲအၫ ချဲၩ့ဆၧ လၧမီၪအချိၬ ထၫ့ဒၩ ၦဆၨၩ ထီးအလူၬလီၫ. 14 အဂဲးဘဲၫယီၩ ၦအၪဆၨၩ, ဒဲစဎွၩဖၭဒိၪလဖၪ မိဒုၭမၩ အဝ့ၫၥံၪ လၧအဆၧတၭ, ယမိမၩဆၧၩ့ဝ့ၫ ဘဲၫအမၩဆၧအၥိၭနီၪ, ဒဲဘဲၫအစူၪမၩဆၧအၥိၭနီၪလီၫ. ယွၩအဆၧစ့ၩရၫ့ လၧဆၨၩလဖၪ အဖၫ့ခိၪ. 15 အဂဲးဘဲၫယီၩ ယဟိဝၩ, အံၫစရ့လၭအယွၩ စံၭယၧၩ ဘဲၫယီၩ, လိၫ့စဘံၭထံၫ လဖျိၪ့ ဘၪဆဲၫ့ လၧယၥၭခဲၩထၪ့နီၪ မၩန့ လၧယစူၪဖၧၩ့တၭ, ဒုၭအီၩ ၦဆၨၩၥံၪ ထီးအလူၬ လၧယမိအၪ့မၧၫ့လၩ့န့နၧၩ လၧအအီၪဆံၭ. 16 အဝ့ၫၥံၪ မိအီၩဝ့ၫတၭ, မိလ့ၩဆၧ ခံၫ့ခံၫ့ပၪပၪ, ဒဲဖျုထၪ့ လၧနၭ လၧယမိအၪ့မၧၫ့လၩ့ လၧအကျၩ လဘံၪ့အကၠီၩ့ နီၪလီၫ. 17 ထီးနီၪလဖၧၫ့ ယမၩန့ လိၫ့လဖျိၪ့နီၪ လၧယဟိဝၩ အစူၪဖၧၩ့တၭ, ယဒုၭအီၩၦဆၨၩ ထီးအလူၬနီၪ လၧယဟိဝၩ အၪ့မၧၫ့လၩ့ယၧၩ လၧအအီၪ, 18 ယရုစလံၫ့ ဒဲယုဒၫအဒိၩ့လဖၪ, ဒဲအစဎွၩလဖၪ, ဒဲအၦဒိၪဖၭဒိၪလဖၪ, ဘဲၫၥိၭ အမိကဲၪထၪ့ ဆၧအီၪယူ ဒဲဆၧထီၫမံၫထီၫမၪအလး, ဆၧဒုၪဒွ့ၪအလး, ဘဲၫ လၧမုဆၫလနံၩယီၩ အၥိၭနီၪ , 19 အံဇံၭ အစဎွၩ ဖၫရိၫ, ဒဲအခ့ၫအၡၩ, ဒဲအၦဒိၪဖၭဒိၪလဖၪ ဒဲအၡၩခမျၧး ထီးအလူၬ, 20 ဒဲကယဲ ၦကျီၪမွံၩ အၥၭ, ဒဲခးအၧဇၭ အစဎွၩလဖၪ ထီးအလူၬနီၪ; ဒဲၦဖလံၡၫဖိၪ အခး အစဎွၩၥံၪ ထီးအလူၬ, ဒဲအၭၡကံလၫ့ ဒဲအၭဇၫ, ဒဲအ့ကြၧၫ့, ဒဲၦအီၪလၩ့ထး ဘၪဆဲၫ့ လၧအၭၡဒီၭ, 21 အံဒၧၫ့, ဒဲမိအၭ, ဒဲစအၫမၧၫ့ အဖိၪအလံၩ, 22 ဒဲတဲအၫ အစဎွၩၥံၪ ထီးအလူၬ, ဒဲဇဲဒၧၫ့ အစဎွၩၥံၪ ထီးအလူၬ, ဒဲကျိၩ့ၥံၪ လၧမၫဆမံၭ ဝါလခီၫ အစဎွၩလဖၪ, 23 ဒံဒၫ ဒဲတံမၫ, ဒဲဘၧဇၭ, ဒဲၦအီၪလၧနိၪ့ထုၬလဖၪ ထီးအလူၬ, 24 ဒဲအရ့ဘၠၫ အစဎွၩၥံၪ ထီးအလူၬ, ဒဲၦကျီၪမွံၩလဖၪ အီၪလၧမံၩ့လၬၥီၪ့ကျၩ အစဎွၩၥံၪ ထီးအလူၬ, 25 ဒဲဇံမရဲၫ အစဎွၩၥံၪ ထီးအလူၬ, ဒဲအံလၫ့ အစဎွၩၥံၪ ထီးအလူၬ, ဒဲၦမံဒအၫ့ဖိၪလဖၪ အစဎွၩၥံၪ ထီးအလူၬ, ဒဲကယဲ စဎွၩ လၧမုဖၩလခီၫ, 26 ၦအီၪဘူၭ ဒဲၦအီၪယဲၩ့ လဂၩဒဲလဂၩ, ဒဲကယဲ ဂၪ့ခိၪအဘၩ့အမုး လၧအအီၪဝ့ၫ လၧဂၪ့ခိၪချိၫ့ ထီးအလူၬ, ဒဲၡံၡၭ အစဎွၩ မိအီၩဝ့ၫ လၧနၥံၪ အလးခဲၫ့လီၫ. 27 မၩအၥၭဘဲၫနီၪတၭ, နမိဘၪစံၭ အဝ့ၫၥံၪ, ဆၧၥုၭမုခမျၧး အယဟိဝၩ အံၫစရ့လၭအယွၩ စံၭဘဲၫယီၩ, အီၩနၥံၪဝ့ၫ, အီၩမၧၩ့ နၥံၪအၥၭ, ပၠိၭထၪ့ဆၧ, ဒဲလၩ့ထံၩဖါဘီၪ; ထီးဂဲထုၪ့လၧၩ့ လဂ့ၩဧီၪ; မွဲလၧနၭ လၧယမိအၪ့မၧၫ့လၩ့ လၧနၥံၪအကျၩ လဘံၪ့ အကၠီၩ့နီၪလီၫ. 28 တၭ အဝ့ၫၥံၪ အ့ၪလမၩန့ဘၪ ထွ့ၫလဖျိၪ့နီၪ လၧနစူၪဖၧၩ့, ဒဲလအီၩဘၪနီၪ, ထီးနီၪလဖၧၫ့, ဆၧမိမၩအၥၭ လၧနမိဘၪစံၭ အဝ့ၫၥံၪ, ဆၧၥုၭမုခမျၧး အယဟိဝၩ စံၭဘဲၫယီၩ နၥံၪ မိဘၪအီၩဆၧ တၡါလီၫ. 29 အဂဲးဘဲၫယီၩ, ယိခွါ, ယမိဒုၭဂဲၫၥၫ့ ဆၧအၧၩ့ လၧဒိၩ့ လၧဆၧကိၭဝ့ၫ လၧယမံၩ့တၭ, နၥံၪ မိဘၪထိး ဆၧဒဲၩဘၭ နးဆံၭအ့ၬဧၪ. နၥံၪ လထိးဘၪ ဆၧဒဲၩဘၭတၭ, နၥံၪ အီၪဘၪ အ့ၬ. အဂဲးဘဲၫယီၩ ယကိၭန့ နၭလဘံၪ့ ထၪ့ဒၩ ၦဂၪ့ခိၪဖိၪ ထီးအလူၬ, ဆၧၥုၭမုခမျၧး အယဟိဝၩ စံၭဝ့ၫဒၪ. 30 အခိးမွဲဘဲၫနီၪတၭ, ချဲၩ့ဆၧ လၧမီၪအချိၬ လၧဆၧချဲၩ့ ထီးအလူၬယီၩ ထၫ့ဒၩ အဝ့ၫၥံၪတၭ, စံၭယဟိဝၩ ကိၭၡၭထၪ့ လၧဆၧထၪ့ထီၫတၭ, မွဲအကိၭၡၭထၪ့အလူ လၧအအီၪ အလးဆံၫ့ဎံၪ, အဝ့ၫဒၪ မိကိၭၡၭထၪ့ လၧအလးဖၫ့ခိၪနီၪ; မိကိၭထၪ့ ထၫ့ဒၩ ၦဂၪ့ခိၪဖိၪ ထီးအလူၬ ဘဲၫၦလၧအယဲး စဘံၭၥၪအၥိၭလီၫ. ဆၧအၥီၫ ဂၧၫ့ထၪ့ ဖိးလၧဂၪ့ခိၪအထုၬလီၫ. 31 အဂဲးဘဲၫယီၩ ယဟိဝၩ ချဲၩ့ခွး လၧၦဆၨၩလဖၪ အလးအီၪဝ့ၫတၭ, မွဲအမိစ့ၩရၫ့ ဆၧဖံၭဆၧယၪ ထီးအလူၬလီၫ. အဝ့ၫဒၪ မိဖ့ၪလၫ့ ၦလတီၩလလီၩ့ဘၪ လၧနၭအစူၪဖၧၩ့, ယဟိဝၩ စံၭဝ့ၫဒၪ. 32 ဆၧၥုၭမုခမျၧး အယဟိဝၩ စံၭဝ့ၫဒၪ, ယိခွါ, ဆၧအၧၩ့ မိစဲၪ့ထၪ့ လၧၦလဆၨၩ ဖိးလၧၦလဆၨၩဒၪတၭ, လံၩ၁ဝံၭဖၭဒိၪ မိထၪ့ဘၭ လၧမူၭခိၪထုၬ အနဲၩ့ထံၭလဖၪနီၪလီၫ. 33 တၭ လၧမုဆၫလနံၩယီၩ ၦဘၪၥံၫ လၧယဟိဝၩ အစူၪဖၧၩ့ မိအီၪလၧဂၪ့ခိၪအထုၬလခီၫ ဖိးလၧဂၪ့ခိၪအထုၬလခီၫဒၪလီၫ. တၭ ၦဂၪ့ဝ့ၫ လၧအဝ့ၫၥံၪ အကၠီၩ့အ့ၬ. ဒဲၦအၪ့ထုၫ့ကီၪ့ဝ့ၫအ့ၬ, ဒဲၦခုၪ့လၩ့ဘၧၩ့ခွံၬဝ့ၫဆ့အ့ၬ. အဝ့ၫၥံၪ မိကဲၪထၪ့ ဆၧအ့ၪလၧဂၪ့ခိၪအဖၫ့ခိၪလီၫ. 34 ၦယိၥိၪၥံၪဧ့, အိၩ့ယိၩ့တၭ, ၥိၪလဒီၪ့အခိၪၥံၪဧ့, လွၫလၩ့ နၥံၪအၥၭ လၧဂၪ့ခိၪအမုၬဆံၭ. အဂဲးဘဲၫယီၩ နၥံၪဘၪ ဆၧမၩၥံၫနၥံၪတၭ, နၥံၪ လၩ့မုလၩ့ဖၭ အမုနံၩလဖၪနီၪ ဘၪယူၭ နၥံၪ မိလၩ့ထံၩဖါ ဘဲၫထွ့ၫဖျီၪဂ့ၩ အၥိၭနီၪလီၫ. 35 တၭ ၦယိၥိၪၥံၪ စဲၪ့ဖျိၭနီၪ အဖၧၩ့ၥၭ အီၪအ့ၬ. ဒဲၥိၪလဒီၪ့ အခိၪလဖၪ ဖီၩ့ဖျ့ၭဆၧနီၪ ဖၧၩ့ၥၭအီၪအ့ၬ. 36 ၦယိၥိၪလဖၪ အဆၧကိၭၡၭထၪ့အၥီၫ, ဒဲၥိၪလဒီၪ့အခိၪလဖၪ ဂၪ့အိၩ့ယိၩ့ ၥီၫထၪ့ဝ့ၫလီၫ. အဂဲးဘဲၫယီၩ ယဟိဝၩ မၩဂၭဂီၩ့ ၥိၪလဖၪ အၪ့အဆၪအလးနီၪလီၫ. 37 မွဲမၬ, ၥိၪဖီၩ့မုၬလဖၪနီၪ ဂၭဂီၩ့ဝ့ၫ လၧယဟိဝၩ အၥၭခဲၩထၪ့အကၠီၩ့လီၫ. 38 အဝ့ၫ စဲၪ့ဒၪ အအီၪကဒုၩအလး ဘဲၫဆၬလၥၧၫ့အၥိၭနီၪလီၫ. အဂဲးဘဲၫယီၩ အဝ့ၫၥံၪအခး အီၪယူ လၧနၭ မၩအၧၩ့ဆၧအကၠီၩ့, ဒဲလၧအၥၭခဲၩထၪ့အကၠီၩ့လီၫ.

ယ့ၫရမဲအၫ Jeremiah 26

1 လၧယုဒၫ အစဎွၩ စယိၫစဲအၫ အဖိၪခွၫ စယဟီအကံၫ့ ကဲၪၥၫ့ စဎွၩနီၪ, ဆၧချဲၩ့ယီၩ ဂဲၫလၩ့ လၧယဟိဝၩ စံၭဝ့ၫဒၪ, 2 ယဟိဝၩ စံၭဘဲၫယီၩ; ဆၧၫ့ထုၪ့ လၧယဟိဝၩ အဂံၪ့ဝၩ့ဖၧၩ့တၭ, လီၩဆၧ လၧကယဲ ယုဒၫအဒိၩ့ ထီးအလူၬ လၧအဂဲၫဘိၪ့ထၪ့ဘၩထၪ့ဆၧ လၧယဟိဝၩအဂံၪ့, လၧကယဲ ဆၧချဲၩ့ လၧယမၪလူၬနၧၩ လီၩဘၪ အဝ့ၫၥံၪဆံၭ. အီၪက့ၪလၩ့ထး နးထံၪလဂ့ၩ. 3 ဘၪလဘၪ အဝ့ၫၥံၪ မိခိၭနၪဝ့ၫတၭ, မိကၠၪခွံၬအၥၭ လဂၩလၧအဖၧၩ့ၥၭအၧၩ့ဒၪဝ့ၫ, လဂၩလၧအဖၧၩ့ၥၭအၧၩ့ဒၪဝ့ၫ ဆုၬဆုၬ, ဘဲၫၥိၭ ယမိနီၫ့ယါလၩ့ထဲၩ့ယၥၭ လၧဆၧအၧၩ့ လၧယဆီၫ့မီၪ့ လၧယမိဒုၭဘၪ အဝ့ၫၥံၪ လၧအမၩ ဆၧအၧၩ့အကၠီၩ့နီၪလီၫ. 4 တၭ နမိဘၪစံၭ အဝ့ၫၥံၪ, ယဟိဝၩ စံၭဘဲၫယီၩ, နၥံၪ အ့ၪလခိၭနၪဘၪယလူ ဘဲၫၥိၭ နၥံၪ မိလ့ၩ လၧယဆၧၥီၪ့ဆၧၥၫ့အဖၧၩ့, လၧယအီၪက့ၪလၩ့ လၧနၥံၪအမ့ၬယၫ, 5 နၥံၪ အ့ၪလခိၭနၪဘၪ ယခ့ၫယၡၩ မီၪလဖၪအလူ လၧယအၪ့မၧၫ့လၩ့ လၧနၥံၪ အအီၪတၭ, ယဂဲထုၪ့ဂီၩဂီၩ အၪ့မၧၫ့လၩ့ဝ့ၫတၭ, နၥံၪ ခိၭနၪအ့ၬ. 6 ထီးနီၪလဖၧၫ့ ယမိမၩဂံၪ့ယီၩ ဘဲၫၡဲလိၫ အၥိၭ, ဒဲမၩဒိၩ့လဖျိၪ့ယီၩ လၧဆၧဆိၪအၧၩ့အလး လၧဂၪ့ခိၪအဆၨၩ ထီးအလူၬအဂးလီၫ. 7 တၭ ၦလုဆၧလဖၪ ဒဲမီၪလဖၪ ဒဲၦခမျၧး ထီးအလူၬနီၪ နါဂၧၫ့ စယ့ၫရမဲအၫ ချဲၩ့ ဆၧချဲၩ့လဖၪနီၪ လၧယဟိဝၩ အဂံၪ့ဖၧၩ့လီၫ. 8 ထီးစယ့ၫရမဲအၫ ချဲၩ့ဂီၩ့ ကယဲ ဆၧလၧယဟိဝၩ မၪလူၬဝ့ၫ လၧအမိဘၪချဲၩ့ လၧၦခမျၧး ထီးအလူၬတၭ, ဆၧမၩအၥၭ လၧၦလုဆၧလဖၪ, ဒဲၦခမျၧး ထီးအလူၬ ဖီၪ့ထၬဝ့ၫတၭ, စံၭဝ့ၫဒၪ နမိဘၪၥံၫ တၡါလီၫ. 9 နချဲၩ့ဆၧ လၧမီၪအချိၬ လၧယဟိဝၩအမံၩ့တၭ, စံၭ ဂံၪ့လဖျိၪ့ယီၩ မိမၩအၥၭ ဘဲၫၡဲလိၫအၥိၭတၭ, ဒိၩ့လဖျိၪ့ယီၩ မိအီၪယူဝ့ၫ, ၦလအီၪဘၪ လၧအဖၧၩ့နီၪ, မွဲဘၪလဲၪ. တၭ ၦခမျၧး ထီးအလူၬ အီၪကိၩ့အီၪကီၪ့ ထၫ့ဒၩ စယ့ၫရမဲအၫ လၧယဟိဝၩ အဂံၪ့ဖၧၩ့နီၪလီၫ. 10 ထီးယုဒၫ အၦဒိၪဖၭဒိၪလဖၪ နါဂၧၫ့ ဆၧလဖၪနီၪတၭ, ထီးနီၪလဖၧၫ့ အဝ့ၫၥံၪ ဂဲၫထၪ့ခွံၬ လၧစဎွၩအဂံၪ့ဖၧၩ့ နုၬလၧယဟိဝၩ အဂံၪ့ဖၧၩ့တၭ, ဆၧၫ့နၩ့ လၧအလး ၦနုၬဝ့ၫလစီၪ့ လၧယဟိဝၩအဂံၪ့ အတရၫ့အၥၫ့ဖၧၩ့ လီၫ. 11 ထီးနီၪလဖၧၫ့ ၦလုဆၧလဖၪ, ဒဲမီၪလဖၪ လီၩဘၪ ၦဒိၪဖၭဒိၪၥံၪ, ဒဲၦခမျၧး ထီးအလူၬတၭ, စံၭဝ့ၫဒၪ, ၦလဂၩယီၩ ကြၨၭဘၪ ဆၧစ့ၩရၫ့ၥံၫလီၫ. အဂဲးဘဲၫယီၩ မွဲအချဲၩ့ဆၧ လၧမီၪအချိၬ ထၫ့ဒၩ ဒိၩ့လဖျိၪ့ယီၩ ဘဲၫနၥံၪ နါဂၧၫ့ လၧနၥံၪအနါ အၥိၭနီၪလီၫ. 12 စယ့ၫရမဲအၫ ချဲၩ့ဆၧ လၧၦဒိၪဖၭဒိၪ ထီးအလူၬ, ဒဲၦခမျၧး ထီးအလူၬတၭ, စံၭဝ့ၫဒၪ. ယဟိဝၩ အၪ့မၧၫ့လၩ့ ယချဲၩ့ဆၧ လၧမီၪအချိၬ ထၫ့ဒၩ ဂံၪ့လဖျိၪ့ယီၩ, ဒဲဒိၩ့လဖျိၪ့ယီၩ လၧကယဲ ဆၧချဲၩ့ လၧနၥံၪနါဂၧၫ့လီၫ. 13 မၩအၥၭဘဲၫနီၪတၭ, ဘိၩ့နဲၪ့ယီၩ, မၩဂ့ၩထၪ့ နၥံၪအဖၧၩ့ၥၭ, ဒဲနၥံၪမၩဆၧတၭ, ခိၭနၪ ယဟိဝၩ နၥံၪအယွၩအလူ ဆံၭ. တၭ ယဟိဝၩ မိနီၫ့ယါလၩ့ထဲၩ့အၥၭ လၧကယဲ ဆၧအၧၩ့ လၧအချဲၩ့ဆၧ လၧနၥံၪအဂဲးလီၫ. 14 အ့ၪမွဲ ယဝ့ၫဒၪယီၩ, ယိခွါ ယအီၪလၧနၥံၪအစူၪဖၧၩ့တၭ, မၩ ယၧၩ ဘဲၫအဂ့ၩ ဒဲဆၧအလီၩ့ဝ့ၫ လၧနၥံၪ အမ့ၬယၫဆံၭ. မွဲလါနၫ့ဘိၩ, နၥံၪ အ့ၪမၩၥံၫယၧၩတၭ, နၥံၪ မိဒုၭဂဲၫ ဘၪနၥံၪအနၫ့ဆါဒၪနၥံၪဝ့ၫ, ဒဲဒိၩ့လဖျိၪ့ယီၩ ဒဲဒိၩ့ဖိၪလဖၪ လၧဆၧၥွံၪ လၧဆၧဒဲၩဘၭ လအီၪဘၪနီၪ, ၥ့ၪယၫ တၡါ နၥံၪဝ့ၫဆံၭ. 15 အဂဲးဘဲၫယီၩ ဘဲၫဆၧမွဲဆၧတီၩအၥိၭနီၪ ယဟိဝၩ အၪ့မၧၫ့လၩ့န့ယၧၩ လၧနၥံၪအအီၪ, ဘဲၫၥိၭ ယမိချဲၩ့ ဆၧချဲၩ့ ထီးအလူၬယီၩ လၧနၥံၪအနါဖၧၩ့လီၫ. 16 ထီးနီၪလဖၧၫ့ ၦဒိၪဖၭဒိၪလဖၪ ဒဲၦခမျၧး ထီးအလူၬ စံၭၦလုဆၧလဖၪ, ဒဲမီၪလဖၪနီၪ, ၦလဂၩယီၩ ကြၨၭဘၪ ဆၧစ့ၩရၫ့ၥံၫအ့ၬ. အဂဲးဘဲၫယီၩ မွဲအချဲၩ့ဆၧ လၧပၧၩ လၧယဟိဝၩ ပယွၩအမံၩ့လီၫ. 17 ထီးနီၪလဖၧၫ့ ခးအၥၭၡါလနၩ့ ဂဲထုၪ့တၭ, လီၩဘၪ ၦခမျၧး အဆၧအီၪကီၪ့တၭ, စံၭဝ့ၫဒၪ, 18 ၦမိၫရၥဲၭဖိၪ စမဲခၫချဲၩ့ဆၧ လၧမီၪအချိၬ လၧယုဒၫ အစဎွၩ ဟ့ၭဇကဲအၫ အမုနံၩလဖၪ တၭ, ချဲၩ့ဆၧ လၧယုဒၫ အၡၩခမျၧး ထီးအလူၬတၭ, စံၭဝ့ၫဒၪ, ဆၧၥုၭမုခမျၧး အယဟိဝၩ စံၭဝ့ၫဒၪ, ၦမိထဲၫ ဇံအိၫ့ ဘဲၫဂၪ့ခိၪလဝၩ့ အၥိၭတၭ, ယရုစလံၫ့ မိကဲၪထၪ့ ဆၧအပိၩ့လဖၪတၭ, ဂံၪ့အခိၪလီၩ့နီၪ မိကဲၪထၪ့ ဆၧအလးထီၫ လၧမံၩ့လၬကျၩလီၫ. 19 ယုဒၫ အစဎွၩ ဟ့ၭဇကဲအၫ, ဒဲယုဒၫ ထီးအလူၬနီၪ, မွဲအမၩၥံၫ အဝ့ၫဒၪလဂၩဆ့ဧၪ. အဝ့ၫ ၥၭမဲၪ ယဟိဝၩတၭ, အၪ့ကံၩ့ ယွၩအခိးအတၩနီၪ, ဒဲယဟိဝၩ နီၫ့ယါလၩ့ထဲၩ့အၥၭ လၧဆၧၡၪ့ဆၧနၭ လၧအစံၭ မိမၩဝ့ၫနီၪ, မွဲအ့ၬဧၪ. တၭ ပမိမၩလၩ့ပၥၭ လၧဆၧအၧၩ့ဖၭဒိၪယီၩဆ့ဧၪ. 20 တၭ ၦလၧအချဲၩ့ဆၧ လၧယဟိဝၩအမံၩ့ အီၪဝ့ၫလဂၩ, စၡ့ၫမအဲအၫ အဖိၪခွၫ စယုၫရဲဇၫ ဘၪဆဲၫ့ လၧကၧၫယၭယံအရံၫ့နီၪ, ချဲၩ့ဆၧ လၧမီၪအချိၬ ထၫ့ဒၩဒိၩ့ယီၩ, ဒဲထၫ့ဒၩ ခးလဘံၪ့ယီၩ ဘဲၫစယ့ၫရမဲအၫ ချဲၩ့ဆၧ ထီးအလူၬ အၥိၭနီၪလီၫ. 21 ထီးစဎွၩ ယဟီအကံၫ့ ဒဲအၡၩ ဂဲးဆီၪ့ ထီးအလူၬ, ဒဲအၦဒိၪဖၭဒိၪ ထီးအလူၬနီၪ နါဂၧၫ့ အဆၧချဲၩ့တၭ, စဎွၩ အၪ့ဎၬ မၩၥံၫဝ့ၫလီၫ. အ့ၪမွဲ စယုၫရဲဇၫ နါဂၧၫ့ဝ့ၫတၭ, ၥၭမဲၪ ဆၧနီၪ စဲၪ့ဖျိၭတၭ, လ့ၩလၩ့ လၧအံဇံၭ အဖၧၩ့လီၫ. 22 တၭ စဎွၩ ယဟီအကံၫ့ အၪ့မၧၫ့လၩ့ ၦၡၩ လၧအံဇံၭ အဖၧၩ့, စအၭဘီၫ အဖိၪခွၫ စအ့ၫလန့ၥၫ့, ဒဲၦလၧအအီၪလၧအဝ့ၫၥံၪ အၥိၭ လၧအံဇံၭ အဖၧၩ့လီၫ. 23 အဝ့ၫၥံၪ ဂဲၫထဲၩ့ဆိၬထၪ့ခွံၬ စယုၫရဲဇၫ လၧအံဇံၭ အဖၧၩ့တၭ, ဂဲၫဆိၬဝ့ၫ ထီၩ့လၧစဎွၩ ယဟီအကံၫ့ အအီၪတၭ, အဝ့ၫဒၪ မၩၥံၫဝ့ၫ လၧနၭ တၭ, အၪ့မၧၫ့ ၦခွံၬၡိၭခွံၬ အစွၪ လၧၦၡၪ့ဖိၪယၬဖိၪ အၥွၪခိၪဖၧၩ့လီၫ. 24 မွဲလါနၫ့တၭ, စၡၫဖၫ့ အဖိၪခွၫ စအဟဲကၫ့အစူၪနီၪ အီၪဝ့ၫ လၧစယ့ၫရမဲအၫ အၥိၭ, ဘဲၫၥိၭ ၦထီးဖ့ၪလၫ့ခွံၬ အဝ့ၫဒၪ လၧၦခမျၧးအစူၪဖၧၩ့, လၧအမိမၩၥံၫဝ့ၫ လဂ့ၩလီၫ.

ယ့ၫရမဲအၫ Jeremiah 27

1 ယုဒၫ အစဎွၩ စယိၫစဲအၫ အဖိၪခွၫ စယဟီအကံၫ့ ကဲၪၥၫ့ စဎွၩနီၪ, ဆၧအလူယီၩ ဂဲၫလၧယဟိဝၩ လၩ့ဘၪ စယ့ၫရမဲအၫတၭ, စံၭဝ့ၫဒၪ, 2 ယဟိဝၩ စံၭယၧၩ ဘဲၫယီၩ, မၩ ဆၧစၧၩ့ထၬအဖျံၩ, ဒဲနိၪယိၭဘီၩ့ၥံၪတၭ, အီၪက့ၪ လၧနခိၬလီၩ့, 3 ဒဲဖ့ၪလၫ့ အဝ့ၫၥံၪ လၧအံဒၧၫ့ အစဎွၩ, ဒဲမိအၭ အစဎွၩ, ဒဲၦအၫမၧၫ့ဖိၪၥံၪ အစဎွၩ, ဒဲတဲအၫ အစဎွၩ, ဒဲဇဲဒၧၫ့ အစဎွၩ လၧအၥီၫ့လဖၪ အစူၪဖၧၩ့ လၧအဂဲၫထီၩ့လၧယရုစလံၫ့, ဖိးလၧယုဒၫ အစဎွၩ ဇ့ၭဒကဲအၫ အအီၪနီၪဆံၭ. 4 တၭမၪလူၬ အဝ့ၫၥံၪ လၧအမိဘၪစံၭ အကဆါလဖၪနီၪ, ဆၧၥုၭမုခမျၧး အယဟိဝၩ အံၫစရ့လၭအယွၩ စံၭဘဲၫယီၩ, 5 နၥံၪ မိဘၪစံၭ နၥံၪအကဆါလဖၪ ဘဲၫယီၩ, ယတဲၩ့လၩ့ယူၭ ဂၪ့ခိၪ, ၦၡၩ, ဒဲဆၧဖိၪဆၧဎါ လၧအအီၪလၧဂၪ့ခိၪ အဖၫ့ခိၪ လၧယစီၩ့ဒိၪ ယမၩ့ထီၫနီၪ, ဒဲလၧယစူၪယူၬထၪ့အၥၭတၭ, ယဖ့ၪလၫ့ယူၭ အဝ့ၫၥံၪ လၧကယဲ ၦလၧအဘၪယၥၭ လီၫ. 6 တၭ ဘိၩ့နဲၪ့ယီၩ ယဖ့ၪလၫ့ ခး ထီးအလူၬယီၩ လၧယခ့ၫယၡၩ ဘၭဘလၧၫ့ အစဎွၩ န့ၭဘူၫခၭန့ဇၫ အစူၪဖၧၩ့တၭ, ယဖ့ၪလၫ့ဆ့ လၧဆၧဖိၪဆၧဎါ လၧမံၩ့လၬကျၩ ဘဲၫၥိၭ အဝ့ၫၥံၪ မိမၩအဝ့ၫဒၪ အဆၧလီၫ. 7 တၭ ၦဆၨၩၥံၪ ထီးအလူၬ မိမၩအဆၧ, အဖိၪခွၫ, ဒဲအဖိၪခွၫ အဖိၪခွၫမၩဆ့ ထီးအခး အဆၧၫ့အထီဘၪလီၫ. ထီးနီၪလဖၧၫ့ ၦအၪဆၨၩ ဒဲစဎွၩဖၭဒိၪလဖၪနီၪ မိဒုၭမၩ အဝ့ၫဒၪ လၧအဝ့ၫၥံၪအဆၧလီၫ. 8 ဆၧမိမၩအၥၭ လၧၦလဆၨၩ ဒဲဆၧအဘၩ့မုးလဘၩ့မုး လၧအလမၩဘၪ ဘၭဘလၧၫ့ အစဎွၩ န့ၭဘူၩခၭန့ဇၫ အဆၧနီၪ, ဒဲလအီၪက့ၪဘၪ အခိၬ လၧဘၭဘလၧၫ့ အစဎွၩ အနိၪယိၭဘီၩ့ အဖၫ့လၬနီၪ, ယမိစ့ၩရၫ့ ၦလဆၨၩနီၪ လၧနၭၥံၪဖၩ့ၥံၪ, ဒဲဆၧၥၭဝံလၩ့ဒိၩ, ဒဲဆၧၥံၫချဲၫ့ ထီးယမၩလူၬခွံၬဝ့ၫ လၧအဝ့ၫဒၪအစူၪ, ယဟိဝၩ စံၭဝ့ၫဒၪ. 9 မၩအၥၭဘဲၫနီၪတၭ, ထီးခိၭနၪ နၥံၪအမီၪလဖၪလဂ့ၩ, ဒဲနၥံၪအၡၩဖၭဆၧ, ဒဲနၥံၪအၡၩမံၫမးဆၧ, ဒဲနၥံၪအၡၩယိဆၧအုၪ့, ဒဲနၥံၪအၡၩမၩကဒၩၦမ့ၬ လၧအစံၭ နၥံၪတၭ, စံၭဝ့ၫ နၥံၪ မိမၩဘၪ ဘၭဘလၧၫ့ အစဎွၩ အဆၧအ့ၬ. 10 အဂဲးဘဲၫယီၩ အဝ့ၫၥံၪ ချဲၩ့ဆၧ လၧမီၪအချိၬ လၧဆၧအဘျံၭအဘျၪ လၧနၥံၪ, ဘဲၫၥိၭ နၥံၪ မိစဲၪ့ထၪ့ယဲၩ့ လၧနၥံၪအထံၫအခး, ဘဲၫၥိၭ ယမိနၫ့ထၪ့ခွံၬ, နၥံၪ လၧအဖၧၩ့တၭ, နၥံၪ မိထီၩ့လၧဆၧဂၭဂီၩ့လီၫ. 11 အ့ၪမွဲ ၦဆၨၩလဖၪ လၧအမိအီၪက့ၪအခိၬ လၧဘၭဘလၧၫ့ အစဎွၩ အနိၪယိၭဘီၩ့ အဖၫ့လၬ, ဒဲမၩအဆၧနီၪ ယမိဒုၭအီၪလၩ့ထး အဝ့ၫၥံၪ လၧအခးဒၪဝ့ၫအဖၧၩ့, ယဟိဝၩ စံၭဝ့ၫဒၪ. တၭ အဝ့ၫၥံၪ မိမၩကၩ လၧဂၪ့ခိၪ, ဒဲအီၪလၧခးနီၪ အဖၧၩ့လီၫ. 12 ယချဲၩ့ဆၧဆ့ လၧယုဒၫ အစဎွၩ ဇ့ၭဒကဲအၫ ဘဲၫဆၧချဲၩ့ယီၩ ထီးအလူၬ အၥိၭနီၪတၭ, ယစံၭ အီၪက့ၪနၥံၪ အခိၬ လၧဘၭဘလၧၫ့ အစဎွၩ အနိၪယိၭဘီၩ့အဖၫ့လၬ ဒဲမၩအဆၧ, ဒဲအၡၩခမျၧး အဆၧတၭ, မၧၫ့ဆံၭ. 13 နၥံၪ မိၥံၫနီၪ အဂဲး ဘဲၫၥ့ၪလဲၪ. နဝ့ၫဒၪ ဒဲနၡၩခမျၧး, လၧနၭၥံၪဖၩ့ၥံၪ, ဒဲလၧဆၧၥၭဝံလၩ့ဒိၩ, ဒဲလၧဆၧၥံၫချဲၫ့ ဘဲၫ ယဟိဝၩချဲၩ့ဆၧ ထၫ့ဒၩ ၦလဆၨၩ လၧအလမၩဘၪ ဘၭဘလၧၫ့ အစဎွၩ အဆၧအၥိၭနီၪ, မွဲဘၪလဲၪ. 14 မၩအၥၭဘဲၫနီၪတၭ, မီၪလဖၪ လၧအချဲၩ့နၥံၪတၭ, စံၭ, နၥံၪ လမၩဘၪ ဘၭဘလၧၫ့ အစဎွၩ အဆၧနီၪ, ထီးခိၭနၪ လဂ့ၩ, အဂဲးဘဲၫယီၩ အဝ့ၫၥံၪ ချဲၩ့ဆၧ လၧမီၪအချိၬ လၧဆၧအဘျံၭအဘျၪ လၧနၥံၪလီၫ. 15 အဂဲးဘဲၫယီၩ ယ အၪ့မၧၫ့လၩ့န့ အဝ့ၫၥံၪအ့ၬ; ယဟိဝၩ စံၭဝ့ၫဒၪ. မွဲလါနၫ့တၭ, အဝ့ၫၥံၪ ချဲၩ့ဆၧ လၧမီၪအချိၬ လၧဆၧအဘျံၭအဘျၪ လၧယမံၩ့ ဘဲၫၥိၭ ယမိနၫ့ထၪ့ခွံၬ နၥံၪ, ဘဲၫၥိၭ နၥံၪ မိထီၩ့လၧဆၧဂၭဂီၩ့, နၥံၪဝ့ၫ, ဒဲမီၪလဖၪ လၧအချဲၩ့ဆၧ လၧမီၪအချိၬ လၧနၥံၪဆ့လီၫ. 16 ယချဲၩ့ဆၧ လၧၦလုဆၧၥံၪ, ဒဲၦခမျၧး ထီးအလူၬယီၩ တၭ, ယစံၭ, ယဟိဝၩ စံၭဘဲၫယီၩ; မီၪလဖၪ လၧအချဲၩ့ဆၧ လၧမီၪအချိၬ လၧနၥံၪတၭ, စံၭ, ယိခွါ, ယဟိဝၩအဂံၪ့ အဎၧၩ့အဎီနီၪ ၦၡၩ မိဂဲၫထဲၩ့ဆိၬဝ့ၫ ချဲၫ့ချဲၫ့ လၧဘၭဘလၧၫ့ အဖၧၩ့နီၪ, ထီးခိၭနၪ အလူလဂ့ၩ. အဂဲးဘဲၫယီၩ မွဲအချဲၩ့ဆၧ လၧမီၪအချိၬ အဘျံၭအဘျၪ လၧနၥံၪလီၫ. 17 ခိၭနၪ အဝ့ၫၥံၪအလူလဂ့ၩ; မၩ ဘၭဘလၧၫ့ အစဎွၩ အဆၧတၭ, မၧၫ့ဆံၭ. ဒိၩ့လဖျိၪ့ယီၩ မိဘၪ ဆၧမၩယူ မွဲဘၪလဲၪ. 18 မွဲလါနၫ့တၭ, အဝ့ၫၥံၪ အ့ၪမွဲ မီၪလဖၪ, ယဟိဝၩအလူ အ့ၪအီၪလၧအဝ့ၫၥံၪတၭ, မွဲအအၪ့ကံၩ့အၪ့ယၫ ဆၧၥုၭမုခမျၧး အယဟိဝၩ ဘဲၫၥိၭ ဆၧအဎၧၩ့အဎီ လၧအအီၪလၩ့ထးလဖၪ လၧယဟိဝၩ အဂံၪ့ဖၧၩ့ ဒဲလၧယုဒၫ အစဎွၩ အဂံၪ့ဖၧၩ့, ဒဲလၧယရုစလံၫ့ အဖၧၩ့နီၪ, လ့ၩ လၧဘၭဘလၧၫ့ လဂ့ၩ. 19 အဂဲးဘဲၫယီၩ ယဟိဝၩစံၭ, လၧထုၪ့လဖၪ အဂဲး, ဒဲလၧကမၫ အဂဲး, ဒဲကမၫအခၪ့ထံၭ အဂဲး, ဒဲလၧဆၧအဎၧၩ့အဎီ လၧအအီၪလၩ့ထး လၧဒိၩ့လဖျိၪ့ယီၩ အဖၧၩ့ အဂဲး, 20 လၧဘၭဘလၧၫ့ အစဎွၩ န့ၭဘူၫခၭန့ဇၫ လဆိၬထၪ့ဘၪ ထီးအထီ လၧအဆိၬထၪ့ အၪ့မၧၫ့ဎီး ယုဒၫ အစဎွၩ ယဟီအကံၫ့ အဖိၪခွၫ စယ့ၭကနဲအၫ လၧယရုစလံၫ့ ဖိးလၧဘၭဘလၧၫ့အအီၪ, ဒဲယုဒၫ ဒဲယရုစလံၫ့ အၦဒိၪဖၭဒိၪ ထီးအလူၬနီၪ ဘဲၫယီၩ, 21 မွဲမၬ, ဆၧၥုၭမုခမျၧး အယဟိဝၩ အံၫစရ့လၭအယွၩ စံၭဘဲၫယီၩ, လၧဆၧအဎၧၩ့အဎီ လၧအအီၪလၩ့ထး လၧယဟိဝၩ အဂံၪ့ဖၧၩ့, ဒဲလၧယုဒၫ အစဎွၩ အဂံၪ့ဖၧၩ့, ဒဲလၧယရုစလံၫ့ အဖၧၩ့ အဂဲးနီၪ, 22 ၦလဖၪနီၪ မိဆိၬထၪ့ခွံၬဝ့ၫ ထီၩ့လၧဘၭဘလၧၫ့တၭ, မိအီၪထီးမုလနံၩ လၧယစ့ၩရၫ့ အဝ့ၫၥံၪလီၫ. ယဟိဝၩ စံၭဝ့ၫဒၪ. ထီးနီၪလဖၧၫ့ ယမိဂဲၫထဲၩ့ဆိၬဝ့ၫ, ဒဲအီၪက့ၪ အဝ့ၫၥံၪ လၧအလးထီးယီၩ လီၫ.

ယ့ၫရမဲအၫ Jeremiah 28

1 တၭ လၧလနံၪ့ဎး, လၧယုဒၫ အစဎွၩ ဇ့ၭဒကဲၫအၫ ကဲၪၥၫ့ စဎွၩ အနံၪ့လံနံၪ့လနံၪ့ လၧလၩယဲဘံၪ့လဘံၪ့နီၪ ဆၧမၩအၥၭ လၧမီၪစအၭဇၧၫ အဖိၪခွၫ စဟၪ့အနဲအၫ ဘၪဆဲၫ့ လၧဂံဘအၧၫ့နီၪ, ချဲၩ့ဆၧ လၧယၧၩ လၧယဟိဝၩအဂံၪ့ဖၧၩ့ လၧၦလုဆၧလဖၪ, ဒဲလၧၦခမျၧး ထီးအလူၬၥံၪ အမ့ၬယၫတၭ, စံၭဝ့ၫဒၪ, 2 ဆၧၥုၭမုခမျၧး အယဟိဝၩ အံၫစရ့လၭအယွၩ ချဲၩ့ဆၧ ဘဲၫယီၩတၭ, စံၭဝ့ၫဒၪ, ယမၩခါယူၭ ဘၭဘလၧၫ့ အစဎွၩ အနိၪယိၭဘီၩ့ ယူၭ. 3 လၧနံၫနံၪ့ အထးဖၧၩ့ ယမိဒုၭဂဲၫထဲၩ့ဒီၭ ထီၩ့လၧအလးထီးယီၩ ယဟိဝၩအဂံၪ့ အဎၧၩ့အဎီ ထီးအလူၬ လၧဘၭဘလၧၫ့ အစဎွၩ န့ၭဘူၫခၭန့ဇၫ ဆိၬထၪ့ခွံၬဝ့ၫ လၧအလးထီးယီၩ ထီၩ့လၧဘၭဘလၧၫ့တၭ, 4 ယမိဒုၭဂဲၫထဲၩ့ ယုဒၫ အစဎွၩ ယဟီအကံၫ့ အဖိၪခွၫ စယ့ၭကနဲအၫ, ဒဲကယဲ ၦယုဒၫဖိၪ လၧအကဲၪဎီး ဒဲလ့ၩလၧဘၭဘလၧၫ့နီၪ, ယဟိဝၩ စံၭဝ့ၫဒၪ. အဂဲးဘဲၫယီၩ ယမိမၩခါ ဘၭဘလၧၫ့ အစဎွၩ အနိၪယိၭဘီၩ့နီၪလီၫ. 5 ထီးနီၪလဖၧၫ့ မီၪစယ့ၫရမဲအၫ စံၭ မီၪစဟၪ့အနဲအၫ လၧၦလုဆၧလဖၪ အမ့ၬယၫ, ဒဲလၧၦခမျၧး ထီးအလူၬ လၧအဆၧၫ့ထုၪ့ လၧယဟိဝၩအဂံၪ့ဖၧၩ့ အမ့ၬယၫ, 6 မီၪစယ့ၫရမဲအၫ ဒၪလ့ၬ စံၭဝ့ၫဒၪ, အၩမံၩ့, မွဲယဟိဝၩ မၩ ဘဲၫနီၪၥိၭဆံၭ. မွဲယဟိဝၩ မၩလၧၫ့ထၪ့ဎွ့ၩထၪ့ နဆၧချဲၩ့ လၧမီၪအချိၬ ဘဲၫၥိၭ အမိဒုၭဂဲၫထဲၩ့ဆိၬ ယဟိဝၩအဂံၪ့ အဎၧၩ့အဎီ, ဒဲကယဲ ၦလၧဆၧဆိၬ အၪ့မၧၫ့ဎီးဝ့ၫ လၧဘၭဘလၧၫ့နီၪ ထီၩ့ထဲၩ့ဒီၭ လၧဆၧအလး ထီးယီၩဆံၭ. 7 မွဲလါနၫ့ဘဲၫနီၪတၭ, ခိၭနၪ ဆၧချဲၩ့လထံၪယီၩ လၧယမိချဲၩ့ဆၧ လၧနနါဖၧၩ့ ဒဲလၧၦခမျၧးယီၩ အနါဖၧၩ့ဆံၭ. 8 မီၪၥံၪ လၧအအီၪ ခီၫလၧဖျိၩ့ လၧအချဲၩ့ဆၧ လၧမီၪအချိၬ လၧယလချုၭ ချဲၩ့ဒံၭဘၪ, ဒဲလၧနလချုၭ ချဲၩ့ဒံၭဘၪလဖၪနီၪ ချဲၩ့ဆၧ လၧမီၪအချိၬဆ့, ထၫ့ဒၩ ထံၫၥံၪခးၥံၪ အၪဘံၪ့, ဒဲထၫ့ဒၩ ဘၩ့ၥံၪမုးၥံၪ အဒိၪအထီၫ လၧဆၧဒုၭၥုၭအဂဲး, ဒဲလၧဆၧၡၪ့ဆၧနၭ အဂဲး, ဒဲလၧဆၧၥံၫချဲၫ့ အဂဲးလီၫ. 9 မီၪလၧအချဲၩ့ဆၧ လၧမီၪအချိၬ လၧဆၧဘၪလိၬအိၭလိၬလဂၩ, ထီးမီၪအလူနီၪ အ့ၪလၧၫ့ထၪ့ဎွ့ၩထၪ့တၭ, ၦၡၩ မိၥ့ၪယၫ လၧယဟိဝၩ အၪ့မၧၫ့လၩ့ တၡါယူၭ မီၪလဂၩနီၪ အခဲၫ့လီၫ. 10 ထီးနီၪလဖၧၫ့ မီၪစဟၪ့အနဲအၫ မၩန့ထၪ့ခွံၬ နိၪယိၭဘီၩ့ လၧမီၪစယ့ၫရမဲအၫ အခိၬလီၩ့တၭ, မၩခါခွံၬဝ့ၫဒၪလီၫ. 11 တၭ စဟၪ့အနဲအၫ ချဲၩ့ဆၧ လၧၦခမျၧး ထီးအလူၬ အမ့ၬယၫတၭ, စံၭဝ့ၫဒၪ ယဟိဝၩ စံၭဘဲၫယီၩ, ယမိမၩခါခွံၬ ဘၭဘလၧၫ့ အစဎွၩ န့ၭဘူၫခၭန့ဇၫ အနိၪယိၭဘီၩ့ လၧၦကိၭဆၨၩဒ့ၭ အခိၬလီၩ့ ဘဲၫနီၪၥိၭ လၧနံၫနံၪ့အမုနံၩလဖၪ အထးဖၧၩ့လီၫ. တၭမီၪစယ့ၫရမဲအၫ စဲၪ့ထၪ့ခွံၬဝ့ၫလီၫ. 12 ထီးနီၪလဖၧၫ့ မီၪစဟၪ့အနဲအၫ မၩခွါခွံၬ နိၪယိၭဘီၩ့ လၧမီၪစယ့ၫရမဲအၫ အလးခဲၫ့နီၪ, ယဟိဝၩအလူ လၩ့ဘၪ စယ့ၫရမဲအၫတၭ, စံၭဝ့ၫဒၪ, 13 လ့ၩလီၩဘၪ စဟၪ့အနဲအၫတၭ, စံၭ, ယဟိဝၩ စံၭဘဲၫယီၩ, နမၩခါယူၭ နိၪယူၭဘီၩ့ၥံၪ့လဖၪယူၭတၭ, နမိဘၪမၩ နိၪယိၭဘီၩ့ထၭၥံၪ လၧအဝ့ၫၥံၪအလးလီၫ. 14 အဂဲးဘဲၫယီၩ ဆၧၥုၭမုခမျၧး အယဟိဝၩ အံၫစရ့လၭအယွၩစံၭဝ့ၫ ဘဲၫယီၩ, ယအီၪက့ၪလၩ့ယူၭ နိၪယိၭဘီၩ့ထၭ လၧၦဆၨၩ ထီးအလူၬယီၩအလီၩ့, ဘဲၫၥိၭ အဝ့ၫၥံၪ မိမၩဘၭဘလၧၫ့ အစဎွၩ န့ၭဘူၫခၭန့ဇၫ အဆၧ, အဝ့ၫၥံၪ ဘၪမၩအဆၧ တၭ, ယဖ့ၪလၫ့ဆ့ အဝ့ၫဒၪ လၧဆၧဖိၪဆၧဎါ လၧမံၩ့လၬကျၩလီၫ. 15 တၭမီၪစယ့ၫရမဲၫအၫ စံၭ မီၪစဟၪ့အနဲအၫ, ခိၭနၪ လါဆံၭ; စဟၪ့အနဲအၫဧ့, ယဟိဝၩ အၪ့မၧၫ့လၩ့န့ နၧၩအ့ၬ; မွဲနဒုၭဒိၭနဲၩ့ ၦခမျၧးယီၩအၥၭ လၧဆၧချဲၩ့အဘျံၭအဘျၪလီၫ. 16 မၩအၥၭဘဲၫနီၪတၭ, ယဟိဝၩ စံၭဘဲၫယီၩ, ယိခွါ, ယမိခွံၬၡိၭခွံၬနၧၩ လၧဂၪ့ခိၪချိၫ့ လီၫ. အဂဲးဘဲၫယီၩ အယီၩလနံၪ့ယီၩ နမိၥံၫလီၫ. အဂဲးဘဲၫယီၩ နချဲၩ့ဆၧဒုၭပိၩ့ထၪ့ ထၫ့ဒၩ ယဟိဝၩ လီၫ. 17 အခိးမွဲ စဟၪ့အနဲအၫ ၥံၫဝ့ၫ လၧနံၪ့လနံၪ့ဎးနီၪ လၧလၩနွ့ၫဘံၪ့လဘံၪ့ အဖၧၩ့လီၫ.

1 တၭအယီၩမွဲ လံၬဖ့ၪယု အဆၧချဲၩ့ လၧမီၪစယ့ၫရမဲအၫ ဖ့ၪယု လၧယရုစလံၫ့ အၥုၪ့က့ၭၥၭၡါ လၧအအီၪလၩ့ထး လၧဆၧအၪ့မၧၫ့ဎီးဝ့ၫအကျၩ, ဒဲလၧၦလုဆၧလဖၪ, ဒဲလၧၦခမျၧး ထီးအလူၬ လၧစန့ၭဘူၫခၭန့ဇၫ ဆိၬထၪ့ခွံၬ လၧယရုစလံၫ့နီၪ, အၪ့မၧၫ့ဎီးဝ့ၫ လၧဘၭဘလၧၫ့အဖၧၩ့လီၫ. 2 (လၧစဎွၩ ယ့ၭကနဲအၫ, ဒဲနးဎွၩမုၪ ဒဲၦဖၫဆွံၪလဖၪ, ဒဲယုဒၫ ဒဲယရုစလံၫ့ အၦဒိၪဖၭဒိၪလဖၪ, ဒဲၦလဲၬ၁မါ, ဒဲၦထမၬဖိၪၥံၪ စဲၪ့ထၪ့ခွံၬ လၧယရုစလံၫ့ အလးခဲၫ့နီၪ,) 3 လၧစၡၫဖၫ့ အဖိၪခွၫ စအ့လစၫ, ဒဲစဟံၫလကဲအၫ အဖိၪခွၫ စဂ့ၭမရဲအၫ အစူၪဖၧၩ့(လၧယုဒၫ အစဎွၩ ဇ့ၭဒကဲအၫ အၪ့မၧၫ့လၩ့န့ဝ့ၫ လၧဘၭဘလၧၫ့ အစဎွၩ န့ၭဘူၫခၭန့ဇၫ အအီၪ) 4 တၭ စံၭဝ့ၫဒၪ, ဆၧၥုၭမုခမျၧး အယဟိဝၩ အံၫစရ့လၭအယွၩ စံၭ, ကယဲ ၦလၧဆၧအၪ့မၧၫ့ဎီးဝ့ၫ လၧယဒုၭဆိၬထၪ့ခွံၬဝ့ၫ လၧယရုစလံၫ့ ထီၩ့လၧဘၭဘလၧၫ့, ထီးအလူၬၥံၪဧ့, 5 မၩထၪ့ နၥံၪအဂံၪ့တၭ, အီၪလၧအဖၧၩ့ ဒဲၥုၪ့ ဆၧၥၪအလးတၭ, အၪ့ဆၧၥၪ ဆံၭ. 6 န့ဖိၪန့မၫတၭ ထၪ့ဖိၪ, ဖိၪခွၫၥံၪ ဒဲဖိၪမုၪၥံၪတၭ, မၩန့မၫ လၧနၥံၪအဖိၪခွၫၥံၪ အဂးတၭ, ဖ့ၪလၫ့ နၥံၪအဖိၪမုၪ လၧအဝၩ ဘဲၫၥိၭ အမိဆီၫ့အီၪန့ ဖိၪခွၫၥံၪ ဒဲဖိၪမုၪၥံၪ, ဘဲၫၥိၭ နၥံၪ မိအၪထၪ့ ထီးနီၪတၭ, ၡၩလၩ့အ့ၬ. 7 တၭဒိၩ့ လၧယအၪ့မၧၫ့ နၥံၪ လ့ၩကဲၪဎီးနီၪ, အၪ့ဎူၫအၪ့ဎၬ အဆၧဘၪလိၬအိၭလိၬ, ဘၩဆိၪဖၪန့အဂး လၧယဟိဝၩဆံၭ. အဂဲးဘဲၫယီၩ လၧအဝ့ၫနီၪ အဆၧဘၪလိၬအိၭလိၬ အဖၧၩ့နီၪ နၥံၪ မိန့ဘၪ ဆၧဘၪလိၬအိၭလိၬဆ့လီၫ. 8 အဂဲးဘဲၫယီၩ ဆၧၥုၭမုခမျၧး အယဟိဝၩ အံၫစရ့လၭအယွၩ စံၭဘဲၫယီၩ, ဒုၭအၪ့လီၫန့ နၥံၪအၥၭ လၧနၥံၪအမီၪ, ဒဲနၥံၪအၡၩဖၭဆၧ လၧအအီၪဝ့ၫ လၧနၥံၪအကျၩ လဂ့ၩ. တၭခိၭနၪ ဆၧမံၫမး လၧနၥံၪဒုၭမံၫမး လဂ့ၩ. 9 အဂဲးဘဲၫယီၩ အဝ့ၫၥံၪ ချဲၩ့ဆၧ လၧမီၪအချိၬ အဘျံၭအဘျၪ လၧယမံၩ့လီၫ. ယအၪ့မၧၫ့လၩ့န့ နၥံၪ အ့ၬ. ယဟိဝၩ စံၭဝ့ၫဒၪ. 10 အဂဲးဘဲၫယီၩ ယဟိဝၩစံၭ ဘဲၫယီၩ, အနံၪ့နွ့ၫဆံၫဎွ့ၩထၪ့ လၧဘၭဘလၧၫ့အဖၧၩ့ လၧယၫလခီၫနီၪ ယမိအီၪၡီၩ့ နၥံၪတၭ, မၩလၧၫ့ထၪ့ဎွ့ၩထၪ့ ယဆၧချဲၩ့ဂ့ၩ လၧနၥံၪနီၪ, ဒဲအၪ့မၧၫ့နၥံၪ ဂဲၫထဲၩ့ထဲၩ့ လၧဆၧအလးယီၩလီၫ. 11 အဂဲးဘဲၫယီၩ ယၥ့ၪယၫ ဆၧကိၪ့ လၧယကိၪ့ထၪ့ လၧနၥံၪအဂး, ယဟိဝၩ စံၭဝ့ၫဒၪ, ဆၧကိၪ့ ဘၪဆဲၫ့ လၧဆၧဘၪလိၬအိၭလိၬ ဘၪဆဲၫ့ လၧဆၧအၧၩ့မွဲအ့ၬ, ဘဲၫၥိၭ ယမိဖ့ၪလၫ့နၥံၪ အဆၧအီၪ လၧဆၧယိလါလီၫ. 12 ထီးနီၪလဖၧၫ့ နၥံၪ မိကိၭထၪ့ယၧၩ တၭ, နၥံၪ မိလ့ၩဘၩထၪ့ယၧၩတၭ, ဒဲယမိခိၭနၪ နၥံၪအလူလီၫ. 13 တၭ နၥံၪ မိအၪ့ဎၬယၧၩ, ထီးနၥံၪ အၪ့ဎၬ ယၧၩ လၧနၥံၪအၥၭ ထၧၫ့ဖျိၪ့ယၫတၭ, နၥံၪ မိဒၪန့ယၧၩ လီၫ. 14 တၭ ယဟိဝၩ စံၭဝ့ၫဒၪ, နၥံၪ မိဒၪန့ယၧၩတၭ, ယ မိဒုၭဂဲၫထဲၩ့ နၥံၪ လၧနၥံၪ လ့ၩကဲၪဎီးအလးတၭ, ယ မိအၪ့ထုၫ့ကီၪ့ နၥံၪ လၧကယဲ ၦဆၨၩအကျၩ, ဒဲလၧကယဲ ဆၧအလး ထီးယနၫ့ထၪ့ခွံၬ နၥံၪနီၪ, ယဟိဝၩ စံၭဝ့ၫဒၪ, ယမိဒုၭဂဲၫထဲၩ့ထဲၩ့ နၥံၪ လၧဆၧအလး ထီးယအၪ့မၧၫ့ ဆၧဆိၬထၪ့ခွံၬ အၪ့မၧၫ့ဎီး နၥံၪလီၫ. 15 မွဲလၧနၥံၪ စံၭယူၭ, ယဟိဝၩ ဒုၭအီၪထးန့ ပၧၩ လၧမီၪလဖၪ လၧဘၭဘလၧၫ့ အဖၧၩ့ယူၭ အကၠီၩ့နီၪတၭ, 16 ယဟိဝၩ စံၭဘဲၫယီၩ, လၧစဎွၩ လၧအဆၧၫ့နၩ့ လၧစဒၫဝံၭ အလးဆီၩ့ဆီ အဖၫ့ခိၪအဂဲး, ဒဲလၧကယဲ ၦခမျၧး လၧအအီၪဝ့ၫ လၧဒိၩ့ယီၩအဖၧၩ့ အဂဲး, လၧနၥံၪ အထၧၫ့ဖုဝဲ လၧအလ့ၩကဲၪဎီးအဂဲး, 17 ဆၧၥုၭမုခမျၧး အယဟိဝၩ စံၭဘဲၫယီၩ, ယိခွါ, ယမိအၪ့မၧၫ့လၩ့ နၭၥံၪဖၩ့ၥံၪ, ဒဲဆၧၥၭဝံလၩ့ဒိၩ, ဒဲဆၧၥံၫချဲၫ့ လၧအကျၩတၭ, ယမိအီၪက့ၪဝ့ၫ ဘဲၫ ချိၪ့ဒိၩ့ၥၪ အအၧၩ့ အၥိၭ, လၧအအၧၩ့ဝ့ၫ ထီးၦအၪ့ဝ့ၫ လကဲၪဘၪအၥိၭနီၪလီၫ. 18 တၭ ယမိမၩခိမၩဝီၩ အဝ့ၫၥံၪ လၧနၭၥံၪဖၩ့ၥံၪ ဒဲဆၧၥၭဝံလၩ့ဒိၩ, ဒဲဆၧၥံၫချဲၫ့တၭ, ယမိဖ့ၪလၫ့ခွံၬ အဝ့ၫၥံၪ လၧဆၧမၩအၧၩ့ဝ့ၫ လၧကယဲ ဘၩ့မုး လၧဂၪ့ခိၪချိၫ့ ထီးအလူၬ အကျၩ, ဘဲၫၥိၭ အမိကဲၪထၪ့ ဆၧဆိၪအၧၩ့အလး, ဒဲဆၧထီၫမံၫထီၫမၪအလး, ဆၧပယွ့ၫအလး ဒဲဆၧဒုၪဒွ့ၪအလး လၧကယဲ ၦဆၨၩအကျၩ ထီးအလူၬ ထီးအလး လၧယနၫ့ထၪ့ခွံၬ အဝ့ၫၥံၪလီၫ. 19 အဂဲးဘဲၫယီၩ ယဟိဝၩ စံၭဝ့ၫ, လၧယအၪ့မၧၫ့လၩ့ ယခ့ၫယၡၩ မီၪလဖၪ လၧအအီၪနီၪတၭ, အဝ့ၫၥံၪ ခိၭနၪ ယလူအ့ၬ, ယဂဲထုၪ့ဂီၩဂီၩ တၭ, အၪ့မၧၫ့လၩ့ အဝ့ၫၥံၪတၭ, နၥံၪ ခိၭနၪအ့ၬ; ယဟိဝၩစံၭဒၪ. 20 တၭ နၥံၪဝ့ၫဒၪယီၩ ကယဲ ၦလၧအလ့ၩကဲၪဎီး လၧယအၪ့မၧၫ့လၩ့ခွံၬ လၧယရုစလံၫ့နီၪ ထီၩ့လၧဘၭဘလၧၫ့ၥံၪဧ့, ခိၭနၪ ယဟိဝၩအလူဆံၭ. 21 ဆၧၥုၭမုခမျၧး အယဟိဝၩ အံၫစရ့လၭအယွၩ စံၭဘဲၫယီၩ, လၧစကီၫလဲအၫ အဖိၪခွၫ စအၫဟၭ အဂဲးနီၪ, ဒဲလၧစမၫအစဲအၫ အဖိၪခွၫ စဇ့ၭဒကဲအၫ အဂဲးနီၪ, လၧအချဲၩ့ဆၧ လၧမီၪအချိၬ အဘျံၭအဘျၪ လၧယမံၩ့; ယိခွါ, ယမိဖ့ၪလၫ့ခွံၬဝ့ၫ လၧဘၭဘလၧၫ့ အစဎွၩ န့ၭဘူၫခၭန့ဇၫ အစူၪဖၧၩ့ တၭ, အဝ့ၫဒၪ မိမၩၥံၫ အဝ့ၫၥံၪ လၧနၥံၪ အမ့ၬယၫလီၫ. 22 တၭ ၦယုဒၫဖိၪ လၧအကဲၪဎီး လၧဘၭလၧၫ့အဖၧၩ့ ထီးအလူၬ မိအီၪက့ၪ အဝ့ၫၥံၪ လၧဆၧဆိၪအၧၩ့အလး တၭ, မိစံၭ, မွဲယဟိဝၩ အီၪက့ၪနၧၩ ဘဲၫစဇ့ၭဒကဲအၫ, ဒဲဘဲၫစအၫဟၭ လၧဘၭဘလၧၫ့ အစဎွၩ ဆူၭထၪ့ခွံၬဝ့ၫ လၧမ့ၪဖၧၩ့အၥိၭနီၪဆံၭ. 23 အဂဲးဘဲၫယီၩ အဝ့ၫၥံၪ မၩဆၧအၧၩ့ လၧအံၫစရ့လၭအကျၩ, မၩမၪ ၦလၧအနဲၩ့ထံၭ အမၫတၭ, ချဲၩ့ ဆၧအဘျံၭအဘျၪ လၧယမံၩ့, လၧယလမၪလူၬဘၪ အဝ့ၫၥံၪ, ယၥ့ၪယၫ ယဝ့ၫတၭ, ယမွဲ ၦထိးအၥၭလီၫ. ယဟိဝၩ စံၭဝ့ၫဒၪ. 24 တၭ နဘၪလီၩဘၪ ၦနဟ့လမဲၭဖိၪ စၡ့ၫမအဲအၫတၭ, စံၭအဝ့ၫ, 25 ဆၧၥုၭမုခမျၧး အယဟိဝၩ အံၫစရ့လၭအယွၩ စံၭဘဲၫယီၩ, စံၭဝ့ၫဒၪ, မွဲနဖ့ၪယူ လံၬလၧနမံၩ့ လၧကယဲ ၦလၧအအီၪဝ့ၫ လၧယရုစလံၫ့အဖၧၩ့, ဒဲလၧၦလုဆၧ စမၫအစဲအၫ အဖိၪခွၫ စဇ့ၭဖနဲအၫ, ဒဲလၧၦလုဆၧ ထီးအလူၬတၭ, နစံၭ, 26 ယဟိဝၩ အီၪက့ၪနၧၩ လၧၦလုဆၧ, လၧၦလုဆၧ စယဟီအဒၫအလးနီၪ, ဘဲၫၥိၭ နၥံၪ မိကဲၪ ၦဒိၪလဖၪ မိအီၪလၧယဟိဝၩအဂံၪ့ဖၧၩ့ လၧကယဲ ၦလၧအဖျုဝ့ၫ အဖၫ့ခိၪ, ဒဲလၧၦလၧအအီၪက့ၪအၥၭ လၧမီၪလဂၩဂၩ အဖၫ့ခိၪနီၪတၭ, ဘဲၫၥိၭ နမိဒုၭနုၬ အဝ့ၫဒၪ လၧထီၫ့ဖၧၩ့ ဒဲၥံၫ့ထၬဝ့ၫ လၧၥံၫ့လဖၪအဖၧၩ့ လီၫ. 27 တၭ ဘိၩ့နဲၪ့ယီၩ, နလအၪ့ၥီၪ့ဘၪ ၦအၫ့အၥီၭဖိၪ စယ့ၫရမဲအၫ လၧအအီၪက့ၪအၥၭ လၧမီၪလဂၩ လၧနၥံၪအဂး မွဲဘၪလဲၪ. 28 အဂဲးဘဲၫယီၩ မွဲအဖ့ၪယုဆၧ လၧပၧၩ လၧဘၭဘလၧၫ့အဖၧၩ့ ဘဲၫယီၩတၭ, စံၭဝ့ၫဒၪ, အယီၩမွဲ အလံၬ, မၩထၪ့ ဂံၪ့ၥံၪဎၫ့ၥံၪ လၧနၥံၪအဂးတၭ, အီၪလၧအဖၧၩ့နီၪ, ၥုၪ့ ဆၧၥၪအလးတၭ, အၪ့ ဆၧၥၪဆံၭ. 29 တၭ ၦလုဆၧ စဇ့ၭဖနဲအၫ ဖီထၪ့ လံၬလဘံၪ့နီၪ လၧမီၪစယ့ၫရမဲအၫ အနါဖၧၩ့နီၪလီၫ. 30 ထီးနီၪလဖၧၫ့ ယဟိဝၩအလူ လၩ့ဘၪ စယ့ၫရမဲအၫတၭ, စံၭဝ့ၫဒၪ, 31 ဖ့ၪယုဆၧ လၧကယဲ ၦကဲၪဎီးတၭ, စံၭ, ယဟိဝၩ စံၭဘဲၫယီၩ လၧၦနဟ့လမဲၭဖိၪ စၡ့ၫမအဲအၫ အဂဲးအကၠီၪ့; လၧစၡ့ၫမအဲအၫ ချဲၩ့ဆၧ လၧမီၪအချိၬ လၧနၥံၪ လၧယလအၪ့မၧၫ့လၩ့န့ဘၪ အဝ့ၫ, ဒဲဒုၭဒိၭနဲၩ့နၥံၪအၥၭ လၧဆၧချဲၩ့အဘျံၭအဘျၪ အကၠီၩ့; 32 မၩအၥၭဘဲၫနီၪတၭ, ယဟိဝၩ စံၭဘဲၫယီၩ; ယိခွါ, ယမိစ့ၩရၫ့စၪ ၦနဟ့လမဲၭဖိၪ စၡ့ၫမအဲအၫနီၪ, ဒဲအချံၫအၥၪဆ့လီၫ. ၦလၧအမိအီၪလၧၦခမျၧးအကျၩနီၪ အီၪလၧအဝ့ၫ နးဂၩအ့ၬ, တၭမွဲအမိဒၪဘၪဆၧဂ့ၩ လၧယမိမၩ ယၡၩခမျၧးယီၩဆ့အ့ၬ, ယဟိဝၩ စံၭဝ့ၫဒၪ; အဂဲးဘဲၫယီၩ မွဲအချဲၩ့ဆၧဒုၭပိၩ့ထၪ့ ယဟိဝၩ လီၫ.

ယ့ၫရမဲအၫ Jeremiah 30

1 ဆၧချဲၩ့ လၧအလၩ့ဘၪ စယ့ၫရမဲအၫ လၧယဟိဝၩ စံၭဝ့ၫဒၪ, 2 ယဟိဝၩ အံၫစရ့လၭအယွၩ ချဲၩ့ဘဲၫယီၩ တၭ စံၭဝ့ၫဒၪ, ကယဲ ဆၧချဲၩ့ လၧယချဲၩ့ယူၭ လၧနၧၩ ထီးအလူၬနီၪ ကွ့ၭ လၧလံၬဖၧၩ့ဆံၭ. 3 အဂဲးဘဲၫယီၩ, ယိခွါ, မုနံၩလဖၪ မိဘၪဝ့ၫ, ယဟိဝၩ စံၭဝ့ၫဒၪ, လၧယ မိဒုၭထဲၩ့ထဲၩ့ ၦလ့ၩကဲၪဎီး ယၡၩခမျၧး အံၫစရ့လၭ ဒဲယုဒၫ, ယဟိဝၩ စံၭဝ့ၫဒၪတၭ; ယမိဒုၭဂဲၫထဲၩ့ဝ့ၫ ထီၩ့လၧခးလဘံၪ့ လၧယဖ့ၪလၫ့ လၧအဝ့ၫၥံၪအဖါလဖၪ တၭ, အဝ့ၫၥံၪ မိန့ဘၪၥၫဝ့ၫလီၫ. 4 တၭအယီၩမွဲ ဆၧချဲၩ့ လၧယဟိဝၩချဲၩ့ဝ့ၫ လၧအံၫစရ့လၭအဂဲး, ဒဲလၧယုဒၫအဂဲးလီၫ. 5 မွဲမၬ, ယဟိဝၩ စံၭဝ့ၫဒၪ, ဆၧမၩဝၭထိၬအၥီၫနီၪ ပနါဂၧၫ့ယူၭ, ဆၧၥၭမဲၪအီၪ, ဆၧဘၪလိၬအိၭလိၬအီၪအ့ၬ. 6 အၪ့စၪ့ဆၧတၭ, ဒဲယိခွါနီၪ, မွဲၦခွၫဘၪ ဆၧဂူၭဆၫ လၧအဆီၫ့အီၪန့ အဖိၪဆ့ဧၪ. ယဒၪဘၪ ၦခွၫ ကိၭဂၩဒ့ၭ အစူၪအီၪဝ့ၫ လၧအယးဒံၩ့လီၩ့ ဘဲၫၦမုၪဘၪ ဆၧဂူၭဆၫအၥိၭနီၪ, ဒဲကယဲ ၦအမ့ၬလၩ့ၡါနီၪ မွဲအဘၪ ဆၧနီၪလဲၪ. 7 အၩလါ! ဆၧလၧမုလနံၩနီၪ မွဲအဒိၪ ထီးဆၧထိၪဎီၩ့ အီၪအ့ၬ; မွဲစယၫကူၭ အဆၧခိဆၧဝီၩ အထီ လီၫ. မွဲလါနၫ့တၭ, ဆၧမၩဖီၩ့မၩဖျ့ၭ အဝ့ၫလီၫ. 8 ယဟိဝၩ စံၭဝ့ၫဒၪ, အဂဲးဘဲၫယီၩ, လၧမုနံၩနီၪ ဆၧမိမၩအၥၭ လၧယမိမၩခါ အနိၪယိၭဘီၩ့ လၧအခိၬလီၩ့ တၭ, ယမိထ့ၬခွံၬ နဖျံၩစၧၩ့ထၬတၭ, ၦလခီၫဘၩ့မုးဖိၪ ဒုၭမၩအဝ့ၫၥံၪ လၧအဆၧအ့ၬ. 9 မွဲအဝ့ၫၥံၪ မိမၩ ယဟိဝၩ အဝ့ၫၥံၪအယွၩ အဆၧ, ဒဲစဒၫဝံၭ, အဝ့ၫၥံၪ အစဎွၩ အဆၧ လၧယမိဒုၭဂဲထုၪ့ လၧအဝ့ၫၥံၪအဂးလီၫ. 10 မၩအၥၭဘဲၫနီၪတၭ, နဝ့ၫဒၪ ယခ့ၫယၡၩ စယၫကူၭဧ့, ထီး ၥၭမဲၪဆၧလဂ့ၩ, ယဟိဝၩ စံၭဝ့ၫဒၪ, ထီးအၪ့ယိၪဆၧ လဂ့ၩ, အံၫစရ့လၭဧ့, အဂဲးဘဲၫယီၩ, ယိခွါ, ယမိထိးထဲၩ့တၩ့ထဲၩ့နၧၩ အီၪလၧအယဲၩ့, ဒဲနချံၫနၥၪ လၧအကဲၪဎီး အခးဖၧၩ့တၭ, စယၫကူၭ မိဂဲၫထဲၩ့ထဲၩ့, မိအီၪပွံၭ, ဒဲမိအီၪမုၬတၭ, ဆၧမၩၥၭမဲၪဝ့ၫ အီၪနးဂ့ၩအ့ၬ. 11 အဂဲးဘဲၫယီၩ ယမိအီၪလၧနၥိၭ ဘဲၫၥိၭ ယမိထိးထဲၩ့တၩ့ထဲၩ့နၧၩလီၫ. ယဟိဝၩ စံၭဝ့ၫဒၪ, ယမိမၩဂၭဂီၩ့ ကယဲ ၦဆၨၩ ထီးယမၩ လၩ့ပြံၩလၩ့ပြၩနၧၩ လၧအကျၩ လါနၫ့တၭ, ယမိမၩဂၭဂီၩ့လူၬခွံၬနၧၩအ့ၬ; ယမိအၪ့ၥီၪ့နၧၩ ဘဲၫဆၧကြၨၭအၥိၭနီၪလီၫ. အဂဲးဘဲၫယီၩ ယလအၪ့ၥီၪ့ဘၪနၧၩ နးဆံၭတၭ, ယအီၪအ့ၬ. 12 အဂဲးဘဲၫယီၩ ယဟိဝၩ စံၭဘဲၫယီၩ, နဖၧၩ့လး ဘျၪၥ့ၪအ့ၬ, နဆၧဆၫအလးနီၪ ဆၫနၭမၬလီၫ. 13 ၦဘၠၩ့ထဲၩ့ နဆၧဆၫ အီၪအ့ၬ. ၥံၪ့ဎွံၪ[ၥံၪ]နီၪ ၦၡၩ ဖ့ၪလၫ့နၧၩ အ့ၬ. 14 ကယဲ ၦလၧအအဲၪနၧၩ ထီးအလူၬနီၪ ၥၭနၪ့ယူၭ နၧၩယူၭ; အၪ့ဎၬ နၧၩအ့ၬ. အဂဲးဘဲၫယီၩ ယဆ့ၭနၧၩ လၧဆၧအဒုၪအဒၩ အဆၧဆ့ၭနီၪ, လၧၦလယၫ့ၥၭဘၪဆၧ အဆၧအၪ့ၥီၪ့ လၧနဆၧအၧၩ့ဒိၪအကၠီၩ့ လၧနဆၧဒဲၩဘၭ အၪထၪ့အကၠီၩ့လီၫ. 15 နဂၪ့ လၧနဖၧၩ့လးအကၠီၩ့နီၪ မွဲဘၪလဲၪ. နဆၧဆိၭက့ၭ ဘျၪၥ့ၪအ့ၬ. ယမၩ နၧၩ လၧဆၧနီၪလဖၪ လၧဆၧအၧၩ့ဒိၪအကၠီၩ့, ဒဲလၧနဆၧဒဲၩဘၭ အၪထၪ့ဝ့ၫအကၠီၩ့နီၪလီၫ. 16 မၩအၥၭဘဲၫနီၪတၭ, ကယဲ ၦလၧအအၪ့နၧၩ ဆၧမိအၪ့ထဲၩ့ အဝ့ၫၥံၪ; ကယဲ နဒုၪနဒၩ ကိၭဂၩဒ့ၭနီၪ မိဘၪလ့ၩကဲၪဎီး, ဒဲၦလၧအမၩန့ဆီၪ့နလး, ဒဲကယဲ ၦလၧအအၪ့ဂူၬန့ဆီၪ့ နဆၧ ထီးအလူၬနီၪ, ယမိအီၪက့ၪ အဝ့ၫၥံၪ လၧဆၧအၪ့ဂူၬဆီၪ့အလးလီၫ. 17 အဂဲးဘဲၫယီၩ ယ ဒုၭအီၪဆီၪ့အီၪချဲၫ့နၧၩတၭ, ယမိမၩဘျၪထဲၩ့ နဖၧၩ့လး ယဟိဝၩ စံၭဝ့ၫဒၪ; အဂဲးဘဲၫယီၩ ၦကိၭနၧၩ လၧၦဘၪနၫ့ထၪ့ခွံၬဝ့ၫ, ဇံအိၫ့ လၧၦလအၪ့ဎၬဘၪဝ့ၫ နးဂၩ လီၫ. 18 ယဟိဝၩ စံၭဘဲၫယီၩ, ယိခွါ, ယမိဂဲၫဆိၬဒီၭ စယၫကူၭအတဲၩလဖၪ လၧဆၧကဲၪဎီး အဖၧၩ့တၭ, ယမိယၫ့ၥၭ အအီၪအလး ၦၡၩ မိမၩထၪ့ထဲၩ့ ဒိၩ့နီၪ လၧဆၧစီၩ့ခိၪဒၪဝ့ၫ အဖၫ့ခိၪတၭ, ၦၡၩ မိအီၪဝ့ၫ လၧနီးၥံၪအဖၧၩ့ ဘဲၫဆၧစ့ၩရၫ့အၥိၭလီၫ. 19 ဆၧစံၭထၪ့အၪ့အူၭ, ဒဲၦနံၥီၫနီၪ မိၥီၫထၪ့ လၧအဖၧၩ့လီၫ. ယမိမၩအၪထၪ့ အဝ့ၫၥံၪတၭ, အီၪၡၩဂၩအ့ၬ. ယမိမၩလၩဖၩ့ အဝ့ၫၥံၪ တၭ, အီၪဆံၭခိၬနီၪဆ့အ့ၬ. 20 အဖိၪအလံၩ မိအီၪ ဘဲၫ လၧဖျိၩ့လၧၥၫ့အၥိၭနီၪတၭ, အဝ့ၫၥံၪ အဆၧအီၪကီၪ့ မိအီၪဂုးအီၪခၧၫ့ လၧယမ့ၬယၫ, ဒဲယမိစ့ၩရၫ့ ကယဲ ၦလၧအမၩအၧၩ့ဝ့ၫလီၫ. 21 တၭအၡၩ အီၪလၧဆၧလၩဖၩ့လဂၩနီၪ မိကဲၪထၪ့ လၧအကျၩ ဒဲၦအခိၪလဂၩနီၪ မိဂဲၫ လၧအၥၭကျၩလီၫ. တၭ ယမိဒုၭၥုၭဘူၭအၥၭတၭ, မိၥုၭဘူၭအၥၭ လၧယအီၪလီၫ. မွဲပလၫ မိမၩဒူၩအၥၭ လၧအမိၥုၭဘူၭအၥၭ လၧယအီၪလဂၩလဲၪ, ယဟိဝၩ စံၭဝ့ၫဒၪ. 22 နၥံၪ မိကဲၪထၪ့ ယၡၩခမျၧးတၭ, ယမိကဲၪထၪ့ နၥံၪအယွၩလီၫ. 23 ယိခွါ, လံၩ၁ဝံၭ ဘၪဆဲၫ့ လၧယဟိဝၩ လ့ၩထၪ့ ဆီၪ့ဆီၪ့လ့ၬ, လံၩဆီၪ့ မိဘၪ ၦလတီၩဘၪ အခိၪဎွံၪ နၭနၭလ့ၬလီၫ. 24 ဆၧလၧအကိၪ့ထၪ့ လၧအၥၭခံဖၧၩ့နီၪ, ထီး အလမၩလၧၫ့ထၪ့ဎွ့ၩထၪ့ဒံၭဘၪ, ဒဲအလမၩဂီၩ့ဒံၭဘၪဆၧ ဘဲၫနီၪတၭ, ယဟိဝၩ အၥၭခဲၩထၪ့နီၪ မိကၠၪကဒၩထဲၩ့အၥၭအ့ၬ. လၧမုနံၩလၧယၫနီၪ နၥံၪ မိနၪဆၧၥ့ၪ လၩ့ထံးလၩ့ဆ့ၭ လီၫ.

ယ့ၫရမဲအၫ Jeremiah 31

1 ယဟိဝၩ စံၭဝ့ၫဒၪ, ဆၧလၧအထီထီးနီၪ ယမိကဲၪထၪ့ အံၫစရ့လၭ အဂံၪ့ဒီၪ့လဖၪ ထီးအလူၬအယွၩတၭ, အဝ့ၫၥံၪ မိကဲၪထၪ့ ယၡၩခမျၧးလီၫ. 2 ယဟိဝၩ စံၭဘဲၫယီၩ, ၦခမျၧး လၧအဖျ့ၭ နၭၥံၪဖၩ့ၥံၪနီၪ ဘၪခိးဘၪတၩ လၧမံၩ့လၬကျၩ; အံၫစရ့လၭ ဒၪလ့ၬ, လၧယမိဒုၭအီၪပွံၭဝ့ၫလီၫ. 3 ယဟိဝၩ နဲၪဖျီၪအၥၭ လၧယမ့ၬယၫ လၧဖျိၩ့ စံၭဝ့ၫ, မွဲမၬ, ယအဲၪယူၭနၧၩ လၧဆၧအဲၪ အဆိၩအကၠၪလီၫ. မၩအၥၭဘဲၫနီၪတၭ, ယဒုၭဘၪနၧၩ လၧဆၧအဲၪအခိးအတၩ ယံၬယံၬလ့ၬလီၫ. 4 မၩဒီၭ ယမိမၩထၪ့ထဲၩ့ဒီၭနၧၩတၭ, နမိဘၪ ဆၧအီၪမၩထၪ့နၥၭ နီၪ, အံၫစရ့လၭ အၡၩမုၪနၩ့ဧ့, နမိကယၧၩ့ကယီၫဒီၭ နၥၭ လၧနဒိၩ့ဖိၪတၭ, လ့ၩဂဲထုၪ့လံ လၧၦလိၬကွ့ၩအၥိၭလီၫ. 5 နမိၥုၪ့ဒီၭ နစဘံၭမုအလး လၧစမ့ရအၫအခိၪလီၩ့, ၦၥုၪ့ဆၧနီၪ မိၥုၪ့လၩ့ဆၧတၭ, မိအၪ့ဝ့ၫ အဆၧၥၪ လီၫ. 6 အဂဲးဘဲၫယီၩ မုလနံၩမိဘၪ လၧၦခိၭဆၧအခိၪလီၩ့ အံဖြံၫ့အလီၩ့, မိကိၭထၪ့ဝ့ၫ, ဂဲထုၪ့ဘီၪ, မွဲပလ့ၩၡီၩ့ လၧဇံအိၫ့, လၧယဟိဝၩ ပယွၩအအီၪဆံၭ. 7 အဂဲးဘဲၫယီၩ ယဟိဝၩ စံၭဘဲၫယီၩ, ၥံၫကျံၩဆၧ လၧဆၧၥၭထိၬ လၧစယၫကူၭ အကၠီၩ့တၭ, ဒုၭကိၭၡၭထၪ့ လၧၦဆၨၩလဖၪ အခိၪအကျၩ, ဒုၭနါဂၧၫ့ဆၧ, စံၭထၪ့အၪ့အူၭတၭ, စံၭ, ယဟိဝၩဧ့, ထိးထဲၩ့တၩ့ထဲၩ့ နၡၩခမျၧး, အံၫစရ့လၭ အၡၩ အီၪလၩ့ထးနီၪဆံၭ. 8 ယိခွါ, ယမိဂဲၫဆိၬထဲၩ့ အဝ့ၫၥံၪ လၧခးလၧမုဖၩတၭ, မိအၪ့ထုၫ့ကီၪ့ အဝ့ၫၥံၪ လၧဂၪ့ခိၪအလီၩ့ ၦမ့ၬဘျီၪ ဒဲၦခၪ့ဂၭဂီၩ့ အီၪလၧအဝ့ၫၥံၪ, ၦမုၪလၧအဒၧၩ့ ဒဲၦမုၪလၧအဘၪ ဆၧဂူၭဆၫ လစီၪ့ဎးလီၫ. ၦလဒီၪ့ဖၭဒိၪ မိဂဲၫထဲၩ့ ထီးယီၩလီၫ. 9 မိဂဲၫဝ့ၫ လၧအမ့ၬထံၫလၩ့တၭ, ယမိၥိၫ့ဝ့ၫ လၧဆၧအၪ့ကံၩ့အၪ့ယၫတၭ, ယမိၥိၫ့ အဝ့ၫၥံၪ လၧထံၫချိၬအနဲၩ့ လၧဖၧၩ့ၥၭလီၩ့အဖၧၩ့ ထီးၦအခၪ့လဘၪထၧၩ့ဘၪ, အဂဲးဘဲၫယီၩ ယမွဲဖါ လၧအံၫစရ့လၭ အဂးတၭ, အံဖြံၫ့မွဲ ယဖိၪဝဲၡါလီၫ. 10 ခိၭနၪ ယဟိဝၩအလူဆံၭ, ၦဆၨၩၥံၪဧ့; တၭလီၩလၩ့လၬလၩ့ဝ့ၫ လၧမၫဆမံၭနဲၩ့အခးလဖၪ အီၪဝ့ၫ လၧအယဲၩ့ဆံၭ; စံၭ, ၦလၧအမၩ လၩ့ပြံၩလၩ့ပြၩ အံၫစရ့လၭလဂၩနီၪ မိအၪ့ထုၫ့ကီၪ့ထဲၩ့ဝ့ၫ ဒဲယိဝ့ၫ ဘဲၫၦယိၥိၪနီၪ ယိအၥိၪလဒီၪ့ အၥိၭနီၪလီၫ. 11 အဂဲးဘဲၫယီၩ ယဟိဝၩ ဎွ့ၩန့ထဲၩ့ယူၭ စယၫကူၭ, ဒဲမၩဖီၩ့မၩဖျ့ၭဝ့ၫ လၧၦလၧအဆီၪ့နဲၪ့ အဝ့ၫ အစူၪဖၧၩ့လီၫ. 12 အခိးမွဲ အဝ့ၫၥံၪ မိဂဲၫဝ့ၫ, ဒဲၥံၫကျံၩဆၧ လၧဇံအိၫ့အလးထၪ့ထီၫနီၪတၭ, မိယွၩလၩ့ဝ့ၫစီၪ့ဎး လၧယဟိဝၩ အဆၧဂ့ၩအဖၧၩ့, လၧဘုၪကၠိၩ့အဂး, ဒဲလၧစဘံၭထံၫ အၥၫ့အဂး, ဒဲလၧၥိၪၥံၪချၫၥံၪအဂး, ဒဲလၧၥိၪ ဒဲဘ့ၪအဂး, ဒဲလၧချီၥံၪအဂးလီၫ. တၭအၥၭ မိမၩအၥၭ ဘဲၫဆၧၥၪအလး လၧၦၡီၫ့ထံၫ လၧအဖၧၩ့ ဂ့ၩဘၪစဲၪအၥိၭနီၪတၭ, အဝ့ၫၥံၪ ၥၭအုၭလၧၩ့အ့ၬ. 13 ထီးနီၪလဖၧၫ့ ၦမုၪနၩ့ မိၥၭထိၬ လၧဆၧဂဲထုၪ့လံအဖၧၩ့, ဒဲၦဖိၪၥၪခွၫ ဒဲၦၥၭၡါ လစီၪ့ဎး လီၫ. အဂဲးဘဲၫယီၩ ယမိအၪ့လဲၩခွံၬ အၥၭအုၭ လၧအၥၭထိၬအဂး, ဒဲယမိမၩမုၬထၪ့ထဲၩ့ အဝ့ၫၥံၪ ဒုၭၥၭထိၬထဲၩ့ အဝ့ၫၥံၪ လၧဆၧၥၭအုၭအလးနီၪလီၫ. 14 တၭ ယမိဒုၭဘျဲၩအၪ့ ယၡၩလုဆၧအၥၭ လၧဆၧၥိၪ; ဒဲယခ့ၫယၡၩခမျၧးၥံၪ မိမံၫ့ၥုၪ့မံၫ့ၥၭ လၧယဆၧဂ့ၩဆၧဘွၩနီၪ; ယဟိဝၩ စံၭဝ့ၫဒၪ. 15 ယဟိဝၩ စံၭဘဲၫယီၩ ဆၧအၥီၫဂၧၫ့ထၪ့ဝ့ၫ လၧရၫမၫအဖၧၩ့ ဂၪ့ဆၧယၧၩ့ဆၧ, ဒဲဂၪ့ကိၭၡၭထၪ့ဆၧတၭ, နးရၫခ့လၭ ဂၪ့ဝ့ၫ လၧအဖိၪလဖၪအကၠီၩ့တၭ, ဒိၭဆၧမၩမုၬထၪ့ထဲၩ့နီၪ အၥၭအီၪအ့ၬ. မွဲအဖိၪ လအီၪဘၪ အကၠီၩ့လီၫ. 16 ယဟိဝၩ စံၭဘဲၫယီၩ, ထုၭထဲၩ့ နလူ လၧဂၪ့ကိၭဂၪ့ၡၭဆၧ, ဒဲနမ့ၬၥၪ လၧအမ့ၬထံၫလၩ့နီၪဆံၭ. အဂဲးဘဲၫယီၩ နမၩဆၧ မိအီၪလၧအလံၩ့အလဲၫနီၪ, ယဟိဝၩ စံၭဝ့ၫဒၪ. အဝ့ၫၥံၪ မိဂဲၫထဲၩ့ထဲၩ့ လၧဆၧအဒုၪအဒၩ အခးဖၧၩ့လီၫ. 17 နဖိၪလဖၪ မိဂဲၫထဲၩ့ထဲၩ့ လၧအခးဒၪဝ့ၫ အနဲၩ့ထံၭနီၪ, ဆၧယိလါ အီၪဝ့ၫလၧနဂး လၧယၫလခီၫနီၪ, ယဟိဝၩ စံၭဝ့ၫဒၪ. 18 မွဲမၬ, ယနါဂၧၫ့ အံဖြံၫ့ ဘၪမီၪ့ဘၪမၭတၭ, စံၭဝ့ၫဒၪ, နအၪ့ၥီၪ့ယၧၩတၭ, ယဒိၭဆၧအၪ့ၥီၪ့ ဘဲၫချီဖိၪ လၧအလမၩလိၪဘၪဆၧအၥိၭနီၪလီၫ. ကၠၪထဲၩ့နၥၭ လၧယအီၪ ဘဲၫၥိၭ ယမိကၠၪယၥၭဆံၭ. အဂဲးဘဲၫယီၩ နမွဲ ယဟိဝၩယယွၩလီၫ. 19 မွဲမၬ, လၧယကၠၪယၥၭ အလးခဲၫ့နီၪ, ယနီၫ့ယါလၩ့ထဲၩ့ယၥၭတၭ, ယဘၪ ဆၧၥီၪ့လိၪ ယၧၩအလးခဲၫ့နီၪ, ယဒိၪလၩ့ ယကံၪဒူၪလီၫ. ယမ့ၬမဲတၭ, မွဲမၬ, ယၥၭ ဘံၪဘူၪ အဂဲးဘဲၫယီၩ, ယ ထိးယၥၭဘၪ့ အဆၧဒုၪဒွ့ၪလီၫ. 20 အံဖြံၫ့ မွဲ ယဖိၪခွၫၥၭဘီၩ့ ဧၪ; မွဲဖိၪၥၪ လၧအဘၪယၥၭဧၪ. အဂဲးဘဲၫယီၩ လၧယချဲၩ့ဆၧထၫ့ဒၩ အဝ့ၫ အလးခဲၫ့နီၪ ယနၪ့ထၪ့ထဲၩ့ဒံၭ တၡါဒံၭလီၫ. မၩအၥၭဘဲၫနီၪတၭ, ယၥၭ ဘၪခိဘၪဝီၩ လၧအဂးတၭ, ယမိယၫ့ၥၭ တၡါ အဝ့ၫ, ယဟိဝၩ စံၭဝ့ၫဒၪ. 21 အီၪက့ၪထၪ့ ဖၧၩ့ၥၭအဆၧမၩနဲၪ့ လၧနဂး, ဘီၩ့ထၪ့ထုၪ့လဖၪ လၧနဂး, အီၪက့ၪနၥၭ လၧဖၧၩ့ၥၭမု, လၧနဂဲၫထဲၩ့ဖိၬ ဒၪလ့ၬနီၪ; ဂဲၫထဲၩ့ဒီၭ, အံၫစရ့လၭ အမုၪနၩ့ဧ့, ဂဲၫထဲၩ့ဒီၭ လၧနဒိၩ့လဖၪယီၩဆံၭ. 22 နမိစဲၪ့ဝံၩ့ဝၩ့ဆၧ ဆံၭယံၬလဲၪ. ဖိၪမုၪ လၧအဂုၩ့ထဲၩ့အၥၭ လဂၩဧ့; အဂဲးဘဲၫယီၩ ယဟိဝၩ တဲၩ့လၩ့ ဆၧအၥၫ့လမံၩ့ လၧဂၪ့ခိၪချိၫ့, ၦမုၪ အီၪဖီၩ့ၦခွၫလီၫ. 23 ဆၧၥုၭမုခမျၧး အယဟိဝၩ, အံၫစရ့လၭအယွၩစံၭ ဘဲၫယီၩ, ထီးယ အ့ၪဒုၭဂဲၫထဲၩ့ ၦလၧအကဲၪဎီးတၭ, ၦမိစံၭဒီၭ လၧယုဒၫအခးဖၧၩ့, ဒဲလၧအဒိၩ့လဖၪအဖၧၩ့, မွဲယဟိဝၩ ဆိၪဂ့ၩနၧၩဆံၭ. ဆၧတီၩအီၪအလး, ဆၧဆံၫ့ဎံၪအခိၪလီၩ့ဧ့, 24 ၦမၩကၩဂၪ့ခိၪလဖၪ, ဒဲၦလၧအစဲၪ့ထၪ့ လၧၥိၪလၧဘ့ၪလဖၪ, မိအီၪလၧယုဒၫအဖၧၩ့ ဒၪဝ့ၫ, ဒဲလၧအဒိၩ့ ထီးအလူၬလဖၪအဖၧၩ့ စီၪ့ဎးလီၫ. 25 အဂဲးဘဲၫယီၩ လၧဆၧပွံၭအၥၭအကၠီၩ့ ယမိဒုၭခၧၫ့ထၪ့ ၦအၥၭတၭ, ယမိဒုၭဘျဲၩအၪ့ ကယဲ ၦလၧအၥၭလၩ့ဘဲၩ ထီးအလူၬလီၫ. 26 အနီၪတၭ, ယနၪ့ထၪ့ယၥၭ တၭ, ယမံၫမုၬ ဒိၪမၬလီၫ. 27 ယဟိဝၩ စံၭဝ့ၫဒၪ, ယိခွါ, မုနံၩလဖၪဘၪဝ့ၫ လၧယမိဎွံၪလၩ့ ၦၡၩအချံၫ, ဒဲဆၧဖိၪဆၧဎါအချံၫ လၧအံၫစရ့လၭ အဂံၪ့ဖၧၩ့, ဒဲလၧယုဒၫ အဂံၪ့ဖၧၩ့လီၫ. 28 ဆၧမိမၩအၥၭ, ဘဲၫယယိယူၭ အဝ့ၫၥံၪနီၪ, ဘဲၫၥိၭ အမိထ့ၭထၪ့ခွံၬ, ဒဲမၩဂၭဂီၩ့, ဒဲမၩၡၪ့မၩနၭ အၥိၭနီၪ; ဆၧမိမၩအၥၭ လၧယမိယိထဲၩ့အဝ့ၫၥံၪ ဘဲၫၥိၭ ယမိမၩထၪ့, ဒဲၥုၪ့လၩ့ဝ့ၫ ဘဲၫနီၪအၥိၭ, ယဟိဝၩ စံၭဝ့ၫဒၪ. 29 ဆၧလၧမုနံၩလဖၪနီၪ, ဖါလဖၪ အၪ့စဘံၭၥၪဆဲၪ့, ဒဲဖိၪၥၪလဖၪ အၥွၫဎံၩ့နီၪ, ၦစံၭလၧၩ့ဝ့ၫအ့ၬ. 30 အ့ၪမွဲ ၦမိၥံၫ လၧအဆၧဒဲၩဘၭဒၪဝ့ၫအကၠီၩ့ ကိၭဂၩဒ့ၭလီၫ. ကယဲ ၦလၧအအၪ့ စဘံၭၥၪဆဲၪ့ လဂၩလါလါနီၪ, အၥွၫဒၪဝ့ၫ မိဎံၩ့ လီၫ. 31 ယိခွါ, ယဟိဝၩ စံၭဝ့ၫဒၪ, မုနံၩလဖၪ မိဘၪဝ့ၫ လၧယမိအုၩ့လၩ့ ဆၧအၥၫ့ လၧအံၫစရ့လၭ အၡၩဂံၪ့ဖိၪ, ဒဲယုဒၫ အၡၩဂံၪ့ဖိၪလီၫ. 32 မွဲဘဲၫဆၧအုၩ့လၩ့ လၧယအုၩ့လၩ့ လၧအဝ့ၫၥံၪအဖါလဖၪ, မုလနံၩ လၧယဖီၪ့ထၬအစူၪ ဘဲၫၥိၭ ယဒုၭစဲၪ့ထၪ့ခွံၬဝ့ၫ လၧခးအံဇံၭအဖၧၩ့ အၥိၭနီၪအ့ၬ. ဆၧအုၩ့လၩ့နီၪ မွဲအဝ့ၫၥံၪ မၩဂၭဂီၩ့လီၫ. ယခွံၬၡိၭယူၭ အဝ့ၫၥံၪ, ယဟိဝၩ စံၭဝ့ၫဒၪ. 33 အ့ၪမွဲ အယီၩမွဲ ဆၧအုၩ့လၩ့ လၧယမိအုၩ့လၩ့ လၧအံၫစရ့လၭ အၡၩဂံၪ့ဖိၪ, ဆၧလၧမုနံၩလဖၪနီၪ အလးခဲၫ့ တၭ, ယဟိဝၩ စံၭဝ့ၫဒၪ, ယမိအီၪက့ၪ ဆၧၥီၪ့ဆၧၥၫ့ လၧအဝ့ၫၥံၪ အၥၭခံဖၧၩ့တၭ, ယမိကွ့ၭ လၧအၥၭအလီၩ့တၭ, ယမိကဲၪထၪ့ အယွၩတၭ, အဝ့ၫၥံၪ မိကဲၪထၪ့ ယခ့ၫယၡၩလီၫ. 34 တၭ အဝ့ၫၥံၪ လမိၥီၪ့လိၪလၧၩ့ဘၪ ၦလၧအနဲၩ့ထံၭ, ဒဲအထၧၫ့ဖုဝဲ လဂၩဘၪလဂၩလဂၩဘၪလဂၩနီၪ, စံၭ, ၥ့ၪယၫ ယဟိဝၩဆံၭ. အဂဲးဘဲၫယီၩ ၦမိၥ့ၪယၫယၧၩ ထီးအလူၬ, လၧအဆံၭထုၬ ထီၩ့လၧအဒိၪထုၬ, ယဟိဝၩ စံၭဝ့ၫဒၪ; အဂဲးဘဲၫယီၩ ယမိဖျါခွံၬ အဆၧမၪတၭ, ယနၪ့ထၪ့ထဲၩ့လၧၩ့ အဆၧဒဲၩဘၭ အ့ၬ. 35 ယဟိဝၩ စံၭဘဲၫယီၩ, ၦလၧအအီၪက့ၪ ၦမ့ၬ လၧဆၧဖၩ့ လၧမုဆၫအဂး, လၧအဒုၭအီၪထၪ့ လၩ ဒဲၡၪၥံၪ လၧဆၧဖၩ့ လၧမုနၩအဂး, လၧအမၩဂုးဖုး မၫဆမံၭ လၧအလပီၩ ၥီၫထၪ့ဝ့ၫနီၪ, ဆၧၥုၭမုခမျၧး အယဟိဝၩမွဲ အမံၩ့လီၫ. 36 ယဟိဝၩ စံၭဝ့ၫဒၪ, ၁နိၫလဖၪယီၩ အ့ၪစဲၪ့ထၪ့ခွံၬ လၧယမ့ၬယၫတၭ, အံၫစရ့လၭ အချံၫအၥၪ လကဲၪလၧၩ့ဘၪ ၦဆၨၩ လၧယမ့ၬယၫ အဆိၩဆိၩအကၠၪကၠၪလီၫ. 37 ယဟိဝၩ စံၭဘဲၫယီၩ, ၦထိၪမူၭခိၪ လၧထၭလခီၫ, ဒဲအၪ့ဎၬန့ ဂၪ့ခိၪအခၪ့ထံၭ လၧလၬလခီၫနီၪ အ့ၪၥ့ၪတၭ, ထီးနီၪလဖၧၫ့ ယမိခွံၬၡိၭခွံၬ အံၫစရ့လၭ အချံၫအၥၪ ထီးအလူၬ လၧအမၩဆၧ ထီးအလူၬ အကၠီၩ့နီၪ, ယဟိဝၩ စံၭဝ့ၫဒၪ. 38 ယိခွါ, ယဟိဝၩ စံၭဝ့ၫဒၪ, မုနံၩလဖၪဘၪဝ့ၫ လၧၦမိတဲၩ့ ဒိၩ့လၧယဟိဝၩ အဂး, လၧဟၫနၫအ့လၭ အထိၬထီၫ ဖိးလၧတရၫ့အနိၪ့လီၫ. 39 တၭ နိၪထိၪဖျံၩ မိလ့ၩထၪ့ အီၪဆဲၫဎၩ့ဝ့ၫ လၧဆၧစီၩ့ခိၪ ဂ့ရ့ၭတၭ, မိလ့ၩဎဲၪ့ဆၧ လၧဂိအၭလီၫ. 40 ၦစွၪအခိၪလီၩ့ဆူၭ ထၧၫ့ဆူၭယၫ, ဒဲဖံၫ့ချၪ, ဒဲဂၪ့ခိၪအဝၩ့လဖၪ ထီးအလူၬ ဖိးလၧထံၫချိၬ ကံၭဒြၧၫ့, ဖိးလၧတရၫ့ကၥ့ၪအနိၪ့ လၧမုထၪ့လခီၫနီၪ, မိဆံၫ့ဎံၪထၪ့ လၧယဟိဝၩ အဂးတၭ; ဆၧထ့ၭခွံၬလၧၩ့ အဝ့ၫၥံၪအ့ၬ; ဆၧလမၩလၩ့ဎီးလၧၩ့ဘၪ အဆိၩဆိၩအကၠၪကၠၪလီၫ.

1 လၧယုဒၫ အစဎွၩ ဇ့ၭဒကဲအၫ အနံၪ့ဆံၫနံၪ့လနံၪ့နီၪ, အဝ့ၫနီၪ မွဲစန့ၭဘူၫခၭန့ဇၫ အနံၪ့ လဆံၫဎိၭနံၪ့လနံၪ့နီၪ ယဟိဝၩအလူ လၩ့ဘၪ စယ့ၫရမဲအၫလီၫ. 2 အထီထီးနီၪ ဘၭဘလၧၫ့ အစဎွၩ အၥုၭမုခမျၧးလဖၪ ဝၩ့ထၬ ယရုစလံၫ့တၭ, မီၪစယ့ၫရမဲအၫ ဘၪ ဆၧကၭဘံၭထၬဝ့ၫ လၧထီၫ့အဝၩ့ဖၧၩ့ လၧအအီၪဝ့ၫ လၧယုဒၫ အစဎွၩ အဂံၪ့ဖၧၩ့လီၫ. 3 အဂဲးဘဲၫယီၩ ယုဒၫ အစဎွၩ ဇ့ၭဒကဲအၫ ကၭဘံၭထၬ အဝ့ၫတၭ, စံၭဝ့ၫဒၪ, နချဲၩ့ဆၧ လၧမီၪအချိၬတၭ, နစံၭ, ယဟိဝၩ စံၭဘဲၫယီၩ, ယိခွါ, ယမိဖ့ၪလၫ့ခွံၬ ဒိၩ့လဖျိၪ့ယီၩ လၧဘၭဘလၧၫ့ အစဎွၩ အစူၪဖၧၩ့တၭ, အဝ့ၫဒၪ မိမၩန့ဝ့ၫလီၫ. 4 တၭယုဒၫ အစဎွၩ ဇ့ၭဒကဲအၫ ဖီၩ့ဖျ့ၭ လၧၦခၫလဒံအၫ အစူၪဖၧၩ့အ့ၬ; မွဲ ဆၧမိဖ့ၪလၫ့ခွံၬဝ့ၫ တၡါ လၧဘၭဘလၧၫ့ အစဎွၩ အစူၪဖၧၩ့တၭ, မိချဲၩ့လိၬအၥၭ လၧအနိၭခီၫနိၭ, ဒဲအမ့ၬၥၪ မိဒၪဘၪ အဝ့ၫဒၪ အမ့ၬၥၪလီၫ. 5 မွဲအမိၥိၫ့ စဇ့ၭဒကဲအၫ လၧဘၭဘလၧၫ့တၭ, အဝ့ၫဒၪ မိအီၪထီးနီၪ ထီးယစ့ၩရၫ့အဝ့ၫ, ယဟိဝၩ စံၭဝ့ၫဒၪ; နၥံၪ အ့ၪဒုၭၥုၭ လၧၦခၫလဒံအၫဖိၪ လါနၫ့တၭ, နၥံၪ မိဘီၪထၪ့ယီၫထၪ့အ့ၬ. 6 စယ့ၫရမဲအၫ စံၭဝ့ၫဒၪ, ယဟိဝၩအလူ လၩ့ဘၪယၧၩ တၭ, စံၭဝ့ၫဒၪ. 7 ယိခွါ, နမၩ့ စၡၫလၧၫ့ အဖိၪခွၫ စဟၫနၫမ့ၫလၭ မိဂဲၫ လၧနအီၪတၭ စံၭ, ဎွ့ၩန့ ယဂၪ့ခိၪလဝၩ့ လၧအအီၪလၧအၫ့အၥီၭအဖၧၩ့ လၧနဂးဒၪနဝ့ၫဆံၭ! အဂဲးဘဲၫယီၩ ဆၧစ့ၩရၫ့န့ၥၫ အဆၧဎွ့ၩန့ထဲၩ့ဝ့ၫနီၪ အီၪဝ့ၫ လၧနစူၪဖၧၩ့လီၫ. 8 တၭယမၩ့ အဖိၪခွၫ စဟၫနၫမ့လၭ ဂဲၫဝ့ၫလၧယအီၪ လၧထီၫ့အဝၩ့ဖၧၩ့ ဘဲၫယဟိဝၩအလူအၥိၭနီၪတၭ, စံၭယၧၩ, ဎွ့ၩန့ ယဂၪ့ခိၪလဝၩ့ လၧအအီၪဝ့ၫ လၧအၫ့အၥီၭ လၧဘံၪ့ယမံၫ့ အခးဖၧၩ့ဆံၭ. အဂဲးဘဲၫယီၩ ဆၧစ့ၩရၫ့န့ၥၫ အဆၧဎွ့ၩန့ထဲၩ့ဝ့ၫနီၪ အီၪလၧနစူၪဖၧၩ့လီၫ. ဎွ့ၩန့ဝ့ၫ လၧနဂးဒၪနဝ့ၫဆံၭ. ထီးနီၪလဖၧၫ့ ယၥ့ၪယၫ လၧအနီၪမွဲ ယဟိဝၩအလူ လီၫ. 9 တၭယဎွ့ၩန့ ဂၪ့ခိၪလဝၩ့ လၧအအီၪဝ့ၫ လၧအၫ့အၥီၭအဖၧၩ့ လၧယမၩ့ အဖိၪခွၫ စဟၫနၫမ့လၭ အစူၪဖၧၩ့ တၭ, ယခံၫ့ စ့ၩၡက့လၭ လဆံၫနွ့ၫဘံၪ့ လၧအဂးလီၫ. 10 တၭယကွ့ၭဆၧ လၧလံၬဖၧၩ့, ဒဲစဲၩနဲၪ့ထၬ ဒဲမၩန့ ၦထိးအၥၭလဖၪတၭ, ခံၫ့ စ့ၩ လၧခံၫ့အဖၧၩ့လီၫ. 11 တၭယမၩန့ဎွ့ၩ ဆၧအလံၬအီၪစဲၩနဲၪ့ထၬ ဘဲၫဆၧအထူၫအရူၫ အၥိၭ, ဒဲလံၬလၧအအီၪဖျီၪ လဘံၪ့လီၫ. 12 ယဖ့ၪလၫ့ဎွ့ၩ ဆၧအလံၬလဘံၪ့နီၪ, လၧစမၫအစဲအၫ အဖိၪခွၫ စနံၫရဲအၫနီၪ အဖိၪခွၫ စဘၫရၧၭ လၧယမၩ့ အဖိၪခွၫ စဟၫနၫမ့လၭ အမ့ၬယၫ ဒဲလၧၦထိးအၥၭ လၧအကွ့ၭအမံၩ့ လၧလံၬဎွ့ၩဆၧအလီၩ့လဖၪ အမ့ၬယၫ, ဒဲလၧကယဲ ၦယုဒၫဖိၪ လၧအဆၧၫ့နၩ့ လၧထီၫ့အဝၩ့ဖၧၩ့ အမ့ၬယၫ ထီးအလူၬလီၫ. 13 ယမၪလူၬ စဘၫရၧၭ လၧအဝ့ၫၥံၪ အမ့ၬယၫတၭ, ယစံၭ, 14 ဆၧၥုၭမုခမျၧး အယဟိဝၩ အံၫစရ့လၭအယွၩ, စံၭဘဲၫယီၩ, မၩန့ လံၬလဖၪယီၩဆံၭ; ဎွ့ၩဆၧ လၧအလံၬ ဘၪစဲၩနဲၪ့ထၬအၥၭလဘံၪ့, ဒဲလံၬ အီၪဖျီၪနီၪ နံၫဘံၪ့လူၬတၭ, အီၪက့ၪဝ့ၫ လၧဖၧၩ့ ဂၪ့ခိၪအဖၧၩ့, ဘဲၫၥိၭ အမိအီၪ အၪနံၩအၪၥၫ့ အဂဲးနီၪဆံၭ. 15 အဂဲးဘဲၫယီၩ ဆၧၥုၭမုခမျၧး အယဟိဝၩ အံၫစရ့လၭအယွၩ စံၭဘဲၫယီၩ, ဂံၪ့ၥံၪဎၫ့ၥံၪ ဒဲဂၪ့ခိၪအဝၩ့, ဒဲစဘံၭၥၪအလးနီၪ ၦမိဎွ့ၩန့ဒံၭဝ့ၫ လၧခးလဘံၪ့ယီၩအဖၧၩ့ လီၫ. 16 တၭ လၧယဖ့ၪလၫ့ဎွ့ၩ ဆၧအလံၬ လၧစနံၫရဲအၫ အဖိၪခွၫ စဘၫရၧၭ အစူၪဖၧၩ့ အလးခဲၫ့နီၪ, ယဘၩဆိၪဖၪ ယဟိဝၩတၭ, ယစံၭ, 17 ကဆါ ယဟိဝၩဧ့, ယိခွါ, နတဲၩ့လၩ့ ဂၪ့ခိၪ ဒဲမူၭခိၪ လၧနစီၩ့ဒိၪနမၩ့ထီၫ, ဒဲနစူၪယူၬထၪ့ အၥၭလီၫ. ဆၧကၪလၨၪ အီၪလၧနဂး နးမံၩ့အ့ၬ. 18 နဒုၭနဲၪ ဆၧအဲၪအခိးအတၩ လၧၦအထီၫ့လဖၪ, ဒဲနမၩဆၧၫ့ထဲၩ့ ဖါလဖၪ အဆၧအၧၩ့ လၧအဖိၪလဖၪ လၧအလးခဲၫ့နီၪ အၥၭနၫၡါအဖၧၩ့လီၫ. ဆၧအဒိၪ, ဆၧဆီၪ့ယွၩ, ဆၧၥုၭမုခမျၧး အယဟိဝၩနီၪ; မွဲအမံၩ့တၭ. 19 ဒိၪဝ့ၫ လၧဆၧကိၪ့လိၬအဖၧၩ့, ဒဲဆၧစီၩ့ဆၧမၩ့ အီၪလၧမၩဆၧ အဖၧၩ့လီၫ. အဂဲးဘဲၫယီၩ နမ့ၬၥၪ အီၪဝဲထၪ့အၥၭ, လၧၦၡၩၥံၪ အဖၧၩ့ၥၭ ထီးအလူၬ အလီၩ့; ဘဲၫၥိၭ နမိဖ့ၪလၫ့ ၦကိၭဂၩဒ့ၭ ဆုၬဆုၬ ဘဲၫအဖၧၩ့ၥၭအၥိၭ, ဒဲဘဲၫအမၩဆၧ အဆၧၥၪအၥိၭနီၪ, 20 နအီၪက့ၪဆၧမၩနဲၪ့ ဒဲဆၧလၩ့လၭလဖၪ လၧခးအံဇံၭ အဖၧၩ့ ထီးမုဆၫလနံၩယီၩ, ဒဲလၧအံၫစရ့လၭအကျၩ, ဒဲလၧၦၡၩအဂူၫဂၩလဖၪအကျၩ, ဒဲအီၪက့ၪထၪ့ နမံၩ့ ထီးမုဆၫလနံၩယီၩလီၫ. 21 အဂဲးဘဲၫယီၩ နဒုၭစဲၪ့ထၪ့ နၡၩခမျၧး အံၫစရ့လၭ အီၪလၧခးအံဇံၭအဖၧၩ့ အီၪလၧဆၧမၩနဲၪ့ ဒဲဆၧလၩ့လၭလဖၪ လၧနစူၪဆီၪ့, ဒဲနစူၪယူၬထၪ့အၥၭ, ဒဲဆၧမၩၥၭမဲၪအလးဖၭဒိၪလီၫ. 22 တၭ နဖ့ၪလၫ့ယူၭ အဝ့ၫၥံၪ လၧခးလဘံၪ့ယီၩ လၧနဆိၪလၩ့နၥၭ လၧအဝ့ၫၥံၪအဖါလဖၪ လၧနမိဖ့ၪလၫ့အဝ့ၫၥံၪ လၧခးလဘံၪ့ လၧအယွၩလၩ့ဝ့ၫ လၧဆၧနူထံၫ ဒဲန့ၫစၩ့လီၫ. 23 တၭ အဝ့ၫၥံၪ ဂဲၫနုၬန့ၥၫဝ့ၫလီၫ. မွဲလါနၫ့တၭ, လခိၭနၪဘၪ နလူ ဒဲလ့ၩ လၧနဆၧၥီၪ့ဆၧၥၫ့ အဖၧၩ့ၥၭဖၧၩ့နီၪဆ့အ့ၬ; ကယဲ ဆၧလၧနမၪလူၬဝ့ၫ လၧအမိဘၪမၩနီၪ, အဝ့ၫၥံၪမၩ နးမံၩ့အ့ၬ. မၩအၥၭဘဲၫနီၪတၭ, နဒုၭဘၪ အဝ့ၫၥံၪ လၧဆၧအၧၩ့ယီၩ ထီးအလူၬလီၫ. 24 ယိခွါ, ဆၧစီၩ့ခိၪပဒၩ့ ဘီၪ, အဝ့ၫၥံၪ ဂဲၫထီၩ့လၧဒိၩ့ ဘဲၫၥိၭ အမိမၩန့ဝ့ၫတၭ, ဆၧဖ့ၪလၫ့ဒိၩ့ လၧၦခၫလဒံအၫဖိၪ အစူၪဖၧၩ့ လၧအဒုၭဝ့ၫ လၧနၭၥံၪဖၩ့ၥံၪ, ဒဲလၧဆၧၥၭဝံလၩ့ဒိၩ, ဒဲလၧဆၧၥံၫချဲၫ့လီၫ. ဆၧလၧနချဲၩ့ယူၭနီၪ, ဆၧမၩကဲၪထၪ့ယူၭ အၥၭတၭ, ယိခွါ, နဒၪဘၪ နဝ့ၫလီၫ. 25 မွဲလါနၫ့, ကဆါ ယဟိဝၩဧ့, နစံၭယူၭယၧၩ, ဎွ့ၩန့ ဂၪ့ခိၪအဝၩ့ လဘံၪ့ယီၩ လၧစ့ၩတၭ, မၩ ၦထိးအၥၭဆံၭ. မွဲလါနၫ့ ဘဲၫနီၪတၭ, ဆၧဖ့ၪလၫ့ခွံၬ ဒိၩ့ လၧၦခၫလဒံအၫဖိၪ အစူၪဖၧၩ့လီၫ. 26 ထီးနီၪလဖၧၫ့ ယဟိဝၩအလူ လၩ့ဘၪ စယ့ၫရမဲအၫ တၭ, စံၭဝ့ၫဒၪ, 27 ယိခွါ, ယၧၩ ယဟိဝၩယီၩ, ယမွဲ ဆၧဖံၭဆၧယၪ ထီးအလူၬ အယွၩတၭ, ဆၧကၪလၨၪလမံၩ့မံၩ့ အီၪလၧယဂး ဘၪမိၥ့ၪဧၪ. 28 မၩအၥၭဘဲၫနီၪတၭ, ယဟိဝၩ စံၭဘဲၫယီၩ, ယိခွါ, ယမိဖ့ၪလၫ့ခွံၬ ဒိၩ့လဒိၩ့ယီၩ လၧၦခၫလဒံအၫဖိၪ အစူၪဖၧၩ့, ဒဲလၧဘၭဘလၧၫ့ အစဎွၩ န့ၭဘူၫခၭန့ဇၫ အစူၪဖၧၩ့တၭ, အဝ့ၫဒၪ မိမၩန့ဝ့ၫလီၫ. 29 တၭ ၦခၫလဒံအၫဖိၪ လၧအမိဒုၭ ဆၧထၫ့ဒၩ ဒိၩ့ယီၩ, မိဂဲၫဆူၭခဲၩထၪ့ ဒိၩ့ယီၩ လၧမ့ၪတၭ, ဆူၭထၪ့ခွံၬဝ့ၫ, ဒဲဂံၪ့လဖၪ လၧၦဆူၭခဲၩ ဆၧနၧၫ့မၧၫ့ လၧဘၫအလၭအဂးနီၪ, ဒဲလူၫလၩ့ ဆၧလုအီၩ လၧယွၩအဂူၫဂၩအဂး လၧအခိၪအလီၩ့ ဘဲၫၥိၭ အမိထိၪဂဲၩ ယၥၭထၪ့ လီၫ. 30 အဂဲးဘဲၫယီၩ ၦအံၫစရ့လၭဖိၪ, ဒဲၦယုဒၫဖိၪ မၩန့ ဆၧအၧၩ့ လၧယမ့ၬယၫ ခီၫလၧအဖိၪၥၪခွၫထၪ့လီၫ. အဂဲးဘဲၫယီၩ ၦအံၫစရ့လၭဖိၪ မၩန့ ဆၧထိၪဂဲၩ ယၥၭထၪ့ လၧအစူၪမၩဆၧအကၠီၩ့လီၫ. ယဟိဝၩ စံၭဝ့ၫဒၪ. 31 အဂဲးဘဲၫယီၩ ဒိၩ့လဖျိၪ့ယီၩ မွဲလၧယၥၭထၪ့ဘၪအလး, ဒဲယၥၭခဲၩထၪ့ဘၪအလး ခီၫလၧမုလနံၩ လၧၦတဲၩ့ဝ့ၫ ထီးမုဆၫလနံၩယီၩ; ဘဲၫၥိၭ ယမိၥုၭခွံၬဝ့ၫ, လၧယမ့ၬယၫ, 32 လၧၦအံၫစရ့လၭဖိၪ, ဒဲၦယုဒၫဖိၪ အဆၧအၧၩ့ ထီးအလူၬအကၠီၩ့, လၧအမၩဝ့ၫ ဘဲၫၥိၭ အမိထိၪဂဲၩ ယၥၭထၪ့, အဝ့ၫၥံၪ ဒဲအစဎွၩၥံၪ အၦဒိၪဖၭ ဒိၩၥံၪ ဒဲအၡၩလုဆၧလဖၪ, ဒဲအမီၪလဖၪ, ဒဲယုဒၫအၡၩၥံၪ ဒဲၦယရုစလံၫ့ဖိၪလဖၪနီၪလီၫ. 33 အဂဲးဘဲၫယီၩ အဝ့ၫၥံၪ ကၠၪဒိၭချိၫ့အၥၭ လၧယမ့ၬယၫတၭ, မွဲအကၠၪ အမ့ၬ လၧယအီၪအ့ၬ. ယၥီၪ့လိၪ အဝ့ၫၥံၪ, ယဂဲထုၪ့ဂီၩဂီၩ, ယၥီၪ့လိၪ လါနၫ့တၭ, မွဲအခိၭနၪဝ့ၫ ဘဲၫ ယၥီၪ့လိၪဆၧအၥိၭနီၪအ့ၬ. 34 မွဲအအီၪက့ၪ အဝ့ၫၥံၪ အဆၧၥၭလိၪလဖၪ လၧဂံၪ့ဖၧၩ့ လၧဆၧကိၭဝ့ၫ လၧယမံၩ့ ဘဲၫၥိၭ အမိမၩစံၪစၪဝ့ၫလီၫ. 35 တၭ အဝ့ၫၥံၪ မၩထၪ့ ဘၫအလၭ ထၪ့ထီၫ လၧစဟံၪ့နၧၫ့ အဖိၪခွၫ အခိၪလီၩ့ဆူၭဖၧၩ့နီၪ, ဘဲၫၥိၭ အမိဒုၭခၫ့ဂၬ အဖိၪမုၪၥံၪ, ဒဲအဖိၪခွၫၥံၪ လၧမ့ၪ လၧမိလ့ၭအဂး, လၧယလမၪလူၬဘၪ အဝ့ၫၥံၪ, ဒဲလအီၪထၪ့ဘၪ လၧယၥၭခံဖၧၩ့တၭ, မၩဝ့ၫ လၧဆၧၥၭလိၪလမံၩ့နီၪ ဘဲၫၥိၭ အမိဒုၭမၩမၪ ၦယုဒၫဖိၪလီၫ. 36 မၩအၥၭဘဲၫနီၪတၭ, ဘိၩ့နဲၪ့ယီၩ, ယဟိဝၩ အံၫစရ့လၭအယွၩ စံၭ ဆၧလၧဒိၩ့လဖျိၪ့ယီၩ လၧနၥံၪစံၭ, ဆၧမိဖ့ၪလၫ့ခွံၬဝ့ၫ လၧဘၭဘလၧၫ့ အစဎွၩ အစူၪဖၧၩ့ လၧနၭၥံၪဖၩ့ၥံၪ, ဒဲလၧဆၧၥၭဝံလၩ့ဒိၩ, ဒဲလၧဆၧၥံၫချဲၫ့အဂးနီၪ, အဂဲးအကၠီၪ့ ဘဲၫယီၩ, 37 ယိခွါ, ယမိအၪ့ထုၫ့ကီၪ့ ဒိၩ့ဖိၪ လၧခးထီးအလူၬအဖၧၩ့ လၧယနၫ့ထၪ့ ဒုၭအီၪ အဝ့ၫၥံၪ လၧယၥၭထၪ့, ဒဲယၥၭခဲၩထၪ့, ဒဲယ ၥၭခိလူၬတၭ, ယမိဒုၭဂဲၫထဲၩ့ဒီၭ အဝ့ၫၥံၪ လၧဆၧအလး ထီးယီၩတၭ, ယမိဒုၭအီၪဂုးခၧၫ့ အဝ့ၫၥံၪ လၧဆၧန့ၥၫအလးလီၫ. 38 အဝ့ၫၥံၪ မိကဲၪထၪ့ ယၡၩခမျၧးတၭ, ယမိကဲၪထၪ့ အဝ့ၫၥံၪအယွၩလီၫ. 39 ယမိဖ့ၪလၫ့ အဝ့ၫၥံၪ အၥၭလဖျိၪ့ဎး ဒဲအဖၧၩ့ၥၭလဘီၩ့ဎး, ဘဲၫၥိၭ အမိၥၭမဲၪယၧၩ လၩ့ဆိၩလၩ့ကၠၪ လၧအဆၧဂ့ၩအဂး ဒဲလၧအဖိၪၥံၪ လၧခဲၫ့အဂးလီၫ. 40 တၭ ယမိအုၩ့လၩ့ အဆိၩအကၠၪ လၧအဝ့ၫၥံၪ, ဒဲမၩအဝ့ၫၥံၪ လၧဆၧဂ့ၩနီၪ, ယကၠၪခွံၬယၥၭ လၧအအီၪအ့ၬ. တၭ ယမိအီၪက့ၪ ဆၧၥၭမဲၪ လၧအဝ့ၫၥံၪ အၥၭခံဖၧၩ့ ဘဲၫၥိၭ အထီးစဲၪ့ဖၭ လၧယၧၩလဂ့ၩ; 41 မွဲမၬ ယမိၥၭထိၬ လၧအဖၫ့ခိၪ ဘဲၫၥိၭ ယမိမၩဂ့ၩအဝ့ၫၥံၪ, ယမိၥုၪ့လၩ့ဝ့ၫ လၧခးလဘံၪ့ယီၩအဖၧၩ့ တၡါလ့ၬ, လၧယၥၭ ထၧၫ့ဖျိၪ့ယၫ ဒဲလၧယၥၭၡီၩ့ ထီးအလူၬလီၫ. 42 အဂဲးဘဲၫယီၩ ယဟိဝၩ စံၭဘဲၫယီၩ, ဘဲၫယဒုၭဘၪ ၦခမျၧးယီၩ လၧဆၧအၧၩ့ဖၭဒိၪ ထီးအလူၬ အၥိၭနီၪ, ယမိဒုၭဘၪ အဝ့ၫၥံၪ လၧကယဲ ဆၧဂ့ၩ လၧယလီၩဘၪဝဲၩ အဝ့ၫၥံၪ ဘဲၫနီၪၥိၭ ထီးအလူၬဆ့လီၫ. 43 တၭ ၦမိဎွ့ၩန့ ဂၪ့ခိၪအဝၩ့လဖၪ လၧခးလဘံၪ့ယီၩအဖၧၩ့ လၧနၥံၪ စံၭလၧအဂဲး, ၦၡၩမွဲဂ့ၩ, ဆၧဖိၪဆၧဎါမွဲဂ့ၩ, လအီၪဘၪ လၧအဖၧၩ့ ဒဲအအီၪယူဝ့ၫနီၪ, ဆၧဖ့ၪလၫ့ခွံၬဝ့ၫ လၧၦခၫလဒံအၫဖိၪ အစူၪဖၧၩ့နီၪလီၫ. 44 တၭ ၦဎွ့ၩန့ ဂၪ့ခိၪအဝၩ့လဖၪ လၧစ့ၩ, ဒဲကွ့ၭအမံၩ့ လၧလံၬဖၧၩ့ ဒဲစဲၩနဲၪ့ထၬဝ့ၫ, ဒဲမၩန့ ၦထိးအၥၭ လၧစဘံၪ့ယမံၫ့ အခးဖၧၩ့, ဒဲလၧဆၧအလး အီၪဝၬဖီၩ့ ယရုစလံၫ့လၧခီၫ့, ဒဲလၧယုဒၫ အဒိၩ့လဖၪအဖၧၩ့, ဒဲလၧခိၪလီၩ့ ထိၩ့ချိၬ အဒိၩ့လဖၪအဖၧၩ့, ဒဲလၧခိၪလီၩ့ဆူၭ အဒိၩ့လဖၪအဖၧၩ့, ဒဲလၧမုခံၫ့ အဒိၩ့လဖၪအဖၧၩ့လီၫ. အဂဲးဘဲၫယီၩ ယမိဒုၭဂဲၫထဲၩ့ထဲၩ့ အဝ့ၫၥံၪ အဆၧအၪ့မၧၫ့ဎီးဝ့ၫ, ယဟိဝၩ စံၭဝ့ၫဒၪ.

ယ့ၫရမဲအၫ Jeremiah 33

1 မၩဒီၭလဖၧၫ့ လၧစယ့ၫရမဲအၫ အီၪကၭဘံၭထၬဒံၭ အၥၭ လၧထီၫ့အဝၩ့ဖၧၩ့နီၪ, ယဟိဝၩအလူ လၩ့ဘၪ အဝ့ၫ နံၫဖၧၫ့လဖၧၫ့တၭ, စံၭဝ့ၫဒၪ, 2 ယဟိဝၩ လၧအမၩဆၧ ဘဲၫယီၩ, ယဟိဝၩ လၧအမၩကဲၪထၪ့ဝ့ၫ ဘဲၫၥိၭ အမိဒုၭအီၪခၧၫ့ဝ့ၫ; ယဟိဝၩမွဲ အမံၩ့လီၫ. 3 ကိၭထၪ့ ယၧၩဆံၭ, ယမိစံၭဆၧၫ့နၧၩတၭ, ယမိဒုၭနဲၪနၧၩ လၧဆၧအဒိၪအထီၫ, ဒဲဆၧလၩ့လၭလဖၪ, လၧနလၥ့ၪယၫဘၪလီၫ. 4 အဂဲးဘဲၫယီၩ ယဟိဝၩ အံၫစရ့လၭအယွၩ စံၭဘဲၫယီၩ, လၧဒိၩ့ယီၩ အဂံၪ့လဖၪအဂဲး, ဒဲလၧယုဒၫ အစဎွၩလဖၪအဂံၪ့အဂဲး လၧအဘၪ ဆၧမၩဂၭဂီၩ့ခွံၬဝ့ၫ လၧဆၧစီၩ့ခိၪပဒၩ့ၥံၪ, ဒဲလၧနၭနီၪ; 5 ၦဂဲၫဒုၭဆၧ လၧၦခၫလဒံအၫဖိၪအၥိၭ ဘဲၫၥိၭ အမိမၩဎွ့ၩဆၧ လၧၦၡၩအစွၪ လၧယမၩၥံၫဝ့ၫ လၧယၥၭထၪ့, ဒဲလၧယၥၭခဲၩထၪ့လီၫ. အဂဲးဘဲၫယီၩ မွဲလၧၦထီးအလူၬ အဆၧဒဲၩဘၭ အကၠီၩ့တၭ, ယအီၪက့ၪၥူၪ ယမ့ၬ လၧဒိၩ့ယီၩလီၫ. 6 ယိခွါ, ယမိဒုၭအီၪဆီၪ့အီၪချဲၫ့ အဝ့ၫၥံၪ, ယမိမၩဘျၪထဲၩ့ အဝ့ၫၥံၪ, ယမိမၩဖျီၪထၪ့ ဆၧဘၪလိၬအိၭလိၬ, ဒဲဆၧမွဲဆၧတီၩ အၪအၪလ့ၬ လၧအမ့ၬယၫ လီၫ. 7 တၭ ယမိဒုၭဂဲၫထဲၩ့ထဲၩ့ ၦယုဒၫ အဆၧအၪ့မၧၫ့ဎီးဝ့ၫ; ဒဲအံၫစရ့လၭ လၧအဆၧအၪ့မၧၫ့ဎီးဝ့ၫတၭ, ယမိမၩထၪ့ အဝ့ၫၥံၪ ဘဲၫအခၪ့ထံၭအၥိၭနီၪ, 8 ယမိၥူၫဝၭဆံၫ့ ဆၧမၪလၧအလီၩ့, ထီးအလူၬ လၧအမၩမၪဘၪ ယၧၩတၭ, ယမိဖျါခွံၬ အဆၧဒဲၩဘၭ ထီးအလူၬ, လၧအမၩမၪဘၪယၧၩ, ဒဲလၧအပိၩ့ထၪ့ယၧၩလီၫ. 9 တၭ ဆၧမိကဲၪထၪ့ ဆၧၥုၪ့ဎွံၫၥၭယီၫ အမံၩ့လၧယဂး, ဆၧစံၭထၪ့အၪ့အူၭအလး, ဒဲဆၧလၩဖၩ့အလး, လၧၦဆၨၩ လၧဂၪ့ခိၪချိၫ့ ထီးအလူၬ အမ့ၬယၫ, လၧအနါဂၧၫ့ ကယဲ ဆၧဂ့ၩ လၧယမၩ အဝ့ၫၥံၪလီၫ. တၭ အဝ့ၫၥံၪ မိၥၭမဲၪဝ့ၫ, ဒဲဝၭထိၬဝ့ၫ လၧဆၧဂ့ၩ ထီးအလူၬအကၠီၩ့, ဒဲလၧဆၧဘီၪဆၧယီၫ ထီးအလူၬအကၠီၩ့, လၧယဒုၭဘၪ အဝ့ၫၥံၪလီၫ. 10 ယဟိဝၩ စံၭဘဲၫယီၩ, ဆၧအလးယီၩ လၧနၥံၪ စံၭ လၧအဂဲး, ၦၡၩမွဲဂ့ၩ, ဆၧဖိၪဆၧဎါမွဲဂ့ၩ, အီၪလၧအဖၧၩ့ အ့ၬ. အီၪယူဝ့ၫနီၪ လၧယုဒၫ အဒိၩ့လဖၪအဖၧၩ့, ဒဲလၧယရုစလံၫ့ အဖၧၩ့ၥၭလဖၪအဖၧၩ့ ထီးၦၡၩလအီၪဘၪ, ထီးၦအီၪဝ့ၫမွဲဂ့ၩ, ဆၧဖိၪဆၧဎါမွဲဂ့ၩ လအီၪဘၪ, အီၪယူဝ့ၫနီၪ, ဆၧမိနါဂၧၫ့ဒီၭ လၧအဖၧၩ့, 11 ဆၧၥုၪ့ဎွံၫၥၭယီၫအၥီၫ, ဒဲတလၭမူၭမုၪ အလူ, ဒဲတလၭမူၭခွၫ အလူ, ၦအလူ လၧအစံၭ, စံၭထၪ့အၪ့အူၭ ဆၧၥုၭမုခမျၧး အယဟိဝၩဆံၭ. အဂဲးဘဲၫယီၩ မွဲယဟိဝၩ ဂ့ၩဝ့ၫလီၫ. မွဲအခိးအတၩ အီၪဝ့ၫ လၩ့ဆိၩလၩ့ကၠၪအဂဲး လီၫ. ၦအလူဒၪလ့ၬ လၧအဂဲၫဆိၬ ဆၧလုစံၭထၪ့အၪ့အူၭ လၧယဟိဝၩ အဂံၪ့အဖၧၩ့လီၫ. အဂဲးဘဲၫယီၩ ယမိဒုၭဂဲၫထဲၩ့ ၦခးဖိၪ လၧအလ့ၩကဲၪဎီး, ဘဲၫလၧအခၪ့ထံၭအၥိၭနီၪ; ယဟိဝၩ စံၭဝ့ၫဒၪ. 12 ဆၧၥုၭမုခမျၧး အယဟိဝၩ စံၭဘဲၫယီၩ, ဆၧအလးထီးယီၩ လၧၦၡၩမွဲဂ့ၩ, ဆၧဖိၪဆၧဎါမွဲဂ့ၩ, လအီၪဘၪတၭ, အီၪယူဝ့ၫနီၪ, ၦယိၥိၪ လၧအဒုၭခိၬလၩ့အၥိၪ, အဘ့ၪလဖၪ အအီၪအလးနီၪ, မိအီၪဒီၭဝ့ၫ လၧအဒိၩ့လဖၪ ထီးအလူၬအဖၧၩ့နီၪလီၫ. 13 လၧခိၪလီၩ့ ထိၩ့ချိၬ အဒိၩ့လဖၪ, လၧဆၧပျၩ့ဖၧၩ့ အဒိၩ့လဖၪ, ဒဲလၧမုခံၫ့ အဒိၩ့လဖၪ, ဒဲလၧစဘံၪ့ယမံၫ့ အခးဖၧၩ့, ဒဲလၧဆၧအလး အီၪဝၬဖီၩ့ ယရုစလံၫ့ လၧခီၫ့ ဒဲလၧယုဒၫ အဒိၩ့လဖၪအဖၧၩ့နီၪ, ၥိၪ ဒဲဘ့ၪလဖၪ မိလ့ၩဒီၭ လၧၦလၧအဝံထၪ့နၬထၪ့ဝ့ၫ အစူၪ ဖၫ့လၬနီၪ; ယဟိဝၩ စံၭဝ့ၫဒၪ. 14 ယဟိဝၩ စံၭဝ့ၫဒၪ, ယိခွါ, မုနံၩလဖၪ မိဘၪဝ့ၫ လၧယမိမၩ ဆၧဂ့ၩလမံၩ့ လၧယစံၭဝဲၩ ၦအံၫစရ့လၭဖိၪ, ဒဲၦယုဒၫဖိၪလီၫ. 15 ဆၧလၧမုနံၩလဖၪ, ဒဲဆၧလၧအဆၧၫ့အထီနီၪ, ယမိဒုၭမဲၪထၪ့ ဆၧတီၩအထဲၩ့လထဲၩ့ လၧစဒၫဝံၭတၭ, အဝ့ၫဒၪ မိမၩဆၧစ့ၩရၫ့ ဒဲဆၧတီၩဆၧလီၩ့ လၧဂၪ့ခိၪချိၫ့လီၫ. 16 လၧမုနံၩလဖၪနီၪ ယုဒၫ မိထီၩ့လၧဆၧထိးထဲၩ့တၩ့ထဲၩ့ဝ့ၫတၭ, ယရုစလံၫ့ မိအီၪလၧဒိၭနဲၩ့အၥၭ အလးတၭ, အယီၩ ဆၧမိကိၭဝ့ၫ ယဟိဝၩ ပဆၧတီၩဆၧလီၩ့နီၪလီၫ. 17 အဂဲးဘဲၫယီၩ ယဟိဝၩ စံၭဘဲၫယီၩ, စဒၫဝံၭ အၦၡၩ လၧအမိဆၧၫ့နၩ့ လၧအံၫစရ့လၭ အဂံၪ့အလးဆီၩ့ဆီ အဖၫ့ခိၪနီၪ မိအီၪဝ့ၫ အဆိၩအကၠၪလီၫ. 18 ၦလုဆၧၥံၪ, ဒဲၦလံဝဲၫဖိၪၥံၪ လၧအလုထၪ့ ဆၧလုမ့ၪ, ဒဲဆူၭခဲၩ ဆၧမၩဘိၪ့ကိၪမုၬ, ဒဲလုထၪ့ဆၧ ကိၭမုနံၩဒ့ၭနီၪ, မိအီၪဝ့ၫ လၧယမ့ၬယၫလီၫ. 19 ယဟိဝၩအလူ လၩ့ဘၪ စယ့ၫရမဲအၫတၭ, စံၭဝ့ၫဒၪ, 20 ယဟိဝၩ စံၭဘဲၫယီၩ, နၥံၪ မၩဂၭဂီၩ့ ယဆၧအုၩ့လၩ့ လၧမုဆၫဆၫ, ဒဲယဆၧအုၩ့လၩ့ လၧမုနၩနၩ, ထီးမုနံၩ ဒဲမုနၩ လအီၪဘၪ လၧအဆၧၫ့အထီနီၪ အ့ၪၥ့ၪ တၭ, 21 ထီးနီၪလဖၧၫ့ ယဆၧအုၩ့လၩ့ လၧယခ့ၫယၡၩ စဒၫဝံၭ အဖိၪခွၫ လကဲၪဘၪ စဎွၩ လၧအလးဆီၩ့ဆီ အဖၫ့ခိၪ; ဒဲယဆၧအုၩ့လၩ့ လၧယခ့ၫယၡၩ ၦလံဝဲၫဖိၪၥံၪ ဒဲၦလုဆၧနီၪ ဂၭဂီၩ့ မိၥ့ၪဆ့လီၫ. 22 ဘဲၫၦဝံထၪ့နၬထၪ့ မူၭခိၪ အၥုၭမုခမျၧး လၥ့ၪဘၪအၥိၭနီၪ, ဒဲဘဲၫမၫဆမံၭအမ့ၭ ၦတိၪ့ဝ့ၫ လၥ့ၪဘၪအၥိၭ, ယမိမၩအၪထၪ့ ယခ့ၫယၡၩ စဒၫဝံၭ အချံၫအၥၪ ဒဲၦလံဝဲၫဖိၪ လၧအမၩ ယဆၧ ဘဲၫနီၪၥိၭလီၫ. 23 မၩဒီၭလဖၧၫ့ ယဟိဝၩအလူ လၩ့ဘၪ စယ့ၫရမဲအၫ တၭ, စံၭဝ့ၫဒၪ, 24 ဆၧလၧၦခမျၧးယီၩ ချဲၩ့ဆၧ, ဒဲစံၭၦနံၫဒီၪ့ လၧယဟိဝၩ ရွံန့ဝ့ၫတၭ, ဆၧခွံၬၡိၭခွံၬယူၭနီၪ; နဆီၫ့မီၪ့အ့ၬဧၪ. တၭ အဝ့ၫၥံၪ မၩကြၩ့ထမး ယၡၩခမျၧး ဘဲၫအလမွဲလၧၩ့ဘၪ ၦဆၨၩ လၧအမ့ၬယၫ အၥိၭနီၪလီၫ. 25 ယဟိဝၩ စံၭဘဲၫယီၩ, ယဆၧအုၩ့လၩ့ လၧမုဆၫဆၫ ဒဲလၧမုနၩနၩ, အ့ၪလအီၪလၧၩ့ဘၪ ယ အ့ၪလအီၪက့ၪဘၪ မူၭခိၪ ဒဲဂၪ့ခိၪ အ၁နိၫလဖၪတၭ, 26 ထီးနီၪလဖၧၫ့ ယမိခွံၬၡိၭ စယၫကူၭ အချံၫအၥၪ, ဒဲယခ့ၫယၡၩ စဒၫဝံၭ, ဘဲၫၥိၭ ယမိမၩန့ အချံၫအၥၪ, လၧၦပၧၩ့ စအၫဘြဟၫ့, ဒဲစအံစၭ, ဒဲစယၫကူၭ အချံၫအၥၪ အဂးနီၪ ဆ့အ့ၬ. အဂဲးဘဲၫယီၩ ယမိဒုၭဂဲၫထဲၩ့ထဲၩ့ အဆၧအၪ့မၧၫ့ဎီးဝ့ၫတၭ, ယမိယၫ့ၥုၪ့ယၫ့ၥၭ အဝ့ၫၥံၪ လီၫ.

ယ့ၫရမဲအၫ Jeremiah 34

1 ထီးဘၭဘလၧၫ့ အစဎွၩ န့ၭဘူၫခၭန့ဇၫ, ဒဲအၥုၭမု ထီးအလူၬ, ဒဲဂၪ့ခိၪ အဘၩ့အမုး လၧအပၧၩ့ဝ့ၫ ထီးအလူၬ, ဒဲၦဆၨၩလဖၪ ထီးအလူၬ, ဒုၭဆၧထၫ့ဒၩ ယရုစလံၫ့, ဒဲအဒိၩ့လဖၪတၭ, ယဟိဝၩအလူ လၩ့ဘၪ စယ့ၫရမဲအၫတၭ, စံၭဝ့ၫဒၪ, 2 ယဟိဝၩ အံၫစရ့လၭအယွၩ စံၭဘဲၫယီၩ, လ့ၩချဲၩ့ဆၧ လၧယုဒၫ အစဎွၩ, စဇ့ၭဒကဲအၫတၭ, စံၭဝ့ၫ, ယဟိဝၩ စံၭဘဲၫယီၩ, ယိခွါ, ယမိဖ့ၪလၫ့ ဒိၩ့ယီၩ လၧဘၭဘလၧၫ့ အစဎွၩ အစူၪဖၧၩ့တၭ, အဝ့ၫဒၪ မိဆူၭထၪ့ခွံၬဝ့ၫ လၧမ့ၪ, 3 နဖီၩ့ဖျ့ၭဘၪ လၧအစူၪဖၧၩ့အ့ၬ. ဆၧမိဖီၪ့န့နၧၩတၡါ, ဒဲမိဖ့ၪလၫ့ခွံၬနၧၩ လၧအစူၪဖၧၩ့တၭ, နမ့ၬၥၪ မိဒၪဘၪ ဘၭဘလၧၫ့စဎွၩ အမ့ၬၥၪ, ဒဲအဝ့ၫဒၪအနိၭ မိချဲၩ့ဆၧ လၧနနိၭတၭ, နမိဘၪ လ့ၩထီၩ့လၧဘၭဘလၧၫ့နီၪလီၫ. 4 မွဲလါနၫ့ ခိၭနၪ ယဟိဝၩအလူ, ယုဒၫ အစဎွၩ ဇ့ၭဒကဲအၫဧ့, ယဟိဝၩ စံၭလၧနဂဲး ဘဲၫယီၩ, နမိၥံၫဘၪ လၧနၭအ့ၬ. 5 နမိၥံၫ လၧဆၧမုၬဆၧဎၩ့ အဖၧၩ့တၭ, ဘဲၫလၧနဖါလဖၪ, စဎွၩၥံၪ လၧဖျိၩ့အၥိၭနီၪ, လၧအအီၪဝ့ၫ လၧနလချုၭ အီၪဒံၭဘၪ ဆၧဆူၭခဲၩနၧၫ့မၧၫ့နီၪ ၦမိဆူၭခဲၩ ဆၧနၧၫ့မၧၫ့ ဘဲၫနီၪၥိၭ လၧနဂး, မိဂၪ့ဝ့ၫ လၧနကၠီၩ့တၭ, စံၭဝ့ၫ, အၩလါ, ကဆါဧ့! နီၪလီၫ. မွဲမၬ, ယချဲၩ့ယူၭ ဆၧချဲၩ့ယူၭ, ယဟိဝၩ စံၭဝ့ၫဒၪ. 6 ထီးဘၭဘလၧၫ့ အစဎွၩ အၥုၭမုခမျၧး ဒုၭဆၧထၫ့ဒၩ ယရုစလံၫ့, ဒဲယုဒၫအဒိၩ့ ထီးအလူၬ လၧအအီၪလၩ့ထး လၧလၫခ့ၭ, ဒဲအဇံကၫတၭ, 7 ထီးနီၪလဖၧၫ့ မီၪစယ့ၫရမဲအၫ လီၩဘၪ ယုဒၫ အစဎွၩ ဇ့ၭဒကဲအၫ လၧဆၧချဲၩ့ ထီးအလူၬနီၪ လၧယရုစလံၫ့အဖၧၩ့လီၫ. အဂဲးဘဲၫယီၩ ဒိၩ့လဖၪနီၪ အီၪဝ့ၫ လၧအခိၪဒၧၩ့နီၪ အီၪလၩ့ထးဝ့ၫ လၧယုဒၫအဒိၩ့အကျၩလီၫ. 8 လၧစဎွၩ ဇ့ၭဒကဲအၫ အုၩ့လၩ့ဆၧ လၧၦခမျၧး ထီးအလူၬ အီၪဝ့ၫ လၧယရုစလံၫ့အဖၧၩ့ ဘဲၫၥိၭ အမိကိၭထၪ့ ဆၧမၩဖီၩ့ဖျ့ၭဝ့ၫ; 9 ၦကိၭဂၩဒ့ၭ မိဖျါခွံၬ လဂၩအဎီးခွၫ, ဒဲလဂၩအဎီးမုၪ, လၧအမွဲ ၦဟံêဘၫဖိၪခွၫဂ့ၩ, ၦဟံêဘၫဖိၪမုၪဂ့ၩ, ဘဲၫၥိၭ ၦဟံêဘၫဖိၪၥံၪ ထီးအၪ့မၧၫ့ဎီး အထၧၫ့ဖုဝဲလဂ့ၩ, အလးခဲၫ့နီၪ ယဟိဝၩအလူ လၩ့ဘၪ စယ့ၫရမဲအၫ; 10 တၭ ထီးၦဒိၪဖၭဒိၪ, ဒဲၦခမျၧး ထီးအလူၬ လၧအအုၩ့လၩ့ ဆၧနီၪ နါဂၧၫ့ဝ့ၫ လၧၦကိၭဂၩဒ့ၭ ဘၪဖျါခွံၬ အဎီးခွၫ, ဒဲအဎီးမုၪ လၧအလမိအၪ့မၧၫ့ ဎီးလၧၩ့ဘၪဝ့ၫတၭ, အဝ့ၫၥံၪ ခိၭနၪဝ့ၫတၭ, ဖျါခွံၬဝ့ၫလီၫ. 11 အ့ၪမွဲ လၧခဲၫ့ထဲၩ့နီၪ ကၠၪအၥၭတၭ, ဒုၭဂဲၫထဲၩ့ထဲၩ့ အဎီးခွၫ, ဒဲအဎီးမုၪ လၧအဖျါခွံၬဝ့ၫတၭ, အၪ့မၧၫ့ အကဲၪဎီးခွၫ ဒဲဎီးမုၪလီၫ. 12 အခိးမွဲ ယဟိဝၩအလူ လၩ့ဘၪ စယ့ၫရမဲအၫတၭ, စံၭဝ့ၫဒၪ, 13 ယဟိဝၩ အံၫစရ့လၭအယွၩ စံၭဘဲၫယီၩ, ယအုၩ့လၩ့ဆၧ လၧနၥံၪအဖါလဖၪ လၧမုနံၩလနံၩ လၧယဒုၭစဲၪ့ထၪ့ အဝ့ၫၥံၪ လၧအံဇံၭ, လၧၦဎီးဖိၪအဂံၪ့ဖၧၩ့တၭ, ယစံၭ, 14 နွ့ၫနံၪ့အထုၬနီၪ နၥံၪဝ့ၫ ကိၭဂၩဒ့ၭ, ဘၪဖျါခွံၬ နၥံၪအထၧၫ့ဖုဝဲ, ၦဟံêဘၫဖိၪ လၧၦအၪ့ဆၫခွံၬဝ့ၫ လၧနစူၪဖၧၩ့တၭ, ထီးအမၩနဆၧ ဎူၫနံၪ့တၭ, နမိဘၪဖျါခွံၬဝ့ၫ လၧနအီၪ လီၫ. မွဲလါနၫ့ဘိၩ နၥံၪအဖါလဖၪ ခိၭနၪယလူအ့ၬ, ဒိၭ အနါဆ့အ့ၬ. 15 တၭ လၧမုလနံၩယီၩ နၥံၪ ကၠၪစိၩနၥံၪအၥၭ, ဒဲမၩဆၧလီၩ့ လၧယမ့ၬယၫ, ဒဲကိၭထၪ့ ဆၧဖီၩ့ဖျ့ၭ လဂၩဘၪလဂၩ လၧၦအီၪလၧအနဲၩ့ထံၭ, ဒဲနၥံၪအုၩ့လၩ့ဆၧ လၧယမ့ၬယၫ လၧဂံၪ့ဖၧၩ့ လၧဆၧကိၭဝ့ၫ လၧယမံၩ့လီၫ. 16 မွဲလါနၫ့တၭ, နၥံၪ ကၠၪကဒၩထဲၩ့ နၥံၪအၥၭတၭ, မၩဘၪၥၭလိၪယမံၩ့တၭ, နၥံၪ ဒုၭဂဲၫထဲၩ့ထဲၩ့ အၪ့မၧၫ့ဎီး လဂၩအဎီးခွၫ, လဂၩအဎီးမုၪ ဆုၬဆုၬ လၧနၥံၪဖျါခွံၬ လ့ၩမၩဆၧ ထီးဒၪအၥၭနီၪ, ဘဲၫၥိၭ အဝ့ၫၥံၪ မိကဲၪထၪ့ထဲၩ့ဒီၭ ဎီးမုၪၥံၪ ဒဲဎီးခွၫၥံၪ လၧနၥံၪအဂး လီၫ. 17 မၩအၥၭဘဲၫနီၪတၭ ယဟိဝၩ စံၭဘဲၫယီၩ, နၥံၪ ခိၭနၪယလူတၭ, ကိၭထၪ့ ဆၧဖီၩ့ဖျ့ၭ, လဂၩလၧအထၧၫ့ဖုဝဲ, လဂၩလၧၦလၧအနဲၩ့ထံၭနီၪအ့ၬ. ယိခွါ, ယကိၭထၪ့ ဆၧဖီၩ့ဖျ့ၭ လၧနၥံၪအဂး, ယဟိဝၩ စံၭဝ့ၫဒၪ, လၧနၭၥံၪဖၩ့ၥံၪ, ဒဲလၧဆၧၥၭဝံလၩ့ဒိၩ ဒဲလၧဆၧၥံၫချဲၫ့ တၭ, ယမိဒုၭဘၪနၥံၪ လၧဆၧခိဆၧဝီၩ လၧဂၪ့ခိၪအဘၩ့အမုး ထီးအလူၬအဖၧၩ့လီၫ. 18 တၭ ၦလၧအလၨၪခၫ့ဖၬ ယဆၧအုၩ့လၩ့ လၧအလထီးန့ဘၪ ဆၧအုၩ့လၩ့အလူ လၧအအုၩ့လၩ့ လၧယမ့ၬယၫ ထီးအဒၪ့ထ့ၬခွံၬ ချီဖိၪနံၫခီၫတၭ, လ့ၩဝ့ၫလၧနံၫခီၫ အဘိၩ့ဆၧၩ့, 19 ယုဒၫ အၦဒိၪဖၭဒိၪ, ဒဲယရုစလံၫ့ အၦဒိၪဖၭဒိၪၥံၪ, ၦဖၫဆွံၪၥံၪ, ဒဲၦလုဆၧလဖၪ, ဒဲထံၫၥံၪခးၥံၪ အၦၡၩထီးအလူၬ လၧအလ့ၩဆၧ လၧချီဖိၪနံၫခီၫ အဘိၩ့ဆၧၩ့နီၪ, 20 ယမိဖ့ၪလၫ့ အဝ့ၫၥံၪ လၧအဒုၪအဒၩ အစူၪဖၧၩ့, ဒဲၦလၧအအၪ့ဎၬ အၥၭမၧၫ့လဖၪ အစူၪဖၧၩ့တၭ, အစွၪနီၪ မိကဲၪ ဆၧအၪ့ လၧဆၧဖိၭဖၫ့ အထိၪအလံၪအဂး, ဒဲလၧဂၪ့ခိၪ အဆၧဖိၪဆၧဎါအဂးလီၫ. 21 တၭယုဒၫ အစဎွၩ ဇ့ၭဒကဲအၫ, ဒဲအၦဒိၪဖၭဒိၪလဖၪနီၪ, ယမိဖ့ၪလၫ့ခွံၬ လၧအဒုၪအဒၩ အစူၪဖၧၩ့, ဒဲၦလၧအအၪ့ဎူၫအၪ့ဎၬ အၥၭမၧၫ့ အစူၪဖၧၩ့, ဒဲဘၭဘလၧၫ့ အစဎွၩ အၥုၭမုခမျၧး အစူၪဖၧၩ့ လၧအစဲၪ့ထၪ့ခွံၬ လၧနၥံၪအအီၪလီၫ. 22 ယိခွါ, ယဟိဝၩ စံၭဝ့ၫဒၪ, ယမိမၪလူၬဆၧ, ဒဲဒုၭဂဲၫထဲၩ့ထဲၩ့ အဝ့ၫၥံၪ လၧဒိၩ့ယီၩတၭ, အဝ့ၫၥံၪ မိဒုၭထၫ့ဒၩ ဒဲမၩန့ဝ့ၫ ဒဲဆူၭထၪ့ခွံၬဝ့ၫ လၧမ့ၪ တၭ, ယမိအီၪက့ၪ ယုဒၫ အဒိၩ့လဖၪ လၧဆၧအီၪယူ, လၧၦၡၩအီၪဝ့ၫ လၧအဖၧၩ့ နးဂၩအ့ၬ.

1 ယဟိဝၩအလူ လၧအလၩ့ဘၪ စယ့ၫရမဲအၫ လၧယုဒၫ အစဎွၩ စယိၫစဲအၫ အဖိၪခွၫ စယဟီအကံၫ့ အမုနံၩလဖၪနီၪတၭ, စံၭဝ့ၫဒၪ, 2 လ့ၩလၧၦရံခၭဖိၪအဂံၪ့ဖၧၩ့, ချဲၩ့ဆၧ လၧအဝ့ၫၥံၪတၭ, ဒုၭဂဲၫဝ့ၫ လၧယဟိဝၩအဂံၪ့ အဒူၭလဖျိၪ့အဖၧၩ့တၭ, ဖ့ၪအီၩဝ့ၫ လၧစဘံၭထံၫ ဆံၭ. 3 ထီးနီၪလဖၧၫ့ ယမၩန့ စဟၭဘဇံၫနဲအၫ အဖိၪခွၫ စယ့ၫရမဲအၫ အဖိၪခွၫ စယၭဇနဲအၫ, ဒဲအထၧၫ့ဖုဝဲ, ဒဲအဖိၪခွၫ ထီးအလူၬ ဒဲစရံခၭ အၡၩဂံၪ့ဖိၪ ထီးအလူၬ; 4 တၭယဒုၭဂဲၫနုၬ အဝ့ၫၥံၪ လၧယဟိဝၩအဂံၪ့ဖၧၩ့ လၧယွၩအၡၩ စအံၭဂဒ့ၫလဲအၫ အဖိၪခွၫ စဟၫနၫ့ အဖိၪခွၫလဖၪ အဒူၭဖၧၩ့, လၧအအီၪဝ့ၫ လၧၦဒိၪဖၭဒိၪလဖၪ အဒူၭနဲၩ့ထံၭ, လၧအအီၪဝ့ၫ လၧၦပၧၩ့တရၫ့ စၡၫလၧၫ့ အဖိၪခွၫ စမၫအစဲအၫ အဒူၭ အဖၫ့ခိၪနီၪလီၫ. 5 တၭယအီၪက့ၪ ဖၧၩ့ၥံၪ ဎွ့ၩလၧစဘံၭထံၫ, ဒဲလိၫ့အဖျိၪ့လဖၪတၭ, ယစံၭအဝ့ၫၥံၪ, အီၩ စဘံၭထံၫဘီၪ. 6 မွဲလါနၫ့တၭ, အဝ့ၫၥံၪနီၪ စံၭဝ့ၫဒၪ, ပအီၩစဘံၭထံၫ အ့ၬ. အဂဲးဘဲၫယီၩ ပဖါစရံခၭ အဖိၪခွၫ စယီနဒၭနီၪ မၪလူၬပၧၩတၭ, စံၭဝ့ၫဒၪ, နၥံၪ ထီးအီၩစဘံၭထံၫလဂ့ၩ, နၥံၪဝ့ၫ, ဒဲနၥံၪ အဖိၪခွၫလဖၪ လၩ့ဆိၩလၩ့ကၠၪနီၪ, အီၩလဂ့ၩ. 7 နၥံၪ ထီးၥုၪ့ ဂံၪ့လဂ့ၩ, ထီးဎွံၪ ဆၧချံၫလဂ့ၩ, ထီးၥုၪ့ စဘံၭအလးလဂ့ၩ, အီၪလၧဆၧနီၪ လဂ့ၩ. အီၪနၥံၪဝ့ၫ လၧတဲၩဖၧၩ့ လဆိၩဒၪနၥံၪအၥၭ, ဘဲၫၥိၭ နၥံၪ မိမၧၫ့ အၪနံၩအၪၥၫ့ လၧခးဖၧၩ့ ထီးအလး လၧနၥံၪမွဲ ၦမွံၩနီၪဆံၭ. 8 တၭပခိၭနၪ ပဖါ စရံခၭ အဖိၪခွၫ စယီနဒၭနီၪ အလူ လၧကယဲ ဆၧလၧအမၪလူၬပၧၩ ထီးအလူၬ, ဘဲၫၥိၭ ပထီးအီၩစဘံၭထံၫ လဆိၩဒၪပၧၩ, ပဝ့ၫဒၪ, ဒဲပမၫ ဒဲပဖိၪခွၫ ဒဲပဖိၪမုၪလဂ့ၩ. 9 တၭ ဘဲၫၥိၭ ပထီးၥုၪ့ဂံၪ့ လၧပမိအီၪလၧအဖၧၩ့လဂ့ၩ, ဒဲစဘံၭမုအလးမွဲဂ့ၩ, ဂၪ့ခိၪအဝၩ့မွဲဂ့ၩ, ဆၧအချံၫအၥၪမွဲဂ့ၩ, အီၪဘၪလၧပၧၩအ့ၬ. 10 မွဲပအီၪယူၭ လၧတဲၩဖၧၩ့, ဒဲပခိၭနၪ ယူၭ, ဒဲပမၩယူၭ ကယဲ ဆၧလၧပဖါ စယီနဒၭနီၪ မၪလူၬ ပၧၩအၥိၭနီၪလီၫ. 11 ထီးဘၭဘလၧၫ့ အစဎွၩ န့ၭဘူၫခၭန့ဇၫ ဂဲၫထၪ့ လၧခးဖၧၩ့တၭ; ဆၧမၩအၥၭလၧပစံၭ, ဂဲၫဘီၪ, မွဲပလ့ၩၡီၩ့ လၧယရုစလံၫ့ အဖၧၩ့ဆံၭ; လၧဆၧၥၭမဲၪ ၦခၫလဒံအၫဖိၪၥံၪ အၥုၭမုခမျၧးလဖၪ အကၠီၩ့; ဒဲၦစံရအၫဖိၪ အၥုၭမုခမျၧးလဖၪ အဆၧၥၭမဲၪ အကၠီၩ့နီၪလီၫ. မၩအၥၭဘဲၫနီၪတၭ, ပအီၪလၧယရုစလံၫ့ အဖၧၩ့လီၫ. 12 ထီးနီၪလဖၧၫ့ ယဟိဝၩအလူ လၩ့ဘၪ စယ့ၫရမဲအၫ တၭ, စံၭဝ့ၫဒၪ, 13 ဆၧၥုၭမုခမျၧး အယဟိဝၩ အံၫစရ့လၭအယွၩ စံၭဘဲၫယီၩ, လ့ၩစံၭ ယုဒၫအၦၡၩ, ဒဲၦယရုစလံၫ့ဖိၪလဖၪ, နၥံၪ ဒိၭဆၧၥီၪ့ထဲၩ့ၥၫ့ထဲၩ့ ဘဲၫၥိၭ နၥံၪ မိခိၭနၪ ယလူအ့ၬဧၪ, ယဟိဝၩ စံၭဝ့ၫဒၪ. 14 စရံခၭ အဖိၪခွၫ စယီနဒၭ အဆၧချဲၩ့ လၧအမၪလူၬ အဖိၪခွၫလဖၪ ဘဲၫၥိၭ အထီးအီၩ စဘံၭထံၫလဂ့ၩနီၪ, ၦထီးန့ဝ့ၫလီၫ. အဂဲးဘဲၫယီၩ အဝ့ၫၥံၪ လအီၩဘၪဝ့ၫ ထီးမုဆၫလနံၩယီၩတၭ, ထီးန့ အဖါအလူလီၫ. မွဲလါနၫ့တၭ, ယချဲၩ့ဆၧ လၧနၥံၪ, ယဂဲထုၪ့ဂီၩဂီၩ, ယချဲၩ့ဆၧ လါနၫ့တၭ, နၥံၪ ခိၭနၪ ယလူအ့ၬ. 15 ယအၪ့မၧၫ့လၩ့ဆ့ ယခ့ၫယၡၩ ထီးအလူၬ, မီၪလဖၪ လၧနၥံၪအအီၪ, ယဂဲထုၪ့ဂီၩဂီၩ ဒဲအၪ့မၧၫ့လၩ့ အဝ့ၫၥံၪတၭ, စံၭ, ကၠၪခွံၬနၥံၪအၥၭ လဂၩ လၧအဖၧၩ့ၥၭအၧၩ့ဒၪဝ့ၫ, လဂၩ လၧအဖၧၩ့ၥၭအၧၩ့ဒၪဝ့ၫတၭ, မၩဂ့ၩထၪ့ နၥံၪအဆၧမၩဆံၭ. တၭ ထီးလ့ၩဖိၬ ယွၩအဂူၫဂၩလဖၪ အခဲၫ့, ဘဲၫ နၥံၪ မိမၩအဆၧ လဂ့ၩ; နၥံၪ မိအီၪလၧခးအဖၧၩ့ လၧအဖ့ၪလၫ့ နၥံၪ ဒဲနၥံၪအဖါလဖၪလီၫ. မွဲလါနၫ့ နၥံၪ ဒိၭနၥံၪအနါအ့ၬ; နၥံၪ ခိၭနၪ ယလူအ့ၬ. 16 မွဲလၧစရံခၭ အဖိၪခွၫ စယီနဒၭနီၪ အဖိၪခွၫလဖၪ ထီးန့အဖါ အဆၧမၪလူၬ လၧအမၪလူၬဝ့ၫလီၫ. အ့ၪမွဲ ၦခမျၧးယီၩ ခိၭနၪယလူအ့ၬ. 17 မၩအၥၭဘဲၫနီၪတၭ, ယွၩဆၧၥုၭမုခမျၧး အယဟိဝၩ, အံၫစရ့လၭအယွၩနီၪ စံၭဘဲၫယီၩ, ယိခွါ, ယမိဒုၭဂဲၫဘၪ ၦယုဒၫဖိၪ ဒဲယရုစလံၫ့ဖိၪလဖၪ လၧကယဲ ဆၧအၧၩ့ လၧယချဲၩ့ ဆၧထၫ့ဒၩဝ့ၫလီၫ. အဂဲးဘဲၫယီၩ ယချဲၩ့ယူၭ ဆၧတၭ, အဝ့ၫၥံၪ ခိၭနၪဝ့ၫအ့ၬ. ယကိၭယူၭ အဝ့ၫၥံၪ တၭ, အဝ့ၫၥံၪ စံၭဆၧၫ့ဆၧအ့ၬ. 18 စယ့ၫရမဲအၫ စံၭ စရံခၭ အၡၩဂံၪ့ဖိၪ, ဆၧၥုၭမုခမျၧး အယဟိဝၩ အံၫစရ့လၭအယွၩ စံၭဘဲၫယီၩ, မွဲနၥံၪ ခိၭနၪ နၥံၪအဖါ စယီနဒၭနီၪ အဆၧမၪလူၬ, ဒဲထီးန့ အဆၧၥီၪ့ထဲၩ့ၥၫ့ထဲၩ့ ထီးအလူၬ, ဒဲမၩ ဘဲၫကယဲ ဆၧလၧအမၪလူၬ နၥံၪအၥိၭနီၪတၭ, 19 အခိးမွဲ ဆၧၥုၭမုခမျၧး အယဟိဝၩ အံၫစရ့လၭအယွၩ စံၭဘဲၫယီၩ, စရံခၭ အဖိၪခွၫ စယီနဒၭနီၪ မိအီၪလၧၦၡၩ လၧအမိဆၧၫ့ထုၪ့ လၧယမ့ၬယၫ လၩ့ဆိၩလၩ့ကၠၪလီၫ.

1 ဆၧမၩအၥၭ လၧယုဒၫ အစဎွၩ စယိၫစဲအၫ အဖိၪခွၫ စယဟီအကံၫ့ အနံၪ့လံနံၪ့လနံၪ့နီၪ, ယဟိဝၩအလူ လၩ့ဘၪ စယ့ၫရမဲအၫတၭ, စံၭဝ့ၫဒၪ, 2 မၩန့ လံၬလထူၫတၭ ကယဲ ဆၧချဲၩ့ လၧယချဲၩ့ထၫ့ဒၩယူၭ အံၫစရ့လၭ, ဒဲထၫ့ဒၩယုဒၫ, ဒဲထၫ့ဒၩ ၦဆၨၩ ထီးအလူၬ, ခီၫလၧမုလနံၩ လၧယချဲၩ့ဆၧ လၧနၧၩ လၧစယိစဲအၫ အမုနံၩလဖၪ ထီးမုဆၫလနံၩယီၩ ကွ့ၭလၩ့လၧအဖၧၩ့ဆံၭ. 3 ဘၪလဘၪ ယုဒၫအၡၩဂံၪ့ဖိၪ မိနါဂၧၫ့ ကယဲ ဆၧအၧၩ့ လၧယကၩ့ကၩ ယမိမၩဝ့ၫ ဘဲၫၥိၭ အဝ့ၫၥံၪ မိကၠၪခွံၬအၥၭ, လဂၩ လၧအဖၧၩ့ၥၭအၧၩ့ဒၪဝ့ၫ, လဂၩ လၧအဖၧၩ့ၥၭအၧၩ့ဒၪဝ့ၫနီၪ, ဘဲၫၥိၭ ယမိဖျါခွံၬ အဝ့ၫၥံၪ အဆၧအၧၩ့ ဒဲအဆၧဒဲၩဘၭနီၪလီၫ. 4 ထီးနီၪလဖၧၫ့ စယ့ၫရမဲအၫ ကိၭန့ စနံၫရဲအၫ အဖိၪခွၫ စဘၫရၧၭတၭ, စဘၫရၧၭနီၪ ကွ့ၭ ယဟိဝၩအလူ ထီးအလူၬ လၧအချဲၩ့ဆၧ လၧစယ့ၫရမဲအၫ အနိၭ လၧလံၬလထူၫ အဖၧၩ့လီၫ. 5 စယ့ၫရမဲအၫ မၪလူၬ စဘၫရၧၭတၭ, စံၭဝ့ၫဒၪ, ယဘၪ ဆၧကၭဘံၭထၬယူၭယၧၩ တၭ; ယလ့ၩထၪ့ လၧယဟိဝၩ အဂံၪ့ဖၧၩ့ၥ့ၪအ့ၬ. 6 အခိးမွဲ လ့ၩထၪ့ နဝ့ၫဒၪတၭ, ဖီ ယဟိဝၩအလူ လၧလံၬလထူၫ အဖၧၩ့ လၧနကွ့ၭ လၧယနိၭနီၪ, လၧၦၡၩခမျၧး အနါဖၧၩ့, လၧယဟိဝၩ အဂံၪ့ဖၧၩ့; ထီးဆၧဒုၪဆၧအၪ့ဆၧအီၩ အနံၩလနံၩနီၪဆံၭ. တၭ နမိဘၪဖီဆ့ အဝ့ၫ လၧၦယုဒၫဖိၪ လၧအဂဲၫထၪ့ လၧအဒိၩ့လဖၪ အနါဖၧၩ့လီၫ. 7 ဘၪလဘၪ အဝ့ၫၥံၪ မိအၪ့ကံၩ့အၪ့ယၫဆၧ လၧယဟိဝၩ အမ့ၬယၫတၭ, မိကၠၪခွံၬအၥၭ, လဂၩ လၧအဖၧၩ့ၥၭအၧၩ့ဒၪဝ့ၫ, လဂၩ လၧအဖၧၩ့ၥၭအၧၩ့ဒၪဝ့ၫနီၪလီၫ. အဂဲးဘဲၫယီၩ ဆၧၥၭထၪ့ ဒဲဆၧၥၭခဲၩထၪ့ လၧယဟိဝၩ လီၩဘၪထၫ့ဒၩယူၭ ၦခမျၧးယီၩ မွဲအဒိၪမၬလီၫ. 8 တၭ စနံၫရဲအၫ အဖိၪခွၫ စဘၫရၧၭနီၪ မၩဝ့ၫ ဘဲၫ ကယဲ ဆၧချဲၩ့ လၧမီၪစယ့ၫရမဲအၫ မၪလူၬဝ့ၫနီၪ, ဒဲဖီဘၪဝ့ၫ ယဟိဝၩအလူ လၧလံၬဖၧၩ့ လၧယဟိဝၩအဂံၪ့ဖၧၩ့ လီၫ. 9 တၭ ဆၧမၩအၥၭ လၧယုဒၫ အစဎွၩ စယိၫစဲအၫ အဖိၪခွၫ စယဟီအကံၫ့ အနံၪ့ ယဲနံၪ့လနံၪ့ လၩခွံၫဘံၪ့လဘံၪ့နီၪ, ၦခမျၧး လၧယရုစလံၫ့အဖၧၩ့ ထီးအလူၬ, ဒဲကယဲ ၦလၧအဂဲၫဝ့ၫ လၧယုဒၫအဒိၩ့ ထီၩ့လၧယရုစလံၫ့ အဖၧၩ့ ထီးအလူၬနီၪ, ကိၭထၪ့ ဆၧဒုၪဆၧအၪ့ဆၧအီၩ လၧယဟိဝၩ အမ့ၬယၫလီၫ. 10 ထီးနီၪလဖၧၫ့ စဘၫရၧၭ ဖီထၪ့ စယ့ၫရမဲအၫ အဆၧချဲၩ့ လၧလံၬဖၧၩ့ လၧယဟိဝၩအဂံၪ့ဖၧၩ့, လၧၦကွ့ၭလံၬ စၡၫဖၫ့ အဖိၪခွၫ စဂ့ၫမရဲအၫ အဒူၭဖၧၩ့ လၧဆၧဝၩ့ထၪ့ထီၫလစီၪ့, ထီးဆၧလ့ၩနုၬ လၧယဟိဝၩ အဂံၪ့တရၫ့အၥၫ့နီၪ လၧၦခမျၧး ထီးအလူၬ အနါဖၧၩ့လီၫ. 11 ထီးစၡၫဖၫ့ အဖိၪခွၫ စဂ့ၫမရဲအၫ အဖိၪခွၫ စမံၫခ့ယၫ နါဂၧၫ့ ယဟိဝၩအလူ ထီးအလူၬ လၧလံၬဖၧၩ့နီၪ, 12 ထီးနီၪလဖၧၫ့ မွဲအလ့ၩလၩ့ဝ့ၫ လၧစဎွၩအဂံၪ့, လၧၦကွ့ၭလံၬ အဒူၭဖၧၩ့တၭ, ယိခွါ, ၦဒိၪဖၭဒိၪ ထီးအလူၬ ဆၧၫ့နၩ့ထီးနီၪ, ၦကွ့ၭလံၬ စအံၫလံၭၡမၫ, ဒဲစၡ့ၫမအဲအၫ အဖိၪခွၫ စဒ့ၫလအဲအၫ ဒဲစအၭဘီၫ အဖိၪခွၫ စအ့လနၫၥၫ့, ဒဲစၡၫဖၫ့ အဖိၪခွၫ စဂ့ၫမရဲအၫ, စဟၪ့အနဲအၫ အဖိၪခွၫ စဇ့ၭဒကဲအၫ, ဒဲၦဒိၪဖၭဒိၪ ထီးအလူၬလဖၪ လီၫ. 13 ထီးနီၪလဖၧၫ့ စမံၫခ့ယၫ လီၩလၩ့လၬလၩ့ အဝ့ၫၥံၪ လၧကယဲ ဆၧချဲၩ့ လၧအနါဂၧၫ့ဝ့ၫ လၧစဘၫရၧၭ ဖီ လံၬလၧၦခမျၧးအနါဖၧၩ့ အဘိၩ့ဘၭနီၪလီၫ. 14 မၩအၥၭဘဲၫနီၪတၭ, ၦဒိၪဖၭဒိၪ ထီးအလူၬ အၪ့မၧၫ့လၩ့ စယဟုဒဲၫလဂၩ စန့ၭ၁နဲအၫ အဖိၪခွၫ စၡ့ၫလမဲအၫ အဖိၪခွၫ, စကုၡဲၫ အဖိၪခွၫ, ထီၩ့လၧစဘၫရၧၭ အအီၪတၭ, စံၭဝ့ၫဒၪ, မၩန့ လံၬလထူၫ လၧနဖီဆၧ လၧအဖၧၩ့ လၧၦခမျၧးအနါဖၧၩ့နီၪ လၧနစူၪဖၧၩ့တၭ, ဂဲၫဘီၪ. အခိးမွဲ စနံၫရဲအၫ အဖိၪခွၫ စဘၫရၧၭနီၪ မၪန့ လံၬလထူၫနီၪ လၧအစူၪဖၧၩ့တၭ, ဂဲၫလၧအဝ့ၫၥံၪ အအီၪလီၫ. 15 တၭ အဝ့ၫၥံၪနီၪ စံၭအဝ့ၫ, ဆၧၫ့နၩ့တၭ ဖီလၧပနါဖၧၩ့ဆံၭ. အခိးမွဲ စဘၫရၧၭ ဖီထၪ့ဝ့ၫ လၧအဝ့ၫၥံၪ အနါဖၧၩ့လီၫ. 16 ထီးအဝ့ၫၥံၪ နါဂၧၫ့ ဆၧချဲၩ့ ထီးအလူၬတၭ, ဆၧမၩအၥၭ လၧအၥၭမဲၪဝ့ၫ လဂၩဒဲလဂၩတၭ, စံၭစဘၫရၧၭ နီၪ, ပမိလီၩဘၪ စဎွၩ လၧဆၧချဲၩ့ယီၩ ထီးအလူၬတၡါ လီၫ. 17 တၭ အဝ့ၫၥံၪ အၪ့စၪ့ စဘၫရၧၭတၭ, စံၭဝ့ၫ, လီၩဘၪပၧၩဘီၪ. နကွ့ၭဆၧချဲၩ့ယီၩ ထီးအလူၬ လၧအနိၭ ဘဲၫၥ့ၪလဲၪ. 18 ထီးနီၪလဖၧၫ့ စဘၫရၧၭ စံၭဆၧၫ့အဝ့ၫၥံၪ, အဝ့ၫဒၪ ချဲၩ့ဆၧ လၧယၧၩ လၧအနိၭတၭ, ယကွ့ၭ လၧၥံၪထံၫ လၧလံၬဖၧၩ့လီၫ. 19 တၭ ၦဒိၪဖၭဒိၪလဖၪ စံၭ စဘၫရၧၭနီၪ, လ့ၩအီၪက့ၪၥူၪနၥၭ, နဝ့ၫဒၪ, ဒဲစယ့ၫရမဲအၫဆံၭ. ထီးနၥံၪ အီၪအလးနီၪ, ဒုၭၥ့ၪယၫ ၦၡၩ နးဂၩလဂ့ၩ, ဧီၪ. 20 အဝ့ၫၥံၪ လ့ၩနုၬဝ့ၫ လၧစဎွၩ အအီၪ အဝၩ့ဖၧၩ့တၭ, အီၪက့ၪ လံၬလထူၫ လၧၦကွ့ၭလံၬ စအံၫလ့ၭၡမၫ အဒူၭဖၧၩ့တၭ, လီၩဘၪ ဆၧချဲၩ့ထီးအလူၬ လၧစဎွၩအနါဖၧၩ့လီၫ. 21 အခိးမွဲ စဎွၩ အၪ့မၧၫ့လၩ့ စယဟုဒဲၫ ဘဲၫၥိၭ အမိဂဲၫဆိၬ လံၬလထူၫနီၪတၭ, အဝ့ၫဒၪ မၩန့ဝ့ၫ လၧၦကွ့ၭလံၬ စအံၫလ့ၭၡမၫ အဒူၭဖၧၩ့လီၫ. တၭ စယဟုဒဲၫ ဖီထၪ့ဝ့ၫ လၧစဎွၩအနါဖၧၩ့, ဒဲလၧၦဒိၪဖၭဒိၪၥံၪ လၧအဆၧၫ့ထုၪ့ လၧစဎွၩအနဲၩ့ထံၭလဖၪ အနါဖၧၩ့လီၫ. 22 တၭ စဎွၩ ဆၧၫ့နၩ့ဝ့ၫ လၧဆၧဂီးအထီ အဂံၪ့ဖၧၩ့, လၧလၩဎွ့ၩထၪ့ ခွံၫဘံၪ့လဘံၪ့အဖၧၩ့တၭ, မ့ၪခဲၩထၪ့ လၧဖံၫ့ချၪဖၧၩ့ လၧအမ့ၬယၫလီၫ. 23 တၭ ထီးစယဟုဒဲၫ ဖီ လံၬၥၧၫ့ဆၫ့လံဆၫ့တၭ, ဆၧမၩအၥၭ လၧစဎွၩ ကူၭခွံၬ လံၬလၧၦကွ့ၭလံၬ အဒီၩလဘံၪ့တၭ, ဖျုၭလၩ့ခွံၬဝ့ၫ လၧမ့ၪဖၧၩ့ အီၪလၧဖံၫ့ချၪဖၧၩ့ ထီးလံၬလထူၫ လူၬဝ့ၫ လီၫ. 24 တၭ ၦလၧအနါဂၧၫ့ ဆၧချဲၩ့နီၪ, စဎွၩမွဲဂ့ၩ, အခ့ၫအၡၩမွဲဂ့ၩ, ၥၭမဲၪဝ့ၫအ့ၬ. ၡၫ့ခွံၬ အကီၩ့အၥိၭ နးဂၩ ဆ့အ့ၬ. 25 မွဲလါနၫ့ဘဲၫနီၪတၭ, စအ့ၫလနၫၥၫ့, ဒဲစဒ့ၫလအဲအၫ, ဒဲစဂ့ၫမရဲအၫလဖၪနီၪ အၪ့ကံၩ့အၪ့ယၫယူၭ စဎွၩ ဘဲၫၥိၭ အထီးဆူၭထၪ့ခွံၬ လံၬလထူၫနီၪ လဂ့ၩ လါနၫ့တၭ, မွဲအခိၭနၪ အဝ့ၫၥံၪအလူအ့ၬ. 26 အ့ၪမွဲ စဎွၩ မၪလူၬ စဟၫမလ့ၭ အဖိၪခွၫ စယ့ၫရမံၫအ့လၭ, ဒဲစအၭဇြ့ၫအ့လၭ အဖိၪခွၫ စစံၫရအဲအၫ, ဒဲစအၭဘဒံၫအ့လၭ အဖိၪခွၫ စၡ့ၫလမဲအၫနီၪ, ဘဲၫၥိၭ အမိဖီၪ့န့ ၦကွ့ၭလံၬ စဘၫရၧၭနီၪ ဒဲမီၪစယ့ၫရမဲအၫ ဆ့ လါနၫ့တၭ, ယဟိဝၩ အီၪက့ၪၥူၪခွံၬယူၭ အဝ့ၫၥံၪလီၫ. 27 တၭ လၧစဎွၩ ဆူၭထၪ့ခွံၬ လံၬလထူၫ, ဒဲဆၧချဲၩ့ လၧစဘၫရၧၭ ကွ့ၭဝ့ၫ လၧစယ့ၫရမဲအၫ အနိၭ အလးခဲၫ့နီၪ, ယဟိဝၩအလူ လၩ့ဘၪ စယ့ၫရမဲအၫတၭ, 28 စံၭဝ့ၫဒၪ, မၩန့ဒီၭ လံၬထူၫလထူၫဒၪတၭ, ကွ့ၭ ကယဲ ဆၧချဲၩ့ လၧအခၪ့ထံၭ လၧအဖၧၩ့ လၧအအီၪဝ့ၫ လၧလံၬလထူၫ လၧအခၪ့ထံၭအဖၧၩ့, လၧယုဒၫ အစဎွၩ ယဟီအကံၫ့ ဆူၭထၪ့ခွံၬနီၪဆံၭ. 29 တၭ နမိဘၪစံၭ ယုဒၫ အစဎွၩ ယဟီအကံၫ့နီၪ, ယဟိဝၩ စံၭဘဲၫယီၩ, နဆူၭထၪ့ခွံၬယူၭ လံၬလထူၫယီၩတၭ, နစံၭ, နကွ့ၭ လၧအဖၧၩ့ လၧဘၭဘလၧၫ့ အစဎွၩ မိဂဲၫတၡါ, မၩဂၭဂီၩ့ ခးလဘံၪ့ယီၩ ဒဲမိမၩဂၭဂီၩ့ ၦၡၩ ဒဲဆၧဖိၪဆၧဎါ လၧအဖၧၩ့နီၪ မွဲဘၪလဲၪ. 30 မၩအၥၭဘဲၫနီၪတၭ, ယဟိဝၩ စံၭလၧယုဒၫ အစဎွၩ ယဟီအကံၫ့ အဂဲးအကၠီၪ, မွဲအမိအီၪဘၪ လၧၦလၧအမိဆၧၫ့နၩ့ လၧစဒၫဝံၭ အလးဆီၩ့ဆီ အဖၫ့ခိၪအ့ၬ. တၭ ၦမိခွံၬၡိၭခွံၬ အစွၪ ဘဲၫၥိၭ အမိဘၪ ဆၧခိ လၧမုဆၫလခီၫ, ဒဲဆၧဂီး လၧမုနၩလခီၫလီၫ. 31 တၭ ယမိစ့ၩရၫ့ အဝ့ၫဒၪ, ဒဲအချံၫအၥၪ, ဒဲအခ့ၫအၡၩ လၧအဆၧအၧၩ့အကၠီၩ့တၭ, ယမိဒုၭဘၪ အဝ့ၫဒၪ, ဒဲၦယရုစလံၫ့ဖိၪ, ဒဲယုဒၫ အၦၡၩ လၧကယဲ ဆၧအၧၩ့ လၧယချဲၩ့ဆၧ လၧအဝ့ၫၥံၪ အဂဲးတၭ, အဝ့ၫၥံၪ ခိၭနၪဝ့ၫအ့ၬ. 32 ထီးနီၪလဖၧၫ့ စယ့ၫရမဲအၫ မၩန့ လံၬထူၫလထူၫဒၪ တၭ, ဖ့ၪလၫ့ဝ့ၫ လၧၦကွ့ၭလံၬ စဘၫရၧၭ, လၧအမွဲ စနံၫရဲအၫ အဖိၪခွၫတၭ, အဝ့ၫဒၪ ကွ့ၭဝ့ၫ ကယဲ ဆၧချဲၩ့ လၧစယ့ၫရမဲအၫအနိၭ လၧယုဒၫ အစဎွၩ ယဟီအကံၫ့ ဆူၭထၪ့ခွံၬဝ့ၫ လၧမ့ၪဖၧၩ့နီၪ, လၧအဖၧၩ့တၭ, အီၪက့ၪဝ့ၫ လၧဆၧချဲၩ့ ဘဲၫအဝ့ၫၥံၪအၥိၭနီၪ အၪထံၪ လၧအဖၫ့ခိၪ လီၫ.

1 တၭ စယိၫစဲအၫ အဖိၪခွၫ စဇ့ၭဒကဲအၫ ကဲၪစဎွၩ လၧစယဟီအကံၫ့ အဖိၪခွၫ စကိၫနဲအၫအလး လၧဘၭဘလၧၫ့ အစဎွၩ န့ၭဘူၫခၭန့ဇၫ အီၪက့ၪ စဎွၩ လၧခးယုဒၫအဖၧၩ့လီၫ. 2 မွဲလါနၫ့တၭ အဝ့ၫဒၪမွဲဂ့ၩ, အခ့ၫအၡၩမွဲဂ့ၩ, ခိၭနၪ ယဟိဝၩအလူအထၫ လၧအချဲၩ့ဝ့ၫ လၧမီၪစယ့ၫရမဲအၫ အစူၪဖၧၩ့နီၪအ့ၬ. 3 တၭ စဎွၩ ဇ့ၭဒကဲအၫ အၪ့မၧၫ့လၩ့ စၡ့ၫလမဲအၫ အဖိၪခွၫ စယဟုကလၭ, ဒဲၦလုဆၧ စမၫအစဲအၫ အဖိၪခွၫ စဇ့ၭဖနဲအၫ လၧမီၪစယ့ၫရမဲအၫ အအီၪတၭ, စံၭဝ့ၫဒၪ, ဘၩဆိၪဖၪန့ပဂး လၧယဟိဝၩ ပယွၩဆံၭ. 4 တၭ စယ့ၫရမဲအၫ ဂဲၫနုၬ, ဒဲစဲၪ့ထၪ့ လၧၦခမျၧးအကျၩလီၫ. အဂဲးဘဲၫယီၩ အဝ့ၫၥံၪ ဒုၭနုၬဒံၭ အဝ့ၫ လၧထီၫ့ဖၧၩ့ဒံၭအ့ၬ. 5 ထီးနီၪလဖၧၫ့ ဖၫရိၫ အၥုၭမုခမျၧး စဲၪ့ထၪ့ယူၭ လၧခးအံဇံၭအဖၧၩ့တၭ, ၦခၫလဒံအၫဖိၪ လၧအဝၩ့ထၬ ယရုစလံၫ့နီၪ နါဂၧၫ့ အပရၧၫ့တၭ, စဲၪ့ဒၪခွံၬဝ့ၫ လၧယရုစလံၫ့နီၪလီၫ. 6 ထီးနီၪလဖၧၫ့ ယဟိဝၩအလူ လၩ့ဘၪ မီၪစယ့ၫရမဲအၫတၭ, စံၭဝ့ၫဒၪ, 7 ယဟိဝၩ အံၫစရ့လၭအယွၩ စံၭဘဲၫယီၩ, နၥံၪ မိဘၪစံၭ ၦလၧအအၪ့မၧၫ့လၩ့ နဂဲၫ အၪ့စၪ့ဆၧ လၧယၧၩ, ယုဒၫ အစဎွၩနီၪ, ယိခွါ, ဖၫရိၫ အၥုၭမုခမျၧး လၧအဂဲၫထၪ့ မၩဆၧၩ့နၥံၪယီၩ, မိထဲၩ့ထဲၩ့ လၧအံဇံၭ လၧအခးဒၪဝ့ၫ အဖၧၩ့လီၫ. 8 တၭ ၦခၫလဒံအၫဖိၪ မိဂဲၫထဲၩ့ဒီၭ ဒုၭဆၧထၫ့ဒၩ ဒိၩ့ယီၩတၭ, မိမၩန့ဝ့ၫ ဒဲဆူၭထၪ့ခွံၬဝ့ၫ လၧမ့ၪလီၫ. 9 ယဟိဝၩ စံၭဘဲၫယီၩ, ထီးအၪ့လီၫလၩ့ နၥံၪအၥၭလဂ့ၩ, စံၭဝ့ၫ ၦခၫလဒံအၫဖိၪ မိစဲၪ့ထၪ့ခွံၬ လၧပအီၪ တၡါနီၪတၭ; အဂဲးဘဲၫယီၩ အဝ့ၫၥံၪ မိစဲၪ့ထၪ့ဘၪအ့ၬ. 10 အဂဲးဘဲၫယီၩ နၥံၪ အ့ၪကျီၪ့ ၦခၫလဒံအၫဖိၪ အၥုၭမုခမျၧး ထီးအလူၬ လၧအဒုၭ ဆၧထၫ့ဒၩ နၥံၪတၭ, အီၪလၩ့ထးဝ့ၫန့ၫ ၦလၧအဘၪ ၦဘၪဆ့ၭလဖၪ လၧအကျၩ လါနၫ့တၭ, မွဲအမိဂဲထုၪ့ လဂၩလၧအတဲၩဒၪဝ့ၫ, လဂၩလၧအတဲၩဒၪဝ့ၫတၭ, မိဆူၭထၪ့ခွံၬ ဒိၩ့ယီၩ လၧမ့ၪလီၫ. 11 ထီးၦခၫလဒံအၫဖိၪ အၥုၭမုခမျၧး စဲၪ့ထၪ့ခွံၬ လၧယရုစလံၫ့ လၧဖၫရိၫ အၥုၭမုခမျၧးအကၠီၩ့တၭ, 12 ထီးနီၪလဖၧၫ့ စယ့ၫရမဲအၫ စဲၪ့ထၪ့ခွံၬ လၧယရုစလံၫ့တၭ, လ့ၩလၧၦခမျၧးအကျၩ ဘဲၫၥိၭ အမိဖီၩ့ဖျ့ၭ ထီၩ့လၧခးဘံၪ့ယမံၫ့အဖၧၩ့လီၫ. 13 မွဲအအီၪဝ့ၫ လၧစဘံၪ့ယမံၫ့ အတရၫ့ အဘိၩ့ဘၭတၭ, ၦခိၭဆၧဖိၪ အခိၪလဂၩ အီၪဝ့ၫ ထီးနီၪ အမံၩ့မွဲ စအရဲယၫ လၧအမွဲ စၡ့ၫလမဲအၫ အဖိၪခွၫ လၧအမွဲ စဟၪ့အနဲအၫ အဖိၪခွၫတၭ, အဝ့ၫဒၪ ဖီၪ့ထၬ မီၪစယ့ၫရမဲအၫတၭ, စံၭဝ့ၫဒၪ, နလ့ၩလၩ့ လၧၦခၫလဒံအၫဖိၪ အအီၪလခီၫလီၫ. 14 ထီးနီၪလဖၧၫ့ စယ့ၫရမဲအၫ စံၭဝ့ၫဒၪ, ဆၧချဲၩ့ဘျံၭချဲၩ့ဘျၪလီၫ. ယလ့ၩထၪ့ လၧၦခၫလဒံအၫဖိၪအအီၪ လခီၫအ့ၬ. တၭအ့ၪမွဲ အဝ့ၫဒၪ ခိၭနၪအလူအ့ၬ. အခိးမွဲ စအရဲယၫ ဖီၪ့ထၬ စယ့ၫရမဲအၫတၭ, ဂဲၫဆိၬဝ့ၫ လၧၦဒိၪဖၭဒိၪၥံၪ အအီၪလီၫ. 15 တၭ ၦဒိၪဖၭဒိၪလဖၪနီၪ ၥၭထၪ့ဘၪ စယ့ၫရမဲအၫတၭ, ထးဝ့ၫတၭ, ဒုၭနုၬဝ့ၫ လၧထီၫ့ဖၧၩ့ လၧၦကွ့ၭလံၬ စစၪ့နၥၧၫ့ အဂံၪ့ဖၧၩ့လီၫ. အဂဲးဘဲၫယီၩ မွဲအဒုၭကဲၪထၪ့ ဆၧအလးနီၪ လၧထီၫ့လီၫ. 16 တၭ ထီးစယ့ၫရမဲအၫ လ့ၩနုၬ လၧဂံၪ့အဆၧဖၧၩ့ လၧအဆံၭ ဒဲလၧဆၧဆူၭဖၧၩ့တၭ, စယ့ၫရမဲအၫ အီၪဝ့ၫထီးနီၪ အၪနံၩအၪၥၫ့လီၫ. 17 ထီးနီၪလဖၧၫ့ စဎွၩ ဇ့ၭဒကဲအၫ အၪ့မၧၫ့လၩ့ ဆၧတၭ, ထုၭထၪ့ထဲၩ့ဝ့ၫတၭ, စဎွၩ အၪ့စၪ့ၥူၪဝ့ၫ လၧအဂံၪ့ဖၧၩ့တၭ, စံၭဝ့ၫဒၪ, ဆၧအလူ လၧယဟိဝၩနီၪ အီၪဆ့ဧၪ. တၭ စယ့ၫရမဲအၫ စံၭဝ့ၫဒၪ, အီၪဝ့ၫလီၫ. အဂဲးဘဲၫယီၩ, စံၭဝ့ၫဒၪ, ဆၧမိဖ့ၪလၫ့ခွံၬ နၧၩ လၧဘၭဘလၧၫ့ အစဎွၩ အစူၪဖၧၩ့လီၫ. 18 တၭ စယ့ၫရမဲအၫ စံၭစဎွၩ ဇ့ၭဒကဲအၫ, နၧၩမွဲဂ့ၩ, နခ့ၫနၡၩမွဲဂ့ၩ, နၡၩခမျၧးမွဲဂ့ၩ, ယမၩမၪဘၪ နၥံၪ လၧနၥံၪဒုၭနုၬယၧၩ လၧထီၫ့ဖၧၩ့ယီၩ, မွဲဆၧနီၪလမံၩ့လဲၪ. 19 မီၪလဖၪ လၧအချဲၩ့ဆၧ လၧမီၪအချိၬ လၧနၥံၪ တၭ, စံၭဝ့ၫ, ဘၭဘလၧၫ့ အစဎွၩ လဂဲၫထၫ့ဒၩဘၪနၥံၪ ဒဲလဂဲၫထၫ့ဒၩဘၪ ခးယီၩနီၪ, မွဲအအီၪခီၫခီၫလဲၪ. 20 မၩအၥၭဘဲၫနီၪတၭ, ဘိၩ့နဲၪ့ယီၩ, ကဆါ စဎွၩဧ့, ခိၭနၪ လါဆံၭ. ယအၪ့ကံၩ့အၪ့ယၫဆၧ, မွဲအဘၪလါနၥၭ ဘဲၫၥိၭ နထီၩ့ဒုၭထဲၩ့ထဲၩ့ယၧၩ လၧၦကွ့ၭလံၬ စစၪ့နၥၧၫ့ အဂံၪ့ဖၧၩ့လဂ့ၩ, ယမိၥံၫ ဘၪခိၬ ထီးနီၪလီၫ. 21 တၭ စဎွၩ ဇ့ၭဒကဲအၫ မၪလူၬဝ့ၫ, လၧၦၡၩ မိအီၪက့ၪ စယ့ၫရမဲအၫ လၧထီၫ့အဝၩ့ဖၧၩ့တၭ, ၦၡၩဘၪ ဖ့ၪလၫ့ဝ့ၫ အကိၪလလီၪ့ လၧၦၡၩမၩကိၪအဖၧၩ့ၥၭဖၧၩ့ ကိၭမုနံၩဒ့ၭ ထီးကိၪ လၧဒိၩ့ဖၧၩ့ မိလူၬဝ့ၫလီၫ. တၭ စယ့ၫရမဲအၫ အီၪဝ့ၫလၧထီၫ့အဝၩ့ဖၧၩ့လီၫ.

1 ထီးနီၪလဖၧၫ့ စမၭတၫ့ အဖိၪခွၫ စၡ့ၭဖတဲအၫ, ဒဲပၭၡၧၫ အဖိၪခွၫ စဂ့ၭဒလဲအၫ, ဒဲစၡံၫလမဲအၫ အဖိၪခွၫ စယူကလၭ, ဒဲစမၫလခဲအၫ အဖိၪခွၫ စပၭၡၧၫ နါဂၧၫ့ ဆၧချဲၩ့ လၧစယ့ၫရမဲအၫ ချဲၩ့ဝ့ၫ လၧၦခမျၧး လၧအစံၭဝ့ၫ, 2 ယဟိဝၩ စံၭဘဲၫယီၩ, ၦလၧအအီၪဝ့ၫ လၧဒိၩ့ဖၧၩ့နီၪ မိၥံၫဝ့ၫ လၧနၭၥံၪဖၩ့ၥံၪ, လၧဆၧၥၭဝံလၩ့ဒိၩ, ဒဲလၧဆၧၥံၫချဲၫ့လီၫ. အ့ၪမွဲ ၦလၧအစဲၪ့ထၪ့ လၧၦခၫလဒံအၫဖိၪ အအီၪနီၪ မိမၧၫ့ဝ့ၫလီၫ. အဂဲးဘဲၫယီၩ မိန့ဘၪ အၥၭမၧၫ့ ဘဲၫဆၧအၪ့ဂူၬန့ဆီၪ့အၥိၭတၭ, မိမၧၫ့ဝ့ၫလီၫ. 3 ယဟိဝၩ စံၭဘဲၫယီၩ, ဆၧမိဖ့ၪလၫ့ခွံၬ တၡါ ဒိၩ့ယီၩ လၧဘၭဘလၧၫ့ အစဎွၩ ၥုၭမုခမျၧး အစူၪဖၧၩ့ တၭ, အဝ့ၫဒၪ မိမၩန့ဝ့ၫလီၫ. 4 တၭ ၦဒိၪဖၭဒိၪလဖၪ စံၭစဎွၩ, မွဲၦလဂၩယီၩဘၪ ဆၧမၩၥံၫလါဝ့ၫဆံၭ. အဂဲးဘဲၫယီၩ မွဲအမၩလၩ့ဆါ ၦၥုၭဖိၪ လၧအအီၪလၩ့ထး လၧဒိၩ့ဖၧၩ့လဖၪ အစူၪ, ဒဲၦခမျၧး ထီးအလူၬ အစူၪလီၫ. ချဲၩ့ဆၧ လၧအဝ့ၫၥံၪ ဘဲၫဆၧချဲၩ့လဖၪနီၪအၥိၭလီၫ. အဂဲးဘဲၫယီၩ ၦလဂၩယီၩ မွဲအအၪ့ဎၬ ၦခမျၧးယီၩ အဆၧဘၪလိၭအိၭလိၬ အ့ၬ, မွဲဆၧမၩဂၭဂီၩ့ဝ့ၫ လခီၫလီၫ. 5 တၭ စဎွၩ ဇ့ၭဒကဲအၫ စံၭဝ့ၫဒၪ, ယိခွါ, အဝ့ၫဒၪ အီၪဝ့ၫ လၧနၥံၪ အစူၪဖၧၩ့လီၫ. အဂဲးဘဲၫယီၩ စဎွၩမၩဆၧ ထၫ့ဒၩ နၥံၪၥ့ၪ နးမံၩ့အ့ၬ. 6 တၭ အဝ့ၫၥံၪ ဖီၪ့ထၬ စယ့ၫရမဲအၫတၭ, ဒုၭနုၬဝ့ၫ လၧစဟၫမလ့ၭ အဖိၪခွၫ စမၫလကဲအၫ အဆၧဖၧၩ့ လၧအအီၪဝ့ၫ လၧထီၫ့အဝၩ့ဖၧၩ့ တၭ, ဆဲၩလၩ့ စယ့ၫရမဲအၫ လၧဖျံၩလဖၪလီၫ. တၭ ထံၫအီၪလၧအဖၧၩ့အ့ၬ. အီၪန့ၫ ဖံၬတၭ, စယ့ၫရမဲအၫ လၩ့လၧၩ့ လၧဖံၬကျၩလီၫ. 7 တၭ ၦအံၫ၁အိပၠၫဖိၪ စအံၫဘ့ၭမလ့ၭ, ၦဖၫဆွံၪ လၧအအီၪဝ့ၫ လၧစဎွၩ အဂံၪ့ဖၧၩ့လဂၩ နါဂၧၫ့ဝ့ၫ လၧၦဒုၭနုၬ စယ့ၫရမဲအၫ လၧဆၧဖၧၩ့လီၫ. စဎွၩ ဆၧၫ့နၩ့ အီၪဝ့ၫ လၧဘံၪ့ယမံၫ့ အတရၫ့အဖၧၩ့လီၫ. 8 စအံၫဘ့ၭမလ့ၭနီၪ စဲၪ့ထၪ့ လၧစဎွၩအဂံၪ့ဖၧၩ့တၭ, ချဲၩ့ဆၧ ဒဲစဎွၩ တၭ, စံၭဝ့ၫဒၪ, 9 ယကဆါ စဎွၩဧ့, ၦလဖၪနီၪ ကယဲ အဝ့ၫၥံၪ မၩ မီၪစယ့ၫရမဲအၫနီၪမွဲ ဆၧအၧၩ့, အဝ့ၫၥံၪ ခွံၬလၩ့ဝ့ၫ လၧဆၧဖၧၩ့တၭ, မိၥံၫဝ့ၫ လၧဆၧၥၭဝံအၥၭအကၠီၩ့ လၧဆၧအလး ထီးအအီၪဝ့ၫလီၫ. အဂဲးဘဲၫယီၩ ကိၪလၧဒိၩ့ဖၧၩ့ အီၪလၧၩ့အ့ၬ. 10 တၭ စဎွၩမၪလူၬ ၦအံၫ၁အိပၠၫဖိၪ စအံၫဘ့ၭမလ့ၭ, စံၭဝ့ၫဒၪ, မၩန့ ၦထီးယီၩ ၥၧၫ့ဆံၫ လၧနၥိၭတၭ, အၪ့မၩန့ထၪ့ထဲၩ့ မီၪစယ့ၫရမဲအၫ လၧဆၧဖၧၩ့ လၧအလချုၭ ၥံၫဒံၭဘၪနီၪဆံၭ. 11 တၭ စအံၫဘ့ၭမလ့ၭ မၩန့ ၦၡၩလဖၪ လၧအၥိၭ, လ့ၩနုၬ လၧစဎွၩအဂံၪ့ လၧဆၧအီၪက့ၪကီၪ့စ့ၩ အဖၫ့လၬ တၭ, မၩန့ထၪ့ ဆၧကဲၩ့ယၬ အလးလံၩ ဒဲဆၧအကီၩ့အၥိၭ အလးလံၩတၭ, ဆဲၩလၩ့ဝ့ၫ လၧဖျံၩ လၧစယ့ၫရမဲအၫ အအီၪလၧဆၧဖၧၩ့နီၪလီၫ. 12 တၭ ၦအံၫ၁အိပၠၫဖိၪ စအံၫဘ့ၭမလ့ၭ စံၭစယ့ၫရမဲအၫ, အီၪက့ၪ ဆၧကဲၩ့ယၬ, ဒဲဆၧကီၩ့ဆၧၥိၭအလံၩ လၧနကံၪလၬဖၧၩ့ လၧဖျံၩ အဖၫ့လၬဆံၭ. တၭ စယ့ၫရမဲအၫ မၩဝ့ၫ ဘဲၫနီၪလီၫ. 13 အခိးမွဲ ၦထုၭထၪ့ စယ့ၫရမဲအၫ လၧဖျံၩလဖၪ, မၩန့ထၪ့ခွံၬဝ့ၫ လၧဆၧဖၧၩ့တၭ, စယ့ၫရမဲအၫ အီၪဝ့ၫ လၧထီၫ့အဝၩ့ဖၧၩ့လီၫ. 14 ထီးနီၪလဖၧၫ့ စဎွၩ ဇ့ၭဒကဲအၫ အၪ့မၧၫ့လၩ့ ဆၧတၭ, အၪ့မၩန့ စယ့ၫရမဲအၫ လၧအအီၪလၧဆၧလ့ၩနုၬ လၧယဟိဝၩအဂံၪ့ဖၧၩ့ ၥၧၫ့စီၪ့လစီၪ့တၭ, စဎွၩ စံၭစယ့ၫရမဲအၫ, ယမိအၪ့စၪ့နၧၩ လၧဆၧနးမံၩ့; ထီးအီၪက့ၪၥူၪခွံၬ လၧယၧၩ ဆၧနးမံၩ့လဂ့ၩ, ဧီၪ. 15 တၭ စယ့ၫရမဲအၫ စံၭ စဇ့ၭဒကဲအၫ, ယ အ့ၪလီၩဘၪ နၧၩတၭ, နမိမၩၥံၫ တၡါယၧၩ မွဲအ့ၬဧၪ. ယ အ့ၪဒုၭကိၪ့နၧၩတၭ, နခိၭနၪယလူအ့ၬ. 16 စဎွၩ ဇ့ၭဒကဲအၫ ဆိၪလၩ့ၥူၪအၥၭ လၧစယ့ၫရမဲအၫတၭ, စံၭဝ့ၫဒၪ, ယဟိဝၩ မၧၫ့ဝ့ၫ လၧအဖ့ၪလၫ့ ၦလၧၦၥၭမၧၫ့ယီၩ, ယမၩၥံၫ နၧၩအ့ၬ. ယမိဖ့ၪလၫ့ခွံၬနၧၩ လၧၦလၧအအၪ့ဎၬ နၥၭမၧၫ့ အစူၪဖၧၩ့ဆ့အ့ၬ. 17 ထီးနီၪလဖၧၫ့ စယ့ၫရမဲအၫ စံၭစဇ့ၭဒကဲအၫ, ဆၧၥုၭမုခမျၧး အယဟိဝၩ, အံၫစရ့လၭအယွၩ, စံၭဘဲၫယီၩ, န အ့ၪလ့ၩထီၩ့လၧဘၭဘလၧၫ့ အစဎွၩ အၦဒိၪဖၭဒိၪၥံၪ အအီၪတၭ, နၥၭမိမၧၫ့ဝ့ၫ ၦဆူၭထၪ့ခွံၬ ဒိၩ့လဖျိၪ့ယီၩ လၧမ့ၪအ့ၬ. တၭ နမိမၧၫ့ ဒဲနၡၩဂံၪ့ဖိၪလီၫ. 18 အ့ၪမွဲ န အ့ၪလလ့ၩထၪ့ဘၪ လၧဘၭဘလၧၫ့ အစဎွၩ အၦဒိၪဖၭဒိၪၥံၪ အအီၪတၭ, ဆၧမိဖ့ၪလၫ့ခွံၬ ဒိၩ့လဖျိၪ့ယီၩ လၧၦခၫလဒံအၫဖိၪ အစူၪဖၧၩ့တၭ, အဝ့ၫၥံၪ မိဆူၭထၪ့ခွံၬဝ့ၫ လၧမ့ၪ, တၭ နမိဖီၩ့ဖျ့ၭ လၧအစူၪဖၧၩ့အ့ၬ. 19 တၭ စဎွၩ ဇ့ၭဒကဲအၫ စံၭ စယ့ၫရမဲအၫ, ယၥၭမဲၪ ၦယုဒၫဖိၪ လၧအလ့ၩယူၭ လၧၦခၫလဒံအၫဖိၪ လခီၫ တၭ; မိဖ့ၪလၫ့ခွံၬ ဘၪခိၬ ယၧၩ လၧအဝ့ၫၥံၪ အစူၪဖၧၩ့ တၭ, အဝ့ၫၥံၪ မိမၩကြၩ့ထမး ယၧၩလီၫ. 20 တၭ စယ့ၫရမဲအၫ စံၭဝ့ၫဒၪ, မိဖ့ၪလၫ့ခွံၬနၧၩအ့ၬ. ခိၭနၪလါ ယဟိဝၩအလူ လၧယချဲၩ့ဆၧ လၧနၧၩဆံၭ. တၭ ဆၧမိဂ့ၩ လၧနဂးတၭ, နၥၭ မိမၧၫ့ဝ့ၫလီၫ. 21 အ့ၪမွဲ န အ့ၪလလ့ၩထၪ့ဘၪတၭ, အယီၩမွဲ ဆၧချဲၩ့ လၧယဟိဝၩ ဒုၭနဲၪယၧၩ, 22 ယိခွါ, ကယဲ ၦမုၪ လၧအအီၪလၩ့ထး လၧယုဒၫ အစဎွၩ အဂံၪ့ဖၧၩ့ ထီးအလူၬနီၪ, မိဘၪ ဆၧဆိၬထၪ့ဝ့ၫ လၧဘၭဘလၧၫ့ အစဎွၩ အၦဒိၪဖၭဒိၪလဖၪ အအီၪတၭ, အဝ့ၫၥံၪ မိစံၭ, နထံၩနၥိၭ ထိၪဂဲၩနၧၩ, ဒဲမၩစၪ နၧၩလီၫ. နခၪ့လၩ့လၧၩ့ လၧဖံၬကျၩ လါနၫ့တၭ, ထဲၩ့ထဲၩ့ဝ့ၫလီၫ. 23 ၦမိဂဲၫဆိၬနမၫ ထီးအလူၬ ဒဲနဖိၪနလံၩ လၧၦခၫလဒံအၫဖိၪ အအီၪတၭ, နမိဖီၩ့ဖျ့ၭ လၧအစူၪဖၧၩ့အ့ၬ. ဘၭဘလၧၫ့ အစဎွၩ မိဖီၪ့ထၬနၧၩတၭ, မိဆူၭထၪ့ခွံၬ ဒိၩ့ယီၩ လၧမ့ၪလီၫ. 24 ထီးနီၪလဖၧၫ့ စဇ့ၭဒကဲအၫ, စံၭစယ့ၫရမဲအၫ, ဒုၭၥ့ၪယၫ ၦၡၩ လၧဆၧချဲၩ့လဖၪယီၩ နးဂၩလဂ့ၩတၭ, နမိၥံၫဘၪအ့ၬ. 25 တၭ ၦဒိၪဖၭဒိၪလဖၪနီၪ အ့ၪနါဂၧၫ့ဝ့ၫ လၧယချဲၩ့ဆၧ လၧနၧၩ, အ့ၪဂဲၫ လၧနအီၪတၭ, စံၭနၧၩ, လီၩဘၪပၧၩ လၧဆၧလၧနစံၭစဎွၩဆံၭ, အီၪက့ၪၥူၪ လၧပၧၩလဂ့ၩ, ဒဲကယဲ ဆၧချဲၩ့ လၧစဎွၩ စံၭနၧၩတၭ, ပမိမၩၥံၫနၧၩအ့ၬ. 26 နမိဘၪစံၭ အဝ့ၫၥံၪ, ယအၪ့ကံၩ့အၪ့ယၫ စဎွၩ ဘဲၫၥိၭ အထီးဒုၭထဲၩ့ထဲၩ့ယၧၩ လၧစစၪ့နၥၧၫ့ အဂံၪ့ဖၧၩ့ ဘဲၫၥိၭ ယထီးၥံၫ ထီးနီၪ လဂ့ၩလီၫ. 27 တၭ ၦဒိၪဖၭဒိၪ ထီးအလူၬနီၪ, ဂဲၫဝ့ၫ လၧစယ့ၫရမဲအၫ အအီၪတၭ, အၪ့စၪ့ဝ့ၫတၭ, အဝ့ၫဒၪ လီၩဘၪ အဝ့ၫၥံၪ ကယဲ ဆၧချဲၩ့ ဘဲၫစဎွၩ မၪလူၬဝ့ၫ အၥိၭလီၫ. တၭ အဝ့ၫၥံၪ အီၪလၩ့မါပံၭတၭ စဲၪ့ထၪ့ခွံၬ လၧအအီၪလီၫ. အဂဲးဘဲၫယီၩ ၥ့ၪယၫ အဂဲးအကၠီၪ့နီၪအ့ၬ. 28 တၭ စယ့ၫရမဲအၫ အီၪဝ့ၫ လၧထီၫ့အဝၩ့ဖၧၩ့ ထီးမုလနံၩ လၧၦမၩန့ ယရုစလံၫ့တၭ, ထီးၦမၩန့ ယရုစလံၫ့ နီၪ, အီၪဝ့ၫလၧအဖၧၩ့လီၫ.

1 ယုဒၫ အစဎွၩ ဇ့ၭဒကဲအၫ အနံၪ့ခွံၫနံၪ့လနံၪ့ လၩဆံၫဘံၪ့လဘံၪ့နီၪ ဘၭဘလၧၫ့ အစဎွၩ န့ၭဘူၫခၭန့ဇၫ, ဒဲအၥုၭမုခမျၧး ထီးအလူၬ ဂဲၫထၪ့ လၧယရုစလံၫ့တၭ, ဝၩ့ထၬဝ့ၫလီၫ. 2 တၭ လၧစဇ့ၭဒကဲအၫ အနံၪ့လဆံၫလနံၪ့, လၩလံဘံၪ့လဘံၪ့, လၩထၪ့ခွံၫ နံၩလနံၩနီၪ ဒိၩ့ ဘၪ ဆၧဘုၪ့ဖိးဝ့ၫလီၫ. 3 ဘၭဘလၧၫ့ အစဎွၩ အၦဒိၪဖၭဒိၪ ထီးအလူၬ ဂဲၫနုၬဝ့ၫတၭ, ဆၧၫ့နၩ့ လၧတရၫ့ အၥၭကျၩနီၪ, စနၧဂလၭၡၫရံဇၧၫ, စၡၫ့မဂၫနံဘိၫ, ၦဖၫဆွံၪအခိၪ စစၫစံၫကံၫ့, ၦမၫကူၭအခိၪ, စနၧဂလၭၡၫရံဇၧၫ, ဒဲဘၭဘလၧၫ့ အစဎွၩ အၦဒိၪၥံၪ လၧအအီၪလၩ့ထးလဖၪ ထီးအလူၬလီၫ. 4 တၭ ထီးယုဒၫ အစဎွၩ ဇ့ၭဒကဲအၫ, ဒဲၦၥုၭဖိၪ ထီးအလူၬနီၪ ဒၪဘၪဝ့ၫတၭ, စဲၪ့ဖျိၭတၭ, စဲၪ့ထၪ့ခွံၬ လၧဒိၩ့ဖၧၩ့ လၧမုနၩလခီၫလၧစဎွၩအကျိၭ အဖၧၩ့ၥၭ လၧတရၫ့ အီၪလၧခိၪဒၧၩ့ နံၫထၧၫ့ အဘိၩ့ဆၧၩ့တၭ, စဲၪ့ထၪ့ဝ့ၫ လၧဆၧပျၩ့ဖၧၩ့ အဖၧၩ့ၥၭလီၫ. 5 အ့ၪမွဲ ၦခၫလဒံအၫ အၥုၭမုခမျၧး လီၩ့ဆီးဝ့ၫတၭ, ချုၭန့ စဇ့ၭဒကဲအၫ လၧယ့ၫရခိၫ အဆၧပျၩ့ဖၧၩ့တၭ, ဖီၪ့န့ဝ့ၫတၭ, ဆိၬထၪ့ဝ့ၫ လၧဘၭဘလၧၫ့ အစဎွၩ န့ၭဘူၫခၭန့ဇၫ အအီၪလၧရံဘလၫ လၧခးဟၫမၭ အဖၧၩ့တၭ, အဝ့ၫဒၪ စ့ၩရၫ့ အဝ့ၫလီၫ. 6 တၭဘၭဘလၧၫ့ အစဎွၩ မၩၥံၫ စဇ့ၭဒကဲအၫ အဖိၪခွၫလဖၪ လၧအမ့ၬယၫ လၧရံဘလၫအဖၧၩ့ တၭ, ဘၭဘလၧၫ့ အစဎွၩ မၩၥံၫ ခးယုဒၫ အၦဒိၪဖၭဒိၪ ထီးအလူၬလီၫ. 7 အီၩ့ခွ့ၭထၪ့ခွံၬ စဇ့ၭဒကဲအၫ အမ့ၬၥၪတၭ စၧၩ့ထၬဝ့ၫ လၧၥွ့ၫထၭ ဘဲၫၥိၭ အမိဆိၬထၪ့ခွံၬ အဝ့ၫ ဖိးလၧဘၭဘလၧၫ့လီၫ. 8 တၭ ၦခၫလဒံအၫဖိၪ ဆူၭထၪ့ခွံၬ စဎွၩအနီး, ဒဲၦခမျၧး အဂံၪ့လဖၪ လၧမ့ၪ တၭ, မၩလၩ့ဎီးခွံၬ ယရုစလံၫ့ အခိၪဒၧၩ့လီၫ. 9 ထီးနီၪလဖၧၫ့ ၦခိၭဆၧအခိၪ စန့ၭဘူၫဇၫရဒၫ့ ဆိၬ အၪ့မၧၫ့ဎီး ၦခမျၧး လၧအအီၪလၩ့ထး လၧဒိၩ့ဖၧၩ့ ဒဲၦလၧအလ့ၩယူၭဝ့ၫ လၧအအီၪလခီၫ, ဒဲၦခမျၧး လၧအအီၪလၩ့ထးလဖၪနီၪ ထီးလၧဘၭဘလၧၫ့လီၫ. 10 တၭ ၦခိၭဆၧအခိၪ စန့ၭဘူၫဇၫရဒၫ့ အီၪက့ၪလၩ့ထး ၦၡၪ့ဖိၪယၬဖိၪလနၩ့ လၧအဆၧလအီၪဘၪ လၧခးယုဒၫအဖၧၩ့, ဒဲဖ့ၪလၫ့ အဝ့ၫၥံၪ လၧစဘံၭကျိၭလဖၪ, ဒဲဂၪ့ခိၪအဝၩ့လဖၪ လၧမုလနံၩနီၪလီၫ. 11 ဘၭဘလၧၫ့ အစဎွၩ န့ၭဘူၫခၭန့ဇၫ မၪလူၬ ၦခိၭဆၧအခိၪ စန့ၭဘူၫဇၫရဒၫ့ လၧစယ့ၫရမဲအၫ အဂဲးအကၠီၪ့ တၭ, စံၭဝ့ၫဒၪ, 12 မၩန့ဝ့ၫတၭ, ယိထဲၩ့ခွါထဲၩ့ ဂ့ၩဘၪစဲၪ တၭ, မၩအၧၩ့ အဝ့ၫ လၧဆၧနးမံၩ့လဂ့ၩ မွဲဘဲၫအချဲၩ့ဆၧ လၧနၧၩအၥိၭနီၪ မၩအဝ့ၫ ဘဲၫနီၪအၥိၭဆံၭ. 13 တၭ ၦခိၭဆၧအခိၪ စန့ၭဘူၫဇၫရဒၫ့, ဒဲၦဖၫဆွံၪဖိၪအခိၪ စန့ၭဘၡၫစဘၫ့, ဒဲၦမၫကူၭအခိၪ စနၧဂလၭၡၫရံဇၧၫ, ဒဲဘၭဘလၧၫ့ အစဎွၩ အၦဒိၪဖၭဒိၪ ထီးအလူၬ, 14 အၪ့မၧၫ့လၩ့ ဆၧ မၩန့ထၪ့ထဲၩ့ စယ့ၫရမဲအၫ လၧထီၫ့အဝၩ့ဖၧၩ့တၭ, ဖ့ၪလၫ့ အဝ့ၫ လၧစၡၫဖၫ့ အဖိၪခွၫ စအဟဲအကံၫ့ အဖိၪခွၫ စဂ့ၭဒလဲအၫ အစူၪဖၧၩ့ ဘဲၫၥိၭ အမိဆိၬထၪ့ အဝ့ၫ လၧအဂံၪ့ဖၧၩ့လီၫ. တၭအီၪလၧၦခမျၧးအကျၩလီၫ. 15 တၭ လၧစယ့ၫရမဲအၫ အီၪကၭဘံၭထၬအၥၭ လၧထီၫ့အဝၩ့ဖၧၩ့ အဘိၩ့ဘၭနီၪ, ယဟိဝၩအလူ လၩ့ဘၪ အဝ့ၫတၭ, စံၭဝ့ၫဒၪ, 16 လ့ၩချဲၩ့ဆၧ လၧၦအံၫ၁အိပၠၫဖိၪ စအံၫဘ့ၭမလ့ၭတၭ, စံၭ, ဆၧၥုၭမုခမျၧး အယဟိဝၩ အံၫစရ့လၭအယွၩ စံၭဘဲၫယီၩ, ယိခွါ, ယမိမၩလၧၫ့ထၪ့ဎွ့ၩထၪ့ ယဆၧချဲၩ့ လၧဒိၩ့ယီၩ အဂဲးအကၠီၪ့ လၧဆၧအၧၩ့အဂး, လမွဲဘၪ လၧဆၧဂ့ၩအဂးတၭ, ဆၧလၧမုလနံၩနီၪ မိမၩအၥၭ လၧနမ့ၬယၫလီၫ. 17 မွဲလါနၫ့ တၭ, ယမိမၩဖီၩ့မၩဖျ့ၭနၧၩ လၧမုလနံၩနီၪ, ယဟိဝၩ စံၭဝ့ၫဒၪ; တၭ ဆၧမိဖ့ၪလၫ့ခွံၬ နၧၩ လၧၦလၧနၥၭမဲၪဝ့ၫ အစူၪဖၧၩ့အ့ၬ. 18 အဂဲးဘဲၫယီၩ ယမိမၩဖီၩ့မၩဖျ့ၭ တၡါ နၧၩတၭ, နမိလၩ့ထံၩဖါဘၪ လၧနၭအ့ၬ. အ့ၪမွဲ နၥၭမၧၫ့ မိကဲၪထၪ့ ဆၧအၪ့ဂူၬန့ လၧနဂးလီၫ. အဂဲးဘဲၫယီၩ နဒိၭနဲၩ့နၥၭလၧယၧၩ, ယဟိဝၩ စံၭဝ့ၫဒၪ.

ယ့ၫရမဲအၫ Jeremiah 40

1 လၧၦခိၭဆၧအခိၪ စန့ၭဘူၫဇၫရဒၫ့ ဖျါခွံၬ စယ့ၫရမဲအၫ လၧရၫမၫ အလးခဲၫ့နီၪ ယဟိဝၩအလူ လၩ့ဘၪ စယ့ၫရမဲအၫလီၫ. အဂဲးဘဲၫယီၩ လၧစန့ၭဘူၫဇၫရဒၫ့, မၩန့ယူၭအဝ့ၫနီၪ, အီၪစၧၩ့ထၬဝ့ၫ လၧၥွ့ၫထၭ လၧၦလၧအဘၪ ဆၧဆိၬထၪ့ခွံၬ လၧယရုစလံၫ့ ဒဲယုဒၫနီၪ, အၪ့မၧၫ့ဎီးဝ့ၫလဖၪအကျၩ လၧအဘၪ ဆၧဆိၬခွံၬ အၪ့မၧၫ့ဎီးဝ့ၫ လၧဘၭဘလၧၫ့နီၪလီၫ. 2 ၦခိၭဆၧအခိၪ မၩန့ စယ့ၫရမဲအၫတၭ, စံၭအဝ့ၫ, ယဟိဝၩ နယွၩ ချဲၩ့ဝဲၩ ဆၧအၧၩ့ယီၩ လၧအလးယီၩအဂဲး လီၫ. 3 ယဟိဝၩ ဒုၭဘၪ အဝ့ၫတၭ, မၩဝ့ၫ ဘဲၫ ကယဲ ဆၧလၧအစံၭဝ့ၫ အၥိၭနီၪလီၫ. အဂဲးဘဲၫယီၩ နၥံၪ မၩမၪဘၪ ယဟိဝၩတၭ, ခိၭနၪအလူအ့ၬ. မၩအၥၭဘဲၫနီၪတၭ, ဆၧယီၩလမံၩ့ ဘၪနၥံၪလီၫ. 4 တၭ ဘိၩ့နဲၪ့ယီၩ, ယိခွါ, ယမၩဂၭဖျ့ၭနၧၩ လၧၥွ့ၫထၭ လၧအအီၪဝ့ၫ လၧနစူၪလီၩ့လီၫ. နဂဲၫလၧယၥိၭ လၧဘၭဘလၧၫ့နီၪ, အ့ၪဂ့ၩ လၧနမ့ၬယၫတၭ, ဂဲၫဘီၪ. တၭ ယမိအီၪက့ၪ ယမ့ၬ လၧနလီၩ့ လၧဆၧဂ့ၩအဂးလီၫ. တၭဂဲၫလၧယၥိၭ လၧဘၭဘလၧၫ့နီၪ အ့ၪအၧၩ့ လၧနမ့ၬယၫတၭ, အီၪဒၪနဝ့ၫ ဆံၭ. ယိခွါ, ခးလဘံၪ့ အီၪလၧနမ့ၬယၫလီၫ. ထီးဒၪ အလးဂ့ၩ, ဒဲလီၩ့လၧနမ့ၬယၫနီၪ, လ့ၩလၧနီၪဘီၪ. 5 တၭလထဲၩ့ထဲၩ့ဒံၭဘၪ အဘိၩ့ဘၭနီၪ, အဝ့ၫဒၪစံၭ, ထဲၩ့ထဲၩ့ လၧစၡၫဖၫ့ အဖိၪခွၫ စအဟဲကၫ့ အဖိၪခွၫ စဂ့ၭဒလဲအၫ အအီၪ, လၧဘၭဘလၧၫ့ အစဎွၩ အီၪက့ၪလၩ့ ၦအခိၪ လၧယုဒၫ အဒိၩ့လဖၪ အဖၫ့ခိၪတၭ, အီၪလၧအဝ့ၫအၥိၭ လၧၦခမျၧးအကျၩဘီၪ. အ့ၪလမွဲဘၪ ဘဲၫနီၪတၭ, ထီးဒၪအလး ဂ့ၩ ဒဲလီၩ့လၧနမ့ၬယၫနီၪ, လ့ၩလၧနီၪဘီၪ. တၭ ၦခိၭဆၧအခိၪနီၪ, ဖ့ၪလၫ့ အဝ့ၫ လၧဆၧအၪ့ လၧဖၧၩ့ၥၭအဂး, ဒဲဆၧဖ့ၪလၫ့အဂးတၭ ဖျါခွံၬဝ့ၫ လီၫ. 6 တၭ စယ့ၫရမဲအၫ လ့ၩဝ့ၫ လၧစအဟဲကၫ့ အဖိၪခွၫ စဂ့ၭဒလဲအၫ အီၪလၧမံဇဖၫအဖၧၩ့တၭ, အီၪဝ့ၫ လၧအၥိၭ လၧၦခမျၧး လၧအအီၪလၩ့ထး လၧခးဖၧၩ့အကျၩ လီၫ. 7 တၭ ထီးၦၥုၭဖိၪအခိၪ လၧအအီၪဝ့ၫ လၧမံၩ့လၬကျၩ ထီးအလူၬ, အဝ့ၫၥံၪ ဒဲအၦၡၩနါဂၧၫ့ဝ့ၫ လၧဘၭဘလၧၫ့ အစဎွၩ အီၪက့ၪ စအဟဲကၫ့ အဖိၪခွၫ စဂ့ၭဒလဲအၫနီၪ လၧခးအဖၫ့ခိၪတၭ, အီၪက့ၪလၩ့ ၦခွၫ ဒဲၦမုၪ, ဒဲဖိၪဒံၩဖိၪၥၪ, ဒဲခးအၦၡၪ့ဖိၪယၬဖိၪ လနၩ့ လၧအစူၪဖၧၩ့, ၦလၧဆၧလဆိၬ အၪ့မၧၫ့ဎီးဘၪဝ့ၫ လၧဘၭဘလၧၫ့ အဖၧၩ့တၭ, 8 အဝ့ၫၥံၪ ဂဲၫလၧမံဇဖၫ ထီးစဂ့ၭဒလဲအၫ အအီၪနီၪ, စန့ၭ၁နဲအၫ အဖိၪခွၫ ဒၪလ့ၬ စအံၡမၫအ့လၭ, ဒဲစကရံအၫ အဖိၪခွၫၥံၪ, စယိၫဟၫနၫ့ ဒဲစစၪ့နၥၧၫ့, ဒဲစဟၫဟုမ့ၭ အဖိၪခွၫ, စစံၫရအဲအၫ, ဒဲနတီၭဖၭဖိၪ စအ့ဖဲၫ အဖိၪခွၫၥံၪ, ဒဲၦမၫအကၭဖိၪလဂၩ အဖိၪခွၫ စယ့ၫဇနဲအၫ, အဝ့ၫၥံၪ ဒဲၦၡၩ ဘၪဆဲၫ့ လၧအဝ့ၫၥံၪဆ့လီၫ. 9 တၭ စၡၫဖၫ့ အဖိၪခွၫ စအဟဲကၫ့ အဖိၪခွၫ, စဂ့ၭဒလဲအၫ ဆိၪလၩ့အၥၭ လၧအဝ့ၫၥံၪ, ဒဲလၧအၦၡၩလဖၪ တၭ, စံၭဝ့ၫဒၪ, ၥၭမဲၪဆၧ လဂ့ၩ, မၩ ၦခၫလဒံအၫဖိၪ အဆၧ ဆံၭ. အီၪလၧခးဖၧၩ့တၭ, မၩ ဘၭဘလၧၫ့ အစဎွၩ အဆၧဆံၭ. တၭ ဆၧမိဂ့ၩထၪ့ လၧနၥံၪအဂးလီၫ. 10 အ့ၪမွဲ ဆၧလၧယၧၩယီၩ, ယိခွါ, ယအီၪလၧမံဇဖၫ ဘဲၫၥိၭ ယမိမၩ ၦခၫလဒံအၫဖိၪ လၧအမိဂဲၫ လၧပအီၪ အဆၧလီၫ. အ့ၪမွဲ နၥံၪဝ့ၫ အီၪက့ၪကီၪ့ စဘံၭထံၫ, ဒဲဆၧခိအထီ အဆၧၥၪ, ဒဲၥိၪၥံၪချၫၥံၪ, ဒဲဒုၭလၩ့ဝ့ၫ လၧနၥံၪ အဆၧဖၧၩ့တၭ, အီၪလၧဒိၩ့လဖၪ လၧနၥံၪမၩန့ဝ့ၫဆံၭ. 11 တၭ ထီးၦယုဒၫဖိၪ ထီးအလူၬ လၧအအီၪဝ့ၫ လၧမိအၭ အဖၧၩ့, ဒဲလၧၦအၫမၧၫ့ဖိၪအကျၩ, ဒဲလၧအံဒၧၫ့ အဖၧၩ့, ဒဲၦလၧအအီၪဝ့ၫ လၧခးထီးအလူၬ အဖၧၩ့နီၪ, နါဂၧၫ့ဝ့ၫ လၧဘၭဘလၧၫ့ အစဎွၩ အီၪက့ၪလၩ့ထး ၦလၧၦယုဒၫဖိၪအကျၩတၭ, အီၪက့ၪ စၡၫဖၫ့ အဖိၪခွၫ စအဟဲကၫ့ အဖိၪခွၫ စဂ့ၭဒလဲအၫ လၧအဖၫ့ခိၪတၭ, 12 ၦယုဒၫဖိၪ ထီးအလူၬ, ဂဲၫထဲၩ့ဝ့ၫ လၧအလးထီး ဆၧနၫ့ထၪ့ ဒုၭအီၪဝ့ၫ လၧအဖၧၩ့တၭ, ဂဲၫထီၩ့လၧခးယုဒၫ လၧစဂ့ၭဒလဲအၫ အအီၪလၧမံဇဖၫ အဖၧၩ့တၭ, အီၪက့ၪကီၪ့ စဘံၭထံၫ, ဒဲဆၧခိအထီ အဆၧၥၪ အၪအၪလ့ၬလီၫ. 13 ထီးနီၪလဖၧၫ့ စကရံအၫ အဖိၪခွၫ စယိဟၫနၫ့ ဒဲၦၥုၭဖိၪအခိၪ လၧအအီၪဝ့ၫ လၧမံၩ့လၬကျၩ ထီးအလူၬ ဂဲၫဝ့ၫ လၧစဂ့ၭဒလဲအၫ အအီၪလၧမံဇဖၫအဖၧၩ့, 14 တၭ စံၭအဝ့ၫ ၦအၫမၧၫ့ဖိၪ အစဎွၩ စဘၫအလံၭ အၪ့မၧၫ့လၩ့ စန့ၭ၁နဲအၫ အဖိၪခွၫ စအံၡမၫအ့လၭ ဘဲၫၥိၭ အမိမၩၥံၫနၧၩနီၪ, မွဲနၥ့ၪယၫ တၡါဆ့ဧၪ. တၭ စအဟဲကၫ့ အဖိၪခွၫ စဂ့ၭဒလဲအၫ နဲၩဝ့ၫအ့ၬ; 15 ထီးနီၪလဖၧၫ့ စကရံအၫ အဖိၪခွၫ စယိၫဟၫနၫ့ ချဲၩ့ၥူၪဆၧ လၧစဂ့ၭဒလဲအၫ လၧမံဇဖၫ အဖၧၩ့တၭ, စံၭဝ့ၫဒၪ, ဒုၭလ့ၩလါယၧၩ ဆံၭ. တၭ ယမိမၩၥံၫ စန့ၭ၁နဲအၫ အဖိၪခွၫ စအံၡမၫအ့လၭတၭ, ၦမိၥ့ၪယၫဘၪ နးဂၩအ့ၬ. မွဲအမိမၩၥံၫနၧၩ တၭ, ဒဲၦယုဒၫဖိၪ လၧအအီၪကီၪ့ လၧနအီၪ ထီးအလူၬ, မိလၩ့ပြံၩလၩ့ပြၩ, ဒဲၦအီၪလၩ့ထး လၧယုဒၫလဖၪ မိဂၭဂီၩ့ဂၭစၪနီၪ မွဲဘၪလဲၪ. 16 စအဟဲကၫ့ အဖိၪခွၫ စဂ့ၭဒလဲအၫ စံၭ စကရံအၫ အဖိၪခွၫ စယိၫဟၫနၫ့နီၪ, ထီးမၩ ဆၧနီၪလမံၩ့ လဂ့ၩ; အဂဲးဘဲၫယီၩ နချဲၩ့ဘျံၭချဲၩ့ဘျၪ လၧစအံၡမၫအ့လၭ အဂဲးနီၪလီၫ.

ယ့ၫရမဲအၫ Jeremiah 41

1 တၭ ဆၧမၩအၥၭ လၧလၩနွ့ၫဘံၪ့လဘံၪ့နီၪ စအံၫလံၭၡမၫ အဖိၪခွၫ စန့ၭ၁နဲအၫ အဖိၪခွၫ စအံၡမၫအ့လၭ, ဘၪဆဲၫ့ လၧစဎွၩ အဆၨၩအဆၬလဂၩ, ဒဲစဎွၩ အၦဒိၪဖၭဒိၪလဖၪ, ဒဲၦဆံၫဂၩ အီၪလၧအၥိၭနီၪ ဂဲၫဝ့ၫ လၧစအဟဲကၫ့ အဖိၪခွၫ စဂ့ၭဒလဲအၫ အအီၪ, လၧမံဇဖၫ အဖၧၩ့တၭ, အၪ့ ကိၪလစီၪ့ဎး လၧမံဇဖၫအဖၧၩ့ လီၫ. 2 တၭ စန့ၭ၁နဲအၫ အဖိၪခွၫ စအံၡမၫအ့လၭ ဒဲၦဆံၫဂၩ လၧအအီၪလၧအၥိၭ ဂဲထုၪ့ ကျီၪ့ခွံၬ စၡၫဖၫ့ အဖိၪခွၫ စအဟဲကၫ့ အဖိၪခွၫ, စဂ့ၭဒလဲအၫ လၧနၭတၭ, မၩၥံၫ ၦလၧဘၭဘလၧၫ့ အစဎွၩ အီၪက့ၪလၩ့ လၧခးအဖၫ့ခိၪလီၫ. 3 တၭ စအံၡမၫအ့လၭ မၩၥံၫဆ့ ကယဲ ၦယုဒၫဖိၪ လၧအအီၪဝ့ၫ လၧစဂ့ၭဒလဲအၫအၥိၭ လၧမံဇဖၫ အဖၧၩ့ ထီးအလူၬ, ဒဲၦခၫလဒံအၫဖိၪ အၡၩၥုၭဖိၪ လၧအအီၪ ထီးနီၪလီၫ. 4 တၭ လၧအမၩၥံၫ စဂ့ၭဒလဲအၫ အလးခဲၫ့ နံၫနံၩလနံၩ, လၧၦလၥ့ၪယၫဘၪ နးဂၩနီၪ, 5 ဆၧမၩအၥၭ လၧၦဎိၭဆံၫ ဂဲၫဝ့ၫ လၧၡံကံၫ့, လၧၡဲလိၫ, ဒဲလၧစမ့ရအၫ လၧအခၪလၬဆီၪ့ လိၩ့ခွံၬယူၭ, လၧအကီၩ့အၥိၭယၬ, လၧအဂ့ၬလၩ့ဒၪ အၥၭယူၭတၭ, အီၪဝ့ၫ လၧဆၧမၩဘိၪ့, ဒဲလီဘၫ့ လၧအစူၪဖၧၩ့ ဘဲၫၥိၭ မိဂဲၫဆိၬဝ့ၫ လၧယဟိဝၩ အဂံၪ့ဖၧၩ့လီၫ. 6 စန့ၭ၁နဲအၫ အဖိၪခွၫ စအံၡမၫအ့လၭ လ့ၩလၧခီၫ့ ဘဲၫၥိၭ အမိအၪ့ဂၬဝ့ၫတၭ, လ့ၩလခီၫ ဂၪ့လခီၫတၭ, ထီးအထီၩ့လၧအအီၪနီၪ, ဆၧမၩအၥၭ လၧအစံၭ အဝ့ၫၥံၪ, ဂဲၫလၧစအဟဲကၫ့ အဖိၪခွၫ စဂ့ၭဒလဲအၫ အအီၪ ဆံၭ. 7 တၭ ထီးအဝ့ၫၥံၪ ဂဲၫနုၬ လၧဒိၩ့အၥၭကျၩတၭ, ဆၧမၩအၥၭ လၧစန့ၭ၁နဲအၫ အဖိၪခွၫ စအံၡမၫအ့လၭ မၩၥံၫ အဝ့ၫၥံၪတၭ, ခွံၬၡိၭခွံၬဝ့ၫ လၧဆၧဖၧၩ့ အၥၭကျၩ, အဝ့ၫဒၪ ဒဲၦၡၩ လၧအအီၪလၧအၥိၭလဖၪ မၩဝ့ၫလီၫ. 8 လါနၫ့ ၦၡၩဆံၫဂၩ အီၪဝ့ၫ လၧအကျၩ လၧအစံၭ စအံၡမၫအ့လၭနီၪ ထီးမၩၥံၫပၧၩလဂ့ၩ. အဂဲးဘဲၫယီၩ ပအီၪလၧဘုၪကၠိၩ့, ဒဲဘုၪမုယီၩ ဒဲၥိၪၥံၪချၫၥံၪ, ဒဲန့ၫစၩ့ အီၪက့ၪကီၪ့အၥၭ လၧမံၩ့လၬကျၩလီၫ. အခိးမွဲ အအွံၪၥၭဆၧၩ့ အဝ့ၫၥံၪတၭ, မၩၥံၫဝ့ၫ လၧအထၧၫ့ဖုဝဲ အကျၩအ့ၬ. 9 တၭ ဆၧဖၧၩ့ လၧစအံၡမၫအ့လၭ ခွံၬၡိၭခွံၬ ၦၡၩ လၧအမၩၥံၫဝ့ၫ အစွၪ လၧအအီၪဝ့ၫ လၧစဂ့ၭဒလဲအၫ အၥိၭအကၠီၩ့နီၪ, မွဲဆၧဖၧၩ့ လၧစဎွၩ အၫစၫ ခုၪ့လၩ့ဝ့ၫ လၧအၥၭမဲၪ ၦအံၫစရ့လၭ အစဎွၩ ဘၫအၡၫအကၠီၩ့ လီၫ. စန့ၭ၁နဲအၫ အဖိၪခွၫ စအံၡမၫအ့လၭနီၪ မၩဎွ့ၩဝ့ၫ လၧၦဘၪ ဆၧမၩၥံၫဝ့ၫလီၫ. 10 ထီးနီၪလဖၧၫ့ စအံၡမၫအ့လၭ ဆိၬအၪ့မၧၫ့ဎီး ကယဲ ၦခမျၧး လၧအအီၪလၩ့ထး လၧမံဇဖၫအဖၧၩ့, စဎွၩ အဖိၪမုၪလဖၪ ဒၪလ့ၬ, ဒဲကယဲ ၦခမျၧး လၧအအီၪလၩ့ထး လၧမံဇဖၫ လၧၦခိၭဆၧအခိၪ စန့ၭဘူၫဇၫရဒၫ့ အီၪက့ၪလၩ့ဝ့ၫ လၧစအဟဲကၫ့ အဖိၪခွၫ စဂ့ၭဒလဲအၫ အစူၪဖၧၩ့လီၫ. တၭ စန့ၭ၁နဲအၫ အဖိၪခွၫ စအံၡမၫအ့လၭ ဆိၬအၪ့မၧၫ့ဎီးဝ့ၫတၭ, လ့ၩဝ့ၫ ဘဲၫၥိၭ အမိလ့ၩထၪ့ လၧၦအၫမၧၫ့ဖိၪ အအီၪလီၫ. 11 အ့ၪမွဲ ထီးစကရံအၫ အဖိၪခွၫ စယိၫဟၫနၫ့ ဒဲၦၥုၭဖိၪအခိၪ လၧအအီၪဝ့ၫ လၧအၥိၭထီးအလူၬနီၪ နါဂၧၫ့ဝ့ၫ လၧကယဲ ဆၧအၧၩ့ လၧစန့ၭ၁နဲအၫ အဖိၪခွၫ စအံၡမၫအ့လၭ မၩဝ့ၫတၭ, 12 မၩန့ ၦၡၩ ထီးအလူၬတၭ, လ့ၩဒုၭဆၧ လၧစန့ၭ၁နဲအၫ အဖိၪခွၫ စအံၡမၫအ့လၭတၭ, ဒၪန့ဝ့ၫ လၧထံၫဖၭဒိၪအနဲၩ့ အီၪဝ့ၫ လၧဂံဘအၧၫ့အဖၧၩ့ လီၫ. 13 တၭ ထီးၦခမျၧး လၧအအီၪဝ့ၫ လၧစအံၡမၫအ့လၭအၥိၭထီးအလူၬနီၪ ဒၪဘၪ စကရံအၫ အဖိၪခွၫ စယိၫဟၫနၫ့ ဒဲၦၥုၭခိၪလဖၪ လၧအအီၪလၧအၥိၭထီးအလူၬတၭ, ဆၧမၩအၥၭ လၧအၥုၪ့ထိၬၥၭထိၬဝ့ၫ လီၫ. 14 တၭ ကယဲ ၦလၧအံၡမၫအ့လၭ ဆိၬထၪ့ခွံၬ လၧမံဇဖၫနီၪ အၪ့မၧၫ့ဎီးဝ့ၫ ထီးအလူၬတၭ, အဝ့ၫၥံၪ ကၠၪကဒၩထဲၩ့အၥၭတၭ, ဂဲၫထဲၩ့ထဲၩ့တၭ, လ့ၩဝ့ၫ လၧစကရံအၫ အဖိၪခွၫ စယိၫဟၫနၫ့ အအီၪလီၫ. 15 အ့ၪမွဲ စန့ၭ၁နဲအၫ အဖိၪခွၫ စအံၡမၫအ့လၭ ဒဲၦဎိၭဂၩနီၪ ဖီၩ့ဖျ့ၭဝ့ၫ လၧစယိၫဟၫနၫ့တၭ, လ့ၩဝ့ၫ လၧၦအၫမၧၫ့ဖိၪ အအီၪ လီၫ. 16 ထီးနီၪလဖၧၫ့ စကရံအၫ အဖိၪခွၫ စယိၫဟၫနၫ့ ဒဲၦၥုၭဖိၪအခိၪ လၧအအီၪဝ့ၫ လၧအၥိၭထီးအလူၬနီၪ မၩန့ ၦခမျၧး လၧအအီၪလၩ့ထး လၧအမၩန့ထဲၩ့ဝ့ၫ လၧမံဇဖၫအဖၧၩ့ လၧစန့ၭ၁နဲအၫ အဖိၪခွၫ စအံၡမၫအ့လၭ အစူၪဖၧၩ့ လၧအမၩၥံၫ စအဟဲကၫ့ အဖိၪခွၫ စဂ့ၭဒလဲအၫ အလးခဲၫ့နီၪ, ၦၥုၭဖိၪ အီၪလၧဂဲးဆီၪ့ဘၭဆီၪ့ ဒဲၦမုၪ ဒဲဖိၪဒံၩဖိၪၥၪ, ဒဲၦဖၫဆွံၪ လၧအဝ့ၫဒၪ ဂဲၫထဲၩ့ဆိၬ လၧဂံဘအၧၫ့; 17 တၭ အဝ့ၫၥံၪ ထဲၩ့ဝ့ၫတၭ, အီၪဝ့ၫ လၧခံၫမဟၫ့ အဆၧအီၪအလး လၧအအီၪဝ့ၫ လၧဘ့ၭ၁လံဟံၫ့ အနဲၩ့ထံၭ, ဘဲၫၥိၭ အမိလ့ၩနုၬ လၧအံဇံၭ အဖၧၩ့, လၧၦခၫလဒံအၫဖိၪ အကၠီၩ့နီၪလီၫ. 18 မွဲလၧအၥၭမဲၪ အဝ့ၫၥံၪ အကၠီၩ့နီၪ, အဂဲးဘဲၫယီၩ စန့ၭ၁နဲအၫ အဖိၪခွၫ စအံၡမၫအ့လၭ မၩၥံၫယူၭ စအဟဲကၫ့ အဖိၪခွၫ စဂ့ၭဒလဲအၫ လၧဘၭဘလၧၫ့ အစဎွၩ အီၪက့ၪလၩ့ဝ့ၫ လၧခးအဖၫ့ခိၪလီၫ.

1 ထီးနီၪလဖၧၫ့ ၦၥုၭဖိၪအခိၪ ထီးအလူၬ, ဒဲစကရံအၫ အဖိၪခွၫ စယိၫဟၫနၫ့, ဒဲစဟီၭၡအဲအၫ အဖိၪခွၫ စယ့ၫဇနဲအၫ, ဒဲၦခမျၧး လၧအဆံၭထုၬ ဖိးလၧအဒိၪထုၬ ထီးအလူၬနီၪ ၥုၭဘူၭအၥၭ; 2 စံၭ မီၪစယ့ၫရမဲအၫမွဲ ပအၪ့ကံၩ့အၪ့ယၫ ဆၧယီၩ ကဲၪထၪ့လါ ဆၧအဂ့ၩ လၧနမ့ၬယၫတၭ, ဘၩဆိၪဖၪန့ ပဂး လၧယဟိဝၩ နယွၩ, လၧၦအီၪလၩ့ထး ထီးအလူၬယီၩအဂး, (အဂဲးဘဲၫယီၩ ၦအီၪလၩ့ထးၡၩဂၩ လၧၦအၪဂၩအကျၩ ဘဲၫနမ့ၬၥၪ ဒၪဘၪ ပၧၩအၥိၭနီၪ,) 3 ဘဲၫၥိၭ ယဟိဝၩ နယွၩ မိဒုၭနဲၪ လၧပမ့ၬယၫ ဖၧၩ့ၥၭ လၧပမိဖိၬ, ဒဲဆၧလၧပမိဘၪမၩ နီၪဆံၭ. 4 တၭမီၪစယ့ၫရမဲအၫ စံၭဝ့ၫ; ယနါဂၧၫ့ယူၭ, ယိခွါ, ယမိဘၩဆိၪဖၪ ယဟိဝၩ နၥံၪအယွၩ ဘဲၫ နၥံၪ အဆၧချဲၩ့အၥိၭနီၪ, ထီးဒၪ ယဟိဝၩ မိစံၭဆၧၫ့ နၥံၪလမံၩ့မံၩ့ နီၪ, ဆၧမၩအၥၭ လၧယမိလီၩဘၪ နၥံၪလီၫ. ယအီၪက့ၪၥူၪခွံၬဆၧ လၧနၥံၪ နးမံၩ့အ့ၬ. 5 တၭ အဝ့ၫၥံၪ စံၭစယ့ၫရမဲအၫ, ပမိမၩ ဘဲၫကယဲ ဆၧလၧယဟိဝၩ နယွၩ အၪ့မၧၫ့လၩ့နၧၩ လၧပအီၪ လၧအဂး အၥိၭနီၪလီၫ. မွဲယဟိဝၩ ကဲၪထၪ့ ၦထိးအၥၭ အမွဲအတီၩ လၧပဘိၩ့ဆၧၩ့ဆံၭ. 6 အဂ့ၩမွဲဂ့ၩ, အအၧၩ့မွဲဂ့ၩ ပမိခိၭနၪ ယဟိဝၩ ပယွၩ လၧပအၪ့မၧၫ့လၩ့န့နၧၩ လၧအအီၪလဂၩအလူ, ဘဲၫၥိၭ ထီးပ အ့ၪခိၭနၪ ယဟိဝၩ ပယွၩအလူတၭ, ဆၧမိဂ့ၩဝ့ၫ လၧပဂးလီၫ. 7 တၭ လၧဆံၫနံၩ အလးခဲၫ့နီၪ ဆၧမၩအၥၭ လၧယဟိဝၩအလူ လၩ့ဘၪ စယ့ၫရမဲအၫလီၫ. 8 တၭ အဝ့ၫဒၪ ကိၭန့ စကရံအၫ အဖိၪခွၫ စယိၫဟၫနၫ့, ဒဲၦၥုၭခိၪ ထီးအလူၬ လၧအအီၪလၧအၥိၭ, ဒဲၦခမျၧး လၧအဆံၭထုၬ ဖိးလၧအဒိၪထုၬ ထီးအလူၬ, 9 တၭ စံၭအဝ့ၫၥံၪ, ယဟိဝၩ အံၫစရ့လၭအယွၩ, လၧနၥံၪ အၪ့မၧၫ့လၩ့န့ယၧၩ ဘဲၫၥိၭ ယမိအီၪက့ၪနၥံၪ အဆၧအၪ့ကံၩ့အၪ့ယၫ လၧအမ့ၬယၫနီၪ စံၭဝ့ၫ ဘဲၫယီၩ; 10 နၥံၪ အ့ၪအီၪဒံၭ လၧခးယီၩအဖၧၩ့တၭ, ယမိမၩကဲၪထၪ့ နၥံၪတၭ, ယမၩလၩ့ဎီး နၥံၪအ့ၬ, ယမိၥုၪ့လၩ့ဖျၭလၩ့ နၥံၪတၭ, ယထ့ၭထၪ့ခွံၬ နၥံၪအ့ၬ. အဂဲးဘဲၫယီၩ ယနီၫ့ယါလၩ့ထဲၩ့ယၥၭ လၧဆၧအၧၩ့ လၧယမၩယူၭ နၥံၪနီၪလီၫ. 11 ဘၭဘလၧၫ့ အစဎွၩ လၧနၥံၪၥၭမဲၪနီၪ, ၥၭမဲၩလၧၩ့ အဝ့ၫလဂ့ၩ, ယဟိဝၩ စံၭဝ့ၫဒၪ. ၥၭမဲၪ အဝ့ၫလဂ့ၩ, အဂဲးဘဲၫယီၩ ယအီၪလၧနၥံၪအၥိၭ, ယထိးထဲၩ့တၩ့ထဲၩ့နၥံၪ, ဒဲမၩဖီၩ့မၩဖျ့ၭ နၥံၪ လၧအစူၪဖၧၩ့လီၫ. 12 တၭ ယမိဒုၭနဲၪ ဆၧယၫ့ၥၭလဖၪ လၧနၥံၪ, ဘဲၫၥိၭ အဝ့ၫဒၪ မိယၫ့ၥၭနၥံၪ, ဒဲမိအၪ့မၧၫ့ နၥံၪ ထဲၩ့ထဲၩ့ လၧနၥံၪအခးဒၪ နၥံၪဝ့ၫအဖၧၩ့လီၫ. 13 အ့ၪမွဲ နၥံၪ အ့ၪစံၭ, ပအီၪလၧခးယီၩအဖၧၩ့ အ့ၬ. ပခိၭနၪ ယဟိဝၩ နၥံၪအယွၩအလူအ့ၬ; နၥံၪ အ့ၪစံၭ, မွဲအ့ၬ. 14 ပမိလ့ၩ လၧခးအံဇံၭအဖၧၩ့, ထီးပလဒၪလၧၩ့ဘၪ ဆၧဒုၭၥုၭ, ဒဲလနါဂၧၫ့လၧၩ့ဘၪ ခွ့ၩအၥီၫ, ဒဲဆၧလၥၭဝံလၧၩ့ဘၪပၥၭ လၧကိၪတၭ, ပမိအီၪ ထီးနီၪလီၫ. 15 ဘိၩ့နဲၪ့ယီၩ ယုဒၫအၡၩ အီၪလၩ့ထးၥံၪဧ့, ခိၭနၪ ယဟိဝၩအလူဆံၭ. ဆၧၥုၭမုခမျၧး အယဟိဝၩ အံၫစရ့လၭအယွၩ စံၭဘဲၫယီၩ, နၥံၪ အ့ၪအီၪက့ၪနၥံၪ အမ့ၬ ဘဲၫၥိၭ နၥံၪ မိလ့ၩနုၬ လၧအံဇံၭ အဖၧၩ့, ဒဲလ့ၩအီၪ ထီးနီၪတၭ, 16 ဆၧမိမၩအၥၭ လၧနၭ လၧနၥံၪ ၥၭမဲၪဝ့ၫနီၪ မိချုၭန့နၥံၪ ထီးအံဇံၭ အခးဖၧၩ့နီၪတၭ, ဆၧၥၭဝံလၩ့ဒိၩ လၧနၥံၪ ၥၭမဲၪဝ့ၫနီၪ မိလီၩ့ဆီးချုၭန့ နၥံၪ လၧအံဇံၭ အဖၧၩ့တၭ, နၥံၪ မိၥံၫ ထီးနီၪလီၫ. 17 မွဲမၬ ကယဲ ၦၡၩ လၧအအီၪက့ၪအမ့ၬ လၧအမိလ့ၩနုၬ လၧအံဇံၭ အဖၧၩ့ ဘဲၫၥိၭ အမိအီၪ ထီးနီၪ, မိၥံၫဝ့ၫ လၧနၭၥံၪဖၩ့ၥံၪ, ဒဲလၧဆၧၥၭဝံလၩ့ဒိၩ, ဒဲလၧဆၧၥံၫချဲၫ့လီၫ. တၭ ၦအီၪလၩ့ထးအ့ၬ; ၦဖီၩ့ဖျ့ၭ ဒဲဆၧအၧၩ့ လၧဆၧဒုၭဂဲၫဘၪ အဝ့ၫၥံၪနီၪ နးဂၩအ့ၬ. 18 အဂဲးဘဲၫယီၩ ဆၧၥုၭမုခမျၧး အယဟိဝၩ အံၫစရ့လၭအယွၩနီၪ စံၭဘဲၫယီၩ, ဘဲၫ ယၥၭထၪ့ ဒဲယၥၭခဲၩထၪ့ လူၫလၩ့အၥၭ လၧၦယရုစလံၫ့ဖိၪ အဖၫ့ခိၪ အၥိၭနီၪ, ထီးနၥံၪ အ့ၪလ့ၩနုၬ လၧအံဇံၭ အဖၧၩ့နီၪ, ယၥၭထၪ့ မိလူၫလၩ့အၥၭ လၧနၥံၪအဖၫ့ခိၪ ဘဲၫနီၪၥိၭတၭ, နၥံၪ မိကဲၪထၪ့ ဆၧၥၭလိၪအလး ဒဲဆၧထီၫမံၫထီၫမၪအလး, ဒဲဆၧဆိၪအၧၩ့အလး, ဒဲဆၧဒုၪဒွ့ၪအလးတၭ, နၥံၪ မိဒၪလၧၩ့ ဆၧအလးယီၩအ့ၬ. 19 ၦအီၪလၩ့ထး လၧယုဒၫၥံၪဧ့, ယဟိဝၩစံၭနၥံၪ, လ့ၩ လၧအံဇံၭ အဖၧၩ့လဂ့ၩ. ၥ့ၪယၫ တၡါ လၧယထိးယၥၭ လၧနၥံၪအမ့ၬယၫ လၧမုဆၫလနံၩယီၩဆံၭ. 20 မွဲမၬ နၥံၪမၩမၪဘၪ နၥံၪအၥၭဒၪ နၥံၪဝ့ၫလီၫ. အဂဲးဘဲၫယီၩ, နၥံၪ အၪ့မၧၫ့လၩ့ယၧၩ လၧယဟိဝၩ နၥံၪအယွၩ အအီၪတၭ, နၥံၪစံၭ, ဘၩဆိၪဖၪန့ ပဂး လၧယဟိဝၩ ပယွၩဆံၭ. ဘဲၫ ကယဲ ဆၧလၧယဟိဝၩ ပယွၩ စံၭအၥိၭနီၪ လီၩဘၪထဲၩ့ပၧၩဆံၭ. တၭပမိမၩဝ့ၫလီၫ. 21 ဘိၩ့နဲၪ့ယီၩ ယလီၩဘၪယူၭ ဆၧနီၪ လၧနၥံၪ လၧမုဆၫလနံၩယီၩလီၫ. မွဲလါနၫ့ နၥံၪ ခိၭနၪ ယဟိဝၩ နၥံၪအယွၩ အလူအ့ၬ, ဒဲလၧအအၪ့မၧၫ့လၩ့န့ယၧၩ လၧနၥံၪအအီၪလၧအကၠီၩ့ နၥံၪ ခိၭနၪဆၧ နးမံၩ့အ့ၬ. 22 မၩအၥၭဘဲၫနီၪတၭ, ဘိၩ့နဲၪ့ယီၩ ၥ့ၪယၫတၡါ လၧနၥံၪ မိၥံၫ လၧနၭၥံၪဖၩ့ၥံၪ, လၧဆၧၥၭဝံလၩ့ဒိၩ, လၧဆၧၥံၫချဲၫ့ လၧဆၧအလး လၧအဘၪနၥံၪအၥၭ လၧနၥံၪ မိလ့ၩနုၬ အီၪလၧအဖၧၩ့လီၫ.

ယ့ၫရမဲအၫ Jeremiah 43

1 ထီးစယ့ၫရမဲအၫ ချဲၩ့ဆၧ လၧၦၡၩ ထီးအလူၬ လၧယဟိဝၩ အဝ့ၫၥံၪအယွၩ အလူ ထီးအလူၬ လၧယဟိဝၩ အဝ့ၫၥံၪအယွၩ အၪ့မၧၫ့လၩ့န့ အဝ့ၫ လၧအဝ့ၫၥံၪ အအီၪလၧဆၧချဲၩ့ ထီးအလူၬနီၪ, 2 တၭ ဆၧမၩအၥၭ လၧစဟီၭၡအဲအၫ အဖိၪခွၫ စအၭစရဲၫ, ဒဲစကရံအၫ အဖိၪခွၫ စယိၫဟၫနၫ့, ဒဲၦအအီၪက့ၪထၪ့ထီၫအၥၭ ထီးအလူၬ ချဲၩ့ထၪ့ဆၧတၭ, စံၭစယ့ၫရမဲအၫ နချဲၩ့ဘျံၭချဲၩ့ဘျၪဆၧလီၫ. ယဟိဝၩ ပယွၩ အၪ့မၧၫ့လၩ့န့နၧၩ ဘဲၫ နစံၭ လ့ၩအီၪလၧအံဇံၭ အဖၧၩ့လဂ့ၩ အၥိၭနီၪအ့ၬ. 3 အ့ၪမွဲ စနံၫရဲအၫ အဖိၪခွၫ စဘၫရၧၭ ထိၪဂဲၩ နၥၭထၫ့ဒၩ ပၧၩ ဘဲၫၥိၭ အမိဖ့ၪလၫ့ခွံၬပၧၩ လၧၦခၫလဒံအၫဖိၪ အစူၪဖၧၩ့ လၧအမိမၩၥံၫပၧၩ, ဒဲဆိၬအၪ့မၧၫ့ဎီးပၧၩ လၧဘၭဘလၧၫ့ အဖၧၩ့နီၪလီၫ. 4 တၭ စကရံအၫ အဖိၪခွၫ စယိၫဟၫနၫ့, ဒဲၦၥုၭဖိၪအခိၪ ထီးအလူၬ, ဒဲၦခမျၧး ထီးအလူၬနီၪ ခိၭနၪ ယဟိဝၩအလူ လၧအဘၪအီၪဝ့ၫ လၧခးယုဒၫအဖၧၩ့အ့ၬ. 5 တၭ စကရံအၫ အဖိၪခွၫ စယိၫဟၫနၫ့, ဒဲၦၥုၭဖိၪအခိၪ ထီးအလူၬနီၪ မၩန့ ယုဒၫအၡၩ အီၪလၩ့ထး ထီးအလူၬ လၧအဂဲၫထဲၩ့ထဲၩ့ လၧၦဆၨၩ ထီးအလူၬ အကျၩ ထီးဆၧနၫ့ထၪ့ ဒုၭအီၪဝ့ၫ အလးလစီၪ့လါလါနီၪ ဘဲၫၥိၭ အမိအီၪလၧခးယုဒၫအဖၧၩ့, 6 ဒဲၦခွၫ, ဒဲၦမုၪ, ဒဲဖိၪဒံၩဖိၪၥၪ, ဒဲစဎွၩအဖိၪမုၪလဖၪ, ဒဲကယဲ ၦလၧအပၧၩ့ ၦခိၭဆၧ စန့ၭဘူၫဇၫရဒၫ့ အီၪက့ၪလၩ့ထး လၧစၡၫဖၫ့ အဖိၪခွၫ, စအဟဲကၫ့ အဖိၪခွၫ, စဂ့ၭဒလဲအၫ အစူၪဖၧၩ့, ဒဲမီၪစယ့ၫရမဲအၫ, ဒဲစနံၫရဲအၫ အဖိၪခွၫ စဘၫရၧၭလီၫ. 7 တၭ အဝ့ၫၥံၪ ဂဲၫဝ့ၫ လၧခးအံဇံၭအဖၧၩ့လီၫ. အဂဲးဘဲၫယီၩ အဝ့ၫၥံၪ ခိၭနၪ ယဟိဝၩအလူအ့ၬ; တၭဂဲၫဝ့ၫ လၧတၫဖၫ့ဟ့ၭလီၫ. 8 ထီးနီၪလဖၧၫ့ ယဟိဝၩအလူ လၩ့ဘၪ စယ့ၫရမဲအၫ လၧတၫဖၫ့ဟ့ၭ အဖၧၩ့တၭ, စံၭဝ့ၫဒၪ, 9 မၩန့ လိးဖၭဒိၪလဖၪ လၧနစူၪဖၧၩ့တၭ, အီၪက့ၪၥူၪဝ့ၫ လၧကဖံၬကျၩ လၧၦဎူအၩ့ကတဲၩ အလး လၧအဆၧလ့ၩနုၬ လၧဖၫရိၫအဂံၪ့ လၧတၫဖၫ့ဟ့ၭအဖၧၩ့ လၧယုဒၫ အၦၡၩ အမ့ၬယၫ, 10 တၭ, စံၭအဝ့ၫၥံၪ, ဆၧၥုၭမုခမျၧး အယဟိဝၩ အံၫစရ့လၭအယွၩ စံၭဝ့ၫ ဘဲၫယီၩ, ယိခွါ, ယမိအၪ့မၧၫ့လၩ့ ဆၧ, ဒဲမၩန့ ယခ့ၫယၡၩ ဘၭဘလၧၫ့ အစဎွၩ န့ၭဘူၫခၭန့ဇၫတၭ, မိအီၪက့ၪ အလးဆီၩ့ဆီ လၧလိး လၧယအီၪက့ၪၥူၪလဖၪ အဖၫ့ခိၪလီၫ. တၭ အဝ့ၫဒၪ မိပၠၪထၪ့ အစဎွၩ အတဲၩ လၧအဖၫ့ခိၪလီၫ. 11 ထီးအဝ့ၫဒၪ အ့ၪဂဲၫဝ့ၫတၭ, မိကျီၪ့ ခးအံဇံၭလီၫ. ၦလၧအအီၪဝ့ၫ လၧဆၧၥံၫအဂးနီၪ မိၥံၫ, ဒဲၦလၧအအီၪဝ့ၫ လၧကဲၪဎီးအဂးနီၪ မိကဲၪဎီး, ဒဲၦလၧအအီၪဝ့ၫ လၧနၭအဂးနီၪ, မိဘၪဆၧ လၧနၭလီၫ. 12 ယမိဆူၭခဲၩမ့ၪ လၧအံဇံၭ အယွၩလဖၪ အဂံၪ့ဖၧၩ့တၭ; အဝ့ၫဒၪ မိဆူၭထၪ့ခွံၬဝ့ၫ, ဒဲမိဆိၬအၪ့မၧၫ့ဎီးဝ့ၫတၭ, မိကီၩ့ထၪ့ အံဇံၭအခး ဘဲၫၦယိၥိၪကီၩ့ထၪ့ဖၬဘဲၩ့အၥိၭတၭ, မိစဲၪ့ထၪ့ခွံၬ ထီးနီၪ လၧဆၧဘၪလိၬအိၭလိၬ အဖၧၩ့လီၫ. 13 တၭ အဝ့ၫဒၪ မိမၩဂၭဂီၩ့ခွံၬဆ့ ဘ့ၭ၁ၡံမ့ၭ အဆၧဂၩ့လဖၪ လၧအအီၪဝ့ၫ လၧခးအံဇံၭအဖၧၩ့, လၧအံဇံၭဖိၪ အယွၩၥံၪ အဂံၪ့လဖၪနီၪ, အဝ့ၫဒၪ မိဆူၭထၪ့ခွံၬ လၧမ့ၪ လီၫ.

ယ့ၫရမဲအၫ Jeremiah 44

1 ဆၧအလူ လၩ့ဘၪ စယ့ၫရမဲအၫ လၧယုဒၫဖိၪ လၧအအီၪဝ့ၫ, လၧအံဇံၭ အဖၧၩ့, လၧအအီၪဝ့ၫ လၧမံဂဒီၫလၭ အဖၧၩ့, ဒဲလၧတၫဖၫ့ဟ့ၭအဖၧၩ့, ဒဲလၧနီၫဖၭအဖၧၩ့, ဒဲလၧခးဖၭၥြီၭအဖၧၩ့ ထီးအလူၬ အဂးတၭ, စံၭဝ့ၫဒၪ, 2 ဆၧၥုၭမုခမျၧး အယဟိဝၩ အံၫစရ့လၭအယွၩ စံၭဘဲၫယီၩ, နၥံၪ ဒၪဘၪ ကယဲ ဆၧအၧၩ့ လၧယဒုၭဂဲၫဘၪ ယရုစလံၫ့, ဒဲယုဒၫအဒိၩ့ ထီးအလူၬတၭ, ယိခွါ, ဆၧလၧမုဆၫလနံၩယီၩ အီၪယူဝ့ၫတၭ, ၦအီၪဝ့ၫ လၧအဖၧၩ့ နးဂၩအ့ၬ. 3 မွဲဝ့ၫ လၧအဆၧအၧၩ့ လၧအမၩဝ့ၫ အကၠီၩ့, လၧအဝ့ၫၥံၪ လ့ၩဆူၭခဲၩထၪ့ ဆၧနၧၫ့မၧၫ့တၭ, မၩ ယွၩအဂူၫဂၩလဖၪ လၧအလၥ့ၪယၫဘၪဝ့ၫ အဆၧ အကၠီၩ့နီၪ, လၧအဝ့ၫၥံၪမွဲဂ့ၩ, ဒဲနၥံၪဝ့ၫမွဲဂ့ၩ, ဒဲနၥံၪအဖါလဖၪ လၥ့ၪယၫဘၪတၭ, ထိၪဂဲၩ ယၥၭထၪ့လီၫ. 4 တၭယအၪ့မၧၫ့လၩ့ ယခ့ၫယၡၩ ထီးအလူၬ မီၪလဖၪ, ယဂဲထုၪ့ဂီၩဂီၩတၭ, အၪ့မၧၫ့လၩ့ အဝ့ၫၥံၪတၭ, ယစံၭ, မွဲနၥံၪ ထီးမၩဆၧၥၭလိၪ လမံၩ့ယီၩ လၧယၥၭဂဲၫ့ဝ့ၫ လဂ့ၩ. 5 မွဲလါနၫ့ဘိၩ အဝ့ၫၥံၪ လခိၭနၪဘၪ, ဒဲလဒိၭဘၪအနါ ဘဲၫၥိၭ အမိကၠၪခွံၬအၥၭ လၧဆၧအၧၩ့, ဘဲၫၥိၭ အထီးဆူၭခဲၩဘၪ ဆၧနၧၫ့မၧၫ့ လၧယွၩအဂူၫဂၩလဖၪ အဂးလဂ့ၩလီၫ. 6 မၩအၥၭဘဲၫနီၪတၭ, ယၥၭထၪ့ ဒဲယၥၭခဲၩထၪ့ လူၫလၩ့အၥၭ, ဒဲအၪ့ဆၧ လၧယုဒၫ အဒိၩ့လဖၪအဖၧၩ့, ဒဲလၧယရုစလံၫ့ အဖၧၩ့ၥၭဖၧၩ့; ဒဲအီၪလၧဆၧဂၭဂီၩ့, ဒဲအီၪယူဝ့ၫ, ထီၩ့လၩ့လၧမုဆၫလနံၩယီၩလီၫ. 7 အခိးမွဲဘိၩ့နဲၪ့ယီၩ ဆၧၥုၭမုခမျၧး အယဟိဝၩ အံၫစရ့လၭအယွၩ စံၭဘဲၫယီၩ, နၥံၪ မၩဆၧအၧၩ့ဖၭဒိၪယီၩ ထၫ့ဒၩ နၥံၪအၥၭဒၪနၥံၪဝ့ၫ, ဘဲၫၥိၭ နၥံၪ မိဒၪ့ထ့ၬခွံၬ ၦခွၫ, ဒဲၦမုၪ, ဖိၪၥၪ ဒဲၦအၪ့နူ လၧယုဒၫအဖၧၩ့တၭ, လအီၪက့ၪလၩ့ထးဘၪ နးဂၩနီၪ မွဲဘၪလဲၪ. 8 နၥံၪ မၩဆၧ လၧနၥံၪအစူၪတၭ, နၥံၪထိၪဂဲၩ ယၥၭထၪ့လီၫ. နၥံၪဆူၭခဲၩ ဆၧနၧၫ့မၧၫ့ လၧယွၩအဂူၫဂၩအဂး လၧခးအံဇံၭအဖၧၩ့ ထီးနၥံၪ လ့ၩအီၪဝ့ၫ ဘဲၫၥိၭ နၥံၪ မိဒၪ့ထ့ၬခွံၬ နၥံၪ အနၫ့ဆါဒၪ နၥံၪဝ့ၫတၭ, နၥံၪ မိကဲၪထၪ့ ဆၧဆိၪအၧၩ့အလး, ဒဲဆၧဒုၪဒွ့ၪအလး လၧဂၪ့ခိၪ အဆၨၩ ထီးအလူၬအကျၩနီၪ မွဲဘၪလဲၪ. 9 နၥံၪ အဖါလဖၪ အဆၧမၩအၧၩ့, ဒဲယုဒၫ အစဎွၩလဖၪ အဆၧမၩအၧၩ့, ဒဲအမၫလဖၪ အဆၧမၩအၧၩ့ ဒဲနၥံၪမၩဒၪ နၥံၪအဆၧအၧၩ့ဒၪနၥံၪဝ့ၫ, ဒဲနၥံၪအမၫ အဆၧမၩ လၧအမၩဝ့ၫ လၧယုဒၫအဖၧၩ့, ဒဲလၧယရုစလံၫ့ အဖၧၩ့ၥၭနီၪ, မွဲနၥံၪ ၥၭနၪ့ယူၭဧၪ. 10 အဝ့ၫၥံၪ လဆၪ့လၩ့ဘၪအၥၭ ထီးမုဆၫလနံၩယီၩ, လၥၭမဲၪဘၪဆၧတၭ, လလ့ၩဘၪ ဘဲၫယဆၧၥီၪ့ဆၧၥၫ့ ဒဲလၧယဆၧမၪလူၬအဖၧၩ့, လၧယအီၪက့ၪလၩ့ လၧနၥံၪအဖါလဖၪ အမ့ၬယၫလီၫ. 11 မၩအၥၭဘဲၫနီၪတၭ, ဆၧၥုၭမုခမျၧး အယဟိဝၩ အံၫစရ့လၭအယွၩ စံၭဘဲၫယီၩ, ယိခွါ, ယမိအီၪက့ၪယမ့ၬ ထၫ့ဒုၪဒၩ နၥံၪ လၧဆၧအၧၩ့အဂး, ဒဲဘဲၫယဒၪ့ထ့ၬခွံၬ ယုဒၫ ထီးအလူၬ အၥိၭ, 12 တၭ ယမိမၩန့ ၦအီၪလၩ့ထး လၧယုဒၫ လၧအအီၪက့ၪအမ့ၬ, ဘဲၫၥိၭ အမိလ့ၩအီၪဝ့ၫ လၧခးအံဇံၭ အဖၧၩ့တၭ, အဝ့ၫၥံၪ မိလူၬခွံၬဝ့ၫ လၧခးအံဇံၭအဖၧၩ့, မိလၩ့ထံၩဖါဝ့ၫ လၧဖၩ့ၥံၪနၭၥံၪ, လၧဆၧၥၭဝံလၩ့ဒိၩတၭ, မိလူၬခွံၬဝ့ၫ လၧအဆံၭထုၬ ဖိးလၧအဒိၪထုၬလီၫ. မိၥံၫဝ့ၫ လၧဖၩ့ၥံၪနၭၥံၪ, ဒဲလၧဆၧၥၭဝံလၩ့ဒိၩတၭ, မိကဲၪထၪ့ ဆၧၥၭလိၪအလး, ဒဲဆၧထီၫမံၫထီၫမၪအလး, ဒဲဆၧဆိၪအၧၩ့အလး, ဒဲဆၧဒုၪဒွ့ၪအလးလီၫ. 13 ယမိစ့ၩရၫ့ ၦလၧအအီၪဝ့ၫ လၧခးအံဇံၭအဖၧၩ့ ဘဲၫယစ့ၩရၫ့ ယရုစလံၫ့အၥိၭနီၪ, အီၪလၧနၭၥံၪဖၩ့ၥံၪ, ဒဲဆၧၥၭဝံလၩ့ဒိၩ ဒဲဆၧၥံၫချဲၫ့လီၫ. 14 တၭ ၦအီၪလၩ့ထး လၧၦယုဒၫဖိၪအကျၩ လၧအလ့ၩအီၪ လၧခးအံဇံၭအဖၧၩ့နီၪ, ဖီၩ့ဖျ့ၭအ့ၬ. ဘဲၫၥိၭ အမိထဲၩ့ထဲၩ့ လၧခးယုဒၫအဖၧၩ့, ထီးအဆိၫ့ထဲၩ့ထဲၩ့ အီၪဝ့ၫအလးနီၪ, မိအီၪလၩ့ထး နးဂၩအ့ၬ. တၭ မိထဲၩ့ထဲၩ့န့ ၦလၧအစဲၪ့ဖီၩ့ဖျ့ၭဝ့ၫလီၫ. 15 ထီးနီၪလဖၧၫ့ ၦၡၩ လၧအၥ့ၪယၫ လၧအမၫၥံၪဆူၭခဲၩ ဆၧနၧၫ့မၧၫ့ လၧယွၩဂူၫဂၩအဂး ထီးအလူၬ, ဒဲၦမုၪ လၧအဆၧၫ့ထုၪ့ လၧအနဲၩ့ထံၭ ထီးအလူၬ, ဆၧအီၪကီၪ့ဖၭဒိၪ, ဒဲကယဲ ၦလၧအအီၪဝ့ၫ လၧခးအံဇံၭ လၧဖၭၥြီၭအဖၧၩ့, စံၭဆၧၫ့ စယ့ၫရမဲအၫတၭ, စံၭဝ့ၫဒၪ. 16 ဆၧချဲၩ့ လၧနလီၩဘၪပၧၩ လၧယဟိဝၩအမံၩ့နီၪ ပခိၭနၪ အ့ၬ. 17 အ့ၪမွဲ ပမိမၩ ထီးဒၪ ဆၧလၧအထၪ့ဖျ့ၭ လၧပနိၭ လၩ့ထံးလၩ့ဆ့ၭနီၪ ဘဲၫၥိၭ ပမိဆူၭခဲၩထၪ့ ဆၧနၧၫ့မၧၫ့ လၧမူၭခိၪ အနးဎွၩမုၪအဂး, ဒဲလူၫလၩ့ ဆၧလုအီၩ လၧပဂး ဘဲၫပမၩဝဲၩယူၭအၥိၭ, ပဝ့ၫဒၪ, ဒဲပဖါၥံၪ, ပစဎွၩၥံၪ, ဒဲပၦဒိၪဖၭဒိၪၥံၪလၧယုဒၫအဒိၩ့လဖၪအဖၧၩ့, ဒဲလၧယရုစလံၫ့ အဖၧၩ့ၥၭဖၧၩ့နီၪလီၫ. ပအၪ့ကိၪဘျဲၩအၪ့, ဒဲၦအီၪမုၬတၭ, ပဒၪဘၪဆၧအၧၩ့ နးမံၩ့အ့ၬ. 18 အ့ၪမွဲ ခီၫလၧပအီၪထီခွံၬ လၧပဆူၭခဲၩထၪ့ ဆၧနၧၫ့မၧၫ့ လၧမူၭခိၪ အနးဎွၩမုၪအဂး, ဒဲလူၫလၩ့ ဆၧလုအီၩ လၧအဂးနီၪ, ပဆၧအီၪ နးမံၩ့အ့ၬ. ပလူၬခွံၬ လၧဖၩ့ၥံၪနၭၥံၪ ဒဲဆၧၥၭဝံလၩ့ဒိၩလီၫ. 19 လၧပဆူၭခဲၩ ဆၧနၧၫ့မၧၫ့ လၧမူၭခိၪ အနးဎွၩမုၪအဂး ဒဲလူၫလၩ့ ဆၧလုအီၩ လၧအဂး, ပဝၩလဖၪ လအီၪဘၪတၭ, မွဲပမၩကိၪပၪပဲၪ လၧပမိဘၩဝ့ၫ ဒဲလူၫလၩ့ ဆၧလုအီၩ လၧအဂးဆ့ဧၪ. 20 ထီးနီၪလဖၧၫ့ စယ့ၫရမဲအၫ စံၭ ၦခမျၧး ထီးအလူၬ, ၦခွၫၥံၪ, ဒဲၦမုၪၥံၪ, ဒဲကယဲ ၦခမျၧး ထီးအလူၬ လၧအစံၭဆၧၫ့ အဝ့ၫဒၪ လၧဆၧချဲၩ့နီၪတၭ, စံၭဝ့ၫဒၪ, 21 ဆၧနၧၫ့မၧၫ့ လၧနၥံၪဆူၭခဲၩ လၧယုဒၫအဒိၩ့လဖၪအဖၧၩ့ ဒဲလၧယရုစလံၫ့အဖၧၩ့ၥၭဖၧၩ့, နၥံၪဝ့ၫ, ဒဲနၥံၪအဖါလဖၪ, နၥံၪအစဎွၩလဖၪ, ဒဲနၥံၪအၦဒိၪဖၭဒိၪလဖၪ, ဒဲခးအၡၩခမျၧးနီၪ, ယဟိဝၩ နၪ့ထၪ့ထဲၩ့ဝ့ၫ အ့ၬဧၪ. မွဲအနုၬထၪ့ လၧအၥၭဖၧၩ့အ့ၬဧၪ. 22 ယဟိဝၩ အီၪဒၪအဆၧ လၧနၥံၪမၩဆၧအၧၩ့အကၠီၩ့, ဒဲလၧဆၧၥၭလိၪ လၧနၥံၪမၩ အကၠီၩ့နီၪ ကဲၪလၧၩ့အ့ၬ. အခိးမွဲ နၥံၪအခးအီၪယူတၭ, ကဲၪထၪ့ ဆၧထီၫမံၫထီၫမၪအလး, ဒဲဆၧဆိၪအၧၩ့အလးလီၫ. ၦအီၪဝ့ၫ လၧအဖၧၩ့ နးဂၩအ့ၬ, ဘဲၫလၧမုဆၫလနံၩယီၩ အၥိၭနီၪလီၫ. 23 မွဲနၥံၪ ဆူၭခဲၩ ဆၧနၧၫ့မၧၫ့ ဒဲနၥံၪ မၩမၪဘၪ ယဟိဝၩ, ဒဲလခိၭနၪဘၪ ယဟိဝၩအလူ, ဒဲလလ့ၩဘၪ လၧအဆၧၥီၪ့ဆၧၥၫ့အဖၧၩ့, ဒဲလၧအဆၧမၪလူၬအဖၧၩ့, ဒဲလၧအဆၧထိးအၥၭ အဖၧၩ့တၭ, ဆၧအၧၩ့ယီၩ လၩ့ဘၪနၥံၪ ဘဲၫလၧမုဆၫလနံၩယီၩ အၥိၭနီၪလီၫ. 24 မၩဒီၭလဖၧၫ့ စယ့ၫရမဲအၫ စံၭၦခမျၧး ထီးအလူၬ, ဒဲၦမုၪထီးအလူၬနီၪ, ခိၭနၪ ယဟိဝၩအလူဆံၭ. ၦယုဒၫဖိၪ လၧခးအံဇံၭအဖၧၩ့ ထီးအလူၬၥံၪဧ့, 25 ဆၧၥုၭမုခမျၧး အယဟိဝၩ အံၫစရ့လၭအယွၩ စံၭဘဲၫယီၩ, နၥံၪဝ့ၫ ဒဲနၥံၪအမၫၥံၪ ချဲၩ့ယူၭ ဆၧ လၧနၥံၪအနိၭ, ဒဲမၩဎွ့ၩဆၧ လၧနၥံၪအစူၪ, နၥံၪစံၭ, ဆၧဆိၪ လၧပဆိၪလၩ့ပၥၭ လၧမူၭခိၪ အနးဎွၩမုၪ လၧပမိဆူၭခဲၩ ဆၧနၧၫ့မၧၫ့ လၧအဂး, ဒဲလူၫလၩ့ ဆၧလုအီၩ လၧအဂးနီၪ, ပမိမၩတီၩ လီၫ. နၥံၪမိမၩ ဘဲၫနၥံၪ ဆိၪလၩ့ နၥံၪအၥၭအၥိၭ တီၩတီၩ, နၥံၪ မိမၩဆၧ လၧနၥံၪ ဆိၪလၩ့နၥံၪအၥၭ တၡါ လီၫ. 26 မၩအၥၭဘဲၫနီၪတၭ, ခိၭနၪ ယဟိဝၩအလူဆံၭ. ယုဒၫထီးအလူၬ လၧအအီၪဝ့ၫ လၧခးအံဇံၭအဖၧၩ့ၥံၪ ဧ့, ယိခွါ, ယဆိၪလၩ့ယူၭယၥၭ လၧယမံၩ့ဖၭဒိၪ အမ့ၬယၫ, ယဟိဝၩ စံၭဝ့ၫဒၪ, ၦလကိၭထၪ့လၧၩ့ဘၪယမံၩ့ လၧၦယုဒၫဖိၪအနိၭ လၧခးအံဇံၭ ထၧၫ့ဘံၪ့ယၫ အဖၧၩ့ တၭ, စံၭ, ကဆါ ယဟိဝၩမၧၫ့နီၪ, နးဂၩအ့ၬ. 27 ယိခွါ, ယမိယိအဝ့ၫၥံၪ လၧဆၧအၧၩ့အဂး, မွဲလၧဆၧဂ့ၩအဂးအ့ၬ. ကယဲ ယုဒၫ အၦၡၩ လၧအအီၪဝ့ၫ လၧခးအံဇံၭအဖၧၩ့နီၪ မိလူၬခွံၬ လၧနၭၥံၪဖၩ့ၥံၪ, ဒဲလၧဆၧၥၭဝံလၩ့ဒိၩ ထီးအလူၬခွံၬဝ့ၫလီၫ. 28 တၭ ၦၡၩၥံၪ ၡၩခိၬဂၩ လၧအဖီၩ့ဖျ့ၭ လၧနၭၥံၪဖၩ့ၥံၪနီၪ မိဂဲၫထဲၩ့ စဲၪ့ထၪ့ခွံၬ လၧခးအံဇံၭအဖၧၩ့ ထီၩ့လၧခးယုဒၫအဖၧၩ့လီၫ. တၭယုဒၫအၡၩ အီၪလၩ့ထး လၧအဂဲၫ အီၪဝ့ၫ လၧခးအံဇံၭအဖၧၩ့ ထီးအလူၬနီၪ, မိၥ့ၪယၫ လၧယဝ့ၫဒၪ ယလူမိခၧၫ့ ဧၪ, အဝ့ၫၥံၪအလူ မိခၧၫ့ဧၪ, မွဲအလူ မိခၧၫ့လဂၩဂၩလဲၪ နီၪ, မိၥ့ၪယၫဝ့ၫလီၫ. 29 တၭအယီၩ မိကဲၪထၪ့ ဆၧမၩနဲၪ့ လၧနၥံၪအဂး, လၧယမိစ့ၩရၫ့နၥံၪ လၧဆၧအလးယီၩအဖၧၩ့, ယဟိဝၩ စံၭဝ့ၫဒၪ ဘဲၫၥိၭ နၥံၪ မိၥ့ၪယၫ လၧယဆၧချဲၩ့ မိအီၪခၧၫ့ လၧနၥံၪ အဆၧအၧၩ့အဂး တၡါလီၫ. 30 ယဟိဝၩစံၭ ဘဲၫယီၩ, ယိခွါ, ယမိဖ့ၪလၫ့ ခးအံဇံၭအစဎွၩ ဖၫရိၫ ဟိဖြၫ လၧအဒုၪအဒၩ အစူၪဖၧၩ့, ဒဲၦလၧအအၪ့ဎူၫ အၪ့ဎၬ အၥၭမၧၫ့လဖၪ အစူၪဖၧၩ့, ဘဲၫယဖ့ၪလၫ့ ယုဒၫ အစဎွၩ ဇ့ၭဒကဲအၫ လၧအဒုၪအဒၩ လၧအအၪ့ဎၬ အၥၭမၧၫ့ ဘၭဘလၧၫ့ အစဎွၩ န့ၭဘူၫခၭန့ဇၫ အစူၪဖၧၩ့ အၥိၭနီၪလီၫ.

ယ့ၫရမဲအၫ Jeremiah 45

1 ထီးစနံၫရဲအၫ အဖိၪခွၫ စဘၫရၧၭ ကွ့ၭ ဆၧချဲၩ့လဖၪနီၪ လၧလံၬဖၧၩ့ လၧစယ့ၫရမဲအၫအနိၭ, လၧယုဒၫ အစဎွၩ စယိၫဇဲအၫ အဖိၪခွၫ စယဟီအကံၫ့ အနံၪ့ လံနံၪ့လနံၪ့နီၪ, မီၪစယ့ၫရမဲအၫ စံၭအဝ့ၫ လၧဆၧချဲၩ့ယီၩတၭ, စံၭဝ့ၫဒၪ, 2 စဘၫရၧၭဧ့, ယဟိဝၩ အံၫစရ့လၭအယွၩ စံၭနၧၩဘဲၫယီၩ, 3 နစံၭ, ယဘၪအၡၪ့လီၫ. အဂဲးဘဲၫယီၩ ယဟိဝၩ အီၪက့ၪ ဆၧမၩခိမၩဝီၩ လၧယၥုၪ့အုၭ ၥၭအုၭ အဖၫ့ခိၪလီၫ. ယဂၪ့အုၩ့ဂၪ့ထိၬတၭ, ယၥၭလၩ့ဘဲၩတၭ, ယအီၪပွံၭၥ့ၪအ့ၬ. 4 နမိဘၪစံၭအဝ့ၫ ဘဲၫယီၩ, ယဟိဝၩ စံၭဘဲၫယီၩ, ယိခွါ, ဆၧလၧယမၩကဲၪထၪ့နီၪ ယမိမၩလၩ့ဎီးတၭ, ဆၧလၧယၥုၪ့လၩ့ဖျၭလၩ့ နီၪ, ယမိထ့ၭထၪ့ခွံၬ လၧခးထၧၫ့ဘံၪ့ယၫယီၩအဖၧၩ့ လီၫ. 5 နအၪ့ဎူၫအၪ့ဎၬ ဆၧအဒိၪလဖၪ လၧနဂးဆ့ဧၪ. အၪ့ဎၬလဂ့ၩ. အဂဲးဘဲၫယီၩ, ယိခွါ, ယမိဒုၭဘၪ ဆၧဖံၭဆၧယၪ ထီးအလူၬ လၧဆၧအၧၩ့လီၫ. ယဟိဝၩ စံၭဝ့ၫဒၪ. မွဲလါနၫ့တၭ, ထီးနလ့ၩဆၧ လစီၪ့လါလါနီၪ, ယမိဖ့ၪလၫ့နၧၩ လၧနၥၭမၧၫ့ လၧဆၧအၪ့ဂူၬန့ လၧနဂးလီၫ.

ယ့ၫရမဲအၫ Jeremiah 46

1 ယဟိဝၩအလူ လၧအလၩ့ဘၪ မီၪစယ့ၫရမဲအၫ လၧၦဆၨၩလဖၪအဂဲး, လၧအထၫ့ဒၩ ၦဆၨၩၥံၪ, ထၫ့ဒၩ အံဇံၭ, 2 လၧအံဇံၭ အစဎွၩ ဖၫရိၫနံခိၫ အၥုၭမုခမျၧး အဂဲး လၧအအီၪဝ့ၫ လၧထံၫမိၡါ ယုၫပြ့တံၫ အနဲၩ့ လၧကၫခမံၭ အဖၧၩ့ လၧဘၭဘလၧၫ့ အစဎွၩ န့ၭဘူၫခၭန့ဇၫ ကျီၪ့ဝ့ၫ လၧယုဒၫ အစဎွၩ စယိၫစဲအၫ အဖိၪခွၫ စယဟီအကံၫ့ အနံၪ့လံနံၪ့လနံၪ့နီၪလီၫ. 3 တဲၩ့ဝဲၩနၥံၪဝ့ၫ ဆၧပဒၩ့ ဒဲထၩ့ဖံၭၥံၪတၭ, ၥုၭဘူၭ လၧဆၧဒုၭၥုၭနီၪဘီၪ. 4 တဲၩ့ဝဲၩ ကၥ့ၪလဖၪတၭ; ကၥ့ၪၥုၭဖိၪၥံၪဧ့, ထူၭထၪ့ ကၥ့ၪဘီၪ; အီၪဆၧၫ့ထုၪ့ လၧနၥံၪ အခိၪလူၬၥုၭၥံၪ, ထူၭယုၩ့ယဲထၪ့ နၥံၪအဖၩ့ၥံၪ, ဒဲၥိၭထၪ့ ဆဲၫ့ထၭလဖၪနီၪဆံၭ. 5 မွဲယဒၪဘၪ အဝ့ၫၥံၪ ၥၭမဲၪထၪ့တၭ, ထဲၩ့ထဲၩ့နီၪ အဂဲး ဘဲၫၥ့ၪလဲၪ. တၭ အဝ့ၫၥံၪ အၡၩဆီၪ့လဖၪ ဘၪ ဆၧဒိၪလၩ့ထံၩဖါဝ့ၫတၭ, စဲၪ့ဖျိၭနီၪ ဒဲလယိထဲၩ့ဘၪ လၧအလးခဲၫ့နီၪ; အဂဲးဘဲၫယီၩ ဆၧၥၭမဲၪ အီၪဖီၩ့ဝ့ၫ ဝၬဝၬနီၪ, ယဟိဝၩ စံၭဝ့ၫဒၪ. 6 ၦအခၪ့ဖျဲၪနီၪ, မွဲအထီးစဲၪ့ဖျိၭ လဂ့ၩ. ဒဲၦအဆီၪ့ၥံၪမွဲ အထီးဖီၩ့ဖျ့ၭ လဂ့ၩ. အဝ့ၫၥံၪ မိဘၪထၧၩ့လၩ့ထံၩဖါတီၩ လၧမုဖၩလခီၫ, လၧထံၫမိၡါ ယုၫပြ့တံၫ အနဲၩ့ထံၭနီၪလီၫ. 7 ၦဂဲၫထၪ့ ဘဲၫထံၫလုၬဘံၭဆၧ အၥိၭနီၪ မွဲၦလဖၪ လဲၪ. ထံၫလဖၪနီၪ ဆံၫပိၩ့ပၪ့ထၪ့ဝ့ၫ ဘဲၫထံၫမိၡါ အၥိၭနီၪလီၫ. 8 ခးအံဇံၭ ဂဲထုၪ့ဝ့ၫ ဘဲၫထံၫ လၧအလုၬဘံၭဆၧ အၥိၭနီၪ; ဒဲအထံၫလဖၪ ဆံၫပိၩ့ပၪ့ထၪ့ဝ့ၫ ဘဲၫထံၫမိၡါ အၥိၭနီၪလီၫ. တၭ အဝ့ၫဒၪ စံၭဝ့ၫ, ယမိလ့ၩထၪ့ မၩလုၬဘံၭခွံၬ ဂၪ့ခိၪ, ယမိမၩဂၭဂီၩ့ ဒိၩ့ၥံၪ ဒဲအၦၡၩလဖၪနီၪဆ့လီၫ. 9 ကၥ့ၪၥုၭၥံၪဧ့, ဂဲၫထၪ့ နၥံၪဝ့ၫဘီၪ; ဒဲလဲၪ့ၥုၭၥံၪဧ့, စဲၪ့ဆီၪ့ နၥံၪဝ့ၫဘီၪ; တၭ ၦအဆီၪ့ၥံၪနီၪ, မွဲအဂဲၫထၪ့ဝ့ၫဒၪဘီၪ; ၦအံၫ၁အိပၠၫဖိၪၥံၪ, ဒဲၦလံဘၠၫဖိၪၥံၪ, လၧအဖီၪ့ထၩ့ဖံၭ, ဒဲၦလုဒၫဖိၪၥံၪ လၧအဖီၪ့ဖဲၪ့ထၪ့ ချံၫလီၫ. 10 အဂဲးဘဲၫယီၩ မုဆၫလနံၩယီၩ မွဲယဟိဝၩ ၥုၭမုခမျၧးအယွၩအနံၩ, ဆၧဖ့ၪဆၧၫ့အမုနံၩ ဘဲၫၥိၭ အမိစ့ၩရၫ့တီၩန့ အနၫ့ဆါဒၪဝ့ၫ လၧအဒုၪအဒၩၥံၪ အကၠီၩ့နီၪလီၫ. နၭၥံၪ မိအၪ့ခွံၬဆၧတၭ, မွဲအမိအၪ့ဘျဲၩအၪ့ ဒဲအီၩမၧၩ့ဝ့ၫ လၧအဝ့ၫၥံၪအၥွံၪနီၪ; အဂဲးဘဲၫယီၩ ယဟိဝၩၥုၭမုခမျၧးအယွၩ အီၪလၧဆၧလုထၪ့ဝ့ၫ လၧခးမုဖၩနီၪ, လၧထံၫမိၡါ ယုၫပြ့တံၫ အနဲၩ့ထံၭလီၫ. 11 ခးအံဇံၭ အဖိၪမုၪနၩ့ဧ့, လ့ၩထၪ့ နဝ့ၫ လၧဂံလအၭ အဖၧၩ့တၭ, မၩန့ ၥံၪ့စရံအထူၭနီၪဘီၪ. နမၩၥံၪ (ၥံၪ့ဎွံၪ) အၪမံၩ့နီၪ ပျီၩပျီၩလီၫ. အဂဲးဘဲၫယီၩ ဆၧမိမၩဘျၪထဲၩ့နၧၩအ့ၬ. 12 အဂဲးဘဲၫယီၩ ၦဆၨၩလဖၪ နါဂၧၫ့ နဆၧမ့ၬမဲအဂဲးတၭ, နဂၪ့ကိၭၡၭထၪ့နီၪ, မၩလၧၫ့ထၪ့ဎွ့ၩထၪ့ ထံၫၥံၪခးၥံၪ; အဂဲးဘဲၫယီၩ ၦအဆီၪ့နီၪ အခၪ့ဘၪ ထၧၩ့တၭ, ဘၪထံၭ လၧၦအဆီၪ့နီၪတၭ, အဝ့ၫၥံၪ လၩ့ထံၩဖါ နံၫဂၩလူၬစီၪ့ဎးလီၫ. 13 ယဟိဝၩ အဆၧချဲၩ့ လၧအလီၩဘၪ မီၪစယ့ၫရမဲအၫနီၪ, လၧဘၭဘလၧၫ့ အစဎွၩ န့ၭဘူၫခၭန့ဇၫ မိဂဲၫကျီၪ့ခွံၬ ခးအံဇံၭ အဂဲးအကၠီၪ့နီၪလီၫ. 14 လီၩဖျီၪထၪ့ နၥံၪဝ့ၫ လၧအံဇံၭ အဖၧၩ့, ဒဲမၩဂၧၫ့ထၪ့ၥၩလၩ့ လၧမံဂဒီၫလၭအဖၧၩ့, ဒဲမၩဂၧၫ့ထၪ့ၥၩလၩ့ လၧနီဖၭအဖၧၩ့, ဒဲလၧတၫဖၫ့ဟ့ၭအဖၧၩ့ဆံၭ; စံၭနၥံၪဝ့ၫ, ဆၧၫ့ထုၪ့ဂုးခၧၫ့, ဒဲတဲၩ့ဝဲၩ နၥံၪအၥၭဘီၪ; အဂဲးဘဲၫယီၩ နၭနီၪ မိအၪ့ဂၭဂီၩ့ ဆၧဝၬဖီၩ့နၧၩလီၫ. 15 နၡၩအဒူၩၥံၪဘၪ ဆၧဝ့ၬခွံၬဝ့ၫနီၪ, မွဲအဂဲး ဘဲၫၥ့ၪလဲၪ. အဝ့ၫၥံၪ အီၪဆၧၫ့ထုၪ့ လၥ့ၪဘၪနီၪ, အဂဲးဘဲၫယီၩ ယဟိဝၩ နၫ့ထၪ့ခွံၬဝ့ၫလီၫ. 16 အဝ့ၫဒၪ ဒုၭလၩ့ထံၩဖါ ၦအၪဂၩ တၭ, မွဲကဒၪယူၭ လၩ့ထံၩဖါ လဂၩလၧလဂၩအဖၫ့ခိၪ လဂၩလၧလဂၩအဖၫ့ခိၪလီၫ. တၭ အဝ့ၫၥံၪစံၭ, ဂဲထုၪ့ ဘီၪ, မွဲပထဲၩ့ထဲၩ့ၡီၩ့ လၧၦဆၨၩဒၪပဝ့ၫနီၪ, ဒဲလၧပခး လၧၦအီၪဖျဲၪဝ့ၫနီၪဆံၭ; မွဲဘဲၫၥိၭ ပမိဖီၩ့ဖျ့ၭနၭလီၫ. 17 အဝ့ၫၥံၪ ဂၪ့ကိၭၡၭထၪ့ ထီးနီၪတၭ, အံဇံၭ အစဎွၩ ဖၫရိၫ ဂၭဂီၩ့ယူၭ, ဒုၭဖီၩ့ခွံၬ ဆၧအဆၧၫ့အထီယူၭနီၪလီၫ. 18 စဎွၩ, လၧအမံၩ့မွဲ ဆၧၥုၭမုခမျၧး အယဟိဝၩနီၪ, စံၭဝ့ၫဒၪ, ဘဲၫယမၧၫ့ယဝ့ၫအၥိၭနီၪတၭ; မွဲတၡါ ဘဲၫတၫဘီၫ လၧခိၪလီၩ့ၥံၪအကျၩနီၪ, ဒဲဘဲၫကၫမလၭ လၧမၫဆမံၭနဲၩ့အၥိၭ, အဝ့ၫဒၪ မိဂဲၫ ဘဲၫနီၪၥိၭလီၫ. 19 နဝ့ၫဒၪ ဖိၪမုၪ အီၪလၧအံဇံၭ အဖၧၩ့ဧ့, တဲၩ့ဝဲၩ နၥၭ လၧနမိလ့ၩနုၬ လၧဆၧအၪ့မၧၫ့ဎီး အဖၧၩ့နီၪဘီၪ. အဂဲးဘဲၫယီၩ နီဖၭနီၪ မိဘၪ ဆၧဂၭဂီၩ့ဝ့ၫ, ဒဲအီၪယူဝ့ၫတၭ, ၦၡၩ လအီၪဘၪနီၪလီၫ. 20 အံဇံၭမွဲ ချီမိအဎံၫအလၩ ဂ့ၩဘၪစဲၪတၭ, ဆၧဂၭဂီၩ့ ဂဲၫဝ့ၫတၭ, ဂဲၫဝ့ၫ လၧမုဖၩလခီၫနီၪလီၫ. 21 တၭ အဝ့ၫၥံၪအၡၩ အၪ့လံၩ့ ဖိၪၥံၪလၧအကျၩနီၪ, မၩအၥၭ ဘဲၫချီ ဘီၪ့ဝ့ၫၥိၪဝ့ၫအၥိၭတၭ, အဝ့ၫၥံၪ ကၠၪကဒၩထဲၩ့အၥၭဆ့, မွဲအစဲၪ့ဖျိၭၡီၩ့ဝ့ၫတၭ, အဝ့ၫၥံၪ လဆၧၫ့ထုၪ့ဘၪနီၪ; အဂဲးဘဲၫယီၩ အဝ့ၫၥံၪ အဆၧၡၪ့ဆၧနၭ အမုနံၩဘၪယူၭတၭ, အဝ့ၫၥံၪ အဆၧစ့ၩရၫ့အထီနီၪ ဘၪယူၭဝ့ၫယူၭလီၫ. 22 တၭ အဝ့ၫၥံၪအၥီၫ မိလ့ၩထၪ့ဝ့ၫ ဘဲၫဂူၥီၫအၥိၭနီၪ; အဂဲးဘဲၫယီၩ အဝ့ၫၥံၪ မိလ့ၩဆၧ ဘဲၫၥုၭမုခမျၧးအၥိၭတၭ; မိဂဲၫဘၪဝ့ၫ လၧကွၩၥံၪ, ဘဲၫၦဖ့ၬၥံၪ့ၥံၪအၥိၭလီၫ. 23 အဝ့ၫၥံၪ မိခူၬလၩ့ခွံၬ အၥံၪ့အဒီၪ့လဖၪနီၪ, ယဟိဝၩ စံၭဝ့ၫဒၪ; မွဲ အၪအၪလ့ၬ အၪနဲၪ့ဒံၭ ထွ့ၥံၪတၭ, ၦဝံထၪ့နၬထၪ့ဝ့ၫ ၥ့ၪဝါအ့ၬ. 24 အံဇံၭ အဖိၪမုၪနီၪ အၥၭဘံၪဘူၪတၭ, ဆၧမိဖ့ၪလၫ့ခွံၬဝ့ၫ လၧၦမုဖၩအၡၩခမျၧးၥံၪ အစူၪဖၧၩ့လီၫ. 25 ၦၥုၭမုခမျၧး အယဟိဝၩ, အံၫစရ့လၭအယွၩ စံၭဝ့ၫဒၪ, ယိခွါ, ယမိစ့ၩရၫ့ နိၫအၡၩခမျၧးၥံၪ, ဒဲဖၫရိၫ, ဒဲအံဇံၭ ဒဲအဝ့ၫၥံၪအယွၩလဖၪ, ဒဲအစဎွၩၥံၪဆ့လီၫ. ဖၫရိၫဒၪလ့ၬ, ဒဲကယဲ ၦလၧအဒိၭနဲၩ့အၥၭ လၧအဝ့ၫဒၪတၭ; 26 ယမိဖ့ၪလၫ့ခွံၬ အဝ့ၫၥံၪ, လၧၦလၧအအၪ့ဎၬ အဝ့ၫၥံၪ အၥၭမၧၫ့ အစူၪဖၧၩ့နီၪ, ဒဲလၧဘၭဘလၧၫ့ အစဎွၩ န့ၭဘူၫခၭန့ဇၫ အစူၪဖၧၩ့, ဒဲလၧအဝ့ၫဒၪ အခ့ၫအၡၩၥံၪ အစူၪဖၧၩ့လီၫ. လၧအလးခဲၫ့နီၪ ၦၡၩ မိအီၪဝ့ၫ လၧအဖၧၩ့ ဘဲၫမုနံၩၥံၪလၧဖျိၩ့အၥိၭနီၪ, ယဟိဝၩ စံၭဝ့ၫဒၪ. 27 မွဲလါနၫ့တၭ ယခ့ၫယၡၩ စယၫကူၭဧ့, နဝ့ၫဒၪယီၩ ထီးၥၭမဲၪလဂ့ၩ; အံၫစရ့လၭဧ့; ထီးအၪ့ယိၪဆၧ လဂ့ၩ; အဂဲးဘဲၫယီၩ ယမိထိးထဲၩ့တၩ့ထဲၩ့နၧၩ လၧအယဲၩ့ နီၪ, ဒဲနချံၫနၥၪ လၧခး လၧအဝ့ၫၥံၪ ဘၪ ဆၧအၪ့မၧၫ့ဎီးဝ့ၫနီၪ; တၭ စယၫကူၭ မိဂဲၫထဲၩ့ထဲၩ့ ဒဲအီၪပွံၭ အီၪမုၬဝ့ၫဒၪနီၪ, ၦဒုၭၥၭမဲၪဝ့ၫ အီၪနးဂၩအ့ၬ. 28 ယခ့ၫယၡၩ စယၫကူၭဧ့, နဝ့ၫဒၪ ထီးၥၭမဲၪလဂ့ၩ, ယဟိဝၩ စံၭဝ့ၫဒၪ; အဂဲးဘဲၫယီၩ ယအီၪလၧနၥိၭတၭ, ကယဲ ၦဆၨၩၥံၪ လၧယဒုၭလ့ၩအီၪနၧၩအလးနီၪ, ယမိမၩဂၭဂီၩ့ခွံၬ အဝ့ၫၥံၪ ထီးအလူၬလီၫ. အ့ၪမွဲ နဝ့ၫဒၪ ယမိမၩဂၭဂီၩ့ နၧၩလူၬအ့ၬ. ယအၪ့ၥီၪ့နၧၩ ဘဲၫအံၩဘဲၫအိၩ လါနၫ့တၭ, ယဒုၭဖီၩ့ဖျ့ၭနၧၩ လၧဆၧစ့ၩရၫ့ ထီးအလူၬနီၪဆ့အ့ၬ.

1 ယဟိဝၩအလူ လၧအလၩ့ဘၪ မီၪစယ့ၫရမဲအၫ လၧအထၫ့ဒၩ ၦဖလံၡၫဖိၪၥံၪ, လၧဖၫရိၫ လချုၭ ကျီၪ့ဒံၭဘၪ ဂၫဇၫနီၪလီၫ. 2 ယဟိဝၩ စံၭဘဲၫယီၩ; ထံၫလဖၪ မိဂဲၫထၪ့ဝ့ၫ လၧမုဖၩလခီၫနီၪ, ဒဲမိကဲၪထၪ့ဝ့ၫ ဘဲၫထံၫလုၬဘံၭဆၧအၥိၭတၭ, မိမၩလၩ့ဘံၭ ခးနီၪ, ဒဲကယဲ ဆၧအီၪလၧအဖၧၩ့ ထီးအလူၬတၭ, ဒိၩ့ ဒဲၦၡၩ အီၪလၧအဖၧၩ့နီၪ; ထီးနီၪလဖၧၫ့ ၦၡၩၥံၪ မိကိၭၡၭထၪ့ ဒဲကယဲ ထံၫဖိၪခးဖိၪၥံၪ မိအိၩ့ယိၩ့ဝ့ၫ ထီးအလူၬလီၫ. 3 လၧအကၥ့ၪဆီၪ့လဖၪ ဆ့ၪခၪ့အၥီၫနီၪ, ဒဲလၧလဲၪ့ၥုၭၥံၪ လ့ၩဆၧဆီၪ့နီၪ, လၧလဲၪ့ပၪၥံၪအၥီၫ အကၠီၩ့တၭ, ဖါၥံၪနီၪ မိယိကဒၩထဲၩ့ လၧအဝ့ၫၥံၪ အဖိၪအလံၩအ့ၬ; မွဲလၧအစူၪဆါအကၠီၩ့လီၫ. 4 မုနံၩ လၧဆၧမိမၩဂၭဂီၩ့ ၦဖလံၡၫဖိၪ ထီးအလူၬနီၪ ဘၪဝ့ၫအကၠီၩ့တၭ, လၧအမိဒၪ့ထ့ၬခွံၬ တဲအၫ ဒဲဇဲဒၧၫ့ ကယဲ ၦမၩဆၧၩ့ၥံၪ အီၪလၩ့ထး ဆုၬဆုၬ; အဂဲးဘဲၫယီၩ ယဟိဝၩ မိမၩဂၭဂီၩ့ ၦဖလံၡၫဖိၪၥံၪ, ခးကၭဖတၧၫ လကဲၩ့နီၪ; 5 ဂၫဇၫ အီၪချၩခိၪ, အၭၡကံလၫ့ ဘၪ ဆၧဒၪ့ထ့ၬခွံၬ, ဒဲၦအီၪလၧအဝ့ၫၥံၪ အခိၪလီၩ့ဆူၭဖၧၩ့နီၪ; နမိဂ့ၬလၩ့နၥၭ ဆံၭယံၬလဲၪ; 6 နဝ့ၫဒၪ ယဟိဝၩအနၭဧ့, နလအီၪပွံၭဒံၭဘၪတၭ, မွဲ ဆၧမိအီၪဒံၭ ဆံၭယံၬလဲၪ; ဖျၪ့နုၬထဲၩ့နၥၭ လၧနကၠိၭဖၧၩ့နီၪတၭ, အီၪပွံၭ အီၪလၩ့မါပံၭဆံၭ. 7 မွဲအအီၪပွံၭ မိၥ့ၪ ဘဲၫၥ့ၪလဲၪ. အဂဲးဘဲၫယီၩ ယဟိဝၩ အၪ့မၧၫ့ဝ့ၫ ထၫ့ဒၩ အၭၡကံလၫ့ ဒဲထၫ့ဒၩ မၫဆမံၭနဲၩ့နီၪ, မွဲအအီၪက့ၪဝ့ၫ အလးထီးနီၪလီၫ.

1 ၦၥုၭမုခမျၧး အယဟိဝၩ, အံၫစရ့လၭအယွၩ စံၭဝ့ၫ ဘဲၫယီၩ; နံဘိၫ ဘၪအၡၪ့နီၪ, အဂဲးဘဲၫယီၩ မွဲအအီၪယူဝ့ၫလီၫ. ကံၫရၥ့အံၫ့ အၥၭဘံၪဘူၪတၭ, ဘၪ ဆၧမၩန့ဝ့ၫလီၫ. မံၭစဂၭ အၥၭဘံၪဘူၪ ဒဲအၪ့ယိၪဆၧလီၫ. 2 ဆၧလမိအၪ့အူၭလၧၩ့ဘၪ မိအၭနီၪတၭ, လၧဟ့ၡဘၫ့အဖၧၩ့နီၪ, ၦၡၩကၩ့ကၩ ထၫ့ဒၩဝ့ၫ လၧဆၧအၧၩ့ တၭ; ဂဲၫဘီၪ, တၭမွဲပဒၪ့ထ့ၬခွံၬၡီၩ့ဝ့ၫ လၧၦဆၨၩလဖၪ အကျၩနီၪဘီၪ. တၭ နမိဘၪ ဆၧခူၬလၩ့ခွံၬ နၧၩဆ့, မၭဒမၫ့ဧ့, နၭနီၪ မိလီၩ့ဆီးနၧၩလီၫ. 3 ၦဂၪ့အၥီၫ မိဂဲၫထၪ့ လၧဟီၫရနံၫ့ အအီၪနီၪ, ဆၧမၩယူၭဝ့ၫ ဒဲဆၧဂၭဂီၩ့ဖၭဒိၪနီၪလီၫ. 4 မိအၭဘၪ ဆၧဂၭဂီၩ့ဝ့ၫ; အဖိၪဒံၩဖိၪၥၪၥံၪ ဒုၭဂၧၫ့ထၪ့ ဆၧဂၪ့ကိၭၡၭထၪ့နီၪလီၫ. 5 မွဲမၬ, လၧဆၧလ့ၩထၪ့ စိၩလၧလုဟံၭနီၪ, လၧအလ့ၩထၪ့ဝ့ၫ အဘိၩ့ဘၭတၭ, ဆၧဂၪ့ဝ့ၫ လထံၪဎးလဘီၩ့ဎးလီၫ; အဂဲးဘဲၫယီၩ ဆၧလ့ၩလၩ့ လၧဟီၫရနံၫ့နီၪ, ၦအဒုၪအဒၩၥံၪ နါဂၧၫ့ယူၭ ဆၧဂၭဂီၩ့ အကိၭၡၭထၪ့နီၪလီၫ. 6 စဲၪ့ဘီၪ, မၩဖီၩ့မၩဖျ့ၭ နၥံၪအၥၭမၧၫ့ဒၪနၥံၪဝ့ၫတၭ; အီၪ ဘဲၫၥံၪ့ဎဲၫ့ လၧမံၩ့လၬကျၩဖၧၩ့ အၥိၭနီၪဆံၭ. 7 အဂဲးဘဲၫယီၩ နဒိၭနဲၩ့နၥၭ လၧနဆၧမၩ ဒၪနဝ့ၫအဖၧၩ့, ဒဲလၧနဎၧၩ့နဎီၥံၪ အဖၧၩ့အကၠီၩ့တၭ, နမိဘၪ ဆၧဖီၪ့ထၬနၧၩဆ့, ဒဲခံမီၭဘၪ လ့ၩထၪ့ လၧဆၧအၪ့မၧၫ့ဎီးဝ့ၫအဖၧၩ့နီၪ, အီၪလၧအၡၩလုဆၧလဖၪ ဒဲအၦဒိၪဖၭဒိၪၥံၪ စီၪ့ဎးလိၬအၥၭဆ့လီၫ. 8 တၭ ၦမၩဂၭဂီၩ့ဆၧ မိထၪ့ဘၪ ဒိၩ့ၥံၪ ကိၭဒိၩ့ဒ့ၭ ဆုၬဆုၬနီၪ, ဒိၩ့ဖီၩ့ဖျ့ၭ နးစီၪ့အ့ၬ. ခိၪလီၩ့ဆူၭၥံၪ မိဘၪ ဆၧဂၭဂီၩ့တၭ ဆၧပျၩ့ၥံၪ မိဘၪ ဆၧမၩဂၭဂီၩ့ဝ့ၫဒၪဆ့, ဘဲၫယဟိဝၩ ချဲၩ့ဆၧ အၥိၭနီၪလီၫ. 9 ဘဲၫ မိအၭ စဲၪ့ဖျိၭ မိၥ့ၪအၥိၭ တၭ, ဒုၭထၫ့ထၪ့အဒံၭၥံၪဘီၪ. အဂဲးဘဲၫယီၩ အဝ့ၫဒၪ အဒိၩ့လဖၪ မိဘၪ အီၪယူဝ့ၫတၭ, ၦၡၩ အီၪလၧအဖၧၩ့ အ့ၬ. 10 ၦလၧအမၩ ယဟိဝၩအဆၧမၩ လၧဆၧအၪ့လီၫဝ့ၫအဖၧၩ့နီၪ, မွဲအဘၪ ဆၧဆိၪအၧၩ့ဆံၭ; ဒဲၦလၧအပဒၩ့အနၭ လၧဆၧၥွံၪနီၪ, မွဲအဘၪ ဆၧဆိၪအၧၩ့ဆံၭ. 11 မိအၭ အီၪဘီၪ့ဝ့ၫ ခီၫလၧအၥၭဘၪ့တၭ, မွဲအဆၧၫ့နၩ့ အီၪဝ့ၫ လၧဆၧအၥံၭအခၩ အဖၫ့ခိၪတၭ, ဆၧလလူၫလၩ့ဘၪဝ့ၫ လၧဖၧၩ့လဖျိၪ့ လၧလဖျိၪ့ ထူထူနီၪ, မွဲအနုၬဘၪ လၧဆၧအၪ့မၧၫ့ဎီးဝ့ၫ အဖၧၩ့နီၪ ဆ့အ့ၬ. အခိးမွဲ အထဲးယိဆၧနီၪ အီၪဒံၭဝ့ၫ လၧအဖၧၩ့, ဒဲအနၧၫ့ဆၧနီၪ ဘၪ ဆၧအၪ့လဲၩခွံၬဝ့ၫဆ့အ့ၬ. 12 အခိးမွဲ ဆၧမၩအၥၭ ဘဲၫနီၪတၭ, ယိခွါ, ယဟိဝၩ စံၭဘဲၫယီၩ, မုနံၩလဖၪ မိဘၪဝ့ၫ လၧယမိအၪ့မၧၫ့ ၦဘိၭဒံၩ့ခံၫ့ဆၧတၭ, မိမၩ ခီၫအဆၧဖၧၩ့လဖၪ, ဒဲမၩဂၭဂီၩ့ အထိၪ့ဆၧဖံၭၥံၪ လီၫ. 13 တၭ မိအၭအမ့ၬ မိမဲဝ့ၫ လၧခံမီၭအကၠီၩ့နီၪ, ဘဲၫ အံၫစရ့လၭအဂံၪ့ မ့ၬမဲဝ့ၫ လၧအဝ့ၫၥံၪ အဆၧဒိၭနဲၩ့အၥၭ လၧဘ့ၫ၁လၭအၥိၭနီၪလီၫ. 14 တၭ နၥံၪစံၭ, ပဝ့ၫဒၪ ပမွဲ ၦအဆီၪ့ၥံၪ, ဒဲပဂဲးဆီၪ့ပဘၭဆီၪ့ လၧဆၧဒုၭၥုၭအဂး မိၥ့ၪ ဘဲၫၥ့ၪလဲၪ. 15 မိအၭ ဘၪ ဆၧဂၭဂီၩ့ယူၭတၭ, စဲၪ့ထၪ့ခွံၬယူၭ လၧအဒိၩ့ၥံၪ အဖၧၩ့ယူၭတၭ, အဖိၪၥၪခွၫလဖၪ လၧအဘၪ ဆၧရွံန့ဝ့ၫနီၪ, လ့ၩလၩ့ယူၭ လၧဆၧမၩၥံၫ အဖၧၩ့ယူၭ, စဎွၩ, လၧအမံၩ့မွဲ ၦၥုၭမုခမျၧး အယဟိဝၩနီၪ, စံၭဝ့ၫဒၪ. 16 မိအၭ အဆၧမၩဂၭဂီၩ့နီၪ လၩ့ဘူၭဝ့ၫတၭ, အဆၧၡၪ့ဆၧနၭနီၪ ဂဲၫဝ့ၫ ချဲၫ့ချဲၫ့ဆ့လီၫ. 17 ကယဲ ၦၡၩ အီၪဝၬဖီၩ့ဝ့ၫၥံၪဧ့, ၥုၪ့အုၭၥၭအုၭ လၧအဝ့ၫဒၪ အကၠီၩ့ဆံၭ, ဒဲကယဲ ၦလၧအၥ့ၪယၫ အမံၩ့နီၪ, နၥံၪဝ့ၫဧ့, စံၭနၥံၪ, နိၪထိၭဘီၩ့ခၧၫ့ ခါဝ့ၫ ဘဲၫၥ့ၪလဲၪ! ဒဲဆၧနိၪဘီၩ့ ဎံၫလၩနီၪ! 18 ၦအီၪလၧဒဲၫဘၫ့အဖၧၩ့, ဖိၪမုၪဧ့, ဂဲၫထဲၩ့လၩ့ လၧနဆၧလၩဖၩ့တၭ, ဆၧၫ့နၩ့ လၧၥၭဝံထံၫအဖၧၩ့ဘီၪ; အဂဲးဘဲၫယီၩ ၦမၩဂၭဂီၩ့ မိအၭနီၪ မိဂဲၫဘၪနၧၩတၭ, မိမၩဂၭဂီၩ့ နထိၬခၧၫ့ၥံၪလီၫ. 19 ၦလၧအအီၪလၧအရိအၧၫ အဖၧၩ့ လဂၩဧ့, အီၪဆၧၫ့ထုၪ့ လၧအဖၧၩ့ၥၭနဲၩ့ တၭ, ယိဂူၪဆၧဘီၪ. ၦခွၫ လၧအစဲၪ့ဖျိၭလဂၩနီၪ, ဒဲၦမုၪ လၧအစဲၪ့ဖီၩ့ဖျ့ၭနီၪ, အၪ့စၪ့ဝ့ၫတၭ, စံၭ, ဆၧမၩအၥၭ ဘဲၫၥ့ၪလဲၪ. 20 မိအၭ အမ့ၬမဲယူၭ. အဂဲးဘဲၫယီၩ ဘၪ ဆၧမၩခါလၩ့ခွံၬယူၭ, အိၩ့ယိၩ့ ဒဲဂၪ့ကိၭၡၭထၪ့ဘီၪ လီၩဘၪ နၥံၪဝ့ၫ လၧအၫနၫ့အဖၧၩ့, လၧမိအၭဘၪ ဆၧဂၭဂီၩ့ဝ့ၫဒၪတၭ, 21 ဆၧစ့ၩရၫ့လၩ့ဘၪ ခးဆၧပျၩ့နီၪတၭ, ဘၪဟိလၧၫ့, ဒဲဘၪယဟၫအဇၫ, ဒဲဘၪမံဖၫအၭ နီၪ, 22 ဒဲဘၪ ဒဲၫဘၫ့, ဒဲဘၪ နံဘိၫ, ဒဲဘၪ ဘ့ၭ၁ဒံၭဘျၫၥ့အံၫ့, 23 ဒဲဘၪ ကံၫရၥ့အံၫ့, ဒဲဘၪ ဘ့ၭ၁ဂၫမလၭ, ဒဲဘၪ ဘ့ၭ၁မံအၧၫ့, 24 ဒဲဘၫ ဂံရအီၭ, ဒဲဘၫ ဘီဇရၫ, ဒဲဘၪ ကယဲ ဒိၩ့လဖၪ လၧခးမိအၭဖၧၩ့, ဘူၭမွဲဂ့ၩ, ယဲၩ့မွဲဂ့ၩ, ထီးအလူၬလီၫ. 25 မိအၭအနိၩ့နီၪ ဘၪ ဆၧဒၪ့ထ့ၬခွံၬဝ့ၫတၭ, အစူၪနီၪ ခါခွံၬဝ့ၫ, ယဟိဝၩ စံၭဝ့ၫဒၪ. 26 ဒုၭအီၩမၧၩ့ အဝ့ၫဒၪဘီၪ; အဂဲးဘဲၫယီၩ မွဲအအီၪက့ၪထၪ့ထီၫအၥၭ ထၫ့ဒၩ ယဟိဝၩ လီၫ. မိအၭနီၪ မိလွၫလၩ့အၥၭ လၧအဆၧပၠိၭဒၪဝ့ၫ အဖၧၩ့တၭ, ဆၧမိမၩကြၩ့ထမးဝ့ၫဒၪဆ့လီၫ. 27 အဂဲးဘဲၫယီၩ နမၩ့ကြၩ့ထမး အံၫစရ့လၭနီၪ, မွဲအ့ၬဧၪ. ဆၧဒၪဘၪ အဝ့ၫဒၪ လၧၦအၪ့ဂူၪဆၧ အကျၩဆ့ဧၪ. တၭ ကယဲ ဆၧလၧနချဲၩ့ လၧအဝ့ၫဒၪအဂဲးနီၪ, နဂံၩဂု နခိၪလီၫ. 28 ၦအီၪလၧမိအၭအဖၧၩ့, နၥံၪဝ့ၫဧ့; စဲၪ့ထၪ့ခွံၬ လၧဒိၩ့ၥံၪတၭ, အီၪလၧလိးၥံၪလဲၫ့ၥံၪ အဖၧၩ့ဘီၪ; ဘဲၫထိၪလွံ လၧအမၩအၥွံၫ လၧဆၧအိၩဖၧၩ့ အနဲၩ့ထံၭၥံၪဘီၪ. 29 ပနါဂၧၫ့ မိအၭ အၥၭထၪ့ထီၫ အဂဲးတၭ, (မွဲအအီၪက့ၪထၪ့ထီၫအၥၭ ထီၫထီၫလ့ၬ) အဆၧထၪ့ထီၫ, ဒဲအဆၧၥူၪဂဲၩ, ဒဲအၥၭထၪ့ထီၫ, အမၩၥူၪဂဲၩအၥၭနီၪလီၫ. 30 အဆၧၥၭထၪ့နီၪ, ယၥ့ၪယၫ, ယဟိဝၩ စံၭဝ့ၫဒၪ, မွဲလါနၫ့တၭ မွဲဆၧအ့ၬ. အဆၧၥူၪဂဲၩနီၪမွဲ ဆၧအဘျံၭအဘျၪလီၫ. 31 အခိးမွဲ ယမိအိၩ့ယိၩ့ လၧမိအၭအဂး, ဒဲဂၪ့ကိၭၡၭထၪ့ လၧမိအၭ ထီးအလူၬအဂးလီၫ. ယၥုၪ့အုၭၥၭအုၭ လၧကၧၫဟံရ့ၭ အၦၡၩအဂးလီၫ. 32 စံဘမၫ အစဘံၭမုဧ့, ယမိဂၪ့ လၧနကၠီၩ့ လၧယၫဇၧၫ အဆၧဂၪ့နီၪ, နထဲၩ့နဖၫ့ လ့ၩခၫ့ဂၬ မၫဆမံၭတၭ, မွဲအထီၩ့လၧမၫဆမံၭ ယၫဇၧၫ ဒၪလ့ၬ တၭ; ၦလၧအမၩဂၭဂီၩ့ဆၧနီၪ ဂဲၫဘၪ နဆၧၥူၪဆၧၥၪၥံၪ, ဒဲဘၪ နစဘံၭအလးဆ့လီၫ. 33 တၭ ဆၧမၩန့ခွံၬ ဆၧၥၭထိၬ ဒဲဆၧမုၬလၩနီၪ လၧဆံၬၥံၪနၩၥံၪ အဆၧလၧၫ့လၧၫ့ဎွ့ၩဎွ့ၩ, ဒဲလၧခးမိအၭနီၪဆ့လီၫ. တၭယဒုၭလၩ့မါယူၭ စဘံၭထံၫ လၧဆၧဘံၭဝ့ၫ အလးလဖၪနီၪ; ၦၡၩ ယဲးဝ့ၫ လၧဆၧကိၭၡၭနီၪ နးဂၩအ့ၬ; ဆၧကိၭၡၭနီၪ မွဲ ဆၧကိၭၡၭအ့ၬ. 34 လၧဟ့ၭၡဘၫ့ အဆၧဂၪ့ကိၭနီၪ ဖိးလၧအံၫလအ့လံၫ, ဒဲထီၩ့လၧယၫဟၭ, အဝ့ၫၥံၪ ဒုၭဂၧၫ့ထၪ့ယူၭ အလူယူၭနီၪ, လၧဇိအၫ ဖိးလၧဟီၫရနံၫ့, ချီမိ အနံၪ့ၥၧၫ့နံၪ့, အဂဲးဘဲၫယီၩ နံၪ့ရံၫ့ အထံၫလဖၪဆ့ မိအီၪယူဝ့ၫလီၫ. 35 တၭ ယဟိဝၩ စံၭဝ့ၫ, လၧမိအၭအဖၧၩ့နီၪ ယမိဒုၭလၩ့မါ ၦလၧအလုထၪ့ဆၧ လၧအလးထၪ့ထီၫလဖၪ; ဒဲၦလၧအဆူၭခဲၩ ဆၧနၧၫ့မၧၫ့ လၧအယွၩလဖၪနီၪလီၫ. 36 အခိးမွဲ ယၥၭ မိၥီၫထၪ့ ဘဲၫပံၩၥံၪ ၥီၫထၪ့အၥိၭ လၧမိအၭအဂးတၭ; ယၥၭ မိၥီၫထၪ့ ဘဲၫပံၩၥံၪ ၥီၫ လၧကၧၫဟံရ့ၭအဂးနီၪ အဂဲးဘဲၫယီၩ အစူၪလးခၪ့ခိၪ လၧအန့ဘၪဝ့ၫနီၪ ဂၭဂီၩ့ဝ့ၫဒၪလီၫ. 37 ကယဲ ၦလၧအခိၪဎွံၪချၩဝ့ၫတၭ, ကယဲ ၦအခၪလၬဆီၪ့ ဘၪ ဆၧထ့ၭခွံၬဝ့ၫတၭ, ဆၧဂ့ၬအလး အီၪဝ့ၫ လၧကယဲ ၦအစူၪအလီၩ့ ဒဲရၧၬအဆၧယၬ အီၪလၧအယးဒံၩ့ၥံၪလီၫ. 38 လၧမိအၭ အဂံၪ့ခိၪၥံၪနီၪ ဆၧဂၪ့အုၩ့ဂၪ့ထိၬ မိအီၪဝ့ၫ ဎံၩ့ဎံၩ့လ့ၬ, ဒဲလၧအဖၧၩ့ၥၭလဖၪနီၪ ဆ့တၭ, အဂဲးဘဲၫယီၩ ယမၩထ့ဖၭယူၭ မိအၭ, ဘဲၫဖၧၩ့ လၧအလဘၪဘၪပၥၭ အၥိၭနီၪ, ယဟိဝၩ စံၭဝ့ၫဒၪ. 39 အဝ့ၫၥံၪ မိအိၩ့ယိၩ့, ဆၧခါလၩ့ခွံၬ နၭ မၬကၨ! မိကၠၪဒိၭချိၫ့အၥၭ လၧဆၧမ့ၬမဲ နၭ မၬကၨ! ဘဲၫနီၪၥိၭ မိအၭ မိကဲၪ ဆၧမၩကြၩ့ထမးဝ့ၫ, ဒဲဆၧမ့ၬမဲဝ့ၫနီၪ လၧကယဲ ၦအီၪဖီၩ့ဝ့ၫ ဝၬဝၬ ကိၭဂၩဒ့ၭလီၫ. 40 အဂဲးဘဲၫယီၩ ယဟိဝၩစံၭဝ့ၫ ဘဲၫယီၩ, ယိခွါ, အဝ့ၫဒၪ မိယူၩဝ့ၫ ဘဲၫလံၬကျီၫ့ကျီၫ့အၥိၭတၭ, မွဲအမိပၠၪလၩ့ အဒံၭၥံၪ လၧမိအၭ အဖၫ့ခိၪနီၪလီၫ. 41 ကၧၫရအီၭ ဘၪ ဆၧမၩန့ဝ့ၫတၭ, အထိၬခၧၫ့လဖၪ ဘၪ ဆၧမၩၡူၭဝ့ၫဒၪတၭ, ၦၡၩအဆီၪ့လဖၪ လၧမိအၭအဖၧၩ့, ထီးဘၪမုနံၩနီၪ မိမၩအၥၭ ဘဲၫၦမုၪ လၧအဂူၭဆၫအၥိၭနီၪလီၫ. 42 တၭ မိအၭ မိဘၪဂၭဂီၩ့နီၪ ကဲၪလၧၫ့ ၦဆၨၩအ့ၬ. အဂဲးဘဲၫယီၩ မွဲအမၩဒိၪထၪ့အၥၭ ထၫ့ဒၩ ယဟိဝၩနီၪ လီၫ. 43 ဆၧၥၭမဲၪ ဆၧဖၧၩ့ယိၬ, ဒဲဖျံၩခွၩ့ မိဘၪနၧၩ, ၦအီၪလၧမိအၭဖၧၩ့ လဂၩဧ့, ယဟိဝၩ စံၭဝ့ၫဒၪ. 44 ၦလၧအစဲၪ့ လၧဆၧၥၭမဲၪအကၠီၩ့နီၪ, မိလၩ့ထ့ၬ လၧဆၧဖၧၩ့ယိၬလီၫ. ဒဲၦလၧအဂဲၫထဲၩ့ထၪ့ လၧဆၧဖၧၩ့ယိၬနီၪ မိဘၪဖျံၩခွၩ့တၭ, အဂဲးဘဲၫယီၩ ယမိဒုၭဘၪမိအၭနီၪ လၧအနံၪ့အလၩ လၧအဝ့ၫၥံၪ မိဘၪ ဆၧစ့ၩရၫ့နီၪ; ယဟိဝၩ စံၭဝ့ၫဒၪ. 45 တၭ ၦလၧအစဲၪ့ဖျိၭလဖၪနီၪ ဆၧၫ့ထုၪ့ဝ့ၫ လၧဟ့ၭၡဘၫ့ အလၩၡူၪအဖၧၩ့, လၧအဂဲးအဘၭ လအီၪဘၪ အကၠီၩ့; မွဲလါနၫ့ဘိၩ မ့ၪ မိဂဲၫထၪ့ခွံၬ လၧဟ့ၭၡဘၫ့နီၪ, ဒဲမ့ၪလၪ လၧစဲဟၫ့ အၥၭကျၩတၭ, မိအၪ့ခွံၬ မိအၭအနိၪ့, ဒဲၦလၧအတုၩ့ထၪ့တုၩ့လၩ့ဆၧ အခိၪလဂၩ အ၁ရဖူၩနီၪလီၫ. 46 မိအၭဧ့, နဘၪ ဆၧအၡၪ့လီၫ. ခံမီၭ အခ့ၫအၡၩၥံၪ ဘၪ ဆၧဂၭဂီၩ့ဝ့ၫ; အဂဲးဘဲၫယီၩ နဖိၪခွၫလဖၪ ဘၪ ဆၧဖီၪ့န့အၪ့မၧၫ့ဎီးဝ့ၫ; ဒဲနဖိၪမုၪၥံၪ ဆၧအၪ့မၧၫ့ဎီးဝ့ၫဆ့ လီၫ. 47 မွဲလါနၫ့တၭ, မုနံၩထုၬလဖၪ ယမိဒုၭဂဲၫထဲၩ့ထဲၩ့ဒီၭ မိအၭ အဆၧအၪ့မၧၫ့ဎီးနီၪ, ယဟိဝၩ စံၭဝ့ၫဒၪ. အယီၩမွဲ မိအၭ အဆၧစ့ၩရၫ့လီၫ.

1 ယဟိဝၩ စံၭဘဲၫယီၩ; အံၫစရ့လၭ အဖိၪခွၫၥံၪမွဲ အအီၪနးဂၩအ့ၬဧၪ. ၦလၧအမိန့ၥၫဆၧနီၪ အီၪအ့ၬဧၪ. အဝ့ၫၥံၪ အစဎွၩ န့ဘၪၥၫ ဂၭအခးနီၪ မွဲအဂဲး ဘဲၫၥ့ၪလဲၪ; ဒဲအၡၩလဖၪ အီၪလၧအဒိၩ့ၥံၪနီၪ မွဲဘၪလဲၪ. 2 အခိးမွဲ ယဟိဝၩစံၭဝ့ၫ; ယိခွါ, မုနံၩလဖၪ မိဂဲၫ, လၧယမိဒုၭအီၪထၪ့ ဆၧဒုၭၥုၭ အဆၧၥၭမဲၪအလး လၧအမိဂၧၫ့ထၪ့ဝ့ၫ ဖိးလၧၦအၫမၧၫ့ဖိၪ အဒိၩ့ ရၫဘၫအဖၧၩ့ နီၪလီၫ. တၭမွဲအမိကဲၪ ဆၧအပိၩ့ အီၪယူဝ့ၫနီၪ; ဒဲအဖိၪမုၪၥံၪ မိဘၪ ဆၧဆူၭခွံၬ လၧမ့ၪတၭ; ထီးနီၪလဖၧၫ့ အံၫစရ့လၭ မိကဲၪ ၦန့ၥၫဆၧ လၧအဝ့ၫၥံၪ အဆၧန့ၥၫလဖၪအလး, ယဟိဝၩ စံၭဝ့ၫဒၪ, 3 ဟ့ၭၡဘၫ့ဧ့, အိၩ့ယိၩ့ နဝ့ၫဘီၪ; လၧဟဲၫဘၪ ဆၧဂၭဂီၩ့အကၠီၩ့, ရၫဘၫ အဖိၪမုၪၥံၪဧ့, ဂၪ့ကိၭၡၭထၪ့ နၥံၪဝ့ၫဘီၪ; ခၧၩ့ထၪ့ နယးဒံၩ့ လၧရၧၬအဆၧယၬတၭ; ၥုၪ့အုၭၥၭအုၭ လဲးလီၩ့ လၧထနါၥံၪ အနဲၩ့ထံၭနီၪဘီၪ; အဝ့ၫၥံၪ အစဎွၩ ဘၪလ့ၩနုၬ လၧဆၧအၪ့မၧၫ့ဎီးအဖၧၩ့, အၡၩလုဆၧလဖၪ ဒဲအၦဒိၪဖၭဒိၪၥံၪ စီၪ့ဎးလိၬအၥၭဆ့လီၫ. 4 တၭ နမၩဖိၫ နၥၭ လၧခိၪလီၩ့ဆူၭလဖၪ အဖၧၩ့နီၪ, မွဲအဂဲး ဘဲၫၥ့ၪလဲၪ; နခိၪလီၩ့ဆူၭနီၪ ယွၩလၩ့ဝ့ၫ, ဖိၪမုၪ လၧအၥၭဂၭဂီၩ့; လၧအဒိၭနဲၩ့အၥၭ လၧအဎၧၩ့အဎီအဖၧၩ့တၭ, စံၭဝ့ၫ, မွဲပလၫ မိဂဲၫလၧယအီၪလဲၪနီၪ, လဂၩဧ့, 5 ယိခွါ, ယဟိဝၩၥုၭမုခမျၧးအယွၩ စံၭဝ့ၫဒၪ, ယမိဒုၭဂဲၫ ဆၧၥၭမဲၪ လၧနလီၩ့နီၪ, လၧကယဲ ၦအီၪဖီၩ့နၧၩဝၬဝၬ ထီးအလူၬလီၫ. တၭ ဆၧမိနၫ့ထၪ့ခွံၬ နၥံၪ ကိၭဂၩ လၧအမ့ၬယၫ ဆုၬဆုၬတၭ, ၦလၧအလ့ၩဝံၩ့ဝၩ့နီၪ ဆၧမိကိၭကီၪ့ဝ့ၫ နးဂၩအ့ၬ. 6 လၧခဲၫ့ထဲၩ့တၭ, ယမိဒုၭဂဲၫထဲၩ့ထဲၩ့ ၦအၫမၧၫ့ဖိၪ အဆၧအၪ့မၧၫ့ဎီးဝ့ၫနီၪ; ယဟိဝၩ စံၭဝ့ၫဒၪ. 7 ၥုၭမုခမျၧး အယဟိဝၩစံၭဝ့ၫ ဘဲၫယီၩ, လၧတံမၧၫ့ အဖၧၩ့နီၪ ဆၧကိၪ့ၥ့ၪကိၪ့ဘၪ အီၪလၧၩ့အ့ၬဧၪ. လၧၦကိၪ့ၥ့ၪကိၪ့ဘၪ အဆၧဒုၭကိၪ့နီၪ ဂၭဂီၩ့ဆ့ဧၪ, အဝ့ၫၥံၪ အဆၧကိၪ့ၥ့ၪကိၪ့ဘၪနီၪ, စဲၪ့လၩ့မါဆ့ဧၪ. 8 စဲၪ့ဖျိၭ ထဲၩ့ထဲၩ့ကဒၩထဲၩ့, အီၪလၧဆၧယိၬအဖၧၩ့ဘီၪ, ၦအီၪလၧဒံဒၫ့ အဖၧၩ့ၥံၪဧ့; အဂဲးဘဲၫယီၩ ယမိဒုၭဂဲၫ ဘၪ အဝ့ၫဒၪ လၧစအံစီၫ အဆၧၡၪ့ဆၧနၭနီၪ; အဆၧၫ့အထီ လၧယမိစ့ၩရၫ့ဝ့ၫလီၫ. 9 ၦလၧအအၪ့ထုၫ့ကီၪ့ စဘံၭၥၪၥံၪ အ့ၪဂဲၫလၧနအီၪတၭ, အဝ့ၫၥံၪ မိဒုၭအီၪလၩ့ထး စဘံၭၥၪ လနၩ့နၩ့နီၪ မွဲအ့ၬဧၪ. ဆၧအၪ့ဂူၪ အ့ၪဂဲၫလၧမုနၩလခီၫနီၪ; အဝ့ၫၥံၪ မိမၩဂၭဂီၩ့ဆၧ ထီးအန့ဘၪဆၧ လၧၫ့လၧၫ့ဎွ့ၩဎွ့ၩလီၫ. 10 အ့ၪမွဲ ယမၩလိၩ့ကိၩ့ယူၭ စအံစီၫ, ဒဲယဒုၭဖျီၪထၪ့ယူၭ အလးအီၪၥူၪဝ့ၫလဖၪတၭ, မွဲအမိအီၪက့ၪၥူၪခွံၬ အၥၭၥ့ၪ နးစီၪ့အ့ၬ, အချံၫအၥၪဘၪ ဆၧဂၭဂီၩ့ယူၭ, ဒဲအထၧၫ့ဖုဝဲၥံၪ, ဒဲၦအီၪလၧအနဲၩ့ထံၭလဖၪတၭ, အဝ့ၫဒၪ အီၪလၧၩ့အ့ၬ. 11 နဖိၪဎွ့ၪလဖၪနီၪ ဒုၭအီၪလၩ့ထးဘီၪ, တၭ ယမိဒုၭမၧၫ့ အဝ့ၫၥံၪ လီၫ. ဒဲနၡၩမုၪမဲၫၥံၪ, မွဲအဒိၭနဲၩ့အၥၭ လၧယစူၪဖၧၩ့ ဆံၭ. 12 အဂဲးဘဲၫယီၩ ယဟိဝၩစံၭဝ့ၫ ဘဲၫယီၩ; ယိခွါ, ၦလၧအဆၧစ့ၩရၫ့နီၪ, ထီးအီၩလိၫ့နီၪ လဂ့ၩတၭ, မွဲအအီၩမၧၩ့ဝ့ၫ တၡါလ့ၬလီၫ. နမွဲ ၦလၧအမိဖီၩ့ဖျ့ၭ ဆၧစ့ၩရၫ့စၪနီၪ လူၬဆ့ဧၪ. နဖီၩ့ဖျ့ၭ ဆၧဒဲၩဘၭနီၪ ၥ့ၪအ့ၬ; နမိဘၪအီၩ တၡါလီၫ. 13 အဂဲးဘဲၫယီၩ ယဟိဝၩ စံၭဝ့ၫဒၪ, ယဆိၪလၩ့ယၥၭ လၧယနၫ့ဆါဒၪယဝ့ၫ, လၧဘီဇရၫ ဘၪကဲၪထၪ့ ဆၧအီၪယူဝ့ၫအလး, ဆၧမၩကြၩ့ထမးဝ့ၫ, ဆၧဎဲၫ့ထၬအလး, ဒဲဆၧဆိၪအၧၩ့အလး, ဒဲကယဲ အဒိၩ့လဖၪ ထီးအလူၬနီၪ မိကဲၪထၪ့ အလးဎဲၫ့ထၬ လထံၪဎးလဘီၩ့ဎးလီၫ. 14 ယနါဂၧၫ့ယူၭ ဆၧလမံၩ့ လၧယဟိဝၩနီၪ, အၥီၫ့လဂၩဘၪ ဆၧအၪ့မၧၫ့ဝ့ၫ လၧၦဆၨၩၥံၪအအီၪ, စံၭဝ့ၫ, ဂဲၫအီၪကီၪ့ နၥံၪဝ့ၫ, ဒဲထၫ့ဒုၪဒၩ အဝ့ၫနီၪဘီၪ. ဒဲဂဲထုၪ့ လၧဆၧဒုၭၥုၭအဂးဘီၪ. 15 အဂဲးဘဲၫယီၩ, ယိခွါ, ယမိအီၪက့ၪနၧၩ လၧအဆံၭ လၧၦဆၨၩၥံၪအကျၩ, ၦလန့ဘၪ ဆၧယူၭယၪ့ လၧၦၡၩ အကျၩလီၫ. 16 နဆၧမၩၥၭမဲၪနီၪ အၪ့လီၫန့ယၧၩ, ဒဲနၥၭ အဆၧထၪ့ထီၫ, ၦလၧအအီၪလၧလိးအိၩဖၧၩ့, နဝ့ၫဒၪယီၩ လၧအဖီၪ့ထၬ ဆၧစီၩ့ခိၪနီၪ; နမၩနၥွံၫထၪ့ထီၫ ဘဲၫလံၬကျီၫ့ကျီၫ့အၥိၭ လါနၫ့တၭ, ယမိဂဲၫဆိၬလၩ့ခွံၬ နၧၩ လၧအလးနီၪ, ယဟိဝၩ စံၭဝ့ၫဒၪ. 17 အံဒၧၫ့နီၪ ဘၪကဲၪ ဆၧအီၪယူဝ့ၫ အလးဆ့; ကယဲ ၦလၧအလဲးလီၩ့ဝ့ၫနီၪ မိထီၫမံၫထီၫမၪဝ့ၫဒၪ, ဒဲမိဒုၪဒွ့ၪဝ့ၫ လၧအဆၧၡၪ့ဆၧနၭၥံၪအကၠီၩ့လီၫ. 18 ဘဲၫလၧစီဒၧၫ့ ဒဲဂမိရၫ အဆၧမၩဂၭဂီၩ့အဖၧၩ့နီၪ, ဒဲဒိၩ့ၥံၪ အီၪဘူၭဆ့, ယဟိဝၩ စံၭဝ့ၫဒၪ, ၦၡၩ မိအီၪထီးနီၪ နးဂၩအ့ၬ; ဒဲၦၡၩ အဖိၪခွၫ မိအီၪဂုးခၧၫ့ လၧအဖၧၩ့ နးဂၩဆ့အ့ၬ. 19 ယိခွါ, အဝ့ၫဒၪ မိဂဲၫထၪ့ဝ့ၫ, ဘဲၫဆၬလၥၧၫ့ လၧယီၫဒၫ့ အဆၧလုၬဘံၭအၥိၭနီၪ, ထၫ့ဒၩ ၦအဆီၪ့နီၪ အီၪဝ့ၫ အလး; အ့ၪမွဲ ယဝ့ၫဒၪ ယမိမၩၡူၭဝ့ၫ ဒဲဒုၭစဲၪ့ခွံၬ လၧအဝ့ၫဒၪလီၫ. ၦလၧအဘၪ ဆၧရွံန့ဝ့ၫ ဘဲၫၥိၭ ယမိအီၪက့ၪ လၧအဖၫ့ခိၪနီၪ, မွဲပလၫလဂၩလဲၪ. ၦလၧအလၩ့ဂၬယၧၩမွဲ ၦလဂၩလဲၪ; မွဲၦမိအီၪက့ၪလၩ့ဝဲၩ ဆၧအဆၧၫ့အထီ လၧယဂး လဂၩလဲၪ. ၦယိၥိၪလဂၩ လၧအမိဆၧၫ့ထုၪ့ လၧယမ့ၬယၫ, မွဲၦလဂၩလဲၪ. 20 မၩအၥၭဘဲၫနီၪတၭ, ယဟိဝၩ အဆၧဒုၭကိၪ့နီၪ, ခိၭနၪဘီၪ; လၧအထၫ့ဒၩ အံဒၧၫ့နီၪ; ဒဲအဆၧစ့ၩရၫ့လဖၪ; လၧအစ့ၩရၫ့ဝဲၩဝ့ၫ ထၫ့ဒၩ ၦတံမၫ့ဖိၪလဖၪနီၪလီၫ. မွဲမၬ လၧအဆံၭထုၬ လၧၥိၪအဒီၪ့အကျၩနီၪ မိမီၩ့ထၪ့ခွံၬဝ့ၫတၭ, မွဲမၬ အဝ့ၫဒၪ မိဒုၭအီၪယူ အဝ့ၫၥံၪ အီၪဝ့ၫ အလး လၧအကျၩနီၪလီၫ. 21 ဂၪ့ခိၪနီၪ ဝၭဝ့ၫ လၧအဝ့ၫၥံၪ လၩ့ထ့ၬနီၪ အၥီၫအကၠီၩ့လီၫ; လၧအဂၪ့ကိၭၡၭထၪ့အၥီၫနီၪ ဘၪ ဆၧဂၧၫ့ထၪ့ဝ့ၫ လၧထံၫဝီၩ အဖၧၩ့နီၪလီၫ. 22 ယိခွါ, အဝ့ၫဒၪ မိဂဲၫထၪ့ယူၩဝ့ၫ ဘဲၫလံၬကျီၪ့ကျီၪ့ အၥိၭနီၪ, ဒဲယၩ့ထၪ့အဒံၭၥံၪ လၧဘီဇရၫအဖၫ့ခိၪလီၫ. လၧမုနံၩနီၪ အံဒၧၫ့ အၡၩဆီၪ့လဖၪ အၥၭမိမၩအၥၭ ဘဲၫၦမုၪ လၧအဘၪ ဆၧဂူၭဆၫအၥိၭနီၪလီၫ. 23 ဟၫမၭ ဒဲအၫဖၭ ဘၪ ဆၧမ့ၬမဲလီၫ. အဂဲးဘဲၫယီၩ အဝ့ၫၥံၪ နါဂၧၫ့ ဆၧပရၧၫ့ အအၧၩ့တၭ; အဝ့ၫၥံၪအၥၭ ဖံၪထၪ့ဝ့ၫ; ဆၧၥုၪ့အုၭၥၭအုၭ အီၪလၧမၫဆမံၭဖၧၩ့ တၭ; အီၪဂုးဖုးၥ့ၪအ့ၬ. 24 ဒမၭစကၧၭ လၩ့ဆါထဲၩ့တၭ, ကၠၪထဲၩ့အၥၭ လၧအမိစဲၪ့ဖျိၭနီၭ, ဆၧၥၭမဲၪ ဖီၪ့ထၬဝ့ၫဒၪတၭ; ဆၧဂၪ့အုၩဂၪ့ထိၬ, ဆၧၥုၪ့အုၭၥၭအုၭ ဘဲၫၦမုၪ လၧအဘၪဆီၫ့အီၪန့ အဖိၪအၥိၭနီၪလီၫ. 25 ဒိၩ့ လၧအဒိၭန့ ဆၧစံၭထၪ့အၪ့အူၭ, ဆၧၥုၪ့ဎွံၫၥၭယီၫအဒိၩ့ နီၪ, မွဲဘၪနီၫ ဆၧလဒုၭအီၪလၩ့ထးဘၪနီၪလဲၪ! 26 မၩအၥၭဘဲၫနီၪတၭ, အဖိၪၥၪခွၫလဖၪ မိလၩ့ထံၩဖါဝ့ၫ လၧအဖၧၩ့ၥၭလဖၪအဖၧၩ့နီၪ; ဒဲကယဲ ၦၡၩၥုၭဖိၪၥံၪ မိဘၪ ဆၧဒၪ့ထ့ၬခွံၬဝ့ၫ လၧမုနံၩနီၪ, ၥုၭမုခမျၧး အယဟိဝၩ စံၭဝ့ၫဒၪ. 27 တၭ ယမိဒုၭခဲၩထၪ့ မ့ၪ လၧဒမၭစကၧၭ အခိၪဒၧၩ့ဖၧၩ့နီၪတၭ, မွဲအမိအၪ့ခွံၬ စဘံၫ့ဟဒၭ အနီးလဖၪနီၪလီၫ. 28 ကံဒၧၫ အဂဲးအကၠီၪ့, ဒဲဟၫဇိၫ အဘၩ့အမုးၥံၪ အဂဲးအကၠီၪ့; လၧဘၭဘလၧၫ့ အစဎွၩ န့ၭဘူၫခၭန့ဇၫ ကျီၪ့ခွံၬဝ့ၫဒၪ, ယဟိဝၩစံၭဝ့ၫ ဘဲၫယီၩ; ဂဲထုၪ့ နၥံၪဝ့ၫ လ့ၩထၪ့ လၧကံဒၧၫတၭ, မၩဂၭဂီၩ့ ၦမုထၪ့ဖိၪဘီၪ. 29 အဝ့ၫၥံၪ အတဲၩလဖၪ ဒဲအၥိၪဒီၪ့ၥံၪနီၪ, ဆၧမိမၩန့ခွံၬဝ့ၫဒၪ တၭ; ၦၡၩ မိမၩန့ အဝ့ၫၥံၪ အကလကၫလဖၪ, ဒဲအဖၧၩ့ၥံၪ ထွ့ၫၥံၪ ထီးအလူၬ, ဒဲအကလအူၭၥံၪ လၧအနၫ့ဆါဒၪဝ့ၫ အဂးတၭ, အဝ့ၫၥံၪ မိကိၭၡၭထၪ့ဆၧနီၪ; ဆၧၥၭမဲၪ အီၪထၪ့ ဝၬဝၬဝ့ၫဒၪနီၪလီၫ. 30 စဲၪ့တၭ လ့ၩ ဖိးလၧအယဲၩ့ဘီၪ; ၦဟၫဇီၫဖိၪၥံၪဧ့, အီၪနၥံၪဝ့ၫ လၧဆၧယိၬအဖၧၩ့ဘီၪ; ယဟိဝၩ စံၭဝ့ၫဒၪ; အဂဲးဘဲၫယီၩ ဘၭဘလၧၫ့ အစဎွၩ န့ၭဘူၫခၭန့ဇၫ ကိၪ့လိၬ, ကၩ့ကၩ ထၫ့ဒုၪဒၩ နၥံၪတၭ, မွဲအကၩ့ကၩဝဲၩ ဆၧစ့ၩရၫ့လမံၩ့ ထၫ့ဒၩ နၥံၪလီၫ. 31 ဂဲထုၪ့ လ့ၩထၪ့ လၧၦဆၨၩ အီၪလၧစူၪလးခၪ့ခိၪနီၪ, လၧအအီၪဝ့ၫ လၧအၪ့ယိၪဆၧ လအီၪဘၪနီၪ ဘီၪ; ယဟိဝၩ စံၭဝ့ၫဒၪ; အဝ့ၫၥံၪ အတရၫ့ ဒဲအနိၪဘီၩ့ၥံၪ လအီၪဘၪ; အီၪဒၪဆၧ ဘဲၫနီၪလီၫ. 32 အဝ့ၫၥံၪ အကလအူၭလဖၪ; မိကဲၪ ဆၧအၪ့ဂူၬန့; ဒဲအချီၥံၪ အၪအၪလ့ၬနီၪ ၦမိအၪ့ဂူၬန့; ဒဲၦလၧအလိၩ့အခၪလၬဆီၪ့နိၪ့လဖၪ ယမိဒုၭလၩ့ပြံၩလၩ့ပြၩ လၧကယဲ လံၩအီၪ ကိၭခီၫဒ့ၭလီၫ. တၭ ယမိဒုၭအီၪထၪ့ အဆၧၡၪ့ဆၧနၭနီၪ လၧအဂဲၫထၪ့ဝ့ၫ လၧဆၧနဲၩ့ဖၩ ကိၭခီၫဒ့ၭ, ယဟိဝၩ စံၭဝ့ၫဒၪ. 33 တၭ ဟၫဇၧၫ မိကဲၪထၪ့ အလး လၧၡီၩ့ၥံၪအဂး, ဒဲအလး အီၪယူဝ့ၫ အဆိၩအကၠၪလီၫ. ၦၡၩ မိအီၪ ထီးနီၪ နးဂၩအ့ၬ; ဒဲၦၡၩဖိၪခွၫ အီၪဂုးခၧၫ့ လၧအဖၧၩ့ နးဂၩဆ့အ့ၬ. 34 ယဟိဝၩအလူ လၧအလၩ့ဘၪ မီၪစယ့ၫရမဲအၫ လၧအထၫ့ဒၩ အံလၫ့နီၪ, လၧယုဒၫ အစဎွၩ ဇ့ၭဒကဲအၫ ကဲၪထၪ့ၥၫ့ စဎွၩနီၪ, စံၭဝ့ၫဒၪ; 35 ၥုၭမုခမျၧး အယဟိဝၩ စံၭဘဲၫယီၩ; ယိခွါ, အံလၫ့ အချံၪနီၪ ယမိဘိၭခါခွံၬဝ့ၫ, အဝ့ၫၥံၪ အစီၩ့အမၩ့ အခိၪလီၫ. 36 တၭ လၧအံလၫ့အလီၩ့နီၪ ယမိဒုၭဂဲၫထၪ့ လံၩလံမံၩ့ လၧမူၭခိၪ လံခီၫလူၬတၭ, ယမိမၩ လၩ့ပြံၩလၩ့ပြၩ အဝ့ၫၥံၪ လၧလံၩနီၪ ထီးအလူၬလီၫ. တၭ ၦဆၨၩ နီၪ, လၧၦလၧအဘၪ ဆၧနၫ့ထၪ့ခွံၬ လၧအံလၫ့အဖၧၩ့ လမိလ့ၩဘၪတၭ, အီၪဝ့ၫ နးဆၨၩအ့ၬ. 37 တၭအံလၫ့ နီၪ ယမိဒုၭၥၭမဲၪ လၧအဒုၪအဒၩၥံၪ အမ့ၬယၫနီၪ; ဒဲလၧၦလၧအအၪ့ဎၬ အၥၭမၧၫ့နီၪ အမ့ၬယၫဆ့လီၫ. တၭ ယမိဒုၭဂဲၫထၪ့ ဆၧအၧၩ့ လၧအဝ့ၫၥံၪအလီၩ့, ယၥၭဆီၪ့ ဒၪလ့ၬ, ယဟိဝၩ စံၭဝ့ၫဒၪ. တၭ ယမိအၪ့မၧၫ့ နၭ လ့ၩဆီးဝ့ၫ, ထီးယမၩလူၬခွံၬ အဝ့ၫၥံၪလီၫ. 38 တၭ ယမိအီၪက့ၪလၩ့ ယလးဆီၩ့ဆီ လၧအံလၫ့အဖၧၩ့နီၪ, ဒဲမိမၩဂၭဂီၩ့ခွံၬ အဝ့ၫၥံၪ အစဎွၩ, ဒဲအၦဒိၪဖၭဒိၪလဖၪနီၪ; ယဟိဝၩ စံၭဝ့ၫဒၪ. 39 အ့ၪမွဲ လၧမုနံၩအထုၬလဖၪနီၪ, ဆၧမိမၩအၥၭ, လၧယမိဒုၭဂဲၫထဲၩ့ထဲၩ့ဒီၭ အံလၫ့ လၧအဆၧအၪ့မၧၫ့ဎီးဝ့ၫ အဖၧၩ့နီၪ, ယဟိဝၩ စံၭဝ့ၫဒၪ.

1 ယဟိဝၩအလူ လၧအချဲၩ့ထၫ့ဒၩ ဘၭဘလၧၫ့, ဒဲထၫ့ဒၩ ၦခၫလဒံအၫဖိၪၥံၪအခး လၧမီၪစယ့ၫရမဲအၫနီၪလီၫ. 2 လီၩဘၪနၥံၪဝ့ၫ လၧၦဆၨၩၥံၪအကျၩ, ဒဲမၩဂၧၫ့ထၪ့ၥၩလၩ့, ဒဲအီၪက့ၪထၪ့ ဆၧအလၫ့လမံၩ့; မၩဂၧၫ့ထၪ့ၥၩလၩ့ဘီၪ; ထီးမၩဘံၭခွံၬလဂ့ၩ; စံၭ, ဘၭဘလၧၫ့ ဘၪ ဆၧမၩန့ဝ့ၫ, ဘံလၫဘၪ ဆၧမ့ၬမဲဝ့ၫ, မရိဒၭ ဘၪ ဆၧမၩလၩ့ဘျ့ၭဝ့ၫ; အဆၧဂၩ့ဆၧဖၪ့ၥံၪဘၪ ဆၧမ့ၬမဲဝ့ၫ, ဒဲဘၪ ဆၧမၩလၩ့ဘျ့ၭဝ့ၫဒၪလီၫ. 3 အဂဲးဘဲၫယီၩ လၧမုဖၩလခီၫနီၪ ၦဆၨၩ လၧအထၫ့ဒၩဝ့ၫ ဂဲၫတၭ, မွဲအမိမၩ အခးအီၪယူဝ့ၫတၭ, ၦၡၩ အီၪလၧအဖၧၩ့ နးဂၩအ့ၬ. အဝ့ၫၥံၪ မိၥုၭခွံၬအၥၭ, မွဲအမိစဲၪ့ဒၪခွံၬဝ့ၫ, ၦၡၩ ဒဲဆၧဖိၪဆၧဎါ နံၫခီၫလူၬလီၫ. 4 ယဟိဝၩ စံၭဝ့ၫ, လၧမုနံၩလဖၪနီၪ, ဒဲအဆၧၫ့အထီနီၪ, ၦအံၫစရ့လၭဖိၪၥံၪ မိဂဲၫ, အဝ့ၫၥံၪ ဒဲၦယုဒၫဖိၪၥံၪ စီၪ့ဎးတၭ, လ့ၩဆၧလခီၫ ဂၪ့လခီၫတၭ; အဝ့ၫၥံၪ မိလ့ၩဆၧ, ဒဲမိအၪ့ဎၬ ယဟိဝၩ အဝ့ၫၥံၪအယွၩလီၫ. 5 အဝ့ၫၥံၪ ဒိၭစိၩအမ့ၬၥံၪ လၧဇံအိၫ့နီၪ အၪ့စၪ့ ဖၧၩ့ၥၭ အဂဲးအကၠီၪ့, စံၭဝ့ၫဒၪ, ဂဲၫဘီၪ, မွဲပစဲၩဘုၭထၬၡီၩ့ ပနၫ့ဆါဒၪပဝ့ၫ လၧယဟိဝၩနီၪ လၧဆၧအုၩ့လၩ့လိၬပၥၭ လထံၪဎးလဘီၩ့ဎး လၧဆၧလၥၭနၪ့လၧၩ့ဘၪနီၪဆံၭ. 6 ယၡၩခမျၧးၥံၪ မွဲၥိၪလၩ့မါယူၭ; အဝ့ၫၥံၪ အၡၩယူၬ ၥိၪလဖၪ ဒုၭဂၭဖျိၭ အဖၧၩ့ၥၭတၭ, ဒုၭကၠၪခွံၬ အဝ့ၫၥံၪ လၧခိၪလီၩ့လဖၪတၭ, အဝ့ၫၥံၪ လ့ၩဆၧနီၪ စဲၪ့ထၪ့ခွံၬ လၧခိၪလီၩ့ လစီၪ့ဘၪလစီၪ့တၭ, ၥၭနၪ့ခွံၬ အဆၧအီၪပွံၭအလးလီၫ. 7 ကယဲ ၦလၧအဒၪ အဝ့ၫၥံၪ အၪ့ခွံၬဝ့ၫ တၭ; အဝ့ၫၥံၪ အဒုၪအဒၩ စံၭဝ့ၫ, ပမၪဘၪဆၧအ့ၬ, အဂဲးဘဲၫယီၩ အဝ့ၫၥံၪ မၪဘၪ ယဟိဝၩနီၪ; ဆၧတီၩဆၧလီၩ့ အီၪဝ့ၫအလး, ယဟိဝၩ ဒၪလ့ၬ, အဝ့ၫၥံၪအဖါလဖၪ အဆၧယိလါနီၪလီၫ. 8 စဲၪ့ထၪ့ခွံၬ လၧဘၭဘလၧၫ့ အၥၭကျၩ, ဒဲစဲၪ့ထၪ့ခွံၬ လၧၦခၫလဒံအၫဖိၪ အခးဘီၪ; ဒဲအီၪ ဘဲၫဘ့ၪဖၫၥံၪအၥိၭ လၧအဒီၪ့လဖၪ အမ့ၬယၫနီၪဘီၪ. 9 အဂဲးဘဲၫယီၩ, ယိခွါ, လၧခးမုဖၩနီၪ ယမိဒုၭဂဲထုၪ့ ၦဆၨၩဖၭဒိၪၥံၪ အဆၧအီၪကီၪ့တၭ, ယမိဒုၭဂဲၫထၫ့ဒၩ ဘၭဘလၧၫ့ တၭ, အဝ့ၫၥံၪ မိတဲၩ့ဝဲၩ အနၫ့ဆါလဖၪ လၧဆၧဒုၭထၫ့ဒၩ အဝ့ၫဒၪ, ဒဲမိမၩန့ဝ့ၫဒၪဆ့လီၫ. အဝ့ၫၥံၪအဖျါလဖၪ အီၪ ဘဲၫၦအဆီၪ့ လၧအမၩယုၩယါဝ့ၫတၭ, ၦဂဲၫထဲၩ့ ပျီၩပျီၩ နးဂၩအ့ၬ. 10 ခၫလဒံအၫနီၪ မိကဲၪ ဆၧအၪ့ဂူၬန့, ကယဲ ၦလၧအအၪ့ဂူၬန့ဝ့ၫနီၪ အၥုၪ့ မိမံၫ့အၥၭ မိမံၫ့ဆ့, ယဟိဝၩ စံၭဝ့ၫဒၪ. 11 ဘၭဘလၧၫ့ လၩ့ဎီးခွံၬ. အဂဲးဘဲၫယီၩ နၥံၪ အၥုၪ့မုၬၥၭမုၬတၭ, မွဲနၥံၪ ၥုၪ့ထိၬၥၭထိၬ, ၦလၧအမၩဂၭဂီၩ့ ယဆၧန့ၥၫ အလးၥံၪဧ့, အဂဲးဘဲၫယီၩ နၥံၪ ဘီၪ့ထၪ့ၥိၪထၪ့ ဘဲၫချီမိ လၧအအၪ့အဆၪအလးမုၬတၭ, ဂၪ့ကိၭထၪ့ ဘဲၫကၥ့ၪဖၫအၥိၭ; 12 နၥံၪအမိနီၪ အမ့ၬ မိမဲဝ့ၫ နၭနၭလ့ၬတၭ, ၦလၧအဆီၫ့အီၪန့ နၥံၪနီၪ အမ့ၬ မိမဲဝ့ၫလီၫ. ယိခွါ, ၦဆၨၩၥံၪ လၧအခဲၫ့ထုၬနီၪ, မိအီၪ ဘဲၫမံၩ့လၬကျၩအၥိၭ, ဒဲဂၪ့ခိၪ ဎဲၫ့ထၬ, ဒဲဆၧပွ့ၪခိၪ အလးနီၪလီၫ. 13 မွဲလၧယဟိဝၩ အဆၧၥၭထၪ့ အကၠီၩ့နီၪ, ၦၡၩ မိအီၪလၧအဖၧၩ့အ့ၬ; မွဲအဘၪ အီၪယူဝ့ၫ ဎံၩ့ဎံၩ့လ့ၬလီၫ. ကယဲ ၦလၧအလ့ၩဖီၩ့ခွံၬ ဘၭဘလၧၫ့နီၪ မိထီၫမံၫထီၫမၪ ကိၭဂၩဒ့ၭ, ဒဲမိဒုၪဒွ့ၪဆၧ လၧအဆၧၡၪ့ဆၧနၭ အကၠီၩ့လီၫ. 14 တဲၩ့ဝဲၩ နၥံၪ အနၫ့ဆါၥံၪ လၧဆၧဒုၭထၫ့ဒၩ ဘၭဘလၧၫ့ ဝၬဝၬ နီၪဘီၪ. ကယဲ ၦလၧအခၭချံၪ နၥံၪဝ့ၫဧ့, ခၭအဝ့ၫဒၪ ဘီၪ; ထီးလီၫ့ကီၩ့ ဖျါၥံၪလဂ့ၩ, အဂဲးဘဲၫယီၩ မွဲအမၪဘၪ ယဟိဝၩနီၪလီၫ. 15 ကိၭၡၭ ထၫ့ဒၩ အဝ့ၫ အီၪဖီၩ့ ဝၬဝၬတၭ, မွဲအဖ့ၪလၫ့ယူၭ အစူၪယူၭတၭ, အခၪ့ထံၭလဖၪ ဂၭဂီၩ့ယူၭ, အခိၪဒၧၩ့ၥံၪ လၩ့ဎီးခွံၬတၭ, မွဲလၧယဟိဝၩ စ့ၩရၫ့ ဖ့ၪဆၧၫ့ဝ့ၫ အကၠီၩ့နီၪလီၫ. မၩဆၧၫ့ အဝ့ၫ အဆၧအၧၩ့ဆံၭ. ဘဲၫ အဝ့ၫဒၪ မၩဝ့ၫအၥိၭနီၪ မၩအဝ့ၫ ဘဲၫနီၪအၥိၭဆံၭ. 16 ဒၪ့ထ့ၬခွံၬ ၦဎွံၪဆၧချံၫနီၪ လၧဘၭဘလၧၫ့, ဒဲၦလၧအဖီၪ့ထၭဂ့ၬ လၧကူၭဆၧအထီ နီၪဘီၪ. အဂဲးဘဲၫယီၩ လၧအၥၭမဲၪ နၭအၪ့မၧၫ့ဎီး ဆၧနီၪအကၠီၩ့တၭ, မွဲအကၠၪထဲၩ့ လၧအဆၨၩဒၪဝ့ၫ ကိၭဂၩဒ့ၭ ဆုၬဆုၬတၭ, မွဲအမိစဲၪ့ဖျိၭ လၧအထံၫအခးဒၪဝ့ၫ ကိၭဂၩဒ့ၭလီၫ. 17 အံၫစရ့လၭမွဲ ၥိၪအီၪပြံၩပြၩဝ့ၫ, ဆၬလၥၧၫ့ၥံၪ နၫ့ထၪ့ခွံၬဝ့ၫ, လၧအခၪ့ထံၭ အစံရအၫ အစဎွၩနီၪ အၪ့ဂၭဂီၩ့ အဝ့ၫတၭ, လၧအခဲၫ့ထုၬနီၪ ဘၭဘလၧၫ့ အစဎွၩ န့ၭဘူၫခၭန့ဇၫ မၩခါခွံၬ အဎွံၪလဖၪနီၪလီၫ. 18 မၩအၥၭဘဲၫနီၪတၭ ဆၧၥုၭမုခမျၧး အယဟိဝၩ, အံၫစရ့လၭအယွၩနီၪ, စံၭဝ့ၫ ဘဲၫယီၩ; ယိခွါ, ယမိစ့ၩရၫ့ ဘၭဘလၧၫ့ အစဎွၩ ဒဲအထံၫအခးနီၪ, ဘဲၫ ယစ့ၩရၫ့ အစံရအၫ အစဎွၩ အၥိၭနီၪလီၫ. 19 တၭ ယမိဒုၭဂဲၫထဲၩ့ဒီၭ အံၫစရ့လၭ ထီၩ့လၧအအီၪဝ့ၫအလးတၭ, မွဲအမိဘုၪလၩ့ အၥၭ လၧကၫမလၭ ဒဲဘၫၡၫ့, ဒဲလၧခိၪလီၩ့ အံဖြံၫ့ ဒဲဂံလအၭတၭ, အၥုၪ့ မိမံၫ့အၥၭ မိမံၫ့ဝ့ၫဒၪဆ့လီၫ. 20 လၧမုနံၩလဖၪနီၪ, ဒဲလၧအဆၧၫ့အထီနီၪ, ယဟိဝၩစံၭဝ့ၫ, ဆၧမိအၪ့ဎၬ အံၫစရ့လၭ အဆၧအၧၩ့နီၪတၭ, ဒၪဘၪဝ့ၫအ့ၬ; ဒဲယုဒၫ အဆၧဒဲၩဘၭၥံၪတၭ, ဒၪဘၪဝ့ၫဆ့အ့ၬ. အဂဲးဘဲၫယီၩ ၦလၧယဒုၭအီၪလၩ့ထးလဖၪနီၪ, ယမိမၩဖီၩ့မၩဖျ့ၭ အဝ့ၫၥံၪလီၫ. 21 လ့ၩထၫ့ဒုၪဒၩ ခးမ့ၫရၥ့အံၫ့နီၪဘီၪ, ထၫ့ဒၩ အဝ့ၫ, ဒဲထၫ့ဒၩ ၦပံကီၭဖိၪၥံၪဘီၪ. မၩယူဝ့ၫ ဒဲမၩဂၭဂီၩ့ ထီးအလူၬ လၧအဝ့ၫၥံၪ အလးခဲၫ့ဆံၭ; ယဟိဝၩ စံၭဝ့ၫဒၪ, ဒဲမၩ ဘဲၫယမၪလူၬနၧၩ အၥိၭ ထီးအလူၬဆံၭ. 22 ဆၧဒုၭၥုၭအၥီၫ အီၪလၧခးဖၧၩ့, ဒဲဆၧဂၭဂီၩ့ဖၭဒိၪဆ့လီၫ. 23 ဂၪ့ခိၪ ထၧၫ့ဖျိၪ့ယၫ အစၭခုၪနီၪ ဘၪ ဆၧခါထူၬခွံၬယူၭ ကၨ! လၧၦဆၨၩၥံၪအကျၩနီၪ ဘၭဘလၧၫ့ ကဲၪထၪ့ ဆၧအီၪယူဝ့ၫ အလး ဆံၭဒိၪလဲၪ; 24 ယအီၪက့ၪဖျံၩခွၩ့ လၧနဂးတၭ, ဆၧဖီၪ့ထၬနၧၩ, ဘၭဘလၧၫ့ဧ့, တၭ နလၥ့ၪယၫဘၪ နဝ့ၫတၭ, ဆၧဒၪဘၪနၧၩတၭ, ဖီၪ့ထၬနၧၩ ဆ့; အဂဲးဘဲၫယီၩ နထိၪဂဲၩ နၥၭထၫ့ဒၩ ယဟိဝၩနီၪလီၫ. 25 ယဟိဝၩ ဝဲထၪ့ ဆၧအီၪက့ၪကီၪ့ အစူၪဝဲၩၥံၪအလးတၭ, မွဲအဂဲၫဆိၬထၪ့ အၥၭခိထၪ့ အစူၪဝဲၩလဖၪ; အဂဲးဘဲၫယီၩ ဆၧမၩယီၩ မွဲယဟိဝၩ ဆၧၥုၭမုခမျၧး အယွၩ အဆၧမၩ လၧခၫလဒံအၫ အခးဖၧၩ့လီၫ. 26 လၧအနဲၩ့ထံၭထုၬလဖၪနီၪ ဂဲၫထၪ့ ထၫ့ဒၩ အဝ့ၫဘီၪ; ဝဲထၪ့ အဆၧအီၪက့ၪကီၪ့ အလးလဖၪတၭ; မၩထၪ့ဝ့ၫ ဘဲၫ ဆၧအပိၩ့လဖၪအၥိၭ; ဒဲမၩဂၭဂီၩ့ဝ့ၫ ထီးအလူၬတၭ; ထီးဒုၭအီၪလၩ့ထး အဆၧ နးမံၩ့လဂ့ၩ. 27 မၩၥံၫ အချီဖၫၥံၪ ထီးအလူၬဘီၪ; ဒုၭလ့ၩလၩ့ အဝ့ၫၥံၪ လၧဆၧမၩၥံၫအလးနီၪဘီၪ; အဝ့ၫၥံၪ ဘၪ ဆၧၡၪ့လီၫ! အဂဲးဘဲၫယီၩ အမုနံၩနီၪ ဘၪယူၭဝ့ၫယူၭ; အဆၧၫ့အထီ လၧအမိဘၪ ဆၧစ့ၩရၫ့နီၪလီၫ. 28 ၦလၧအစဲၪ့ဖျိၭ ဖီၩ့ဖျ့ၭ လၧဘၭဘလၧၫ့နီၪ အလူၥီၫထၪ့ဝ့ၫ လၧအမိလီၩဖျီၪထၪ့ လၧဇံအိၫ့ အဖၧၩ့ ယဟိဝၩ ပယွၩ အဆၧဖ့ၪဆၧၫ့ ဆၧအၧၩ့နီၪ ဆၧလုဂံၪ့ အဆၧဖ့ၪဆၧၫ့ ဆၧအၧၩ့နီၪလီၫ. 29 ကိၭကီၪ့ ၦလၧအခၭချံၪလဖၪ ထၫ့ဒၩ ဘၭဘလၧၫ့နီၪ ဘီၪ; ကယဲ ၦလၧအခၭချံၪ, နၥံၪဝ့ၫဧ့, အီၪဖီၩ့ အဝ့ၫ ဝၬဝၬနီၪတၭ; အၡၩလၧအမိစဲၪ့ဖျိၭနီၪ ထီးဒုၭဖီၩ့ဖျ့ၭ နးဂၩလဂ့ၩ, ဧီၪ. ဖ့ၪဆၧၫ့အဆၧ ဘဲၫအမၩဒၪဝ့ၫအၥိၭနီၪ ဘီၪ; ဘဲၫအဝ့ၫဒၪ မၩဝ့ၫ ထီးအလူၬ အၥိၭနီၪ မၩအဝ့ၫ ဘဲၫနီၪၥိၭဆံၭ. အဂဲးဘဲၫယီၩ မွဲအအီၪက့ၪထၪ့ထီၫ အၥၭထၫ့ဒၩ ယဟိဝၩ, ထၫ့ဒၩ အံၫစရ့လၭ အၡၩ ဆံၫ့ဎံၪလဂၩနီၪလီၫ. 30 မၩအၥၭဘဲၫနီၪတၭ, အၡၩဖိၪၥၪခွၫၥံၪ မိလၩ့ထံၩဖါဝ့ၫ လၧဖၧၩ့ၥၭၥံၪ အဖၧၩ့တၭ, အၡၩၥုၭမုခမျၧးလဖၪ ထီးအလူၬ မိဘၪ ဆၧဒၪ့ထ့ၬခွံၬဝ့ၫ လၧမုနံၩနီၪ, ယဟိဝၩ စံၭဝ့ၫဒၪ. 31 ယိခွါ, ယဟိဝၩ ဆၧၥုၭမုခမျၧးအယွၩ စံၭဝ့ၫဒၪ, ယထၫ့ဒုၪဒၩနၧၩ, ၦလၧအၥၭထၪ့ထီၫထုၬ လဂၩဧ့, အဂဲးဘဲၫယီၩ နမုနံၩနီၪ ဘၪယူၭဝ့ၫယူၭ, အဆၧၫ့အထီ လၧယမိစ့ၩရၫ့နၧၩ လီၫ 32 တၭ ၦအၥၭထၪ့ထီၫထုၬနီၪ အခၪ့ မိဘၪထံၭ ဒဲမိလၩ့ထံၩဖါဝ့ၫတၭ, ၦလၧအမိဘိၭဂဲထုၪ့ဝ့ၫ အီၪနးဂၩအ့ၬ; တၭ ယမိဒုၭခဲၩထၪ့ မ့ၪလၧအဒိၩ့လဖၪအဖၧၩ့နီၪ မိအၪ့ခွံၬ ဆၧအီၪဖီၩ့ဝ့ၫဝၬဝၬ ထီးအလူၬလီၫ. 33 ဆၧၥုၭမုခမျၧး အယဟိဝၩ စံၭဝ့ၫ ဘဲၫယီၩ; ၦအံၫစရ့လၭဖိၪ ဒဲၦယုဒၫဖိၪလဖၪ ဘၪ ဆၧအၪ့မၧၫ့ဎီးစီၪ့ဎး လီၫ. ဒဲကယဲ ၦလၧအဖီၪ့ဆီၪ့ဝ့ၫနီၪ, ခိၭထၬ အဝ့ၫၥံၪ တၭ ဖျါခွံၬနီၪ အၥၭအီၪ နးဆံၭအ့ၬ. 34 ဆၧလၧအဎွ့ၩန့ထဲၩ့ အဝ့ၫၥံၪနီၪ မွဲဆီၪ့လ့ၬတၭ, အမံၩ့မွဲ ဆၧၥုၭမုခမျၧး အယဟိဝၩ လီၫ. အဝ့ၫဒၪ မိချဲၩ့န့တၡါ အဝ့ၫၥံၪအခွး နီၪ, ဘဲၫၥိၭ အမိဒုၭအီၪပွံၭ ထံၫၥံၪခးၥံၪနီၪ, ဒဲမၩခိမၩဝီၩ ၦဘၭဘလၧၫ့ဖိၪလဖၪနီၪလီၫ. 35 နၭ လၩ့ဘၪ ၦခၫလဒံအၫဖိၪလဖၪ, ယဟိဝၩ စံၭဝ့ၫဒၪ, ဒဲၦဘၭဘလၧၫ့ဖိၪလဖၪဆ့, ဒဲဘၪအၦဒိၪဖၭဒိၪလဖၪ, ဒဲဘၪအၡၩကိၪ့ၥ့ၪလဖၪနီၪဆ့လီၫ. 36 နၭ လၩ့ဘၪ ၦချဲၩ့ဘျံၭချဲၩ့ဘျၪလဖၪ တၭ, အဝ့ၫၥံၪ ကဲၪၦဂီၩ့ဖိၪလီၫ. နၭ လၩ့ဘၪ အၡၩဆီၪ့ၥံၪတၭ, အဝ့ၫၥံၪ ၥၭမဲၪထၪ့ဝ့ၫ; 37 နၭ လၩ့ဘၪ အကၥ့ၪလဖၪ, ဒဲအလဲၪ့ၥုၭၥံၪ, ဒဲလၧၦကျီၪမွံၩၥံၪ အီၪလၧအၥၭကျၩနီၪတၭ; အဝ့ၫၥံၪ မိကဲၪ ဘဲၫၦမုၪအၥိၭ; နၭ လၩ့ဘၪ အဝ့ၫၥံၪ အဎၧၩ့အဎီတၭ, ဆၧမိအၪ့ဂူၬန့ဝ့ၫဒၪလီၫ. 38 အထံၫလဖၪ မိလၩ့ၥံၭခွံၬဝ့ၫတၭ, မိဎဲၫ့ထၬဝ့ၫဒၪလီၫ. အဂဲးဘဲၫယီၩ မွဲဆၧဂၩ့စိၭဖျၩအၥၭ အခးနီၪ, အဝ့ၫၥံၪ ဖျုထၪ့ဝ့ၫ လၧအဆၧဂၩ့ဆၧဖၪ့ၥံၪ အကၠီၩ့ လီၫ. 39 မၩအၥၭဘဲၫနီၪတၭ, ဆၧဖိၪဆၧဎါမံၩ့ၥံၪ အီၪလၧပွ့ၪခိၪနီၪ, ဒဲဆၧဖိၪဆၧဎါမံၩ့ အီၪလၧကျိၩ့ၥံၪ အဖၧၩ့နီၪ မိအီၪဝ့ၫထီးနီၪ, ထိၪကလအူၭ မိအီၪလၧအဖၧၩ့တၭ, အဆိၩဆိၩအကၠၪကၠၪနီၪ ၦၡၩ မိအီၪဝ့ၫ ထီးနီၪ နးဂၩအ့ၬ. တၭ လဆိၩဘၪလဆိၩနီၪ ၦၡၩ မိအီၪဂုးခၧၫ့ဝ့ၫ ထီးနီၪအ့ၬ. 40 ဘဲၫယွၩမၩဂၭဂီၩ့ စီဒၧၫ့ ဒဲဂမိရၫအၥိၭနီၪ, ဒဲဒိၩ့ လၧအနဲၩ့ထံၭလဖၪနီၪ, ယဟိဝၩ စံၭဝ့ၫဒၪ, ဘဲၫနီၪၥိၭ ၦၡၩ အီၪဂုးခၧၫ့ ထီးနီၪ နးဂၩအ့ၬ, ၦၡၩ အဖိၪခွၫနီၪ အီၪဂုးခၧၫ့ လၧအဖၧၩ့ နးဂၩအ့ၬ. 41 ယိခွါ, ၦဆၨၩ လၧမုဖၩလခီၫနီၪ မိဂဲၫတၭ, ဒဲအဆၨၩ ဖၭဒိၪနီၪ, ဒဲလၧခးအနဲၩ့ထံၭလဖၪနီၪ စဎွၩၥံၪ အၪဂၩ မိဂဲထုၪ့ဝ့ၫဒၪလီၫ. 42 အဝ့ၫၥံၪ မိဖီၪ့ချံၪ ဒဲဖၩ့နီၪ; အၥၭအၧၩ့တၭ, ဒုၭနဲၪ ဆၧယၫ့ၥၭအ့ၬ; အဝ့ၫၥံၪအလူ မိၥီၫထၪ့ ဘဲၫမၫဆမံၭအၥိၭ, ဒဲမိထူၬထၪ့ ကၥ့ၪလဖၪနီၪ, အီၪတဲၩ့ဝဲၩအၥၭ လၧဒုၭၥုၭအဂး, ဘဲၫၦၡၩဒုၭၥုၭဝ့ၫ အၥိၭနီၪ, ထၫ့ဒုၪဒၩနၧၩ, ဘၭဘလၧၫ့ အဖိၪမုၪဧ့, 43 ဘၭဘလၧၫ့ အစဎွၩနီၪ နါဂၧၫ့ အဝ့ၫၥံၪ အပရၧၫ့တၭ, အစူၪၥံၪ လၩ့ဆါထဲၩ့ဝ့ၫဒၪ; ဆၧဂၪ့အုၩ့ဂၪ့ထိၬ ဖီၪ့ထၬဝ့ၫ, ဒဲအဂူၭဆၫဝ့ၫ ဘဲၫၦမုၪ ဆီၫ့အီၪန့ အဖိၪ အၥိၭနီၪလီၫ. 44 ယိခွါ, အဝ့ၫဒၪ မိဂဲၫထၪ့, မွဲဘဲၫဆၬလၥၧၫ့ လၧယီၫဒၫ့ လုၬဘံၭဆၧအၥိၭနီၪ, ထီးလၧၦအဆီၪ့ အီၪဝ့ၫအလးနီၪလီၫ. အ့ၪမွဲ မိမၩၡူၭ အဝ့ၫၥံၪ လၧအမိစဲၪ့ဒၪဝ့ၫနီၪလီၫ. ၦလၧအဘၪ ဆၧရွံန့ဝ့ၫ ဘဲၫၥိၭ ယမိအီၪက့ၪ လၧအဖၫ့ခိၪနီၪ, မွဲၦလဂၩလဲၪ. တၭမွဲ ၦလၩ့ဂၬယၧၩ လဂၩလဲၪ; ၦလၧအမိဖၭနံၩဖၭၥၫ့ လၧယဂးနီၪ, မွဲၦလဂၩလဲၪ. ဒဲၦယိၥိၪနီၪ လၧအမိဆၧၫ့ထုၪ့ လၧယမ့ၬယၫ, မွဲၦလဂၩလဲၪ. 45 အခိးမွဲ ယဟိဝၩအဆၧဒုၭကိၪ့ လၧအကၩ့ကၩ ထၫ့ဒၩ ဘၭဘလၧၫ့အဂဲးနီၪ, ခိၭနၪ နၥံၪဝ့ၫဆံၭ. ဒဲအဆၧစ့ၩရၫ့လဖၪ, လၧအစ့ၩရၫ့ဝဲၩဝ့ၫ ထၫ့ဒၩ ၦခၫလဒံအၫ အခးနီၪလီၫ. တၭ ဆၧအဆံၭထုၬ လၧၥိၪဒီၪ့အကျၩနီၪ မိမီၩ့ထၪ့ခွံၬတၡါ အဝ့ၫၥံၪလၧခီၫ့နီၪ; မွဲမၬ, အဝ့ၫဒၪ ဒုၭအီၪယူ အဝ့ၫၥံၪ အီၪဝ့ၫအလးလီၫ. 46 လၧဆၧမၩန့ ဘၭဘလၧၫ့နီၪ အၥီၫ အကၠီၩ့တၭ, ဂၪ့ခိၪ ဝၭဝ့ၫတၭ, အဆၧကိၭၡၭထၪ့နီၪ ဂၧၫ့ထၪ့ဝ့ၫ လၧၦဆၨၩၥံၪအကျၩ လီၫ.

ယ့ၫရမဲအၫ Jeremiah 51

1 ယဟိဝၩစံၭဝ့ၫ ဘဲၫယီၩ, ယိခွါ, ယမိဒုၭဂဲၫထၪ့လံၩ မၩဂၭဂီၩ့ဆၧနီၪ ထၫ့ဒၩ ဘၭဘလၧၫ့, ဒဲထၫ့ဒၩ ၦလဖၪ လၧအအီၪလၧအကျၩ ၦထၫ့ဒၩယၧၩနီၪ; 2 တၭယ မိအၪ့မၧၫ့ ၦဎၬဆၧလဖၪ လ့ၩလၧဘၭဘလၧၫ့တၭ, အဝ့ၫၥံၪ မိဎၬဝ့ၫတၭ, မိမၩအီၪပျီၩအခးနီၪ အဂဲးဘဲၫယီၩ လၧဆၧၡၪ့ဆၧနၭ အမုနံၩနီၪ, ၦအီၪဝၬဖီၩ့ဝ့ၫလဖၪ မိထၫ့ဒၩဝ့ၫလီၫ. 3 မွဲၦခၭဆၧလဖၪ ဖဲၪ့ထၪ့ အချံၪတၭ, ထၫ့ဒၩ ၦလၧအဆိၬထၪ့ အနၫ့ဆါဒၪဝ့ၫ လၧအဆဲၫ့ထၭ အဖၧၩ့နီၪတၭ, ထီးလီၫ့ကီၩ့ အၡၩဖိၪၥၪခွၫလဖၪ လဂ့ၩ, အၥုၭမုခမျၧးနီၪ မၩဂၭဂီၩ့ခွံၬ ထီးအလူၬဆံၭ. 4 တၭ ၦဘၪ ဆၧမၩၥံၫဝ့ၫလဖၪ လၩ့ထံၩဖါ လၧၦခၫလဒံအၫ အခးဖၧၩ့နီၪ, ဒဲၦလၧအဘၪဆ့ၭဖျီၫ့ဝ့ၫ လၧအဖၧၩ့ၥၭၥံၪ အဖၧၩ့နီၪလီၫ. 5 အဂဲးဘဲၫယီၩ လၧယွၩမွဲဂ့ၩ, လၧဆၧၥုၭမု အယဟိဝၩ မွဲဂ့ၩနီၪ အံၫစရ့လၭဘၪ ဆၧခွံၬၡိၭဝ့ၫ မွဲအ့ၬ; ယုဒၫနီၪ မွဲဆ့အ့ၬ, မွဲလါနၫ့ဘိၩ အဝ့ၫၥံၪအခး လၧၫ့ဎွ့ၩ လၧဆၧဒဲၩဘၭ, ထၫ့ဒၩ အံၫစရ့လၭ အၡၩဆံၫ့ဎံၪလဂၩနီၪလီၫ. 6 စဲၪ့ထၪ့ခွံၬ လၧဘၭဘလၧၫ့ အဖၧၩ့နီၪတၭ, မွဲၦၡၩမၩဖီၩ့ဖျ့ၭ အၥၭမၧၫ့ ကိၭဂၩဒ့ၭ ဆုၬဆုၬဘီၪ. ထီးဘၪ ဆၧဒၪ့ထ့ၬခွံၬ လၧအဝ့ၫဒၪ အဆၧအၧၩ့ဖၧၩ့နီၪ လဂ့ၩ; အဂဲးဘဲၫယီၩ အဆၧၫ့အထီယီၩ ဘၪ လၧယဟိဝၩ ဖ့ၪဆၧၫ့ အဆၧအၧၩ့အထီ; အဝ့ၫဒၪ မိဖ့ၪထဲၩ့ဆၧ လၧအကြၨၭန့ဘၪနီၪလီၫ. 7 ဘၭဘလၧၫ့မွဲ လိၫ့ထီၫ့ လၧယဟိဝၩ အစူၪဖၧၩ့နီၪ, လၧအဒုၭအီၩမၧၩ့ ၦဂၪ့ခိၪဖိၪၥံၪ ထီးအလူၬလီၫ. အဝ့ၫဒၪ အစဘံၭထံၫနီၪ ၦဆၨၩလဖၪ အီၩမၧၩ့ဝ့ၫ, အခိးမွဲ ၦဆၨၩၥံၪ ဖျုထၪ့ဝ့ၫဒၪလီၫ. 8 ဘၭဘလၧၫ့ လၩ့ထ့ၬၡူၭဝ့ၫတၭ ဂၭဂီၩ့ဝ့ၫဒၪလီၫ. အိၩ့ယိၩ့ လၧအကၠီၩ့ဘီၪ; မၩန့ ၥံၪ့စရံအထူၭ လၧအဆၧဆၫအဂးနီၪ, ဘၪလဘၪ မိဘျၪထဲၩ့ဝ့ၫလီၫ. 9 ပဘၠၩ့ ဘၭဘလၧၫ့ အဆၧဆၫ လါနၫ့တၭ, မွဲအဘျၪထဲၩ့ဝ့ၫအ့ၬ; စဲၪ့ဒၪခွံၬ အဝ့ၫဒၪတၭ; မွဲပလ့ၩထီၩ့ လဂၩဘၪလဂၩ လၧအခးဒၪဝ့ၫ ဆုၬဆုၬဘီၪ. အဂဲးဘဲၫယီၩ အဝ့ၫဒၪ အဆၧစ့ၩရၫ့နီၪ ထၪ့ဘၭယူၭ လၧမူၭခိၪတၭ, မွဲအဘၪ ဆၧဆိၬထၪ့ဝ့ၫ လၧဆၧဖိၭဖၫ့နီၪလီၫ. 10 ယဟိဝၩ ဒုၭဂဲၫထၪ့ ၦဆၧတီၩဆၧလီၩ့တၭ; ဂဲၫဘီၪ, လၧဇံအိၫ့ အဖၧၩ့နီၪ ပမိလီၩဖျီၪထၪ့ ယဟိဝၩ ပယွၩအဆၧမၩလီၫ. 11 ကျဲၩ့ထၪ့ ဖျါၥံၪဘီၪ အၪ့ထုၫ့ကီၪ့ ထၩ့ဖံၭၥံၪဘီၪ; ယဟိဝၩ ထိၪဂဲၩ ၦမံဒၠၫ့ဖိၪၥံၪ အစဎွၩလဖၪ အၥၭတၭ; မွဲအကၩ့ကၩ ထၫ့ဒၩ ဘၭဘလၧၫ့ လၧအမိမၩဂၭဂီၩ့ခွံၬဝ့ၫဒၪ; အဂဲးဘဲၫယီၩ မွဲယဟိဝၩ ဖ့ၪဆၧၫ့ အဆၧအၧၩ့ တၭ, မွဲအဆၧလုဂံၪ့ အဆၧဖ့ၪဆၧၫ့ အဆၧအၧၩ့နီၪလီၫ. 12 အီၪက့ၪထၪ့ ဆၧအလၫ့နီၪ လၧဘၭဘလၧၫ့ အခိၪဒၧၩ့ၥံၪ အလီၩ့, မၩဆီၪ့ထၪ့ ၦခိၭဆၧလဒီၪ့, အီၪက့ၪ ၦခိၭဆၧအလး, တဲၩ့ဝဲၩ ၦခိၭၥူၪဆၧလဖၪနီၪဘီၪ. အဂဲးဘဲၫယီၩ ယဟိဝၩ ကၩ့ကၩ မၩဂီၩ့ဆၧ လၧအချဲၩ့ဝဲၩ ထၫ့ဒၩ ၦဘၭဘလၧၫ့ဖိၪလဖၪနီၪလီၫ. 13 နဝ့ၫဒၪ လၧနအီၪ လၧထံၫအၪအနဲၩ့ထံၭနီၪ, လၧနဎၧၩ့နဎီ အၪအၪလ့ၬ လဂၩဧ့, နထုၬဘၪယူၭ, နၥၭကွံၩဆၧ အဆၧတိၪ့နီၪ လၧၫ့ထၪ့ဎွ့ၩထၪ့ယူၭလီၫ. 14 ဆၧၥုၭမုခမျၧး အယဟိဝၩနီၪ ဆိၪလၩ့အၥၭ လၧအနၫ့ဆါဒၪဝ့ၫတၭ, စံၭဝ့ၫ, မွဲမၬ, ယမိမၩဎွ့ၩထၪ့နၧၩ လၧၦၡၩၥံၪ, ဘဲၫ ၥံၭၥံၪအၥိၭတၭ; အဝ့ၫၥံၪ မိကိၭၡၭထၪ့ ထၫ့ဒၩနၧၩလီၫ. 15 အဝ့ၫဒၪ မၩကဲၪထၪ့ ဂၪ့ခိၪ လၧအစီၩ့အမၩ့နီၪ အဝ့ၫဒၪ မၩဂုးခၧၫ့ဝ့ၫ လၧအဆၧကိၪ့ၥ့ၪကိၪ့ဘၪတၭ, လၧအၥၭကိၪ့ၥ့ၪအကၠီၩ့နီၪ, မွဲအဒုၭပၠၪလၩ့ မူၭခိၪနီၪလီၫ. 16 ထီးအလူ ၥီၫထၪ့နီၪ ထံၫလၧမူၭခိၪဖၧၩ့ အီၪဝ့ၫ အၪအၪလ့ၬတၭ; မွဲအဒုၭအွံၩထၪ့ဝ့ၫ လၧဂၪ့ခိၪ အထုၬလဖၪလီၫ. မွဲအဒုၭအီၪထၪ့ လၫ့ဝဲအဒံၭ လၧဆၧဆၧၩ့အၥိၭ, ဒဲဒုၭဂဲၫထၪ့လံၩ လၧအဆၧအီၪက့ၪကီၪ့ အလးနီၪလီၫ. 17 လၧဆၧၥ့ၪယၫနီၪ ၦၡၩကိၭဂၩဒ့ၭ မၩအၥၭ ဘဲၫဆၧဖိၪဆၧဎါ အၥိၭတၭ; ကယဲ ၦလၧအစိၭဖျၩ ဆၧဂၩ့ၥံၪနီၪ, မွဲအဘၪ ဆၧမ့ၬမဲ ကိၭဂၩဒ့ၭလီၫ. အဆၧဂၩ့ၥိၫ့နီၪမွဲ ဆၧအဘျံၭအဘျၪတၭ, အၥၪၡိၪ အီၪလၧအဖၧၩ့ နးဆံၭအ့ၬ. 18 မွဲဆၧပျီၩပျီၩတၭ, ၦမၩမၪဆၧ အဆၧမၩလီၫ. အဝ့ၫၥံၪ အဆၧစ့ၩရၫ့ အဆၧၫ့အထီ အ့ၪဘၪတၭ, မိဂၭဂီၩ့ဝ့ၫဒၪလီၫ. 19 စယၫကူၭအဂးနီၪ လၩ့ဂၬ အဝ့ၫၥံၪ မွဲအ့ၬ; မွဲအဒုၭအီၪထၪ့ ဆၧထီးအလူၬ အဂဲးလီၫ. တၭ အံၫစရ့လၭမွဲ အဆၧန့ၥၫ အနိၪဘီၩ့လီၫ. အမံၩ့မွဲ ဆၧၥုၭမုခမျၧး အယဟိဝၩ လီၫ. 20 နဝ့ၫဒၪ နမွဲ ယဒုၭၥုၭအစၭခုၪ ဒဲဒုၭဆၧအစူၪဝဲၩလဖၪနီၪ, အဂဲးဘဲၫယီၩ လၧနကၠီၩ့နီၪ, ယမိမၩဘျ့ၭ ၦဆၨၩၥံၪ, ဒဲလၧနကၠီၩ့ ယမိမၩဂၭဂီၩ့ ဘၩ့မုးၥံၪနီၪ; 21 ဒဲလၧနကၠီၩ့ ယမိမၩခါခွံၬ ကၥ့ၪ ဒဲၦထူၬဝ့ၫလဂၩနီၪ; ဒဲလၧနကၠီၩ့ ယမိမၩခါခွံၬ လဲၪ့ၥုၭ ဒဲၦထူၬဝ့ၫနီၪ; 22 လၧနကၠီၩ့ဆ့ ယမိမၩလၩ့ဘျ့ၭ ၦၡၩခွၫ ဒဲၦၡၩမုၪ, လၧနကၠီၩ့ ယမိမၩလၩ့ဘျ့ၭ ၦၥၭၡါ ဒဲၦၥၭဘၪ့; ဒဲလၧနကၠီၩ့ ယမိမၩလၩ့ဘျ့ၭ ၦဖိၪၥၪခွၫ ဒဲၦမုၪနၩ့; 23 ဒဲလၧနကၠီၩ့ဆ့, ယမိမၩလၩ့ဘျ့ၭ ၦယိၥိၪ ဒဲအၥိၪလဒီၪ့; ဒဲလၧနကၠီၩ့ ယမိမၩလၩ့ဘျ့ၭ ၦမၩကၩ လၧဂၪ့ခိၪ ဒဲအချီဖၫလခိၪ; ဒဲလၧနကၠီၩ့ ယမိမၩလၩ့ဘျ့ၭ ၦၥုၭခိၪၥံၪ ဒဲၦပၧၩ့ဆၧလဖၪနီၪလီၫ. ခးဘၭဘလၧၫ့ ဘၪ ဆၧစ့ၩရၫ့. 24 တၭ ယမိဖ့ၪထဲၩ့ ဘၭဘလၧၫ့, ဒဲကယဲ ၦခၫလဒံအၫဖိၪလဖၪ အဆၧအၧၩ့ ထီးအလူၬ လၧအဝ့ၫၥံၪ မၩယူၭ လၧဇံအိၫ့ လၧနၥံၪအမ့ၬယၫနီၪ ယဟိဝၩ စံၭဝ့ၫဒၪ; 25 ယိခွါ, ယထၫ့ဒၩနၧၩ, ခိၪလီၩ့ မၩဂၭဂီၩ့ဆၧဧ့, ယဟိဝၩ စံၭဝ့ၫဒၪ, နဝ့ၫဒၪ နမၩဂၭဂီၩ့ ဂၪ့ခိၪ ထီးအလူၬတၭ; ယမိယၩ့ထၪ့ ယစူၪ လၧနလီၩ့နီၪ, ဒဲချံးလၩ့ခွံၬ နၧၩ လၧလိးၥံၪလဲၫ့ၥံၪနီၪ, ဒဲမၩနၧၩ လၧခိၪလီၩ့ဆူၭခဲၩယူၭနီၪလီၫ. 26 တၭလိးလဖၪ လၧဆၧအနိၪ့အဂးမွဲဂ့ၩ, လၧအခၪ့ထံၭအဂးမွဲဂ့ၩ, ၦၡၩမၩန့ လၧနၧၩအ့ၬ; အ့ၪမွဲ နဘၪအီၪယူဝ့ၫ အဆိၩအကၠၪနီၪ, ယဟိဝၩ စံၭဝ့ၫဒၪ. 27 အီၪက့ၪထၪ့ ဆၧအလၫ့လမံၩ့ လၧခးဖၧၩ့နီၪ, အူၪထၪ့ ခွ့ၩ လၧၦဆၨၩၥံၪအကျၩ, တဲၩ့ဝဲၩ ၦဆၨၩၥံၪ ထၫ့ဒၩ အဝ့ၫဒၪဘီၪ; အၫရရၭ, မံနဲၫ, ဒဲအၭၡခံၫနၭ အဘၩ့အမုးၥံၪ, ကိၭကီၪ့ ထၫ့ဒၩ အဝ့ၫဒၪတၭ, အီၪက့ၪထၪ့ အခိၪ ထၫ့ဒၩဝ့ၫလဂၩ; ဒုၭဂဲၫထၪ့ ကၥ့ၪလဖၪ ဘဲၫ ၥံၭမု ဆီၪ့ၡူၪဝ့ၫ အၥိၭနီၪဘီၪ. 28 တဲၩ့ဝဲၩ ၦဆၨၩၥံၪ ထၫ့ဒၩဝ့ၫ, ဒဲၦမံဒၠၫ့ဖိၪၥံၪ အစဎွၩလဖၪ, အဝ့ၫၥံၪ အၥုၭခိၪလဖၪ, ဒဲအၡၩပၧၩ့ဆၧ ထီးအလူၬၥံၪ, ဒဲအဘၩ့အမုး ထံၫၥံၪခးၥံၪ ထီးအလူၬဘီၪ; 29 တၭခးနီၪ မိဝၭထိၬဝၭတ့ၭ ဒဲၥုၪ့အုၭၥၭအုၭတၭ; အဂဲးဘဲၫယီၩ ယဟိဝၩ အဆၧစ့ၩရၫ့ ထၫ့ဒၩ ဘၭဘလၧၫ့နီၪ မိလၧၫ့ထၪ့ဎွ့ၩထၪ့ ကိၭအမံၩ့ဒ့ၭဆ့လီၫ. မွဲအမိမၩ ဘၭဘလၧၫ့အခး ဆၧအီၪယူဝ့ၫအလး, လၧၦၡၩအီၪ နးဂၩအ့ၬ. 30 ဘၭဘလၧၫ့နီၪ အၡၩဆီၪ့လဖၪ မိဒုၭၥုၭအၥၭအီၪအ့ၬ, အဝ့ၫၥံၪ အီၪဝ့ၫ လၧအထိၬဖၧၩ့တၭ, အဂဲးအဘၭ လၩ့ဆါထဲၩ့နီၪ, မွဲအမၩအၥၭ ဘဲၫၦမုၪၥံၪအၥိၭနီၪတၭ, ဆူၭခဲၩခွံၬ အဂံၪ့ၥံၪ အဎၫ့ၥံၪတၭ, အနိၪဘီၩ့လဖၪ ဘၪ ဆၧမၩခါခွံၬဝ့ၫဒၪလီၫ. 31 ၦၥိၫ့လံၬလဂၩ စဲၪ့တလဲး လ့ၩဆီးစိၩ အဂူၫဂၩလဂၩ, ဒဲအၥီၫ့လဂၩ လ့ၩဆီးစိၩ အဂူၫဂၩလဂၩ ဘဲၫၥိၭ အမိဒုၭနဲၪ ဘၭဘလၧၫ့ အစဎွၩ လၧဆၧမၩန့ အဒိၩ့ လၧအနဲၩ့ထံၭနီၪတၭ; 32 ဆၧမၩထၬယူၭ ဖၧၩ့ၥၭၥံၪတၭ, ဖီးဘီၩ့ၥံၪနီၪ အဝ့ၫၥံၪ ဆူၭခဲၩထၪ့ခွံၬယူၭ လၧမ့ၪ, ဒဲၦၡၩဒုၭၥုၭလဖၪ ဘၪ ဆၧၥၭမဲၪဝ့ၫဒၪလီၫ. 33 အဂဲးဘဲၫယီၩ ဆၧၥုၭမုခမျၧး အယဟိဝၩ, အံၫစရ့လၭအယွၩနီၪ စံၭဝ့ၫ ဘဲၫယီၩ; ဘၭဘလၧၫ့ အဖိၪမုၪနီၪ မၩအၥၭ ဘဲၫခရဲးဖၧၩ့အၥိၭ, အဆၧၫ့အထီ လၧအပျၧၩ့ဝ့ၫနီၪ ဘၪယူၭဝ့ၫယူၭ; မွဲလါနၫ့တၭ, မီခိၬနီၪ ကူၭဆၧ အဆၧၫ့အထီ မိဘၪဝ့ၫလီၫ. 34 ဘၭဘလၧၫ့ အစဎွၩ န့ၭဘူၫခၭန့ဇၫ အၪ့ဂီၩ့ခွံၬယၧၩ တၭ, မွဲအမၩလၩ့ဘျ့ၭခွံၬယၧၩတၭ, မၩယၧၩ ဘဲၫဖၧၩ့ အီၪခီၫအၥိၭ အၪ့ယုလၩ့ယၧၩ ဘဲၫၡီၩ့အၥိၭတၭ, မၩဎွ့ၩ အဂူၭဖိၫ့ လၧယဆၧအၪ့အွံၪလဖၪတၭ, နၫ့ထၪ့ခွံၬ ယၧၩလီၫ. 35 ၦဇံအိၫ့ဖိၪၥံၪ မိစံၭ, ၦမၩဆီၪ့ယၧၩ ဒဲယယၪနီၪ, မွဲအဘၪ လၧဘၭဘလၧၫ့အလီၩ့ဘီၪ; ဒဲယရုစလံၫ့မိစံၭ, ယၥွံၪနီၪ, မွဲအဘၪ လၧၦခၫလဒံအၫဖိၪၥံၪ အလီၩ့ဘီၪ. 36 မၩအၥၭဘဲၫနီၪတၭ, ယဟိဝၩ စံၭဘဲၫယီၩ; ယိခွါ, ယမိချဲၩ့ နခွး, ဒဲမၩဆၧၫ့ ဆၧအၧၩ့ လၧနဂး နီၪ; ဒဲယမိမၩလၩ့ၥံၭခွံၬ အထံၫၥံၪ ဒဲမၩဎဲၫ့ထၪ့ အထံၫထၪ့ဖျိၭလဖၪနီၪလီၫ. 37 တၭဘၭဘလၧၫ့ မိကဲၪထၪ့ ဆၧအပိၩ့လဖၪ, ထွံၪဂၪ့ခိၪ အီၪဝ့ၫအလး, ဆၧထီၫမံၫထီၫမၪ ဒဲဆၧဒုၪဒွ့ၪအလး, လၧၦၡၩအီၪဝ့ၫ နးဂၩအ့ၬ. 38 အဝ့ၫၥံၪ မိယုၩ့ဆၧ ဘဲၫ ဆၬလၥၧၫ့ၥံၪ အၥိၭတၭ, မိဂၪ့ကိၭ ဘဲၫဆၬလၥၧၫ့ဖိၪအၥိၭနီၪလီၫ. 39 လၧအဝ့ၫၥံၪ ခိထၪ့ အဘိၩ့ဘၭတၭ, ယမိမၩ အဆၧဘိၪ့ဆၧထးၥံၪ တၭ, ယမိဒုၭအီၪမၧၩ့ အဝ့ၫၥံၪ, ဘဲၫၥိၭ အမိၥၭထိၬဝ့ၫ, ဒဲမံၫမၪဝ့ၫ လထံၪဎးလဘီၩ့ဎးနီၪ, နၪ့ထၪ့ထဲၩ့လၧၩ့အၥၭအ့ၬ; ယဟိဝၩ စံၭဝ့ၫဒၪ. 40 တၭ ယမိဆိၬလၩ့ အဝ့ၫၥံၪ ဘဲၫ ၥိၪဖိၪ လၧၦမိမၩၥံၫဝ့ၫအဂး အၥိၭ, ဘဲၫ ၥိၪဖၫၥံၪ, ဒဲဘ့ၪဖၫၥံၪနီၪလီၫ. 41 ၡံၡၭဘၪ ဆၧမၩန့ဝ့ၫ ဘဲၫၥ့ၪလဲၪ! တၭဂၪ့ခိၪ ထီးအလူၬ အဆၧစံၭထၪ့အၪ့အူၭဝ့ၫနီၪ ဘၪၡူၭဝ့ၫ ဘဲၫၥ့ၪလဲၪ! ဘၭဘလၧၫ့နီၪ ကဲၪထၪ့ ဆၧထီၫမံၫထီၫမၪ လၧၦဆၨၩၥံၪအကျၩ ဘဲၫၥ့ၪလဲၪ! 42 မၫဆမံၭ ဂဲၫထၪ့ဘၪ လၧဘၭဘလၧၫ့ အလီၩ့နီၪတၭ, အလပီၩလဖၪနီၪ မၩလၩ့ဘံၭ အၡၩခမျၧးၥံၪလီၫ. 43 အဒိၩ့လဖၪ ကဲၪထၪ့ ဆၧအလးအီၪယူဝ့ၫ, ဂၪ့ခိၪဎဲၫ့ထၬ, ဒဲမံၩ့လၬကျၩ, ခးလၧၦၡၩ လအီၪဘၪ နးဂၩ, ဒဲၦၡၩဖိၪခွၫ လ့ၩဖီၩ့ နးဂၩဆ့အ့ၬ; 44 ဘၫလၭ လၧဘၭဘလၧၫ့အဖၧၩ့နီၪ, ယမိစ့ၩရၫ့စၪတၭ, ဆၧလၧအယုလၩ့ဝ့ၫနီၪ ယမိဒုၭဂဲၫထၪ့ထဲၩ့ခွံၬ လၧအနိၭ ၦဆၨၩၥံၪ မိဂဲၫယွၩကီၪ့လၧၩ့ လၧအဝ့ၫဒၪ အအီၪအ့ၬ; မွဲကဒၪယူၭ, ဘၭဘလၧၫ့ အခိၪဒၧၩ့နီၪ မိလၩ့ဎီးခွံၬဝ့ၫဒၪလီၫ. 45 ယၡၩခမျၧးၥံၪဧ့, စဲၪ့ထၪ့ခွံၬ လၧအဝ့ၫဒၪအၥၭကျၩ နီၪဘီၪ, တၭမၩဖီၩ့ဖျ့ၭ နၥံၪဝ့ၫ လဂၩအၥၭမၧၫ့ဒၪဝ့ၫ လဂၩအၥၭမၧၫ့ဒၪဝ့ၫ ဆုၬဆုၬ လၧယဟိဝၩ အဆၧၥၭထၪ့ဆီၪ့နီၪဘီၪ. 46 မွဲနၥံၪအၥၭ ထီးလၩ့ဘဲၩလဂ့ၩ; ဆၧဂၧၫ့ထၪ့ၥၩလၩ့ လၧထံၫၥံၪခးၥံၪနီၪ, ထီးၥၭမဲၪလဂ့ၩ; ဆၧဂၧၫ့ထၪ့ၥၩလၩ့လမံၩ့ မိဂဲၫထၪ့ လၧလနံၪ့အဖၧၩ့ တၭ, အလးခဲၫ့နီၪ နးနံၪ့ဒီၭ ဆၧဂၧၫ့ထၪ့ၥၩလၩ့ မိဂဲၫထၪ့ဝ့ၫ လမံၩ့ဒၪတၭ, ဆၧမၩဆီၪ့ လၧခးဖၧၩ့နီၪ, ၦပၧၩ့ဆၧလဂၩ ထၫ့ဒၩ ၦပၧၩ့ဆၧလဂၩဒၪလီၫ. 47 မၩအၥၭဘဲၫနီၪတၭ, ယိခွါ, မုနံၩလဖၪနီၪ မိဘၪဝ့ၫ, လၧယမိဒုၭအီၪထၪ့ ဆၧစ့ၩရၫ့ လၧဘၭဘလၧၫ့ အဆၧဂၩ့စိၭဖျၩ အၥၭလဖၪတၭ; အထံၫအခး ထီးအလူၬနီၪ မိဘၪ ဆၧမ့ၬမဲတၭ, ကယဲ ၦလၧအဘၪ ဆၧကျီၪ့ၥံၫဝ့ၫလဖၪ မိလၩ့ထံၩဖါ လၧအၥၭကျၩလီၫ. 48 ထီးနီၪလဖၧၫ့ မူၭခိၪ ဒဲဂၪ့ခိၪ, ဒဲကယဲ ဆၧအီၪလၧအဖၧၩ့ ထီးအလူၬနီၪ, မိၥံၫကျံၩထၪ့ လၧဘၭဘလၧၫ့ အကၠီၩ့တၭ; ၦလၧအမၩဂၭဂီၩ့ဝ့ၫလဖၪ မိဂဲၫလၧအအီၪလၧမုဖၩလခီၫနီၪ, ယဟိဝၩ စံၭဝ့ၫဒၪ. 49 ၦလၧအဘၪ ဆၧကျီၪ့ၥံၫဝ့ၫ လၧအံၫစရ့လၭ အကျၩၥံၪဧ့, ဘၭဘလၧၫ့ မိလၩ့ထံၩဖါဝ့ၫဆ့, ၦလၧအဘၪ ဆၧကျီၪ့ၥံၫဝ့ၫ လၧထံၫၥံၪခးၥံၪ ထၧၫ့ဘံၪ့ယၫနီၪ မိလၩ့ထံၩဖါဝ့ၫ လၧဘၭဘလၧၫ့အၥိၭ ကိၭဂၩဒ့ၭလီၫ. 50 ၦလၧအဖီၩ့ဖျ့ၭနၭ, နၥံၪဝ့ၫဧ့, စဲၪ့ထၪ့ခွံၬဘီၪ, ထီးအီၪဆၧၫ့ထုၪ့ဒၪ ဆၧနီၪ လဂ့ၩ အီၪလၧအယဲၩ့နီၪတၭ, နၪ့ထၪ့ထဲၩ့ ယဟိဝၩဘီၪ; မွဲယရုစလံၫ့နီၪ အီၪထၪ့ လၧယၥၭခံဖၧၩ့နီၪဆံၭ. 51 ပနါဂၧၫ့ ဆၧဒုၪဒွ့ၪဝ့ၫ အကၠီၩ့တၭ, ပမ့ၬမဲပဝ့ၫလီၫ. ဆၧမ့ၬမဲနီၪ မၩလၩ့ဘံၭခွံၬ ပမ့ၬလဖၪ; အဂဲးဘဲၫယီၩ ၦမွံၩလဖၪ ဂဲၫထီၩ့ယူၭ လၧယဟိဝၩအဂံၪ့ အလးဆံၫ့ဎံၪၥံၪ အဖၧၩ့ယူၭလီၫ. 52 မၩအၥၭဘဲၫနီၪတၭ, ယိခွါ, မုနံၩလဖၪနီၪ ဘၪဝ့ၫ, ယဟိဝၩစံၭ, လၧယမိဒုၭအီၪထၪ့ ဆၧစ့ၩရၫ့ လၧဆၧဂၩ့စိၭဖျၩအၥၭ အလီၩ့နီၪတၭ, လၧအထံၫအခး ကိၭစီၪ့ဒ့ၭနီၪ, ၦလၧအဘၪဆ့ၭဝ့ၫလဖၪနီၪ မိဂၪ့အုၩဝ့ၫ ကိၭဂၩဒ့ၭလီၫ. 53 ဘၭဘလၧၫ့ အ့ၪထၪ့ဘၭ လၧမူၭခိၪနီၪ, ဒဲမၩဂုးထၪ့ လါနၫ့ အထိၬထီၫလဖၪတၭ, ၦမၩဂၭဂီၩ့ဆၧလဖၪ မိစဲၪ့ထၪ့ လၧယအီၪတၭ မိလၩ့ဘၪ အဝ့ၫဒၪ, ယဟိဝၩ စံၭဝ့ၫဒၪ. 54 ဆၧဂၪ့ကိၭထၪ့အၥီၫနီၪ ဂဲၫထၪ့ လၧဘၭဘလၧၫ့တၭ, ဆၧမၩဂၭဂီၩ့ဖၭဒိၪအၥီၫ လၧခးခၫလဒံအၫ အဖၧၩ့နီၪလီၫ. 55 အဂဲးဘဲၫယီၩ ယဟိဝၩ မၩဂၭဂီၩ့ ဘၭဘလၧၫ့ နီၪ; ဒဲဒုၭလၩ့မါပံၭအၥီၫဖၭဒိၪ; ထီးအလပီၩလဖၪ ၥီၫထၪ့ ဘဲၫထံၫဖၭဒိၪ အၥိၭတၭ, အဝ့ၫၥံၪအလူၥီၫနီၪ ဂဲၫထၪ့ဝ့ၫဒၪလီၫ. 56 အဂဲးဘဲၫယီၩ ၦမၩဂၭဂီၩ့ဆၧ ဂဲၫဘၪ အဝ့ၫဒၪ, လၧဘၭဘလၧၫ့ အလီၩ့ဒၪလ့ၬ, ဒဲအၡၩဆီၪ့ၥံၪ ဘၪ ဆၧဖီၪ့ထၬဝ့ၫ, အဝ့ၫၥံၪ အချံၪလဖၪ ဘၪ ဆၧမၩခါခွံၬဝ့ၫ ထီးအလူၬလီၫ. အဂဲးဘဲၫယီၩ ယဟိဝၩ ၦလၧအဖ့ၪဆၧၫ့ထဲၩ့ဆၧအယွၩနီၪ မိဖ့ၪထဲၩ့တၡါ ဆၧလီၫ. 57 တၭ ယမိဒုၭအီၩမၧၩ့ အၦဒိၪဖၭဒိၪလဖၪ ဒဲအၡၩကိၪ့ၥ့ၪလဖၪ, အၥုၭခိၪၥံၪ, အၡၩပၧၩ့ဆၧလဖၪ, ဒဲအၡၩဆီၪ့ၥံၪတၭ, အဝ့ၫၥံၪ မိမံၫမၪဝ့ၫ လထံၪဎး လဘီၩ့ဎးတၭ, နၪ့ထၪ့ထဲၩ့လၧၩ့အၥၭအ့ၬ; စဎွၩ လၧအမံၩ့မွဲ ဆၧၥုၭမုခမျၧး အယဟိဝၩနီၪ, စံၭဝ့ၫဒၪ. 58 ဆၧၥုၭမုခမျၧး အယဟိဝၩ စံၭဘဲၫယီၩ, ဘၭဘလၧၫ့ အခိၪဒၧၩ့ဖၭလဲၥံၪ မိဘၪ ဆၧမၩလၩ့ဎီးခွံၬဝ့ၫဒၪ, ဒဲအတရၫ့ထၪ့ထီၫလဖၪ မိဘၪ ဆၧဆူၭခွံၬ လၧမ့ၪ, ဒဲအၡၩခမျၧးၥံၪ မိမၩ ဆၧပျီၩပျီၩလီၫ. ဒဲၦလဆၨၩနီၪ လၧမ့ၪ အဂးတၭ, မၩပွံၭထၪ့အၥၭလီၫ. 59 ဆၧအလူ လၧမီၪစယ့ၫရမဲအၫ မၪလူၬ စစံရအဲအၫ လၧအမွဲ စနံၫရဲအၫ အဖိၪခွၫ, လၧအမွဲ စမ့ၫအစဲအၫ အဖိၪခွၫ, ထီးအလ့ၩ လၧယုဒၫ အစဎွၩ ဇ့ၭဒကဲအၫအၥိၭနီၪ , ဖိးလၧဘၭဘလၧၫ့, လၧအပၧၩ့ဆၧ လံနံၪ့လနံၪ့နီၪလီၫ. တၭ စစံၫရအဲအၫမွဲ ၦဒိၪဖၭဒိၪ လၧအမၩမုၬဆၧ လဂၩလီၫ. 60 တၭ စယ့ၫရမဲအၫ ကွ့ၭလၧလံၬဖၧၩ့ ကယဲ ဆၧအၧၩ့ လၧအမိလၩ့ဘၪ ဘၭဘလၧၫ့ ထီးအလူၬနီၪ, ကယဲ ဆၧချဲၩ့ယီၩ ဒၪလ့ၬ, လၧအဘၪ ဆၧကွ့ၭဝ့ၫ ထၫ့ဒၩ ဘၭဘလၧၫ့နီၪလီၫ. 61 တၭ စယ့ၫရမဲအၫ စံၭအစံၫရအဲအၫနီၪ, န အ့ၪဂဲၫထီၩ့ လၧဘၭဘလၧၫ့နီၪတၭ, နမိဒၪဘၪ ဒဲမိဖီဘၪ ဆၧချဲၩ့လဖၪယီၩ ထီးအလူၬ; 62 ထီးနီၪလဖၧၫ့, နမိဘၪစံၭ, ယဟိဝၩဧ့, နချဲၩ့ထၫ့ဒၩ ဆၧအလးယီၩ လၧနမိဒၪ့ထ့ၬခွံၬနီၪ, ဘဲၫၥိၭ ၦၡၩမွဲဂ့ၩ, ဆၧဖိၪဆၧဎါမွဲဂ့ၩ, ထီးအီၪ လၧအဖၧၩ့ နးမံၩ့လဂ့ၩ; အ့ၪမွဲ မိအီၪယူဘၪဝ့ၫ အဆိၩဆိၩအကၠၪကၠၪလီၫ. 63 န အ့ၪဖီဘၪ လံၬလဘံၪ့ယီၩ ထီးအဂီၩ့တၭ, ဆၧမိမၩအၥၭ လၧနဘၪ စၧၩ့ထၬဝ့ၫ လၧလိးနီၪ, ဒဲခွံၬလၩ့ဝ့ၫ လၧယုၫပြ့တံၫ အၥၭကျၩနီၪတၭ; 64 နမိဘၪစံၭ, ဘဲၫနီၪၥိၭ ဘၭဘလၧၫ့ ဘၪလၩ့ဘၧၩ့ဝ့ၫတၭ, လၧဆၧအၧၩ့ လၧယမိဒုၭဘၪ အလီၩ့နီၪ, မိဂဲထုၪ့ထဲၩ့ဝ့ၫနီၪ နးဆိၭအ့ၬ. အဝ့ၫၥံၪ မိဘၪ ဆၧပွံၭအၥၭလီၫ. ထီးအလးယီၩ မွဲစယ့ၫရမဲအၫ အဆၧချဲၩ့လဖၪလီၫ.

ယ့ၫရမဲအၫ Jeremiah 52

1 လၧစဇ့ၭဒကဲအၫ ထၪ့ၥၫ့ စဎွၩအလးနီၪ, မွဲအနံၪ့ အီၪ နံၫဆံၫလနံၪ့တၭ, ပၧၩ့ဆၧ လၧယရုစလံၫ့နီၪ ဆံၫလနံၪ့ လီၫ. အမိအမံၩ့မွဲ နးဟၫမုတလၭ ၦလံဘနၫဖိၪ စယ့ၫရမဲအၫ အဖိၪမုၪနီၪလီၫ. 2 တၭ အဝ့ၫဒၪ မၩ ဆၧအၧၩ့ လၧယဟိဝၩ အမ့ၬၥၪဖၧၩ့နီၪ, ဘဲၫ ကယဲ ဆၧလၧစယဟီအကံၫ့ မၩယူၭအၥိၭနီၪလီၫ. 3 အဂဲးဘဲၫယီၩ လၧယဟိဝၩ ၥၭထၪ့ဆၧအကၠီၩ့နီၪ, ဆၧမၩအၥၭ လၧယရုစလံၫ့ ဒဲလၧယုဒၫ အဖၧၩ့နီၪ, မွဲအနၫ့ထၪ့ခွံၬ အဝ့ၫၥံၪ လၧအမ့ၬယၫတၭ, စဇ့ၭဒကဲအၫနီၪ ပိၩ့ထၪ့ ထၫ့ဒၩ ဘၭဘလၧၫ့ အစဎွၩလီၫ. 4 လၧအပၧၩ့ဆၧ ခွံၫနံၪ့လနံၪ့ လၩဆံၫဘံၪ့လဘံၪ့ လၩထၪ့ဆံၫနံၩလနံၩနီၪ, ဆၧမၩအၥၭ လၧဘၭဘလၧၫ့ အစဎွၩ န့ၭဘူၫခၭန့ဇၫ ဂဲၫဝ့ၫ, အဝ့ၫဒၪ ဒဲအၥုၭမုခမျၧးၥံၪ ထီးအလူၬတၭ, ထၫ့ဒၩ ယရုစလံၫ့, ဒဲၥုၪ့တဲၩၥံၪ ထၫ့ဒၩဝ့ၫ, မၩထၪ့ ထိၬလဖၪ ထၫ့ဒၩဝ့ၫ အီၪဖီၩ့ဝၬဝၬနီၪလီၫ. 5 ဘဲၫနီၪၥိၭ ဒိၩ့လဖၪ ဘၪ ဆၧဝၩ့ထၬဝ့ၫ ထီးအဘၪ စဎွၩ ဇ့ၭဒကဲအၫ အနံၪ့ ဆံၫလနံၪ့နီၪလီၫ. 6 တၭ လၧလၩလံဘံၪ့လဘံၪ့, လၩထၪ့ ခွံၫနံၩလနံၩနီၪ, ဆၧၥၭဝံလၩ့ဒိၩ ဘၪဒိၩ့နီၪ နၭနၭလ့ၬတၭ, လၧထံၫၥံၪခးၥံၪ အၡၩခမျၧးအဂးနီၪ ကိၪအီၪလၧၩ့အ့ၬ. 7 ထီးနီၪလဖၧၫ့ ဒိၩ့နီၪ ဘၪ ဆၧဘုၪ့ဖိးဝ့ၫတၭ, ကယဲ ၦၡၩၥုၭဖိၪၥံၪ စဲၪ့ဖျိၭ ထီးအလူၬတၭ, စဲၪ့ထၪ့ခွံၬ လၧဒိၩ့နီၪ လၧမုနၩလခီၫ လ့ၩဝ့ၫ လၧဖၧၩ့ၥၭ ဘၪ တရၫ့ အီၪလၧခိၪဒၧၩ့ နံၫထၧၫ့ အဘိၩ့ဆၧၩ့ လၧအအီၪလၧစဎွၩ အကျိၭနီၪ အနဲၩ့ထံၭတၭ, (ၦခၫလဒံအၫဖိၪၥံၪ အီၪလၧဒိၩ့နဲၩ့ထံၭ ဝၬဝၬနီၪ;) အဝ့ၫၥံၪ စဲၪ့ထၪ့ခွံၬဖိၬဖၧၩ့ၥၭ လၧဆၧပျၩ့ဖၧၩ့ လခီၫနီၪလီၫ. 8 အ့ၪမွဲ ၦခၫလဒံအၫ အၥုၭမုခမျၧးလဖၪ လီၩ့ဆီး စဎွၩတၭ, ချုၭန့ စဇ့ၭဒကဲအၫ လၧယ့ၫရခိၫ အဆၧပျၩ့ဖၧၩ့လဖၪတၭ; အဝ့ၫဒၪ အၥုၭမုခမျၧးၥံၪ စဲၪ့ဒၪဝ့ၫ လၩ့ပြံၩလၩ့ပြၩဝ့ၫဒၪလီၫ. 9 ထီးနီၪလဖၧၫ့ အဝ့ၫၥံၪ ဖီၪ့ထၬ စဎွၩတၭ, ဆိၬထၪ့ဝ့ၫ ဖိးလၧခးဟၫမၭ လၧရံဘလၫနီၪ လၧဘၭဘလၧၫ့ အစဎွၩအအီၪ; ထီးနီၪလစီၪ့မွဲ အစ့ၩရၫ့အဝ့ၫဒၪလီၫ. 10 တၭဘၭဘလၧၫ့ အစဎွၩ ကျီၪ့ၥံၪခွံၬ စဇ့ၭဒကဲအၫ အဖိၪခွၫၥံၪ လၧအမ့ၬယၫလီၫ. မွဲအကျီၪ့ၥံၫခွံၬဆ့ ယုဒၫ အၦဒိၪဖၭဒိၪၥံၪ လၧရံဘလၫ အဖၧၩ့လီၫ. 11 ထီးနီၪလဖၧၫ့မွဲ အမၩဘျီၪခွံၬ စဇ့ၭဒကဲအၫ အမ့ၬၥၪလဖၪ တၭ; ဘၭဘလၧၫ့ အစဎွၩ စၧၩ့ထၬ အဝ့ၫဒၪ လၧၥွ့ၫထၭ, ဒဲဆိၬဝ့ၫ ထီၩ့လၧဘၭဘလၧၫ့တၭ, ဒူၭလၩ့ဝ့ၫ လၧထီၫ့ဖၧၩ့ ထီးမုနံၩ လၧအၥံၫဝ့ၫဒၪနီၪလီၫ. 12 တၭ လၧလၩယဲဘံၪ့လဘံၪ့အဖၧၩ့, လၩထၪ့ ဆံၫနံၩလနံၩနီၪ, လၧအမွဲ ဘၭဘလၧၫ့ အစဎွၩ န့ၭဘူၫခၭန့ဇၫ အနံၪ့ လဆံၫခွံၫနံၪ့လနံၪ့နီၪ, ၦခိၭဆၧလဖၪ အခိၪ လၧအမၩ ဘၭဘလၧၫ့ အစဎွၩ အခ့ၫအၡၩအဆၧမၩ, စန့ၭဘူၫဇၫရဒၫ့နီၪ, ဂဲၫထီၩ့လၧယရုစလံၫ့ အဖၧၩ့တၭ, 13 မွဲအဆူၭထၪ့ခွံၬ ယဟိဝၩအဂံၪ့; ဒဲစဎွၩအဂံၪ့နီၪ; ဒဲကယဲ ဂံၪ့ၥံၪ လၧယရုစလံၫ့ အဖၧၩ့, ဒဲၦဒိၪၥံၪအဂံၪ့ ထီးအလူၬနီၪ, မွဲအဆူၭထၪ့ခွံၬဝ့ၫ လၧမ့ၪလီၫ. 14 တၭ ၦခၫလဒံအၫဖိၪ အၥုၭမုခမျၧးၥံၪ လၧအအီၪလၧၦခိၭဆၧလဖၪအခိၪ အၥိၭထီးအလူၬလဖၪနီၪ မၩလၩ့ဎီးခွံၬ ယရုစလံၫ့ အခိၪဒၧၩ့ၥံၪ အီၪဖီၩ့ဝၬဝၬနီၪလီၫ. 15 ထီးနီၪလဖၧၫ့ ၦခိၭဆၧလဖၪ အခိၪ စန့ၭဘူၫဇၫရဒၫ့ ဆိၬခွံၬ အၪ့မၧၫ့ဎီး ၦၡၪ့ဖိၪယၬဖိၪၥံၪနီၪ, ဒဲၦခမျၧးၥံၪ, လၧအအီၪလၩ့ထး လၧဒိၩ့ဖၧၩ့လဖၪ; ဒဲၦလၧအစဲၪ့ဒၪဆၧ ဘဲၫနီၪ, ဒဲၦလၧအစဲၪ့ ထီၩ့လၧဘၭဘလၧၫ့ အစဎွၩ အအီၪ, ဒဲၦခမျၧးဂူၫဂၩလဖၪဆ့လီၫ. 16 မွဲလါနၫ့ဘိၩ ၦခိၭဆၧလဖၪ အခိၪ စန့ၭဘူၫဇၫရဒၫ့နီၪ ဒုၭအီၪလၩ့ထး ထံၫၥံၪခးၥံၪ အၡၪ့ဖိၪယၬဖိၪ လနၩ့နၩ့, ဘဲၫၥိၭ အဝ့ၫၥံၪ မိမၩ စဘံၭမုအလး ဒဲမၩကၩ လၧဆံၬၥံၪနၩၥံၪလီၫ. 17 တၭ ထုၪ့ထီးဝီၩၥံၪ လၧအအီၪလၧယဟိဝၩ အဂံၪ့ဖၧၩ့ နီၪ, ဒဲဆၧအခၪ့လဖၪ, ဒဲကမၫထီးဝီၩ လၧအအီၪလၧယဟိဝၩ အဂံၪ့ဖၧၩ့နီၪ, ၦခၫလဒံအၫဖိၪၥံၪ မၩထ့ဖၭခွံၬဝ့ၫတၭ, ဆိၬအထီးဝီၩနီၪ ထီၩ့လၧဘၭဘလၧၫ့နီၪလီၫ. 18 ဖၧၩ့ဖၭဒိၪၥံၪဆ့ ဒဲဎ့ၬချီၩ့ပၪပဲၪၥံၪ, ဒဲဆၧထံၬခွံၬမ့ၪဘိၪၥံၪ, ဖၧၩ့ၥံၪထွ့ၫၥံၪ, ဒဲနိၪထိၩ့လဖၪ, ဒဲကယဲ ဖၧၩ့ထီးဝီၩၥံၪ လၧအမၩ ဆၧ လမံၩ့လါလါ လၧအဖၧၩ့နီၪ, အဝ့ၫၥံၪ ဆိၬခွံၬဝ့ၫဒၪလီၫ. 19 ဒဲဖၧၩ့ထၭပၪပဲၪၥံၪ, ဒဲထွ့ၫလဖၪ, ဒဲဖၧၩ့ဖၭဒိၪၥံၪ, ဒဲမ့ၪဒိၩ့အလးၥံၪ, ဒဲနိၪထိၩ့လဖၪ, ဒဲလိၫ့လဖၪ; ဆၧလၧအမၩ လၧထီၫ့ၥံၪလွ့ၫၥံၪ, ဒဲလၧအမၩဝ့ၫ လၧကျိၪၥံၪစ့ၩၥံၪနီၪ, ၦခိၭဆၧဖိၪလဖၪ အခိၪနီၪ ဆိၬထၪ့ခွံၬဝ့ၫဒၪလီၫ. 20 ထုၪ့ၥံၪနံၫထုၪ့, ကမၫ လဖၧၩ့, ချီဖၫထီးဝီၩၥံၪ လဆံၫနံၩဒုၩ လၧအအီၪလၧအဖၫ့လၬ, လၧစဎွၩ စီလမၧၫ့ မၩထၪ့ဝ့ၫ လၧယဟိဝၩ အဂံၪ့ဖၧၩ့နီၪလီၫ. ဖၧၩ့ၥံၪထွ့ၫၥံၪ ထီးအလူၬလဖၪ အထီးဝီၩနီၪ အလယၧး အီၪအ့ၬ. 21 တၭထုၪ့ၥံၪနီၪ, အထၪ့ထီၫမွဲ လဆံၫဎိၭဖျါတၭ, ဆၧအခွၩ့ လဆံၫနံၫဖျါ အီၪဝၬဖီၩ့ဝ့ၫ, အတၪ့မွဲ စူၪနိၩ့လံဘီၩ့, အီၪဝ့ၫ အိၩချိၩလီၫ. 22 ဆၧလၧအခိၪ အဖၫ့ခိၪနီၪ မွဲထီးဝီၩအထၪ့ထီၫ မွဲယဲဖျါ ထဲၫ့ဎ့ၪအၥၭ, ဒဲ၁လဲၩၥၪၥံၪ အီၪလၧဆၧလမံၩ့နီၪ ဝၬဝၬ တၭ, ဆၧထီးအလူၬနီၪ မွဲထီးဝီၩလီၫ. ထုၪ့လထုၪ့ဒၪနီၪ အီၪလၧ၁လဲၩၥၪလဖၪ ဘဲၫနီၪၥိၭဆ့လီၫ. 23 တၭ ၁လဲၩၥၪၥံၪ အီၪဝ့ၫ လပၪလပၪနီၪ ခွံၫဆံၫဎူၫဖျိၪ့တၭ; ၁လဲၩၥၪနီၪ ထီးအလူၬ လၧအဝၬဖီၩ့ဝ့ၫနီၪ, မွဲလယၩ လီၫ. 24 တၭ ၦခိၭဆၧလဖၪ အခိၪနီၪ မၩန့ ၦလုဆၧအခိၪ စစံၫရအဲအၫ, ဒဲၦလုဆၧ နံၫဂၩလဂၩ စဇ့ၭဖနဲအၫ, ဒဲၦပၧၩ့တရၫ့ ၥၧၫ့ဂၩလဖၪ; 25 လၧဒိၩ့ဖၧၩ့နီၪ မွဲအမၩန့ ၦဖၫဆွံၪလဂၩ, လၧအအီၪလၧၦၥုၭဖိၪၥံၪ အဖၫ့ခိၪတၭ, ၦလၧအအီၪဘူၭ လၧစဎွၩအနၫ့ဆါနီၪ, လၧအဒၪန့ဝ့ၫ လၧဒိၩ့ဖၧၩ့နီၪ နွ့ၫဂၩ; ဒဲၦၥုၭမုခမျၧး အၡၩကွ့ၭလံၬအခိၪ, လၧအကိၭကီၪ့ ထံၫၥံၪခးၥံၪ အၡၩခမျၧးလဖၪ, ဒဲခးနီၪအၦၡၩခွၫ ဎူၫဆံၫ, လၧဆၧဒၪဘၪဝ့ၫ လၧဒိၩ့အၥၭကျၩနီၪလီၫ. 26 တၭ ၦခိၭဆၧလဖၪ အခိၪ စန့ၭဘူၫဇၫရဒၫ့ မၩန့ အဝ့ၫၥံၪ ဒဲဂဲၫဆိၬဝ့ၫ လၧဘၭဘလၧၫ့ အစဎွၩအအီၪ လၧရံဘလၫနီၪလီၫ. 27 တၭ ဘၭဘလၧၫ့ အစဎွၩ ကျီၪ့ အဝ့ၫၥံၪတၭ, မၩၥံၫဝ့ၫ လၧရံဘလၫ အဖၧၩ့, လၧခးဟၫမၭ အဖၧၩ့နီၪလီၫ. ဘဲၫနီၪၥိၭ ယုဒၫ ဘၪ ဆၧဆိၬထၪ့ခွံၬ လၧအခးဒၪဝ့ၫနီၪ, လၧဆၧအၪ့မၧၫ့ဎီးဝ့ၫ အဖၧၩ့လီၫ. 28 ၦၡၩ လၧစန့ၭဘူၫခၭန့ဇၫ ဆိၬထၪ့ခွံၬ လၧဆၧအၪ့မၧၫ့ဎီးဝ့ၫ အဖၧၩ့နီၪ မွဲ အယီၩ; လၧနွ့ၫနံၪ့လနံၪ့ အထးဖၧၩ့နီၪ, မွဲၦယုဒၫဖိၪ ၥၧၫ့ထီၫ့ နံၫဆံၫၥၧၫ့ဂၩလီၫ. 29 လၧစန့ၭဘူၫခၭန့ဇၫ အနံၪ့ လဆံၫဎိၭနံၪ့လနံၪ့နီၪ, မွဲအဆိၬထၪ့ခွံၬ လၧယရုစလံၫ့ လၧဆၧအၪ့မၧၫ့ဎီးဝ့ၫ အဖၧၩ့ ၦၡၩ ဎိၭယၩၥၧၫ့ဆံၫ နံၫဂၩလီၫ. 30 လၧစန့ၭဘူၫခၭန့ဇၫ အနံၪ့ နံၫဆံၫၥၧၫ့နံၪ့လနံၪ့နီၪ, ၦခိၭဆၧ အခိၪ စန့ၭဘူၫဇၫရဒၫ့ ဆိၬထၪ့ဝ့ၫ လၧဆၧအၪ့မၧၫ့ဎီးဝ့ၫ အဖၧၩ့ ၦဘၪဆဲၫ့ လၧၦယုဒၫဖိၪၥံၪ, မွဲၦၡၩ နွ့ၫယၩလံဆံၫ ယဲဂၩတၭ, ၦၡၩထီးအလူၬလဖၪမွဲ လံထီၫ့ဎူၫယၩလီၫ. 31 လၧယုဒၫ အစဎွၩ စယဟီအခံၫ့ အဆၧအၪ့မၧၫ့ဎီးဝ့ၫ အနံၪ့ ၥၧၫ့ဆံၫနွ့ၫနံၪ့နီၪ, လၧလၩလဆံၫနံၫဘံၪ့လဘံၪ့ တၭ, လၩထၪ့ နံၫဆံၫယဲနံၩနီၪ, ဆၧမၩအၥၭ လၧဘၭဘလၧၫ့ အစဎွၩ စအံဝ့ၫမရိၭဒၭ လၧအပၧၩ့ဆၧ အခၪ့ထံၭလနံၪ့နီၪ, ဆိၬထၪ့ ယုဒၫ အစဎွၩ ယဟီအခံၫ့ အခိၪဎွံၪ တၭ, ထုၭထၪ့ခွံၬဝ့ၫ လၧထီၫ့ဖၧၩ့နီၪ, 32 ဒဲချဲၩ့မုၬလၩဆၧ လၧအဝ့ၫဒၪတၭ, အီၪက့ၪထၪ့ အဝ့ၫဒၪ အလးဆီၩ့ဆီ လၧစဎွၩၥံၪ အီၪလၧအၥိၭ လၧဘၭဘလၧၫ့ အဖၧၩ့နီၪ အဖၫ့ခိၪ 33 တၭ အၪ့လဲၩခွံၬ အကီၩ့အၥိၭ ဘၪဆဲၫ့ လၧထီၫ့ဖၧၩ့နီၪလီၫ. အဝ့ၫဒၪ အၪ့ဆၧ လၧအမ့ၬယၫ လထံၪဎးလဘီၩ့ဎး လဆိၩဒၪအၥၭလီၫ. 34 လၧအဆၧအၪ့ဆၧအီၩ အဂးနီၪ, ဘၭဘလၧၫ့ စဎွၩ ဖ့ၪလၫ့ အၪ့ဝ့ၫအီၩဝ့ၫ, လၧလနံၩအဂး လနံၩအဂး ဆုၬဆုၬ လဆိၩဒၪအၥၭ ထီၩ့လၩ့မုနံၩ လၧအၥံၫဝ့ၫဒၪနီၪလီၫ.